legislatura stringclasses 4 values | id stringclasses 180 values | fecha stringdate 2012-11-20 00:00:00 2023-12-12 00:00:00 | speaker stringclasses 314 values | party stringclasses 11 values | topic stringlengths 0 767 | text stringlengths 3 64.2k | language stringclasses 1 value | url stringclasses 461 values | unique_id stringlengths 9 13 |
|---|---|---|---|---|---|---|---|---|---|
10 | 76 | 03.04.2014 | REYES MARTÍN | SV-ES | Mozioa, Carmelo Barrio Baroja Euskal Talde Popularreko legebiltzarkideak aurkeztua, Chillida Leku museoa publikoari irekitzearen eta eskuratzearen inguruan Jaurlaritzak dituen asmoei buruz. Eztabaida eta behin betiko ebazpena | Eskerrik asko, presidente andrea. Maneiro jauna, demagogian bizi zara. Espero dut ezin izango zarela demagogiatik bizi, zeren, tira, oso arduragabeki jokatzen duzu. Esan duzu aurreko Eusko Jaurlaritzan hiru baldintzak onartu zirela. Ez zara ausartu esaten zeintzuk; ezin izan duzu. Ez, ez zara ausartu errepikatzen zeintzuk. No. Nik beto-eskubidea jarri dut zalantzan, eta ez zara ausartu hori aipatzen, jada ez baitzaude ziur. Hara, esan egingo dizut, gezurra baita beto-eskubidea onartu zela: familiak negoziazioak hautsi zituenean aldebakarrez, Eusko Jaurlaritzak eta Gipuzkoako Foru Aldundiak prentsa-ohar publiko bat egin zuten elkarrekin, eta esan zuten harritu egin zituela erabakia iragartzeko modu desleialak, eta gaineratu zuten: "Espero genuen azken gauza negoziazioak haustea zen, bi aldeen ordezkariak akordioaren xehetasun txikiak lantzen ari zirenean". Akordioaren xehetasun txikiak. Akordio horretan, hain zuzen, ez zen sartzen beto-eskubidea; izan ere, familiak, prentsa-ohar batean haustura justifikatu zuenean –tira, azaldu egin zuen, aldebakarrekoa izan baitzen–, esan zuen ezen, bere ustez, euskal erakundeek ez dituztela betetzen edo ezin dituztela bete 2009ko konpromisoak. Hau da, nik ez dakit zein ziren 2009ko konpromisoak, Jaurlaritza sozialistaren aurreko jaurlaritzarenak, baina aipamen horrek ez du hitz egiten 2011n egina zegoen akordioaren konpromisoez. 2009az hitz egiten du, eta familiak esaten du bere prentsa-oharrean. Jaurlaritza sozialistak ez zuen onartu betoeskubidea. Bai patronatuan parte hartzea, bai merchandisingean parte hartzea, bai…; erabaki batzuetan baita arbitro-lana ere, beharrezkoa balitz, erakusgai dagoen obrari dagokionez. Bien. Ez dugu jarrera apaldu –bioi erantzuten dizuet, Barrio jauna eta Maneiro jauna–; sinatzerakoan, ez nire zuzenketan ez erdibideko honetan ez dugu gure jarrera apaldu. Eutsi egiten diogu museoaren izaera monografikoari. Jakina, jakin egin behar da pixka bat, kulturaz hitz egiten denean –eta bioi esan behar dizuet, eta sentitzen dut–, zer esan nahi duen 'monografiko' kontzeptuak; bai, zeren, agian, hiztegira jo eta 'monografiko' hitzaren literaltasunari begiratzen diozue. Izan ere, museoetan, museo monografiko bat da egile baten obra edota obra-mota bat duena, eta ez du zertan egile bakar batena izan. Baina, monografikoa izanik, beste egile batzuen aldi baterako erakusketak izaten ditu, solasean aritzen direnak, kultura-munduko jendeak esaten duenez, obra horrekin (aldi baterakoak eta abar), eta horrek aberastu egiten du, eta bisitariak erakartzen ditu. Baina monografikoa da, Chillidaren etxea da, Chillidaren obra da, eta ez da hortik mugitzen, osorik dago, eta museo-jarduera modernoa du. Gertatzen dena da norbaitek argudiorik ez duenean zuek esan dituzuen bezalako txorakeriak esaten dituela. Monografikoa bai, baita leku berean ere… (Aizu, pasatzen ari zarete!). Baina, betoari dagokionez, ez dut ulertzen nolatan esaten duzuen biok, museoaren antolaketari eta museoaren jarduerak etorkizunean izango duen bilakaerari buruzko erabaki-ahalmenaren aurrean, baldintzak errespetatuz (monografikoa izatea, obra osorik egotea, eta leku horretan egotea), baina museoaren funtzionamendua eraginkorra izan dadin museoak behar duen egituran, museo monografikoaren programazioan, nolatan esaten duzuen hor betoeskubidea izan behar duela akordio bat egongo balitz jabea izango ez den edo museoaren jabetzan gehiengoa izango ez duen norbaitek! Eta are gutxiago ulertzen dut bi legebiltzar-taldek hori aldeztea patronatu horretan dena delako formularekin egongo den diru publikoaz, publikoaz, zenbait erakunderenaz –espero dezagun– ari garenean. Nola liteke? Gauza bat da erreferentzia, kontsulta eta baldintzaren bat mantentzea, eta beste gauza bat da familiak eskatzen zuena, hots, kalitateko botorako eskubidea. Prentsa-ohar berean, familiak esaten zuen: "Familiak betoa izango du obraren zaintzari dagokionean…". Kalitateko botoa. Aizu, bada, agian hori ezin liteke! Familiak hor egon behar du, baina nik ez dut ulertzen denen interesa aldezten duten bi legebiltzar-taldek lehenago aldeztea artista baten oinordekoen iritzia –oso errespetagarria eta kontuan izan beharrekoa– museo bat goberna dezaketen edo kogoberna dezaketen erakundeen erabakia baino. Hori onartezina iruditzen zait. Eta, Barrio jauna, nik ulertzen dut zu azkenaldian hona etortzea, zure kontuak kontatzea, azaltzea, gainetik hegan egitea… Bai, baina, aizu: zer egiten du Espainiako Gobernuak? Hau Espainiako museo bat baita! Zer egiten du Espainiako Gobernuak ministroak zerbait egiteko konpromisoa hartu eta bi urtera? Baina non dago? Non dago Espainiako Gobernua? Erakunde guztiei, guztiei, eskatu beharko zaie har dezatela esku. Bai baitago beste euskal museo batzuetan! Zergatik ez du honetan ere parte hartzen, irtenbidea bilatzen saiatzen behintzat? Hiriburutzan dago –ez da museo bat, baina hor dago–, Balenciagan dago… Zergatik ezin daiteke hor egon? Eta, azkenik, galdetzen jarraitzen dut zergatik ez dagoen Hernaniko Udala; izan ere, daukagun kultur ondarea balioetsi nahi badugu, zerikusia duten erakunde guztiek behintzat eserita egon behar dute hitz egiteko eta irtenbide bat bultzatzeko. Eta hori Eusko Jaurlaritzak zuzendu behar du, eta argitasunez, zorroztasunez, energiarekin eta asmo konstruktiboarekin eskatuko dugu, bai, baina Eusko Jaurlaritzari irtenbidea eskatuz bilkura-aldi hau amaitu baino lehen, horretan jardun behar baitu eta horren ardura baitu. Eskerrik asko. La | eu | https://www.legebiltzarra.eus/ic2/restAPI/pvgune_descargar/default/d151f5b1-e327-4b23-8cc4-215ea58d5cd9 | parl_eu_4201 |
10 | 76 | 03.04.2014 | MENDIZABAL MENDIZABAL | EA-NV | Mozioa, Carmelo Barrio Baroja Euskal Talde Popularreko legebiltzarkideak aurkeztua, Chillida Leku museoa publikoari irekitzearen eta eskuratzearen inguruan Jaurlaritzak dituen asmoei buruz. Eztabaida eta behin betiko ebazpena | Eskerrik asko berriro, legebiltzarburu andrea. Barrio jauna, saiatu naiz ekarpenen bat ikusten esan duzun guztian, baina, asko ahalegindu arren, ez dut lortu ekarpen berririk ikusterik. Ez duzu jakin justifikatzen zergatik ekarri duzun zure proposamena, gure ustez ez baitzuen batere zentzurik sailburu andreak zure interpelazioari eman zion erantzuna entzun ondoren. Gure jarrera apaltzeari dagokionez, gure zuzenketa irakurriko dizut, argi geratzen baita Jaurlaritzaren jarrera, aurkeztu dugun osoko zuzenketa: "Eusko Legebiltzarrak Jaurlaritzari eskatzen dio ezen, Gipuzkoako Foru Aldundiarekin batera, jarraitu dezala aurrera Chillida Fundazioarekin hasitako kudeaketetan, museo -eredua, haren bideragarritasuna eta alde negoziatzaile guztien interesarentzat egokiena den formula ekonomikoa zehazteko". Guztiena. Beraz, errealitatea faltsutzeko ahalegin horrek ere ez dizu balio zalantzak sortzen saiatzeko eta negoziazioetan muturra sartzeko duzun jarrera justifikatzeko, hori izan baita zure ekarpen bakarra. Ados baldin bagaude diskrezioa ezinbesteko baldintza dela, utz diezaiegun aldeei lan egiten, negoziatzen eta adosten, eta ikus dezagun ea akordiorik iristen den, eta, orduan, eta orduan bakarrik, izango da balorazioak –positiboak zein negatiboak–, kritikak edo gorespenak egiteko garaia. Bien bitartean, diskrezioa eta lan egiten utzi. | eu | https://www.legebiltzarra.eus/ic2/restAPI/pvgune_descargar/default/d151f5b1-e327-4b23-8cc4-215ea58d5cd9 | parl_eu_4202 |
10 | 76 | 03.04.2014 | MANEIRO LABAYEN | Mixto-UPyD | Honako ekimen hauek batera eztabaidatu eta behin betiko ebazpena hartzea: | Bai, eskerrik asko, presidente andrea. Kasu honetan, pertsona bortitz batzuek joan den martxoaren 3an Bilbon egin zituzten ekintza bandalikoak ditugu hizpide, baina ez hori bakarrik: baita Eusko Jaurlaritzako Segurtasun Sailak ekintza bandaliko horiei aurre egiteko izan zuen jokaera ere, edo, are gehiago, Segurtasuneko sailburuak berak izan zuen erantzukizuna, ekintza bortitz horiek –guztiz onartezinak eta gaitzesgarriak gizarte demokratiko batean– geldiarazten saiatu zen edo saiatu ez zen modua dela eta. Duela hamabost egun, interpelazioa egin genion sailburuari, eta, hortik abiatuta, mozio hau aurkezten dugu, zeina aldez aurretik Talde Popularrak eta Talde Sozialistak aurkeztu dituzten beste bi ekimeni gehitzen baitzaie. Guk zer nahi dugu Legebiltzar honek esatea? Batetik, edozein parlamentu demokratikok aho batez onartuko lukeena, hots, irmoki gaitzesten dituela joan den martxoaren 3an talde bortitz batzuek Bilbon egin zituzten ekintza bandalikoak. Halaber, elkartasuna erakutsi nahi diegu ekintza haien eragina jasan zutenei: saltzaileei, ostalariei, langileei, bezeroei, han zebiltzan oinezkoei, baita ertzain zaurituei edo kolpeak hartu zituztenei ere. Eta nahi genuke, orobat, Legebiltzar honek konpromisoa hartzea Jaurlaritza kontrolatzeko duen zeregina ahalik eta ondoen egiteko, eta horrelako ekintza bortitzak berriz gerta ez daitezen laguntzeko. Eta, azkenik, mozio horrekin eskatzen genien Segurtasun Sailari, Segurtasuneko sailburuari eta Ertzaintzaren zuzendaritzari har ditzatela behar diren neurriak etorkizunean ez dadin berriro horrelako ekintza bortitzik gertatu, haien zeregin nagusia baita Euskadiko herritar guztien askatasuna eta segurtasuna bermatzea. Segurtasun Sailak ez zuen maila eman, Segurtasuneko sailburuak ez zuen maila eman, eta, ondoren, ez zuen inolako autokritikarik egin Ertzaintzak martxoaren 3an izan zuen jokaera zuzentzeko. Guk gertakariei heltzen diegu, gertatu zenari, azkenean gertatu zenari, ikusi dugunari, ikusi ahal izan ditugun bideoei, entzun ahal izan dugun elkarrizketaren bati; azken finean, han zebiltzan oinezkoen, saltzaileen eta Ertzaintzaren sindikatu jakin batzuen erreklamazioei, baita ertzainen beren erreklamazioei ere. Hori guztia ikusirik, ustez denok argi dugun gauza bat ondorioztatzen dugu: Segurtasun Sailak ez zuela maila eman, eta, hortaz, berriro antzekorik gertatzen denean, Ertzaintzak beste modu batera jokatu behar duela, antzekorik gerta ez dadin, hain justu. Beraz, gutxieneko autokritika bat behintzat eskatzen diogu Sailari –ez dugu halakorik ikusi aurreko asteetan, martxoaren 3az geroztik–. Egia esan, Segurtasuneko sailburuak behin eta berriz esan du hiru helburu zeudela, Sailak hiru helburu zituela: Foro Ekonomikoa ongi joatea, protestamanifestazioetarako segurtasun-guneak zaintzea –legitimoak zirela zioen behin eta berriz–… Badirudi bi helburu horiek lortutzat jo daitezkeela; baina bazegoen beste helburu bat ere, inondik inora lortu ez zena: herritarren segurtasuna bermatzea. Ez zen lortu, eta, horrenbestez, ez du zentzurik Eusko Jaurlaritzako bozeramaileari entzuteak esaten dispositiboak funtzionatu egin zuela, eta funtzionatu egin zuela lortu zuelako iskanbila ez hedatzea hiri osora eta hiriak sutan ez bukatzea. Tira, zerbait gehiago eskatu behar litzaioke Jaurlaritzari, Bilbok kiskalita ez bukatzeaz gain! Beraz, bistan dago, gure ustez, ez zela bermatu herritarren segurtasuna, eta hor erantzukizun zuzena du Segurtasuneko sailburuak. Deigarria da jende bortitz horrek erabateko zigorgabetasunez jokatu zuela martxoaren 3an. Alderdi politiko demokratiko guztiek, edo ia guztiek, kritikatu egin dute Ertzaintzaren lana eta Segurtasun Sailaren lana. Sindikatu guztiek kritikatu dute. Euskal poliziaren agenteek berek kritikatu dute. Ernek polizia-dispositiboa kritikatu zuen, eta Ertzaintzako zuzendaria kargutik kentzea ere eskatu zuen. Aipatu da, eta hala esan zen sindikatu horrek agerraldia egin zuen batzordean, antolaketa kaos bat izan zela, ez zela erantzunik eman, dispositiboa ez zela egokia, herritarrak babesik gabe zeudela, neurriak ez zirela egokiak izan. Esan zen ez zela saiatu, eta esan zen erabilitako materiala ez zela ez egokia, ez nahikoa. Esan zen jaurtigailuak eta eskopetak ez erabiltzea agindu zela. Esan zen krisi-mahaiak ez zuela behar bezala jokatu, eta, behar bezala jokatu izan balu, triskantzak eta gorabeherak saihestu ahal izango zirela. Esan zen, eta halaxe izan da –uste dut hau horrela dela–, Ertzaintzaren irudia zikindu egin dela, zeuden agenteak ez zirela nahikoak. Esan ziguten lotsa pasatu zutela, plangintza-akats larria egin zela, bururik gabeko oilaskoak bezala sentitu zirela, eta horrela ezin dela lan egin. Hori guztia esan ziguten, horixe ikusi genuen guk, eta horregatik dakarkigu gai hau eztabaidatzera, Legebiltzar honek gaitzets ditzan ekintza guztiz onartezin horiek, elkartasuna erakuts diezaien ekintza horien eragina jasan zuten herritarrei, baita zauritutako ertzainei ere, eta Segurtasun Sailari eska diezaion joka dezala etorkizunean orain jokatu duen baino hobeto, haren jokaera guztiz tamalgarria izan baitzen. Talde Popularra, Talde Sozialista eta UPyD lau puntuko erdibideko batera iritsi gara. Lehenengo puntuan proposatzen dugu Legebiltzar honek gaitzets ditzala martxoaren 3an Bilbon gertatu ziren ekintza bortitzak eta triskantzak, eta gaitzets dezala protesta-bide gisa metodo demokratiko eta baketsuak onartzen ez dituztenek eragiten duten kale-borroka. Nahi dugu Legebiltzar honek elkartasuna erakustea ekintza horien eragina jasan zuten herritarrei, langileei, saltzaileei eta ostalariei. Babesa eman nahi diegu euskal poliziaren agenteei, eta elkartasuna erakutsi nahi diegu zauritu zirenei. Eta Segurtasun Sailari eskatu nahi diogu azter ditzala operazioa planifikatzean eta zuzentzean egin zituen akatsak, eta har ditzala behar diren neurriak horrelako gertaerarik berriro gerta ez dadin. Uste dut erdibideko honek ezin hobeto laburbiltzen duela gai honetan beharrezkotzat jotzen duguna. Bakarrik faltako litzateke, beharbada, berriro ere Segurtasuneko sailburuaren dimisioa eskatzea; baina, egia esan, hori UPyDk bakarrik aldeztu du. Uste dugu Saileko goi-karguek ez dutela gaitasunik Ertzaintza behar bezala zuzentzeko; beraz, haien dimisioa eskatzen dugu hemen berriro ere, beste bi talderekin akordio bat badago ere erdibideko honen inguruan. | eu | https://www.legebiltzarra.eus/ic2/restAPI/pvgune_descargar/default/d151f5b1-e327-4b23-8cc4-215ea58d5cd9 | parl_eu_4203 |
10 | 76 | 03.04.2014 | UNZALU HERMOSA | SV-ES | Honako ekimen hauek batera eztabaidatu eta behin betiko ebazpena hartzea: | Eskerrik asko, legebiltzarburu andrea. Lehendakari jauna, sailburu jaun-andreok, legebiltzarkideok, egun on guztioi. Gaur hilabete, Munduko Foro Ekonomikoa bildu zen Bilbon, Espainia 2014 Foro Globala, eta Guggenheim museoan nazioarteko organismo ekonomikoetako ordezkariak elkartu ziren, baita Espainiako goi-mailako erakundeak ere. Bilera horrek, eta gonbidatu gehienek ordezkatzen dutenak, mota guztietako polemikak eta eztabaidak eragin zituzten, eta eztabaida horietako bat Ganbera honetan bertan jorratu da. Kolektibo sozial, sindikal eta politiko askok zenbait ekintzaren bidez gaitzetsi zuten bertaratutako gehienek ordezkatzen zutena eta, batez ere, haiek krisiaren aurrean duten jarrera, krisitik ateratzeko neurriak eta kapital finantzarioaren interesen zerbitzura lan egitea. Euskal gizartearen zati baten gaitzespena protesta egiteko bi modurekin erakutsi zen funtsean. Manifestazioa egin zuten gehien-gehienek modu baketsuan egin zuten bi deialdietan, martxoaren 2an zein 3an (astelehena). Baina, azken manifestazioan, txanodun-taldeak agertu ziren, eta manifestatzeko eskubideaz baliatu ziren ondasun publiko eta pribatuei eraso egiteko eta manifestazioa egin zen lekuetan zebiltzan edo lanean ari ziren herritarren artean segurtasunik gabeko giro bat sortzeko. Herritarren eskubideak urratu ziren; jende bortitzak eraso, izutu eta jazarri egin zituen pertsona batzuk, eta hori zehatz-mehatz azaldu zigun astelehenean, Segurtasun Batzordean, operazioan parte hartu zuen ertzain batek. Kontatu ziguten herritarrak haiengana hurbiltzen zirela babes eta segurtasun eske. Hori dela eta, Talde Sozialistak ekimen hau aurkeztu zuen, martxoaren 3an Bilbon Munduko Foro Ekonomikoaren harira gertatutako gertaera larri horien berri izan bezain laster. Ekimena presazko prozeduraren bidez aurkeztu genuen, nahiz eta ez ziguten onartu, baina gertakari horiek beren larritasunagatik herritarrengan eragin zuten kezka sozialagatik aurkeztu genuen. Denek (herritarrek, saltzaileek, langileek eta Bilboko Udalak) azpimarratu zuten larritasun hori. Beraz, Legebiltzar honek ezin zuzen ezer egin gabe geratu gertakari horien aurrean –jende askorentzat bazirudien kale-borrokaren garai ilunenetara itzuli ginela, ETAren ekintza terroristarekin batera eta haren osagarri gisa antolatzen zen hartara–. Horregatik, gure memorian grabatuta dauzkagulako herrialde honetan kale-borrokak gure askatasunei eragin dizkien kalteak, ez gaude prest berriro gerta dadin eta birzikla dadin edozein motatako aitzakiez baliatuz. Herrialde honek ez du nahi txanodunak itzultzerik gure kaleetan izua zabaltzera. Ez dugu ez aberrisalbatzailerik ez langile-salbatzailerik behar. Ez dugu behar justiziagilerik inork esleitu ez dion papera bere gain hartuko duenik. Ez dugu nahi manifestazio-zapuztailerik ez onbidezko kausen ustezko defendatzailerik, lortzen duten gauza bakarra baita kausa horiek zikintzea eta haiei ospea kentzea beren jarduteko moduarekin. Euskal sozialista askok parte hartzen dugu nazioarteko botere ekonomiko eta finantzarioek bultzatzen dituzten politika antisozialen aurkako protestetan. Hori dela eta, gure jarrera sozialista eta ezkerreko baina orobat demokratikoak ematen digun legitimitatearekin, esaten dugu politika horien aurka borrokatzea guztiz bateraezina dela hiri batean kaosa eragitearekin, herritarrak izutuz. Adibide bat jartzearren, Madrilgo marea zurien kasua aipatuko dugu. Madrilen ez zen beharrezkoa izan hiriko ezein altzari, ezein ondasun pribatu suntsitzea. Irmotasunez, konstantziaz eta nekaezintasunez egindakoari esker, ez dira pribatizatu Madrilgo osasungintza publikoko zenbait ospitale. Eta Madrilerako balio izan zuen horrek uste dugu Euskadirako ere balio behar duela; besteak beste, ez dugulako froga txikienik ere indarkeria gizarte-aurrerapenaren faktore bat izan dela. Aldiz, guztiz kontrakoa izan da. Eta, horri dagokionez, gogorarazi behar da Bilboko gertakari bortitzen bezperan UGT, Comisiones Obreras eta USO sindikatuek jada egin zutela manifestazioa nazioarteko zenbait organismo ekonomiko eta finantzariok bultzatutako murrizketa sozialen politiken aurka. Eta manifestazio hartan ez zen agertu hirian kaosa eta beldurra zabaldu zuen txanodunik; besteak beste, sindikatu horiek ez dutelako txanodunik onartzen beren manifestazioetan, eta are gutxiago daudelako prest kaleetan indarkeria zabaltzen dutenekin elkar hartzeko, ELA eta LAB sindikatuek zuzendutako Gune plataformaren deialdiarekin bat egin zuten manifestari batzuek egin ahal izan zuten bezala, Gabilondo jaunak Ganbera honetan egindako agerraldian ziurtatu zuenez. Ekintza bortitzek, hala nola Bilbon gertatutakoek, ez dituzte defendatzen herritar gehienen eskubideak; besterik gabe, gehiago pobretzen gaituzte denok, eta, pobretzeaz gain, askatasun publikoei eraso egiteko aitzakia gisa balio diezaiekete bortizkeriaren aldekoei. Sozialistok kezkatzen gaitu gertakari horien ondorioz Bilbok eta Euskadik eman ahal izan zuten irudiak, baina are gehiago kezkatzen gaitu Bilboko herritar askok bizi izan zuten segurtasunik ezak eta askatasunez ibiltzeko eta lanerako duten eskubidea urratu izanak. Eta muturreraino kezkatzen gaitu pertsona horiek ez sentitzea euskal poliziaren babesa, sindikatu-ordezkari batek Legebiltzarrean egin zuen agerraldian baieztatu zuenez. Kontatu zigun ezen, txanodunak irten eta sartzen ziren manifestazioa pasatzean, herritarrak haiengana hurbiltzen zirela esatera modu batean edo bestean enbarazu egin zietela. Eta, are larriago, adierazi zigun agenteek ezin zutela ezer egin, agindu baitzitzaien manifestazioan esku ez hartzeko. Esan dudanez, joan den astelehenean Segurtasun Saileko ordezkari gorenekin eztabaidatu genuen martxoaren 3an martxan jarri zen dispositiboari buruz. Ondorioztatu genuen plangintza, agenteek jasotako aginduak eta erabilitako bitartekoak ez zirela egokiak izan. Nahiz eta sailburuak behin eta berriz esaten duen egin beharrekoa egin zela eta ondorioak saihetsezinak zirela, egoera ikusirik, pentsatzen dugu Segurtasun Sailak gogoeta egin behar duela, eta zuzendu egin behar duela bere segurtasun-politika, halakorik baldin badu behintzat. Bi ebidentziak babesten dute gure jarrera. Bata, triskantzak eta herritarren eskubideak urratu izana, kontuan izan beharrekoa beste batzuetarako. Eta bestea, Ganbera honetan Ertzaintzaren aurka etengabe hitz egiten duen taldeak –hilketak eta urte hauetan guztietan agenteek jasan dituzten bestelako erasoak gaitzetsi gabe jarraitzen dute– bat egin duela Segurtasun Sailarekin martxoaren 3an Bilbon egin zen operazioari babesa emateko. Uste dugu gertaera hori bakarrik nahikoa arrazoi litzatekeela Jaurlaritzak gogoeta egin dezan eta zuzendu dezan. Inork ez dezala manipulatu Talde Sozialista une honetan planteatzen ari dena. Ez ditugu inola ere eskatzen neurriz kanpoko neurriak poliziak erabil dezakeen indarrean. Esku artean dugun gertakari honen eta antzekoen aurrean, arau eraginkorrak eskatzen dizkiegu Ertzaintzako arduradunei; berma ditzatela herritarren askatasuna eta segurtasuna. Hori dela eta, sinatu dugun erdibidekoan Segurtasun Sailari eskatzen zaio azter ditzala akatsak, eta har ditzala neurriak horrelako gertakaririk berriro gerta ez dadin. Horrez gain, sinatu dugun erdibidekoarekin gaitzetsi egin nahi ditugu gutxiengo bortitzek eragindako triskantzak, eta gure elkartasuna helarazi nahi diegu ekintza horien eragina jasan duten saltzaileei, langileei eta herritarrei. Gaitzetsi egin nahi dugu demokrazia eta metodo demokratikoak onartzen ez dituztenek eragindako kale-borroka. Eta, aldi berean, gogorarazi nahi dugu ekintza bandalikoak haiek egiten dituztenen eta babesa ematen dietenen erantzukizuna direla bakarrik. Kontu hori bereziki garrantzitsua da, kontuan izanik Espainiako eskuineko Gobernua horrelako kale-bandalismoaz baliatzen saiatzen dela protesta sozialak kriminalizatzeko edo mugatzen saiatzeko. Halaber, gure babesa eman nahi diegu ertzainei, gertakariei aurre egin behar izan baitzieten haientzat oso zaila zen egoeran, hemen deskribatu dugunagatik, eta, aldi berean, gure elkartasuna helarazi nahi diegu zauritu ziren eta kolpeak jaso zituzten agenteei. Izan ere, uste dugu, alderdi demokratikoa garen aldetik, gure babesa helarazi behar diegula legea betez herritarren segurtasuna eta eskubideak zaintzen dituztenei, batez ere kontuan izanik Segurtasuneko sailburuak, gertakari larriengatik dagozkion erantzukizunak bere gain hartu ordez, ez ikusiarena egin nahi duela, eta hura kritikatzen dugunoi leporatzen digula Ertzaintzari bere izen ona kendu eta zikindu nahi diogula. Bada, ez; sozialistok ez diogu izen ona kendu nahi Ertzaintzari. Babesa eman nahi diogu, eta Legebiltzar honetan eman nahi diogu. Muchas gracias. Eskerrik asko. | eu | https://www.legebiltzarra.eus/ic2/restAPI/pvgune_descargar/default/d151f5b1-e327-4b23-8cc4-215ea58d5cd9 | parl_eu_4204 |
10 | 76 | 03.04.2014 | LLANOS GÓMEZ | PV-ETP | Honako ekimen hauek batera eztabaidatu eta behin betiko ebazpena hartzea: | Eskerrik asko, presidente andrea. Egun on guztioi. Hemen esan denez, hain zuzen, joan den martxoaren 3an Bilbon egin zen ekitaldiak munduko mapan kokatu zuen Bilbo eta, ondorioz, Euskadi. Foroa Euskadiko Alderdi Popularrak bultzatu zuen, eta Espainiako Gobernuak antolatu zuen euskal erakundeekin lankidetzan, eta Bilbo eta Euskadi munduko ekonomiaren erdigunean kokatu zituen. Espainia 2014 Foro Globala maila politiko eta ekonomikorik altueneko goi-bilera bat izan zen, eta ekonomia-, erakunde- eta enpresa-arloetako ordezkari ugari bildu zituen Bizkaiko hiriburuan. Foroa Euskadin inoiz egin den mota horretako fororik garrantzitsuena izan zen, eta arrakasta izan zuen bai bertaratutakoen aldetik, bai antolaketa-aldetik. 400 lagun baino gehiago bildu zituen, eta 50 komunikabide baino gehiagotako 230 profesional joan ziren haren berri ematera. Aldarrikatu egin nahi ditugu horrelako ekitaldiak; nahi dugu Euskadin foro horren antzeko ekitaldiak sustatzea eta egitea, aukerak eta nazioarteko proiekzioa ematen baitituzte, eta Euskadik ekitaldi handiak hartzeko dituen aukerak erakuts baitaitezke. Egia esan, alderdi batzuek ez dute guztiz definitu foroa Euskadin egitea albiste ona zen ala ez; izan ere, batetik, lehendakariak agerian utzi zuen Ganbera honetan bertan ikasteko eta lehiakortasuna irabazteko aukera bat zela, garapen ekonomikorako aukera bat, lanpostuak sortzeko eta aberastasuna sortzeko aukera bat, eta, bestetik, beste ordezkari batzuek, Euzko Alderdi Jeltzaleak gobernatutako beste erakunde batzuetan, adierazi zuten foroa marketin-operazio bat besterik ez zela, eta euskal erakundeak han izan zirela gonbidatuak izan zirelako bakarrik. Hasiera batean, foroak Euskadin gogoratzen den segurtasun-dispositibo handiena jarri zuen martxan (ertzainen eta udaltzainen artean, ia mila dispositibo), baina ez zuen balio izan ekitaldi horrengatik protesta egiten zuen jende bortitza geldiarazteko. Martxoaren 3an, Bilboko panorama danteskoa izan zen, pertsona bortitz gutxi batzuk Foro Globalaren aurkako legezko manifestazio batez baliatu baitziren aurrean harrapatzen zuten guztia suntsitzeko. Bandaloen talde antolatuek kaosa eragin zuten Bilbon, beren erasorako mota guztietako elementuak erabiliz: zakarrontziak, harriak, estoldetako tapak, petardoak, azkoinak, molotov koktelak… Aspalditik ez zen gogoratzen hirian hain eraso bortitzik: kristalak suntsituta, pertsianak erreta, erakusleiho suntsitu baten video wall bat…, batzuek uko egin nahi ez dieten iraganeko irudiak. Hala, kalteak eragin zituzten saltokietan, banketxeetan eta hoteletan. Markesinak eta edukiontziak ez ziren libratu, ezta zuhaitzak ere. Zehazki, 21 banketxeri egin zitzaien eraso, 19 saltoki eta tabernari, eta hotel bati, eta kalteak 100.000 eurokoak izan dira, nahiz eta batzuk garrantzia kentzen saiatu. Bilboko Udaleko Talde Popularraren ekimenez, aste honetan bertan egindako bilkuran adostu da udala joatea eragindako kalteak erreklamatzeko irekiko diren prozesu judizialetara. Esaten genuenez, erakusleihoei eta saltokiei eraso egin zitzaien, pintadak egin ziren eta suteak izan ziren Plaza Biribiletik Jesusen Bihotzera dagoen kilometro eta erdian, eta saltzaileek eta oinezkoek beldurra sentitu zuten eraso-olde horren aurrean, eta ez zegoen poliziarik hondamendia saihesteko. Hori dela eta, gure ekimenarekin eta azkenean beste bi talderekin sinatu dugun zuzenketarekin nahi dugu Legebiltzar honek, lehenik eta behin, gaitzets ditzala martxoaren 3an Espainia 2014 Foro Globalaren ondorioz Bilbon gertatu ziren ekintza bortitzak eta triskantzak, eta gaitzets dezala, esaten dugunez, nazioarteko organismoen jardunari buruzko protesta eta kritika egiteko bitarteko bezala metodo demokratiko eta baketsuak onartzen ez dituztenek eragindako kale-borroka. Era berean, helaraz diezaiela bere elkartasuna ekintza bortitzak zuzenzuzenean jasan zituzten herritarrei, langileei, saltzaileei eta ostalariei –lehen esan dudanez, beldurra pasatu zuten–. Izan ere, egia da, esan bezala, hiru helburu zituen segurtasun-dispositibo bat antolatu zela –hemen esan denez, sailburuak esan baitzuen–: goi-bilera normal joatea bermatzea, protesta-manifestazioak egitea bermatzea, eta herritarren segurtasuna bermatzea. Hala ere, uste dugu helburu horiek ez zirela bete, ez behintzat guztiak. Bilbok eman zuen irudiak oso ondorio txarrak izan ditzake Euskadirentzat eta, zehazki, Bilborentzat helmuga turistiko gisa. Baina irudi hori baino askoz garrantzitsuagoa da saltzaileak izututa sentitu zirela, herritarren segurtasuna arriskuan egon zela, eta ez zirela errespetatu lanerako eta askatasunez ibiltzeko eskubideak. Foro Ekonomikoa egiten ari zen bitartean Bilbon gertatutako gertakarietan Ertzaintzak izan zuen jokaera, modu eufemistikoan definitzearren, nabarmen hobetu zitekeen, asko hobetu zitekeen. Eta kezkagarriena da ea jokaera hori operazioa gaizki diseinatzearen ondorio izan zen, ala Eusko Jaurlaritzaren polizia-ereduak islatzen dituen, zeinak poliziaren kontzepzio jakin batetik baitatoz. Eusko Jaurlaritzak ederki asko zekien zenbaterainoko irismen mediatikoa zuen Bilbon egin zen ekitaldiak Espainian zein nazioartean. Eman behar zen irudia zen Bilbo irekia dela; zenbait puntu erakargarri dituela (Guggenheim, Euskalduna jauregia, Iberdrolaren dorrea); hiria jardueraz, bizitasunez eta garrantzi ekonomikoz beteta dagoela; eta, jakina, Bilbon ez dela egiten ekintza bandalikorik. Eta, egia esan, jardunaldiaren ondoren, helburu horietako bat ere ez zen lortu. Horrelako ekitaldietan gertatu ohi denez, erradikalek kaleak hartu zituzten, eta ekintza bortitzak egin zituzten. Agerraldian, sailburu andreak esan zuen pertsona bortitzek ez zituztela lortu beren helburuak. Bis- tan denez, helburua bazen Bilbo osoa kiskaltzea, bada, ez, ez zuten lortu. Baina nik batzordean egin nuen galdera erretoriko bera egin nahi dut: benetan uste duzue, jaun-andreok, pertsona bortitzek ez zituztela lortu beren helburuak? Benetan hori uste duzue? Bilbo albiste izan zen edukiontziak erretzeagatik, erakusleihoak hausteagatik, hiriko altzariek jasan zituzten mota guztietako erasoengatik. Bilbo kontrolik gabeko indarkeriak hartu zuen, eta hori are gehiago larritu zuen segurtasunaren kontrola bermatu behar zuenaren jokaera kaskarrak, ez baitzuen kontrol hori bermatu. Euskal poliziak eman zuen irudia izan zen gertakariak handi geratu zitzaizkiola, eta ez zela gai izan haiei aurre egiteko, eta are gutxiago gertatu ziren ekintza bortitzak geldiarazteko; eta, batzuetan, ez zuela ezer egiten erasoen aurrean, eta jarrera guztiz pasiboa zuela. Komunikabideen bitartez, denok izan dugu Ertzaintzaren testigantzen eta grabaketen transkripzioen berri, eta erakusten dute gure poliziaren jokaera planifikatua eta aurrez pentsatua izan zela, eta agindu politikoei jarraitu ziela. Tamalez, eta haren beldur eszenikoak eraginda, Ertzaintzaren irudi publikoa, bai Espainian, bai nazioartean, kaltetuta geratu zen, eta zalantzan jarri zen. Aldian aldiko Jaurlaritzaren planteamenduek eta kalkulu politikoek ezin dute auzitan jarri Ertzaintzaren profesionaltasuna eta polizia-jardun ona, hainbat hamarkadatan lan eginez landua. Gure poliziaren zeregin nagusia da –ez dezagun ahaztu, jaun-andreok– herritarrak babestea herritarren elkarbizitza larriki oztopatu beste helbururik ez dutenetatik; Jaurlaritzak ezin du Ertzaintza museo-polizia bihurtu, delitua egin ondoren jokatzen duena eta berandu eta ezgaraiz iristen dena, edo, hor baldin badago, ezer egiten ez duena. Komunikabideen bitartez jakindako eta, batzuetan, zuzen-zuzenean bizitako ekintzak alderdi politiko guztiek kritikatu dituzte; saltzaileek, oinezkoek eta eragina jasan dutenek kritikatu dituzte. Baina, are gehiago, ekintza horiek lotsarazi egin zituzten egun hartan Bilbon zeuden ertzainak, joan den astelehenean Ganbera honetan baieztatu zutenez. Baina ez zituzten ertzainak lotsarazi behar; Segurtasun Saileko arduradunak lotsarazi behar zituzten, erakutsi baitute ez dutela maila eman, polizia-arloan, tamaina horretako ekitaldi bati aurre egiteko. Eta eman zezaketen maila, jaun-andreok. Eman zezaketen maila, gure Ertzaintza polizia guztiz profesionala baita, Europako edozein poliziaren parekoa. Baina, horretarako, antolatutako operatiboak egokia izan behar zuen, eta ez zen izan. Hori dela eta, eskatzen dugu Legebiltzar honek eman diezaiela babesa ertzainei joan den martxoaren 3an izan zuten jokaera- gatik, eta elkartasuna adierazten diegu, bereziki, zauritu zirenei. Izan ere, esan bezala, jaun-andreok, Ertzaintza nahikoa trebatuta dago edozein ekitalditan eraginkortasunez jokatzeko; ertzainak oso trebatuta daude, baina haien zuzendari politikoak, ordea, ez hainbeste. Eta horregatik eskatzen diegu egin dezatela gogoeta Segurtasun Sailak berak emandako aginduei buruz, Bilbon gertatutakoa bezalako egoerak berriro gerta ez daitezen. Hori zen gure ekimenean sartu dugun puntuetako bat, eta, azkenean, Alderdi Sozialistarekin eta UPyDrekin sinatu dugun zuzenketan sartu da. Ganbera honek zuzenketa babestuko duela espero dugu, antzeko proposamenek beste erakunde batzuen babesa jaso baitute, baita Bilboko Udalarena ere aste honetan bertan, esan dudanez. Besterik ez. Eskerrik asko. | eu | https://www.legebiltzarra.eus/ic2/restAPI/pvgune_descargar/default/d151f5b1-e327-4b23-8cc4-215ea58d5cd9 | parl_eu_4205 |
10 | 76 | 03.04.2014 | ITURRATE IBARRA | EA-NV | Honako ekimen hauek batera eztabaidatu eta behin betiko ebazpena hartzea: | Presidente andrea, sailburu andrea, legebiltzarkideok. Posible al da Global Forum Spain 2014 moduko ekintza bat istilurik gabe burutzea? Bilbon, Madrilen, Genovan, Seattlen, Londonen zein Rion munduko agintari ekonomikoak batu direnean, istilu larriak gertatu direla ikusi ahal izan dugu behin eta berriz: banku eta denden eskaparateak txikituta, autobus, tranbia, metro eta bestelakoak geldituta edo sua emanda, polizia eta hiritar zaurituak eta, kasu larrienetan, hildakoak ere. Bilbon gertatutakoak eta beste enparau guztiak debate sakonerako ematen dute. Posible da segurtasun osoa, absolutua bermatzea edozein egoeratan? Nola aurre egin kale borrokari modu eraginkorrenean? Alderdi Popularrak eta Espainiako Gobernuak Bilbon Global Forum Spain antolatzea erabaki zutenetik lasterrera hasi ziren honen kontrako kanpainak. Bizi dugun krisi eta murrizketa kontestuan, ulergarriak ziren. Haietako asko adierazpen askatasunak babestutakoak. Baina honen itzalpean beste deialdi batzuk nahastu ziren, suak piztera deitzen zuten kartelak, harrika erantzuteko deialdiak eta abarrekoak ikusi izan ditugu gure kale eta plazetan egun haietan. Eta aurrekari guzti horiekin, astelehen horretan istilu larriak eragin zituzten biolentzia handiz jardun zuten hainbat pertsonek. Hamaika elkartek deitutako manifestazio legal eta zilegiaz baliatu ziren, guztion eskubideak eta segurtasuna kolokan jartzeko. Ez dago horretarako justifikaziorik. Ez troikaren politikek, ez FMIren erabakiek ez dute erabilitako bortxa justifikatzen ezta azaltzen ere. Aitzakia modura erabiltzen dira guztiz onartezinak diren jokabideak zuritzeko. Egia esan, ez ziren asko izan foro hori sutsuki babestu zuten herritarrak. Foro horren aurrean, askotariko erantzunak eman ziren. Batzuk, lehendakaria kasu, erakundeerantzukizunez, bertara joan ziren Euskadiko ekonomia produktiboaren eredua aldezteko, eta garapen ekonomiko jasangarria eta gizarte bidezkoa eta orekatua bultzatuko duten beste politika ekonomiko batzuk eskatzeko. Beste talde batzuek kalera eraman zituzten, modu baketsuan, protesta eta desadostasuna: guztira, legezko hamabi manifestazio eta elkarretaratzetarako deiak egin zituzten Bilbon egun hartarako hainbat eta hainbat alderdik, sindikatuk eta bestelako gizarte-erakundek. Eta, marea hartan, pertsona eta talde gutxi-asko antolatuek, deitutako manifestazio jendetsuenaz baliatuz, modu bortitzean jokatu zuten –munduko beste toki batzuetan horrelako goi-bileretan gertatzen den jokabide horri Black Block deitzen zaio–. Txanodun bortitzek erabiltzen dituzten taktika berak erabiliz jokatu zuten, benetako hiri-gerrilla baten taktikak, aurrez pentsatutako eta antolatutako kale-borroka. Indarkeria hark, istiluak hauspotzeko helburua izanik, hiri-altzariak suntsitu zituen, eta kalte ugari eragin zituen banketxeetan, saltokietan, ostalaritza-establezimenduetan eta hainbat ondasun publikotan, hala nola baldosetan, eserlekuetan, zakarrontzietan… Gutxi gorabehera, 100.000 euroko galerak izan ziren. Horretarako, gehiengoaren manifestazioa erabili zuten parapeto gisa, handik eraso bortitzei ekiteko eta berriz bertara itzultzeko babes bila; hala, arriskuan jarri zituzten, goi-bileraren aurkako protesta legez adierazten zuten manifestariak ez ezik, beren lanpostuetan zeuden edo Bilboko Kale Nagusian zebiltzan gainerako herritarrak. Joan den astelehenean ikusi ahal izan genuen, Segurtasuneko sailburuaren agerraldian, nola jokatu zuten talde bortitz haiek: manifestaziotik ateratzen ziren beren jomugak suntsitzeko, eta berriz manifestaziora itzultzen ziren. Ikusi ahal izan genuen, gainera, haietako batzuek ertzainak zirikatzen zituztela zuzenean haien atzetik sar zitezen bere bidea normaltasunez egin nahi zuen legezko manifestazioa desegiteko. Ertzaintzak, jaun-andreok, errealitatea desitxuratzen edo handizkatzen saiatzen bazarete ere, bere lana egin zuen martxoaren 3an Bilbon. Eta, gure ustez, eraginkortasunez jokatu zuen, neurriz eta arduraz, hori okertzen saiatzen bazarete ere. Ez zen erronka erraza. Antzeko goi-bileretan (Genovan, Londresen, Seattlen, Rion, baita oraintsu Madrilen ere), istilu oso larri askoren berri izan dugu, ondorio pertsonal larriak, zauriak eta heriotzak ere eragin dituztenak. Giroa berotu egin zen foroa hankaz gora uzteko helburuarekin; helburua zen foroaz hitz egitea ez haren edukiagatik, baizik eta nahita eragin nahi zuten indarkeriagatik, eta, beharrezkoa izanez gero, istiluak areagotzea eta hedatzea hiria sutan zegoelako sentsazioa emateko. Hain zuzen, hiria sutan zegoelako sentsazioa. Hori saihesteko, Bilbon ordura arte inoiz antolatu gabeko dispositibo bat antolatu zuen Ertzaintzak: egun bakar batean (martxoaren 3an), 688 ertzain, zenbait motatako 113 ibilgailu, biribiletan hedatzeko plana, foroa egitea berma zedin, baina baita haren aurkako legezko manifestazioak ere, eta, jakina, hiri osoan herritarren segurtasuna neurrian berma zedin. Eta, hala eta guztiz ere, ezin izan ziren saihestu istilu bortitzak, beste hiri batzuetan antzeko testuinguruetan ezin izan den bezala. Kale Nagusiko istiluek kalte material ugari eragin zituzten –jada zehaztu ditugu batzuek eta besteek eztabaida honetan–. Berriro diot: istilu horiek eragin zituzten goi-bilera hankaz gora uzteko eta hiria desegonkortzeko helburuarekin indarkeria erabiltzeko prest zeuden talde antolatuek. Talde antolatu haiek ez zuten zalantzarik izan legezko protesta bati boikota egiteko, pertsonen eta ondasunen segurtasuna arriskuan jartzeko, eta Kale Nagusian manifestazioa egiten ari ziren hiru mila lagun inguru erabili zituzten eraso egiteko tanketa gisa eta babesa hartzeko ezkutu gisa. Probokazio horren aurrean, zenbait modutara joka zitekeen, eta modu proportzionala eta neurrizkoa hautatu zen. Nahikoa agenterekin eta istiluen aurkako materialarekin manifestazioa desegiten hasteak egoera okerragoak eta aurretik sumatu ezinekoak eragingo zituen, eta, ziurrenik, ondorio larriagoak eta dramatikoagoak. Arduraz erantzutea erabaki zen, eta lortu zen 50 lagunetik gora identifikatzea eta, gaur arte, zortzi lagun atxilotzea. Jaun-andreok, ez zen bitarteko edo aurreikuspen faltarik egon, eta are gutxiago erabakimen falta, gelditasuna edo Ertzaintzaren hurbileko iraganean gertatutako gertakariengatiko ez-dakit-zer paralisi, arduradun politiko batek esan zuenez. Polizia integral bat daukagu eta nahi dugu, herritarrak identifikatuko diren polizia bat, eta haren jarduna zuzentzen zaien herritarrek errespetatuko du- tena; hurbileko polizia daukagu eta nahi dugu, delitua saihesten ahalegintzen dena, baina gai izango dena delituaren aurrean erreakzionatzeko, betiere indarra neurriz erabiliz. Eta premisa horien arabera jokatu zen, hain justu, joan den martxoaren 3an Bilbon, eta benetan uste dut profesionaltasunez eta egokiro jokatu zela. Istiluak larriak izan ziren, egia, kalte materialak ugariak izan ziren, baina uste osoa dugu okerragoak saihestu zirela. Jokaera horren ebaluaziotik, beste askorenetatik bezala, ondorioak atera beharko ditu Segurtasun Sailak, eta bere politikak egokitu, hautemandako hutsegiteak zuzendu, eta Horizonte 2016 plan estrategikoaren bidez etengabeko hobekuntzaren prozesuarekiko hartua duten konpromisoaren barruan dispositiboak hobetu. Baina ez dezagun tiroa desbideratu, jaun-andreok: istilu bortitzek arduradun batzuk dituzte, eta ez dira ez troika, ez NDF, eta are gutxiago Ertzaintza edo Segurtasun Saila. Errealitatea desitxuratzen saiatzen bazarete ere, Europako edo Ipar Amerikako egunkari bakar batek ere ez zituen biharamuneko tituluak ireki Bilboko goibilerarekin, ez haren edukiagatik, ez gertatutako istiluengatik. Arduradunek izen-abizenak dituzte; batzuk identifikatu egin dira, eta epailearen esku daude. Espero dugu datozen egunetan beste batzuk identifikatu eta atxilotuko direla, eta, hala, aurre egingo dietela kontzienteki eta nahita eragin zituzten kalteen ondorioei. Errugabeek ez dute erruagatik ordainduko. Besterik ez. Eskerrik asko. La | eu | https://www.legebiltzarra.eus/ic2/restAPI/pvgune_descargar/default/d151f5b1-e327-4b23-8cc4-215ea58d5cd9 | parl_eu_4206 |
10 | 76 | 03.04.2014 | MATUTE GARCÍA DE JALÓN | EH Bildu | Honako ekimen hauek batera eztabaidatu eta behin betiko ebazpena hartzea: | Gracias, señora presidenta. Buenos días a todos. Para comenzar la intervención sobre los hechos ocurridos el pasado 3 de marzo en Bilbao con motivo de la celebración del Global Forum Spain 2014, me gustaría afirmar lo siguiente: "EH Bildu se compromete a utilizar vías únicamente políticas y pacíficas para la consecución de sus objetivos, en ese amplio espacio que abarca desde el marco institucional hasta la desobediencia civil, rechazando las manifestaciones y estrategias de violencia y las vulneraciones de todos los derechos humanos". Esto es lo que dicen los estatutos de EH Bildu, concretamente en el artículo 4, correspondiente a sus principios de actuación. El debate que se ha traído hoy al Parlamento parte de esa posición clara y firme, y así hay que entenderlo. Eta azalpen horrekin hasi nahi nuen, behintzat, ahal den neurrian –eta ez hainbeste eztabaida honetan dagoen jendeagatik edo Ganbera honetan eztabaidan parte hartzen ari den jendeagatik, baizik eta gero ikus dezaketenengatik–, argi gera dadin zer jarrera duen EH Bilduk egin diren irakurketa interesatuen aurrean. EH Bildu ez dago ados eta ez ditu babesten, baizik eta gaitzetsi egiten ditu, martxoaren 3an Bilbon eragin ziren edo gertatu ziren istiluak. Baina ez hori bakarrik, edo ez gara hor bakarrik geratzen, uste baitugu horri buruzko iritzi bat –zuek nahi bezain kritikoa– izatea bezain garrantzitsua dela testuinguruaren irakurketa bat egitea, ulertzea, etorkizunean berriro gerta ez dadin saiatzea. Eta, ziurrenik, horrek behar luke izan eztabaidaren muina, bistakoa baitirudi inori ez zaizkiola gustatu –aditz hori askotan erabili da hemen–, edo gehiago esango nuke, ez zaizkigula ongi iruditu –aditz hori ere askotan erabili da hemen– Bilbon gertatu ziren istiluak. Eta, hori argitu ondoren, hemen pentsa genezake zer gauza, zer jarduera politiko egin ditzakegun horrelakoak gerta ez daitezen. Eta, ziurrenik, hor hasiko dira desadostasunak, baina hori da benetan eztabaida interesgarria, besteak ibilbide laburra duela baitirudi. Eta testuinguru horren esanahiaren eztabaidari dagokionez…, ez zen ekitaldi gutxi-asko garrantzitsu bat bakarrik, talde politiko jakin batzuek gutxi-asko nahi zutena, baizik eta gure ustez hiru akats argi dituen organismo baten beste emanaldi bat zen: demokratikoa ez izatea, gardena ez izatea eta zilegi ez izatea. Eta troikaz ari naiz –ez da batek sarritan tiraderatik ateratzen duen mamu bat–. Troika NDFk, Europako Banku Zentralak eta Europako Batzordeak osatzen dute, eta 2010eko maiatzean sortu zen Grezia erreskatatzeko, eta, gaur egun, beltzezko gizonen figura literarioaren bidez edo, bere mende ditu herrialdeak eta pertsonak, Europa osoko milaka eta milaka lagun. Guretzat, argazki hori da benetan mespretxagarria, kristalak haustea den bezala. Benetan mespretxagarria iruditzen zaigu, halaber, troikak txera, goxotasuna eta sinpatia aurkitzea gure artean, hori sinpatia itzultzea baita, herritarren saminerako, haiei eraso egiten dienari. Izan ere, jaun-andre horiek aplikatzen ari diren neurriek eraso zuzena eta gogorra egiten diete herritarren eskubideei, baita Euskadiko herritarrenei ere. Eta horregatik egin dut hasieran ekintza bortitz ororen aurkako aipu argia, betiere esparru instituzionaletik desobedientzia zibilera doan tartean ibiliz, Bilduk bere estatutuetan jasoa duen bezala. Izan ere, giza eskubideak urratzearen aurka ere bagaude, eta giza eskubideak gehien urratzen dituena hau da: milaka eta milaka lagun langabeziara, eskastasunera eta gizarte-bazterkeriara behartzen dituzten politikak aplikatzen dituena, zeinen ondorioz gure hiri eta herrietako irudi danteskoak deitoratu behar baititugu –horiek ere danteskoak dira benetan–, gaur hemen aipatu ditugun kristalenak bezain danteskoak edo danteskoagoak –hauek ere ez ditugu minimizatzen–. Izan ere, oso latza da troikatik datozen politikekin zerikusia duten etxegabetzeak ikustea; oso latza da ikustea enplegua galtzen dela eta sare industriala suntsitzen dela troikatik datozen politikengatik; eta hor ere ona litzateke Ganbera honek gai batzuekiko erakusten duen sentiberatasun handia –eta guk bat egiten dugu harekin, berriro ere argi gera dadin– jende horrekiko guztiarekiko ere erakustea. Istilu oso larriak izan zirela esaten dugunean, Bilboko historiako larrienak, aldi berean esan behar dugu hori baino larriagoa dela pertsona batek bere buruaz beste egitea Sarrikon duela urte eta erdi bere etxebizitzatik bota dutelako, eta horrek zuzeneko erantzuleak dituela, eta zuzeneko erantzule horiei gutxiengo bortitz deitzeko ausardia bera izan behar dela, gutxiengo bortitzak badira, edo demokrazia errespetatzen ez duten pertsona deitzeko ausardia, ez badute demokrazia errespetatzen. Eztabaida horretan, ordea, ez dugu bat-egite hori ikusten, ez dugu enpatia hori ikusten, ez dugu ardura handi hori ikusten. Eta ona litzateke hor ere hori izatea, honekin izango badugu –eta izan daiteke, eta, ziurrenik, izan behar da– gainerako guztiarekin ere izan behar bailitzateke. Ziurrenik, hori ez badugu ulertzen, horrelakoak gaitzesten edo mespretxatzen jarraituko dugu –eta beharrezkoa izango da–, baina ez du ezer konponduko. Izan ere, nire aurretik hitz egin duenak adierazi duenez, hori sistematikoki gertatzen da leku askotan. Eta Ganbera honetan askotan esan izan da zer mundutan bizi den EH Bildu. Nik ez dakit zein diren haren munduak; nire mundua, behintzat, nahiko askotarikoa da. Eta, ziurrenik, orain esango dudana ez nuen nik bakarrik entzungo; ziurrenik, jende askok entzungo zuen Ganbera honetan, eta eztabaida honen berri sare sozialen bidez izango duen jende askok, egoki baderitzo. Telebistan edo prentsan albisteak ikustean, zenbat aldiz entzungo ote genion gure ondoan zegoen norbaiti esaten "Ez dakigu nolatan ez duen honek eztanda egiten". Jendea frustrazioaren eta asperraldiaren artean mugiarazten dugunean, zergatik ez gara saiatzen arrazoi horiek aztertzen haiek saihesten saiatzeko? Eta guk hor oso jarrera argia dugu; gure jarrera oso argia da eta oso bat dator pertsona guztientzat giza eskubide guztiak aldeztearekin. Eta eskubideak gehien urratzen ditu bere politikekin herritar batzuk sakrifikatu eta gizartearen periferiara bidaltzen dituenak, beretzat etekinak pilatuz ez bakarrik desohorez, baizik eta guztiz bidegabeki. Hori da benetako argazkia, eta hori da troika gizarte osoari, ez bakarrik Euskadikoari, baizik eta Europakoari, eragiten ari zaion suntsiketa handien argazkia. Eta ez badugu hori egiten, orain arte hemen izaten ari garen eztabaida errepikatzera mugatuko gara, eta kalte materialez hitz egitera mugatuko gara. Eta berriro esango dut, argi gera dadin: ez gaude ados; gaitzetsi egiten ditugu jardunbide horiek, ekintza bortitz horiek. Ez dugu arazorik esateko ekintza bortitz horiek ez direla bateragarriak eraiki nahi dugun herrialdearekin, baina horrek, berez, ez du konpontzen. Eta pentsatzen dut horretan denok egon gintezkeela ados. Eta esan dezakegu 100.000 euro asko dela; baina, berriro diot, izan dezagun sentikortasun fin hori, epidermis hain sentikor hori, gure hirietan jendea baztertuta sentitzen den bakoitzean, troikatik datozen politikengatik gizarte honetatik kanporatuta sentitzen den bakoitzean ahotsa hainbeste altxatzeko gai izan gaitezen. Eta esango dugu 100.000 euro asko dela, asko, baina asko da, halaber –eta herritarrek jakin egin behar dute–, 72.800 euro gastatzea troikako jaun-andreek Guggenheim jauregian gorazarre hori jaso dezaten. Eta datu horiek ez ditugu guk asmatu; sailburuak ere aipatu zituen. Diru hori ere asko da, eta diru hori ere euskal herritar guztiok ordaintzen dugu, dirudienez ia inori gustatu ez zaion gauza baterako gainera, Alderdi Popularreko ordezkariari izan ezik, hala adierazi baitu; baina badirudi gainerako talde politikoek ez zutela entusiasmo bera ekitaldi horrekiko. Eta, orobat, jarraitu genezake hitz egiten ea poliziaren jokaera neurrizkoa izan zen ala ez. Hilabete honetan guztian, Ertzaintzaren jokaera zalantzan jartzen zuten zenbait adierazpen entzun ditugu; adierazten zuten gutxi-asko lasaia izan zela, gutxi-asko besteen nahietara egokitzen dena, eta eragin zuela, gutxi gorabehera, egoera iritsi zen neurrietara iristea. Adierazpen batzuek esaten zuten, gainera –eta Alderdi Sozialistako ordezkari batenak ziren–, euskal polizia beldur zela polizia-operazio baten edo poliziaren jokaeraren ondorioz ez ote zen eragingo Iñigo Cabacasekin gertatutakoa bezalako egoera bat. Eta oso arrazoizkoa iruditzen zait beldurra izatea. Edo ez ote da, bada, garrantzitsuagoa nahi ez den muturreraino eramandako polizia-jardun batek heriotza bat eragitea? Ez ote da, bada, garrantzitsuagoa edozein egoeratan hori gerta dadin saihestea zuek eztabaidan nahasten ari zareten bestelako gaiak baino? Dena den, adierazi behar da, eta EH Bilduk ere adierazten du, bitxia dela poliziaren dispositibo zabal hori guztia –ertzainek ere eman ziguten haren berri–, eraztunen logika horretan –dirudienez, Eraztunen Jaunarenak, eta badirudi argi dagoela non zegoen Saruman; alegia, Guggenheimen–, poliziaren dispositibo gehiena haiek babesteko izatea. Haiek babesteko. Agian gu babestu behar gintuzketen haien politiketatik. Baina, dena den, eztabaida honetan, eta ez dakit beste zenbatetan, kalte materialak eta Ertzaintzaren jokaera aipatu eta errepikatu ondoren –gure ustez, zauri larriez hitz egiten ari ez garen neurrian behintzat, jarrera neurrizkoa izan zen–, hitz egiten jarraituko da ekintza bortitz haiek egin zituztenen ezaugarriei buruz. Eta gutxiengo bortitza aipatuko da. Gaur gehiago erabili da gutxiengo bortitza ondorengo egunetan baino, Jaurlaritzaren bozeramaileak erabili zuen bezala "gutxiengo erradikala, bortitza eta sistemaren aurkakoa" aipatu zuenean. Eta baliteke gutxiengo hori erradikala, bortitza eta sistemaren aurkakoa izatea; baina, erradikala eta sistemaren aurkakoa izateaz gain –neure burua horrekin identifikatzeko ez dut batere arazorik–, gehienak, ziurrenik, abertzaleak, sozialistak edo anarkistak izango ziren… Alegia, ezaugarriak ez dira neutroak, eta ezaugarriak asmo batekin jartzen dira. Eta hori ere adierazi behar da. Honekin bukatuko dut. Bukatzeko, EH Bilduren elkartasuna adieraziko diet martxoaren 3an gertatu zenagatik eta troikaren politikengatik egunero gertatzen denagatik kalteak jasan dituztenei, beren saltokietan edo eraikinetan triskantzak jasan zituzten guztiei eta troikaren politika anker eta krudelengatik beren bizitzak suntsituta ikusten dituzten guztiei. Eta gure elkartasuna adierazten diegu, halaber, egun hartan zauritu zirenei, baita Guggenheim Museoan erakutsi zenaren politikak jasan behar dituzten guztiei ere –oso gutxi gustatzen zaigu, baina asko kostatu zaigu–. Nada más. Muchas gracias. La | eu | https://www.legebiltzarra.eus/ic2/restAPI/pvgune_descargar/default/d151f5b1-e327-4b23-8cc4-215ea58d5cd9 | parl_eu_4207 |
10 | 76 | 03.04.2014 | MANEIRO LABAYEN | Mixto-UPyD | Honako ekimen hauek batera eztabaidatu eta behin betiko ebazpena hartzea: | Bai, eskerrik asko, presidente andrea. Iturrate jaunak galdetzen zuen ea posible den horrelako ekitaldi bat egitea istilurik gertatu gabe, eta, ziurrenik, zaila izango da istiluak saihestea horrelako ekitaldi bat egiten denean; egia da zaila dela lortzea, hemen zein munduko edozein lekutan, inolako istilurik ez gertatzea, baina beste galdera batzuk ere egin daitezke, Iturrate jauna. Onargarria da gertatutako ekintza bandalikoen aurrean zigorgabetasun-irudi hori ematea? Onargarria da Ertzaintzak ezer egin ez izanaren irudia ematea? Ez da garrantzizkoa Ertzaintzaren sindikatu guztiek irmoki kritikatu izana haien poliziaren, gure poliziaren, jokaera, eta, zehazki, haren agintari politikoena? Onargarritzat jo ditzakegu oinezkoek, saltzaileek, herritarrek egin dituzten kexak, ez ekintza bortitzen kontra –hori ohikoa izan da gure historian–…? Izan ere, hain zuzen, herritar kaltetuek beti altxatu izan dute ahotsa ekintza bortitzen aurka; baina onargarria da kasu honetan bereziki Ertzaintzaren jokaeraren kontra ere altxatu izana ahotsa? Onargarritzat jo ditzakegu, beraz, kritika horiek? Zalantzarik gabe, Iturrate jauna, herritar horiek ez zuten Ertzaintza hurbil sentitu. Ez zuten hurbil sentitu. Abandonatu egin zituzten; abandonatuta utzi zituzten. Onargarria da Eusko Jaurlaritzak adieraztea helburua bete egin zela Bilbo ez zelako kiskali? Onargarriak dira adierazpen horiek? Ezin dezakegu eraginkortasun handiagorik espero gure poliziarengandik? Onargarria da sailburuak hutsegite bat bera ere ez aitortzea; ez esatea, hain zuzen, hutsegiteak egin zirela, eta hutsegite horiek zuzendu egin behar direla etorkizunerako? Iturrate jaunak planteatu du agian hutsegiteak egin zirela –nik, behintzat, hori ulertu diot–. Bada, agian, bozka dezake gure erdibidekoaren alde, Sailari eskatzen baitiogu onar dezala, azter dezala gertatu dena, eta har ditzala neurriak berriro gerta ez dadin. Egia esan, sailburuak ez zuen inolako autokritikarik egin. Ez da garrantzitsua Ertzaintzaren jokaera kritikatu ez duen talde bakarra ekintza bandalikoak argi eta garbi gaitzesten ez dituen taldea izatea? Ez istiluak, Matute jauna, baizik eta erasoak. Eta, nolanahi ere, zuk gehiago kritikatu duzu troika ekintza bortitzak baino. Hori ere horrela da. Hori horrela da. Ekintza bortitzak irmoki gaitzetsi. Izan ere, manifestazio haietara bertaratu ziren herritar gehienek modu baketsuan eta demokratikoki egin zuten protesta troikaren politiken aurka, eta hori errespetagarria da. Baina ekintza bortitz gutxi batzuk gertatu ziren, eta zuk ez dituzu irmoki kritikatu, eta, gainera, hona etorri zara sinetsaraztera dena gauza bera zela funtsean, eta istilu edo ekintza horiek justifikatuta ere egon zitezkeela. Hau da, zure pentsamendua da, gutxi gorabehera, ezen, egoera bidegabe batzuk gertatzen diren bitartean (etxegabetzeak, lan-eskastasuna, desparekotasunak…), egoera bidegabe batzuk gertatzen diren bitartean, ekintza bortitz jakin batzuk ulergarriak behintzat badirela, eta hori onartezina iruditzen zaigu, demokrazia batean bizi baikara. Eta, gainera, ahaztu egiten zaizu ekintza bortitz horiek berak bidegabeak direla. Bidegabeak dira, eta irmoki kritikatu behar dira. Alegia, gutxi gorabehera esan duzu ezen, mundu ideal batean bizi ez garen bitartean, ekintza bortitzak ulergarriak direla; egoera bidegabe jakin batzuk gertatzen diren bitartean, ulertu behar dela herritar batzuk prest egotea erakusleihoak hausteko. Eta, nire ustez, hori guztiz onartezina da. Egoera bidegabeak aldatzeko, etxegabetzeak geldiarazteko, lan-eskastasuna desagerrarazteko, politika daukagu, demokrazia daukagu, parlamentuak dauzkagu, eta herritarren mobilizazioa daukagu; horixe baietz, herritarren mobilizazioa, baina baketsua eta demokratikoa. Hori da gizartea hobetzeko bidea, ez ekintza bortitzak, gutxiengoak bultzatuak izan edo gehiengoak bultzatuak izan. Eta hori ez duzue argi utzi, Matute jauna. Ez duzu argi utzi. Tira, bukatzeko, gai honetaz luze-zabal hitz egin baitugu, herritarren segurtasuna bermatzeko helburua behintzat ez zen bete, eta, horrenbestez, Segurtasun Sailari gogorarazi behar diogu zuzendu dezala etorkizunerako Bilbon izandako jokaera, joka dezala beste modu batean, eta saihestu dezala zigorgabetasuna. Eta, bukatzeko, horixe baietz, eraginkortasuna, neurrizkotasuna eta profesionaltasuna. Bidegabea iruditzen zait Segurtasuneko sailburuak, nik egin nion interpelazioan, UPyDri leporatzea Ertzaintza edo polizia bortitza edo erasokorra nahi izatea. Bidegabea iruditzen zait, argi eta garbi. Ez dugu hori nahi. Hori esan zuen interpelazioan. Ez dugu hori nahi; polizia… La | eu | https://www.legebiltzarra.eus/ic2/restAPI/pvgune_descargar/default/d151f5b1-e327-4b23-8cc4-215ea58d5cd9 | parl_eu_4208 |
10 | 76 | 03.04.2014 | MANEIRO LABAYEN | Mixto-UPyD | Honako ekimen hauek batera eztabaidatu eta behin betiko ebazpena hartzea: | … eraginkorra, neurrizkoa eta profesionaltasunez jokatzen duena nahi dugu. Eskerrik asko. | eu | https://www.legebiltzarra.eus/ic2/restAPI/pvgune_descargar/default/d151f5b1-e327-4b23-8cc4-215ea58d5cd9 | parl_eu_4209 |
10 | 76 | 03.04.2014 | UNZALU HERMOSA | SV-ES | Honako ekimen hauek batera eztabaidatu eta behin betiko ebazpena hartzea: | Muchas gracias. Gaur ez gara hemen gai honetaz eztabaidatzen ari troikaren jardunari buruzko iritzia emateko; izan ere, nire lehenengo hitzaldian esan dudanez, hori jada eztabaidatu zen Ganbera honetan eta beste leku batzuetan, eta uste dut talde bakoitzaren iritziak guztiz argi geratu direla. Eta ez dut esango zein den Alderdi Sozialistaren iritzia, jada esan baitut euskal sozialista askok eta askok manifestazioa egin genuela troikaren kontra, hemen zein Bilboko kaleetan, modu baketsuan. Hemen honetaz hitz egiten ari gara istiluak gertatu zirelako, gure iritziz bateraezinak direnak manifestaziorako eskubide askearekin, troikaren gehiegikerien kontra protesta egitea bateraezina baita protesta hori bortizki egitearekin. Eta horregatik gaude hemen; nire lehenengo hitzaldian esan dudanez, gertatu ziren gertakariak gaitzesteko eta gehiegikeria horiek jasan zituztenei gure elkartasuna adierazteko. Neurrizkotasuna? Jakina, jokatu zen eran ditugu desadostasunak. Jaurlaritzak dio ahal zen modu bakarrean jokatu zuela, ahalik eta modu onenean; neurrizkotasunari eutsiz, saihetsezina zela gertatu zen guztia. Ados. Guk ere, neurrizkotasun berarekin… Izan ere, berriro esango dut lehen esan dudana: guk ez dugu sekula eskatuko poliziak neurrigabeki jokatzea herritarren segurtasuna eta ondasunak ziurtatzeko. Sekula. Gertatzen dena da uste dugula martxoaren 3ko jokaerak baduela zer hobetua. Eta hobetzeko abiapuntu bakarra gogoeta egitea da, aztertzea eta hasieratik aitortzea hutsegiteak egin zirela. Izan ere, nire lehenengo hitzaldian esan dudanez, triskantzak gertatu izanak pentsarazi behar liguke zerbaitek huts egin zuela egun hartako dispositiboa edo operazioa planifikatzean eta zuzentzean. Horixe sartu nahi dugu guk: eztabaida-elementuak, hobekuntzarako kritika-elementuak, eta UPyDrekin eta Alderdi Popularrarekin sinatu dugun zuzenketan hori esaten da, onar dadila gauzak hobetu egin daitezkeela. Izan ere, Iturrate jauna, zuk egin dizkiguzun galderei nik beste batzuekin erantzungo nieke. Posible da hutsegiteetatik ikastea eta herritarren segurtasuna hobetzea? Posible da? Edo, besterik gabe, "Ahal zen modu bakarrean jokatu dugu" esatera mugatu behar dugu? Posible da herritarrei kalte gutxiago eragitea horrelako istiluak gertatzen direnean? Horixe planteatu nahi dugu guk, beharrezkoa dela… Eta uste osoa dugunez hobetu daitekeela, eta uste osoa dugunez hobeto joka zitekeela, horregatik nahi dugu eta horregatik planteatzen dugu hutsegiteak aztertzea, gogoeta egitea, eta elementu zuzentzaileak martxan jartzea horrelako egoerarik berriro gerta ez dadin. Eta, begira, sailarekin batera dispositiboari babesa eman dioten bakarrak dira, hain justu, Ertzaintzaren jokaerak inoiz babesten ez dituztenak; lehen esan dudanez, Ertzaintzaren kontrako ekintzak ere gaitzetsi ez dituztenak. Eta horrek kezkatu egiten gaitu. Nik ez dakit zu, Iturrate jauna, eta sailburu andrea kezkatzen zaituzten; baina, nolanahi ere, guretzat kezka-iturri handia da, zeren ea zuek ados egon behar duzuen jaun-andre hauekin polizia onena ezer egiten ez duena dela. Izan ere, gu ez gaude ados horrekin. Ados gaude hark neurritasunez jokatzearekin, ados gaude hark eraginkortasunez jokatzearekin, baina ez gaude ados hark ezer ez egitearekin, zeren, haiek esaten dutenez –eta badirudi zuek ados zaudetela–, polizia onena da ezer egiten ez duena –poliziak zerbait egiten badu, istiluak gertatzen dira–. Gure ustez, neurrizkotasunez eta mugekin, ederki asko gutxitu daitezke horrelako istiluek herritarren aurka dituzten eraginak. Besterik ez. La | eu | https://www.legebiltzarra.eus/ic2/restAPI/pvgune_descargar/default/d151f5b1-e327-4b23-8cc4-215ea58d5cd9 | parl_eu_4210 |
10 | 76 | 03.04.2014 | LLANOS GÓMEZ | PV-ETP | Honako ekimen hauek batera eztabaidatu eta behin betiko ebazpena hartzea: | Eskerrik asko, presidente andrea. Labur-labur, Matute jaunari hitz egiteko. Jada azaldu duzu zure taldearen izenean, Bilduren izenean. Beti egiten duzuna egin duzu hemen. Tira, betiko diskurtsoa bota diguzu, zeinak denerako balio baitizu. Denerako balio dizu diskurtso antikapitalista horrek… Berdin da zertaz ari garen hizketan; beti diskurtso bera. Eta suabe-suabe esaten duzue gaitzetsi egiten duzuela, baina, gero, Bilboko Udalean ez duzue sinatzen, hain justu, gainerako taldeek ekintza bandalikoak gaitzesteko egin zuten akordioa. Eta, beti egiten duzuen bezala, jakina, anbibalentzia bat egin duzu, paralelismo bat, "denok…" bat; gaitzetsi egin behar dela egun hartan gertatu zen guztia, dena kritikatu daitekeela, eta, kasuren batean…, ez dakit hemen entzun dizudan, baina beste batzuetan Bilduk esan izan du atxilotuak askatu egin behar direla, nahiz eta edukiontziak erre, herritarrak izutu, eta haien segurtasuna arriskuan jarri –eraso egin ez, baina baita hori ere–, zuk gaur hemen denerako justifikazio gisa jarri duzun troikaren biktima direlako. Foroari dagokionez, labur-labur, Euzko Alderdi Jeltzalean batek ez daki haragia ala arraina; izan ere, batzuk poz-pozik zeuden foroa Bilbora etorriko zelako, eta zuzen-zuzenean dakit, Bilboko Udaleko Euzko Alderdi Jeltzaleko ordezkari batzuek legebiltzarkide honi eskatu baitzioten egin zitezela ahaleginak foroa Bilbon egin zedin; lehendakari jaunak esan zuen aukera bat zela; baina, gero, Batzar Nagusietan esan zuen marketin-operazio bat zela. Tira, bada, badakigu: ez haragia, ez arraina. Baina, tira, foroa alde batera utzita, nik argi utzi nahi dizut bi erantzukizun daudela, Iturrate jauna. Horixe badaudela! Ekintza bortitzena –eta, bistan denez, horien erantzukizuna horiek egin zituztenena da–, hori bistakoa da, hori bistakoa da, baina beste erantzukizuna operazioaren antolaketarena da. Eta erantzukizun hori Eusko Jaurlaritzarena zen. Eta nik hemen esan nuen lehengoan: jakina zen –eta zuk ere esan duzu–, beste foroetan izandako aurrekariengatik, informazio-zerbitzuek hala adierazi zutelako, eta uste izatekoa zelako istiluak gertatuko zirela, manifestaziorako eskubide legitimoaz harago, horretaz baliatuz istiluak gertatuko zirela. Ea posible den erabateko segurtasuna ematea? Bada, zaila da, eta ni ados nago. Zaila dela horrelako operazio bat antolatzea? Zaila! Baina horretarako dago Eusko Jaurlaritzako Segurtasun Saila, hori antolatzeko, eta ondo antolatzeko, eta istilu horiek saihesteko, eta, gertatzen badira, bada, gertatzen hasten direnerako haiei ekiteko. Baina ezin liteke, ez baita inoren buruan sartzen, denek kritikatu baitute, lehenengo istiluak Bilboko Kale Nagusian gertatzea, eta istiluak Jesusen Bihotzeraino iristea, Ertzaintzak ezer egin gabe. Ez da inoren buruan sartzen, Iturrate jauna! Astelehenean izan genuen agerraldiaren bigarren txanda egitera etorri zara gaur hona, eta, agerraldi hartan, sailburu andreak ez gintuen konbentzitu, ezta zuk ere. Ezta zuk ere. Alegia, zuek, jakina, bistan denez, nola nahi izango duzue bada hobetu, hobetzeko lehendabizi aitortu egin behar bada zerk huts egin duen, eta zuek ez baduzue aitortu nahi zerbaitek huts egin duela! Zuek arrakastatzat jotzen duzue eta! Baina, jakina, zuek bakarrik jotzen duzue! Tira, zuek eta –esan dizute hemen ere– Ertzaintzak egiten duen guztia beti, beti, kritikatu ohi duten jaun-andre hauek; baina, oraingoan, ordea, poz-pozik daude Ertzaintzaren jokaerarekin. Baina, zuek eta jaun-andre hauek izan ezik, herritarrek, saltzaileek, Bilboko ostalariek, Ertzaintzaren sindikatuek –tira, nago ertzainek ere zerbait jakingo dutela; bistan denez, haiek ez dute antolatu behar, baina zerbait jakingo dute–, denek kritikatu dute jokaera, denek. Denek esan zuten joka zitekeela hobeto, denek, zuk eta Segurtasun Sailburuak izan ezik, esaten baituzue jokaera bikaina izan zela, arrakastatsua izan zela. Jakina, zaila da hobetzea autokritikarik egiten ez denean. Eta zuei iruditu zaizue jokaera oso eraginkorra izan zela, eta, hortaz, ez dela aldatu behar. Begira –jada esan da hemen, baina errepikatu egin nahi dut–, bistan denez, Ertzaintzak eraginkortasunez jokatu behar du, profesionaltasunez jokatu behar du, ezarrita dauden protokoloen arabera jokatu behar du; baina jokatu egin behar du, hura baita gure zuzenbide-estatuan indarra erabiltzeko baimena duen bakarra, bakarra, eta, indarra erabili behar denean herritarren segurtasuna bermatzeko, jokatu egin behar du, ez ezer egin gabe geratu. Besterik ez. Eskerrik asko. La | eu | https://www.legebiltzarra.eus/ic2/restAPI/pvgune_descargar/default/d151f5b1-e327-4b23-8cc4-215ea58d5cd9 | parl_eu_4211 |
10 | 76 | 03.04.2014 | ITURRATE IBARRA | EA-NV | Honako ekimen hauek batera eztabaidatu eta behin betiko ebazpena hartzea: | Señora presidenta. Jaun-andreok, Euzko Abertzaleak taldeak bere osoko zuzenketari eutsiko dio, eta ez du zuekin erdibidekoa sinatu neurriz kanpo eta nahita desbideratu duzuelako egoera eta Bilbon gertatutakoa, Jaurlaritza astintzeko helburu bakarrarekin. Hori da aurkeztutako legez besteko proposamenen helburua, nahiz eta zuek, bereziki Unzalu jaunak, lankidetza-espiritudun diskurtso bat egin nahi izan. Zuek, hasiera-hasieratik, zuk legez besteko proposamena aurkeztu zenuenetik, agerraldia eskatu baino lehen edo agerraldia eskatu bezain laster, agerraldia egiteari itxaron gabe, Jaurlaritza astintzen hasi zineten, hitz eginez eta mamu batzuk berpiztuz –beste batzuk ez dizkizugu atera mamuak, eta gaur ere ez dizkizut aterako, eta zuk ikasi egin behar zenuke honetatik–. Eta zuzenean errepikatuko dizuet galdera: zuetako nork berma dezake erabateko segurtasuna, Maneiro jauna, Unzalu jauna edo Llanos andrea? Berma dezakezue? Bermatu duzue…? Tira, Maneiro jaunarengandik, zeina ez baitago eta ez baita espero ere gobernu-zereginetan, eta, hortaz, Evita Perónena egin baitezake gai horretan inork itzalik egin gabe, bada, espero daiteke horrelako jokabide bat, baina zuengandik… Baduzue zuek zuen gaurko kritikei oinarri ematen dien praxi politikorik? Jakina hutsegiteak egin direla! Sailburuak agerraldian aitortu zuen, hori esan zuen, eta Ertzaintzaren zuzendariak esan zuen, eta etengabeko hobekuntzaren prozesuan gaudela, etengabeko ebaluazioaren prozesuan, Horizonte 2016 plan estrategikoan zehaztutako polizia-eredu argi bat indartzeko. Baina neurrizkotasunez eta erantzukizunez jokatuko dugu, jokatu dugun bezala. Hara, zuek guztiaren hiperbolea egin nahi izan duzue, eta behin eta berriz errepikatu duzue "Denek kritikatu dute, denak agertu dira aurka, denak…". Hara, denak ez. Atzo bertan, Euskadiko fiskal nagusiak, Maneiro jaunari barrea eragiten badio ere, Bilboko Foro Ekonomikoagatiko protestetan Ertzaintzak izan zuen jokaerari egin zaizkion kritikez hitz egin zuen, eta adierazi zuen ez dakiela operazioa egokia izan zen ala ez, baina poliziaren jokaeraren neurrizkotasuna aldeztu zuen, eta azpimarratu zuen behintzat ez zela inor zauritu. Calparsorok kritikatu zuen kalteak eragin zirela erakunde publikoetan eta saltokietan, baina ziurtatu du nahiago duela hori ertzainek kargatzea eta han azkenean egoeraren kontrola galtzea baino. Bilboko dendarien elkarteek (Bilbao Dendak, Bilbao Centro eta Zazpikaleetako Dendarien Elkartea), jaun-andreok, prentsa-ohar bat atera zuten hurrengo astean sailarekin eta Bilboko Udalarekin batera. Ohar bateratu horretan, esaten zen polizia-operatiboa arduratsua eta proportzionala izan zela, eta egunaren balantzea pozik egotekoa zela, poliziaren estrategiei eta euste-estrategiei esker ez zitzaiolako kalterik edo lesiorik gertatu istiluetan zebiltzanetatik eta polizia-indarretatik kanpoko inori. Beraz, denak ez, denak ez datoz bat zuen kritikekin, ezta zuek bat zatoztela esateko tribuna honetan lekuko gisa jarri dituzuenak ere, Llanos andrea. Baina zer diozu, Llanos andrea? Zuk, Alderdi Popularreko, Espainian gobernatzen ari den Alderdi Popularreko ordezkaria zaren horrek, haragia ala arraina esaten didazu? Ceutan jaurtitako gomazko 145 pilotaren ondoren –hamabost etorkin hil zituzten itsasarteko uretan–; martxoaren 22an Madrilen gertatutako istiluen ondoren –ehun zauritu, tartean 67 polizia–; Burgosko Gamonal auzoak sutan egunak, asteak eman ondoren; duela hamabost egun Coruñan dozenaka arrantzale jipoitu ondoren! Baina zertaz ari gara? Zer ari zarete eskatzen Jaurlaritza honi? Zer erantzukizun ari zarete eskatzen? Seattlen, 1999an, 450 lagun atxilotu ziren, eta milioika dolarreko galerak izan ziren G20aren goibileran; Genovan, 2001ean, dozenaka lagun zauritu ziren, pertsona bat hil zen, eta poliziak berak ere arpilatzeak egin zituen; Londresen, 2009an, dozenaka lagun zauritu ziren, pertsona bat hil zen, eta ehunka mila euroko galerak izan ziren; Toronton, Rio de Janeiron, eta abar. Begira, gure zuzenketak argi eta garbi esaten du hobetu daitekeela, eta hobetzeko eskatzen du Ertzaintzaren plan estrategikoaren barruan. Unzalu jauna, zu kezkatu egiten zaitu EH Bildu eta gu bat etortzeak gai honetan, baina nik ez dut inola ere EH Bildurekin egin dudan zuzenketaz hitz egin, eta ez nago haren jarreraren atzean ere. Nolanahi ere, gai honetan eskandalagarria da zure eta zure taldearen zinismo politikoa. Eskandalagarria. Alegia, esan duzu "Badirudi zuek ados zaudetela EH Bildurekin polizia onena existitzen ez dena dela". Badakizu eta gezurretan ari zarela tribunan hori esaten duzunean! Ge-zu-rre-tan! Zinismo politikoa da. Hori bezain eskandalagarria litzateke nik zuri tribuna honetan esatea –baina ez dizut esango (Risas)–, nik zuri leporatzea behin eta berriz etortzen zarela bat EH Bildurekin, adibidez, zerga-politikaren arloan edo iruzurraren aurkako borrokaren arloan, aspertu arte errepikatu ondoren eta hari aspertu arte leporatu ondoren herrialde honetako zerga-iruzurrik handienari eustea eta babesa ematea, hots, iraultzazerga. Gauza bera litzateke ni tribuna honetara etorri eta zuri gauza bera esatea! Zuk zinismo politiko eskandalagarrienaz jokatu duzu hemen. Eta guk zuen erdibideko zuzenketarekin bat egitea nahi duzu? Ez. Guk gaitzetsi egiten dugu Bilbon gertatutakoa, elkartasuna adierazten diegu Bilbon kalteak jasan zituztenei, eta Sailari eskatzen diogu jarraitu dezala etengabe hobetzeko zereginean, eta ikas dezala kalteetatik. La | eu | https://www.legebiltzarra.eus/ic2/restAPI/pvgune_descargar/default/d151f5b1-e327-4b23-8cc4-215ea58d5cd9 | parl_eu_4212 |
10 | 76 | 03.04.2014 | ITURRATE IBARRA | EA-NV | Honako ekimen hauek batera eztabaidatu eta behin betiko ebazpena hartzea: | … Baina ez dugu eskandalua eragingo bilkura honetara etorriz eta esanez: "Hara, hutsegite hauek egin ditugu, eta, hurrengo dispositiboan, hau eta hau egingo dugu", istiluak eragin nahi dituztenek jakin dezaten nola jokatu. Horretan ez gara eroriko, Unzalu jauna. Eskerrik asko. | eu | https://www.legebiltzarra.eus/ic2/restAPI/pvgune_descargar/default/d151f5b1-e327-4b23-8cc4-215ea58d5cd9 | parl_eu_4213 |
10 | 76 | 03.04.2014 | MATUTE GARCÍA DE JALÓN | EH Bildu | Honako ekimen hauek batera eztabaidatu eta behin betiko ebazpena hartzea: | Nik ulertzen dut Iturrate jauna haserretzea ikusten duenean gaizki interpretatzen diotela adierazi duena. Baina hori honelako eztabaidetan eta gauza guztiekin gertatzen da. Gaur Unzalu jaunak egin dizu zuri; guri denek egin digute, baina, tira, nik hemen ekintza bortitz ororen aurka adierazi dudan jarrera, baita Kale Nagusiko triskantzena ere, martxoaren 5etik ari gara adierazten. Baina hori ez da oztopo izan duela lau egun Euskadi Buru Batzarreko idazkariak esateko beste batzuk triskantzak egiten ari ziren bitartean…, tira, "lehendakaria Guggenheimen zegoen, eta, bitartean, beste batzuk hiriaren erdigunea suntsitzen ari ziren. Hori ez da Euskadiren eredua. Hori Bilduren eredua da". Pentsa, pentsa nola sentitzen garen gu hain argiak izanik Euzkadi Buru Batzarreko idazkariak esaten duenean hori dela Bilduren eredua. Tira, nolanahi ere, nik hitz egiten jarraituko dut, uzten badidazu. Baita bestela ere. (Risas) UPyDko ordezkariak adierazi du irmotasun handiagoa falta izan zaigula, edo izan gintezkeela argiagoak eta esplizituagoak, ez dezan eman dena gauza bera denik. Dena ez da eta gauza bera, Maneiro jauna! Guk ez dugu zuekin bat etorri nahi guretzat partziala den kritika batean, eta horixe esaten saiatu naiz, eta, ziurrenik, horrek eragingo du baten batek pentsatzea beti diskurtso antikapitalista eta troikarena egiten dugula. Izan ere, guretzat troika da indarkeria-iturri nagusia, eta indarkeriari buruzko eztabaida batez ari bagara hizketan, eta zuek zuen zuzenketan esaten baduzue ekintza bortitz guztiak gaitzetsi behar direla, uste dugu baduela zentzua; are gehiago Bilbon gertatutako ekintzak, Bilbon gertatutako indarkeria-ekintzak –zehazkiago, Kale Nagusian– troikaren bilera bat egiten ari zen bitartean gertatu baziren –zuek goratu eta txalotu egiten duzue troika, baina herritar gehienek beren azalean sufritzen dute–. Horixe da errealitatea. Eta, Unzalu jauna, nik ez dut zalantzarik sozialista askok manifestazioa egin zutela Bilboko kaleetan, baita Alderdi Sozialistakoak ez diren sozialista askok –gehienak– ere. Baina Guggenheimen bazeuden Alderdi Sozialistako kideak ere. Argazki osoa egiteko esaten dut. Eta kontua ez da hemen EH Bilduk, edo nik une honetan bozeramaile gisa, ez-dakit-zer irakurketa egin beharra. Nik ez dut konbertituaren fedea jasan beharrik izan. Nik beti adierazi izan dut jarrera nahiko argia indarkeriaren gaiarekin. Beste batzuentzat, demokraziaren eta poliziaren irakurketan konbertituaren fedea egin behar dutenentzat, aspaldi zaldiren batetik eroriak behar zutenean. Bakarrik esan nahi dut, nolanahi ere, guk ez dugula kondenatu, argi gera dakizun –lapsus bat gertatu delako esaten dut–; guk gaitzetsi egiten dugu, behin eta berriz esaten baitugu kondenarena, nolanahi ere, epaileei legokiekeela. Eta honen harira esan nahi dugu kalteak jasaten dituenarekiko –dela pertsonalak, dela materialak– bihozgabeak izatea bezain kezkagarria litzatekeela sorgin-ehiza bati ekitea Ertzaintzaren ez-dakit-zer gelditasun justifikatzeko. Eta horregatik iruditzen zaigu oso kezkagarria –hala esan nuen batzordean, eta berriro esango dut gaur– atxiloketak egitea, benetan uste dugunean ez-dakit-zer mendeku-irrika asebetetzeko eta leuntzeko errudunak bilatzen direla. Izan ere, guk dakigula, baliteke atxiloketa batzuek zerikusirik ez izatea istiluekin, non eta pertsona horrek ez duen bitan banatzeko eta aldi berean bi lekutan egoteko gaitasuna. Baina pertsona horiek atxilotzen dira, ziurrenik, Ertzaintzaren jokaeragatik egin daitekeen kritika hori baretzeko. Esan zait gure diskurtsoak gutxi gorabehera esaten duela egoera bidegabe jakin batzuk gertatzen diren bitartean, bada, beti egongo dela lekua indarkeriarentzat. Nik egia esango dizuet: modu irmoagoan hasteko asmoa nuen. Ziurrenik, zuek gehiago hitz egingo zenuten nitaz zuen hitzaldietan, eta material gehiago edukiko nuen erantzunerako, horrela hasteko asmoa bainuen: "Gaur, leku askotan, segurtasun handiagoa eskatuko da" (gaur hemen bezala), "baina gizarte batean eta herri desberdinen artean bazterkeria eta desparekotasuna desagerrarazten ez den arte ezinezkoa izango da indarkeria desagerraraztea. Pobreei eta herri zapalduei leporatzen zaie indarkeria, baina, aukera-berdintasunik gabe, eraso- eta gerra-adierazpenak sustatu egingo dira, eta, lehenago edo geroago, eztanda egingo dute. Gizarteak bere zati bat periferian uzten duenean, ezein programa politikok, polizia-baliabidek edo inteligentzia-baliabidek ez du betiko ziurtatutako lasaitasuna. Hori ez da gertatzen berdintasun-ezak edo desparekotasunak sistematik kanporatutakoen erreakzio bortitza eragiten dutelako bakarrik, baizik eta sistema soziala eta ekonomikoa bidegabea delako errotik". Ziurrenik, irmoagoa izango zen horrela hastea. Irmoagoa izango zen, baina ez zuetako askoren sentimenduetatik eta erlijio-nortasunetik urrunagoa, hori duela hiru aste esan baitzuen Jorge Bergogliok, hots, Frantzisko I.a aita santuak. Nada más. | eu | https://www.legebiltzarra.eus/ic2/restAPI/pvgune_descargar/default/d151f5b1-e327-4b23-8cc4-215ea58d5cd9 | parl_eu_4214 |
10 | 76 | 03.04.2014 | MAEZTU PEREZ | EH Bildu | Mozioa, Daniel Maeztu Perez EH Bildu taldeko legebiltzarkideak aurkeztua, udalen legearen legez besteko proposamenaren inguruan. Eztabaida eta behin betiko ebazpena | Eguerdi on guztioi. Orain dela 12 hilabete onartutako legez besteko proposamen baten ingurukoa da gure gaurko mozioa. Garai hartan, arazo larri bat geneukan Euskal Autonomia Erkidegoan: foralismo zaharkituaren defendatzaile sutsuenek urtetan zehar tokiko erakundeak bigarren mailako erakunde bezala sailkatu izan dituzte eta, horren ondorioz, Autonomia Estatutua onartu zenetik 35 urte pasa direnean, ez daukagu udal legerik. Lurralde Historikoen Legea onartu zenetik 31 urte pasa direnean, ez daukagu udal legerik. Hauxe da, ez daukagu lege bat gure erakunde guztien arteko konpetentziak ezartzeko eta herritarrengatik hurbilen dauden tokiko erakundeei nahikotasun finantzarioa eta ekonomikoa bermatzeko. Orain dela 12 hilabete, arazo larri bat geneukan. Gaur, zoritxarrez, arazo larri bi ditugu momentu honetan. Alde batetik, jarraitzen dugu udal lege barik eta, horretaz gain, estatu mailan PP, UPN eta PNVren aldeko bozkekin Tokiko Erakundeen Arrazionalizazio eta Iraunarazteko Legea onartu da. Ez daukagu udal legerik, lehenengo arazoa, eta, gainera, gure tokiko erakundeentzako mehatxu oso larria den lege bat daukagu. Dos problemas. Tokiko autonomiaren kontrako eraso zuzena eta bortitza, erakunde hauek ezagutu duten eraso bortitzena, eta arazo hori PNVren posibilismoak ahalbideratu du. Beraz, esan dudan bezalaxe, bi arazo larri dauzkagu arlo honetan. Jarraitzen dugu udal lege barik eta orain dela 12 hilabete Legebiltzar honek hau eskatu zion Gobernuari, eta uste dut beren-beregi onartu zena aipatzea beharrezkoa dela: "Ganbera honetara bidal dezala gure eskumenak baliatuz eta adostasun politiko eta instituzional zabala lortu ostean, eta nolanahi ere 12 hilabeteko epearen barruan, Euskadiko udalen lege-proiektua. 12 hilabeteko epearen barruan. Ba 12 hilabete betetzeko zortzi egun falta direnean, argi dago Gobernuak ez duela epe laburrean udal lege-proiekturik aurkeztuko Legebiltzar honetan. Zertan ibili da Gobernua azken 12 hilabeteetan? Non egon da azken 12 hilabeteetan Urkulluren Gobernua? Krisiari aurre egiten adibidez? Ematen du ezetz. Propagandatik haratago, atzo kaleratu ziren langabeziaren datuak eta argi uzten dute Gobernuaren lehentasuna ez dela izan enplegua sortzea. 178.000 langabetu Euskal Autonomia Erkidegoan eta, zoritxarrez, igotzen. Hirugarren hilabete ajarraian igotzen. Eta krisiari aurre egitea ez baldin bada lehentasuna, are gutxiago udal lege bat egitea. 12 hilabeteak betetzeko bi aste falta zirenean, Gobernuak erabaki zuen Euskadiko Udal Kontseilua batzea. Bai legez bestekoa onartu zenetik 11 hilabete eta bi aste pasatzerakoan erabaki zuen Euskadiko Udal Kontseiluaren batzarra antolatzea. Eta gure lehenengo galdera: Eta zergatik ez arinago, kontuan izanik orain dela 12 hilabete Legebiltzar honek adostu zuela ahalik eta adostasun gehien lortzea gai honetan? Baina ez da soilik Legebiltzar honek markatutako epea ez duela bete Gobernuak. Horretaz gain, Legebiltzar honek ezarritako edukiak ere ez ditu bete. Zeren 12 hilabete ia-ia itxaron du Gobernuak Euskadiko Tokiko Erakundeen Kontseilua antolatzeko, Madrilen negoziotan ibili delako. Eusko Legebiltzarrak Eusko Gobernuari eskatu zion legez besteko horretan ere, eskatzeko Espainiari erretiratzeko edo erretira zezala Tokiko Administrazioa Arrazionalizatzeko eta Iraunarazteko lege-aurreproiektua, eta ematen du horrelakorik ez diola eskatu, baizik eta berarekin batera, PPrekin batera eta UPNren bozkarekin ere, lege horren alde bozkatu duela. Eta egun horretan ere eskatu genion Eusko Jaurlaritzari ireki behar zuela negoziazio prozesu bat Legebiltzar talde guztiekin eta tokiko administrazioan lan egiten duten eragileekin, toki-esparrua arautzen duten legeak erreformatzea ahalbideratzeko toki-autonomia eta herritarren eskubide sozialak bermatuz, eta horrelakorik ez da gertatu. Egia da ere eta hori esan behar da, horretaz gain, udal gaiei buruzko oinarrizko legediari egiten zaion edozein aldaketaren aurrean, Euskadiko egitura instituzionalaren foru-berezitasuna berariaz jaso dezala eskatzen zitzaiola ere, eta hori bai, dirudienez, hori bermatu du Gobernuak. Baina bigarren puntuan eskaera oso zehatza zen. Edozein aldaketak toki-autonomia eta herritarren eskubide sozialak bermatu behar zituela eta zer edo zergatik bereizten baldin bada Tokiko Erakundeen Arrazionalizazio Legea, hain zuzen ere da tokiko autonomiaren eta herritarren eskubide sozialen aurkako eraso zuzena delako. Ez da jada udalak edo tokiko erakundeak adin nagusiko ez dituela bihurtzen, baizik eta orain dela gutxi esan nuen bezalaxe, adin txikiko mantentzen dituela eta, gainera, adin txikiko tutelatuak. Diputazioak tutelatuko dituen tokiko erakunde bihurtzen ditu. Ba, tira, Tokiko Erakundeen Arrazionalizatzeko eta Iraunarazteko Legearen ondorioz, udal eskumenak murriztu egiten dira. Udalen kudeaketaren menpe dauden arloak murriztu egiten dira eta arlo horietan udalen eskumenak murriztu egiten dira ere. Eta hau 20.000 biztanle baino gutxiago duten udalentzako oso larria izan daiteke. Gogoratu behar dugu Euskal Autonomia Erkidegoan –eta datu hau uste dugu garrantzitsua dela jakiteko zer nolako ondorioren aurrean dauden– % 92 direla 20.000 biztanle baino gutxiagoko herriak, 20.000 biztanle baino gutxiago duten udalerriak. Eta horiek eskumen batzuk zuzenean galtzen dituzte Diputazioaren menpe geratzen direlako eta gainera, Lege horren arabera, diputazioek aukera dute era zuzen batean kudeatzeko edo ez. Edo kudeaketa hori hirugarren baten eskuetan uzteko, alegia, pribatizazioa. Beste alde batetik ere, Lege horretan udal antolaketa mugatu egiten da partzuergoak eratzeko aukera mugatu egiten delako eta kontzejuei –eta hau Araban oso garrantzitsua da– ez zaie aitortzen tokiko erakundeen nortasun juridikoa. Baina eraso larri bat baldin badago Administrazio lokalaren erreformaren Lege horretan, kontrol ekonomikoko arloan dago eraso larri hori, zerbitzuen koste efektiboa ezartzen delako. Hauxe da, kasu honetan zerbitzu publikoen merkantilizazioa eta gainera, ziur aski, bigarren pauso bat bezala, pribatizazioa ere. Hainbat zerbitzu publikoren pribatizazioa ekarriko duena eta hau udalerri guztientzako izango da. Koste efektibo bat ezartzea da soilik irizpide ekonomikoei men eginez ezartzen den koste bat, eta ez da kontuan hartzen zerbitzu publikoen kalitatea, ez da kontuan hartzen hurbiltasuna, ez dira kontuan hartzen langileen eskubide laboralak, zerbitzu horiek ematen dituzten langileen eskubideak, eta soilik irizpide ekonomistak ezartzen dira zerbitzu publikoak ematerako orduan. Guretzako oso eraso larria da, demokraziaren pribatizazioa. Eta hori onartuta dago Lege horretan eta hori onartuta dago Euzko Alderdi Jeltzalearen aldeko botoekin. Alegia, onartzen da udal kudeaketan irizpide ekonomikoen arabera soilik egitea. Zer gertatu daiteke udal euskaltegiekin adibidez, soilik irizpide ekonomikoak aplikatzen bazaizkie? Zer gertatu daiteke emakumeen etxeekin soilik irizpide ekonomikoak aplikatzen bazaizkie? Zer gertatu daiteke kultur etxeekin edo haur-eskolekin soilik irizpide ekonomikoak erabiltzen badira? Hainbat zalantza, argitu behar direnak. Baina hori larria izanik, ez duguna ulertzen momentu honetan da, kontuan izanik zer nolako ondorioak eduki ahal dituen Lege horrek Euskal Autonomia Erkidegoko tokiko erakundeengan, ez dakigu zergatik alde bozkatu zuen Euzko Alderdi Jeltzaleak. Lehenengo eta behin, Legebiltzar honetan adostutakoaren kontra eta, bigarrenez, sekulako ondorioak utziz. Gainera nahiko bitxia izan da Kontseilua, Euskadiko Tokiko Erakundeen Kontseilua eratu denean, lantalde berezi bat eratu dela, hain zuzen ere lege estatal honen ondorioak aztertzeko hemen, Euskal Autonomia Erkidegoan. Zelan? Ez dakizue zer nolako ondorioak edukiko dituen eta alde bozkatzen duzue? Nahiko zaila ulertzeko. Orain dela urtebete, adostasun zabala egon zen Legebiltzar honetan Estatuko legearen aurrean eta zer nolako udal legea nahi genuen Euskal Autonomia Erkidegoarentzat. Ez duzue bete hitzarmen hori. Jarraian batu beharrean Udalen Kontseilua, zuen negoziazioak bukatu arte itxaron duzue. Ez duzue bilatu adostasuna lehenengo momentutik eta oraintxe nahi duzue adostasuna. Aukerak daude oraindik baina udal lege bat, Euskal Autonomia Erkidegoarentzat udal lege bat ezin da egin Madrilera begira. Euskal Herria Bildu prest egongo da adostasunetara heltzeko beharrezkoa delako gure udalen eta tokiko erakundeen konpetentziak ezartzen dituen lege bat, beharrezkoa delako nahikotasun ekonomikoa ematea ere tokiko erakundeei. Baina beti ere erakunde horiei begira, tokiko eragileei begira eta Euskal Herriko ikuspegitik eginda, ez Madrilek markatzen dituen irizpideei jarraituta. | eu | https://www.legebiltzarra.eus/ic2/restAPI/pvgune_descargar/default/d151f5b1-e327-4b23-8cc4-215ea58d5cd9 | parl_eu_4215 |
10 | 76 | 03.04.2014 | GARRIDO KNÖRR | PV-ETP | Mozioa, Daniel Maeztu Perez EH Bildu taldeko legebiltzarkideak aurkeztua, udalen legearen legez besteko proposamenaren inguruan. Eztabaida eta behin betiko ebazpena | Gracias, señora presidenta. Buenos días, consejeros, señorías. Ante esta proposición, en el Partido Popular hemos presentado nuestra propia propuesta, y podemos decir que en la misma se muestran los criterios o líneas principales que el Partido Popular defiende en este tema. En ese sentido, se muestran tres puntos en la enmienda general presentada. Y pedimos al Gobierno Vasco que traiga un proyecto de ley al Parlamento en el menor plazo de tiempo posible, pero que en ese proyecto de ley busque un consenso con el resto de instituciones, especialmente con las diputaciones forales. Por otro lado, en un segundo punto, decimos que en un proyecto de ley como este o en la ley que se apruebe en su momento, que hay que garantizar la financiación o los recursos necesarios, para que los ayuntamientos puedan llevar adelante sus competencias. Y en ese sentido, si tenemos en cuenta lo que el Partido Popular ha defendido, pedimos que también se reforme la Ley de Aportaciones, sobre todo para que las diputaciones forales y los ayuntamientos dispongan de más recursos para llevar adelante sus competencias, para canalizarlas adecuadamente. Y en un tercer punto pedimos que el Gobierno Vasco realice determinadas reformas, y que en dichas reformas se tomen medidas concretas para que nuestros servicios sean efectivos y estables, para acabar con las duplicidades y para buscar más coordinación con las distintas administraciones. Udal-legea da gure Autonomia Erkidegoan gainditu gabe dagoen irakasgaia. Ezaugarri horiek dituen lege bat ez duen autonomia-erkidego bakarra gara, eta hori gobernu-erantzukizunak izan dituzten alderdien ardura da eta izango da, dudarik gabe. Batzuk urte gehiago egon dira, beste batzuk urte gutxiago; baina esan daiteke ezen, Jaurlaritzan Euzko Alderdi Jeltzalea hainbeste urtetan egonagatik (orain Euzko Alderdi Jeltzalea itzuli da Eusko Jaurlaritzara) eta Alderdi Sozialista agintean lau urte egonagatik, udal-legearen proiektua onartu zen arren, hauteskundeak zirela-eta ganbera desegin ondoren hemen eztabaidatu ere ez zela egin. Beraz, gainditu gabeko irakasgaia da, eta bakoitzak hartu beharko du dagokion erantzukizuna. Atzerapena udal-legean. Badakigu zaila dela ezaugarri horiek dituen lege bat egitea, gure sare instituzionalaren konplexutasunagatik, gure sare instituzionalaren berezko konplexutasunagatik eta daukagun erakunde-mailengatik. Baina zaila izanagatik beharrezko legea izaten jarraitzen du; are gehiago herri-administrazioek nolabaiteko ibilbidea egina duten eta aurre egin beharreko premiak dituzten garai honetan. Egia da alderdi politikoen iritziak, batez ere alderdi jakin batenak, ez direla uniformeak lege horri dagokionez. Agian, horrek ere zaildu egiten du kontua, udal-legearen proiektu bat behar den adostasunarekin egiteko orduan. Beraz, ahalik eta lasterren behar dugu udallegea, eta, horrenbestez, puntu bat planteatu dugu gure erdibideko zuzenketan, non Eusko Jaurlaritzari eskatzen baitiogu egin dezala gainerako instituzioekin –hain zuzen ere, foru-aldundiekin– adostutako udallegearen proiektua. Bestalde, Gorte Nagusietan onartutako Toki Erakundeak Arrazionalizatzeko eta Iraunarazteko Legeari buruzko aipamenari dagokionez, hori ere gainditu gabeko irakasgaia zen, eta beharrezkoa zen gure sare instituzionalaren erreforma egitea. Esan beharra dago lege guztiz konstituzionala dela, Estatu Kontseiluak eta beste hainbat txosten juridikok abala eman diotena eta autonomia-estatutuetan autonomia-erkidegoei aitortutako eskumenak eta udalautonomiari dagozkion eskumenak erabat errespetatzen dituena. Demokraziako lege kontsultatuenetariko eta partekatuenetariko bat dela ere esan daiteke. Toki-administrazioaren eskumenak eta egitura Aurrekontuen Egonkortasunari buruzko Legean, 2012ko apirilaren 27ko 2/2012 Lege Organikoan, aurreikusitako aurrekontuen egonkortasun-printzipiora egokitzea da xedea. Azken helburua da toki-administrazioak indartzea herritarrengandik hurbilago dauden administrazioak diren heinean, eta, batik bat, tokiko zerbitzu publikoak emango direla bermatzeko eta horien iraunkortasun ekonomikoa bermatzeko mekanismoak ezartzen dira, hori baita toki-administrazioek ematen dituzten zerbitzuek jarraitzeko bermerik onena. Hala bada, helburuak udal-eskumenak argitzera eta sinplifikatzera zuzenduta daude batik bat, herri-administrazio desberdinen eskumenen arteko bikoiztasunak ekiditeko eta administrazio bat eskumen bat deituriko printzipioa egia bihurtzeko eta, horrela, baliabide publikoen kudeaketa eta nahasitako administrazioen zerbitzuen prestazioan eraginkortasuna bilatu ahal izateko. Antolakuntza-egituratik tokiko zerbitzuen prestazioari erantzuna emateko mekanismoak ere ezartzen ditu, efizientziaren, finantza-orekaren, efikaziaren, gardentasunaren printzipioekin bat etorriz, eta finanza- eta aurrekontu-kontrol zorrotzagoa bermatzeko mekanismoak ere finkatzen dira. Lehen esan dudan bezala, lege hori Estatuaren oinarrizko eskumenen esparruan egin da, baina autonomia-erkidegoen eskumenak eta udal-autonomiaren printzipioa errespetatuz; jarraipena ematen zaie tokiko erakundeen aurrekontu-egonkortasuna eta finantzairaunkortasuna babesteko eta, batik bat, lehen zeuden desoreka-egoerak saihesteko Gobernuak hartutako neurriei, eta Espainiako Gobernuak sustatutako erreformen plan nazionalean jasotako egiturazko erreformen neurrien testuinguruan kokatuta dago. Beraz, udal-administrazioek dituzten eskumenen finantzaaskitasuna bermatuko da. Uste dut hausnarketa bat egitea komeni dela. Zorionez atzean uzten ari garen krisi ekonomikoaren une honetan, agerian jartzen dira sistemaren defizitak, eta agerian jarri dira herri-administrazioen defizitak, defizit-helburu jakinak egokitu eta bete behar izan direnean, zenbait erakundetan porrot-egoera zegoela ikusi denean, Mariano Rajoyren Gobernuak, Alderdi Popularreko Mariano Rajoyrenak, hornitzaileei ordaintzeko planak onartu behar izan dituela ikusi denean, herri-administrazioek, esaterako, udalek eta autonomia-erkidegoek beren zorrei aurre egin ahal izateko… Eta, esan dudan bezala, krisi ekonomikoak kontu asko jarri ditu agerian, esaterako, sistemaren defizitak, kasu honetan, herri-administrazioarenak, eta baita erreforma espezifikoak eta herri-administrazioaren sarearen erreforma osoa egiteko premia ere. Eta, bestalde, egokitu beharra daukagu, sistema egokitu egin behar da herritarren premietara eta eskaera berrietara eta, une honetan, denok dakigun bezala, ez dira duela urte batzuetako eskaera berak. Beraz, guk uste dugu bai lege horren helburuetan bai Euskal Legebiltzarrera bidaliko den –ahalik eta lasterren bidaltzea espero dugu– udal-legearen proiektuaren helburuetan –bukatzen ari naiz, presidente andrea–, herritarrei eskaintzen zaizkien zerbitzuak hobetuko direla, gutxiagorekin gehiago egingo dela, hau da, efikazia eta efizientzia bilatuko direla, eta soiltasuna, iraunkortasuna eta gardentasuna bermatuko direla. Horregatik, gainditu gabeko irakasgaia izaten jarraitzen duela ikusten dugunez, espero dugu Euzko Alderdi Jeltzalearen Jaurlaritzak, gainerako erakundeekiko adostasuna bilatuz, ahalik eta lasterren bidaliko digula udal-legearen proiektu hori, eta gero, jakina, dagokion izapidean ikusi eta eztabaidatuko dugula Ganbera honetan. Nada más, muchas gracias. La | eu | https://www.legebiltzarra.eus/ic2/restAPI/pvgune_descargar/default/d151f5b1-e327-4b23-8cc4-215ea58d5cd9 | parl_eu_4216 |
10 | 76 | 03.04.2014 | MANEIRO LABAYEN | Mixto-UPyD | Mozioa, Daniel Maeztu Perez EH Bildu taldeko legebiltzarkideak aurkeztua, udalen legearen legez besteko proposamenaren inguruan. Eztabaida eta behin betiko ebazpena | Eskerrik asko, presidente andrea. Gure osoko zuzenketak hiru puntu ditu funtsean. Lehenengo puntuan, berriro azaldu nahi dugu gaitzetsi egiten dugula Espainiako Gobernuak onartutako Toki Administrazioa Arrazionalizatzeko eta Iraunarazteko Legea. Ezin da esan akatsak dituela edo hobetu daitekeela; zuzenean esan behar da txarra dela, oso txarra dela; negargarria da eta galdutako beste aukera bat da. Egungo Gobernuaren beste zentzugabekeria bat da, Espainiako Gobernutik agintzen digunari dagokionez jasaten ari garen defizita erakusten duena. Beraz, ezin da esan hobetu daitekeela; esan behar da txarra, oso txarra dela, Garrido andrea. Horregatik, lehen puntuan proposatzen dugu Legebiltzar honek babes dezala Diputatuen Kongresuko hainbat legebiltzar-taldek aurkeztu berri duten konstituziokontrakotasun-errekurtsoa. Lege horri buruz eztabaidatu dugu dagoeneko, kontua ez da bi aldiz eztabaidatzea. Guk aurkeztu genuen geure osoko zuzenketa. Han aurkeztu genituen gure argudioak, eta duela gutxi aurkeztu dugu, beste talde batzuekin batera, gure konstituziokontrakotasun-errekurtsoa. Guk aurkeztu genuen osoko zuzenketa hartan, eta baita konstituziokontrakotasun-errekurtsoan ere, laburbilduta jasotzen dira lege horrekin ados ez egoteko gure arrazoiak. Espainia osoan ez da eguneratuko udal-egitura. Eutsi egingo zaio udalerri-kopuru mugagabeari, gehienak oso txikiak eta ia-ia mamu-izaera dutenak eta herritarrei zerbitzu publiko egokienak emateko ahalmenik ez dutenak. Probintziako diputazioak indartu egingo dira (eta kasu honetan probintziako diputazioak diot), organo batere demokratikoak ez direnean. Udalei eskumenak kentzen zaizkie eta probintziako diputazioei eskumenak ematen zaizkie, lehen esan dudan bezala, organo erabat demokratikoak ez direnean. Eskumenen erregulazio txarra, erregulazio oso txarra planteatzen da, eta ez dira behar bezala argitu eskumenak. Guztiz neurriz kanpoko erakunde-egitura bati eusten zaio. Ez da aurrera egiten tokiko administrazioaren profesionalizazioan, zerbitzuak pribatizatzea ez dena, ezta gutxiagorik ere, baina ez da aurrera egiten tokiko administrazioaren profesionalizazioan. Ez dira hobetu eta ez da hobekuntzarik planteatzen tokiko administrazioen barneko eta kanpoko kontroletan. Eta horrek guztiak, eta beste gauza batzuek, lege negargarria izatera eramaten gaituzte. Demokrazia zabaltzea izan beharko litzateke helburua, ez murriztea, Espainiako Gobernuak legealdaketa horrekin planteatzen duen eta planteatu zuen bezala. Horrekin demokrazia merkatzea proposatzen du. Gu demokrazia zabaltzearen aldekoak gara. Beraz, lehen puntu horretan planteatzen duguna Tokiko Administrazioa Arrazionalizatzeko eta Iraunarazteko Lege horren aurka jartzea da. Argi dago tokiko administrazioaren lege bat behar dela, baina ez hau, eta beste mota bateko legealdaketak beharko lirateke, Espainiako Konstituzioaren aldaketarekin hasita, Espainiako Gobernuaren, autonomia-erkidegoen eta udalen arteko eskumenak argitzeko eta, bide batez, diputazioak ezabatu eta udalak bat egiteko prozesua gauzatzeko. Bigarren puntuan honako hau proposatzen dugu: tokiko autonomiaren garrantzia eta udalek aukera-berdintasunean, demokrazian, zerbitzu publiko deszentralizatuak eskaintzean eta kohesio sozialean duten garrantzia berretsi behar dugula. Eta, zentzu horretan, gure babesa eta aitorpena azaldu behar dizkiogu egiten ari diren lanari, horrek ez baitu talka egiten udalerriak elkartzeko gure nahiarekin. Horren helburua da, Europako beste herrialde batzuetan egin denaren ildotik, behar adinako garrantzia eta behar adinako tamaina izatea, herritarrei oinarrizko zerbitzu publikoak eskaini ahal izateko. Azkenik, hirugarren puntuan, Eusko Jaurlaritzari eskatzen diogu bidal dezala Ganberara Euskadiko udal-legearen proiektu bat 2014ko lehen seihilekoan, Jaurlaritzaren legegintza-egutegian jasota dagoen bezala. Lege-proiektu horrek, besteak beste, honako helburu hauek izan behar ditu, eta guri funtsezkoak iruditzen zaizkigun helburuak adieraziko ditugu: batetik, gure toki-administrazioaren egitura aldatzea eta modernizatzea, udal-eskumenak argitzea eta zehaztea, udalek eskumen horiek modurik onenean erabil ditzaten behar adinako finantzaketa bermatzea, eta udalei Herri Dirubideen Euskal Kontseiluan parte hartzeko aukera ematea, horretarako Lurralde Historikoen Legea aldatzea eskatzen badu ere. Beraz, babesa udalei, eta babesa udal-eskumenei. Oinarrizko administrazioa da, beraz, eskumen argiak izan beharko lituzke eta eskumen horiek herritarrek eskatzen duten moduan erabiltzeko behar adinako ahalmena eta finantzaketa. Era guztietan esan da udal-legerik ez duen autonomia-erkidego bakarra garela. Esan dezakegu gobernu desberdinei erantzukizun desberdinak plantatzen zaizkiela. Nik uste dut kontu horretan erantzule asko daudela: hainbat Eusko Jaurlaritza, hainbat alderdi politiko, hainbat diputazio eta sare instituzionala bera. Alde horretatik, arazo horiek guztiak gainditzeko ahalegina egin behar da. Guk ez dugu eragozpenik jarriko. Garrantzitsua da udal-legea izatea, baina batez ere ahalik eta udal-lege onena izatea da garrantzitsua. Atzerapen ikaragarria daramagu. Guk planteatzen duguna da lege hori Legebiltzar honetara lehenbailehen iristea, esan dudan bezala, udalen eskumenak argitzeko eta eskumen horiek erabili ahal izateko behar adinako finantzaketa bermatzeko helburuarekin. Behin proiektua hona iristen denean, talde bakoitzak bere zuzenketak planteatuko ditu eta hortik aurrera ahalik eta udal-lege onena izango dugu. Ez dakit udal-lege hori lehenbailehen ekartzeko interes handiarekin ikusten dudan Jaurlaritza, Legebiltzar honetan 2010ean izan genituen eztabaida berak errepikatzen ari baikara, hau da, udal- eta foru-hauteskundeak hurbiltzen ari zirenean eta lege hori lehenbailehen ekarri behar zela elkarri esaten genionean, hauteskunde haiek egin baino lehen, ondoren zaila izango zelako onartzea. Tira, ikusiko dugu zer gertatzen den. Ikusiko dugu Jaurlaritzak udal-lege hori lehenbailehen ekartzen duen. Guk eskatzen dugu ekai- naren 30a baino lehen ekartzeko, legegintza-egutegiak finkatuta duen bezala. Guk gure zuzenketaren alde bozkatuko genuke, eta sozialisten zuzenketako bigarren puntuaren alde bozkatzeko prest egongo ginateke; azken batean, lehen puntuak aipatzen duen zuzenketa Legebiltzar honetan 2013ko apirilaren 11n onartu zen eta guk ez genuen babestu. Eta ez genuen babestu hirugarren puntuan Espainiako Gobernuari eskatzen zitzaiolako Tokiko Administrazioaren Lege horretan jasotzeko foru-berezitasuna, eta gu ez gaudelako prest planteamendu horrekin. Horregatik ezingo genuke bozkatu sozialisten zuzenketako lehen puntuaren alde. 2. puntuaren alde, ordea, bozka dezakegu. Dena den, UPyDren zuzenketaren aldeko botoa eskatzen dut nik. Eskerrik asko. La | eu | https://www.legebiltzarra.eus/ic2/restAPI/pvgune_descargar/default/d151f5b1-e327-4b23-8cc4-215ea58d5cd9 | parl_eu_4217 |
10 | 76 | 03.04.2014 | PASTOR GARRIDO | SV-ES | Mozioa, Daniel Maeztu Perez EH Bildu taldeko legebiltzarkideak aurkeztua, udalen legearen legez besteko proposamenaren inguruan. Eztabaida eta behin betiko ebazpena | Eskerrik asko, presidente andrea. Sozialistok itxaropena genuen oraindik erabakitzeko eskubidea deitzen dioten hori beste foro batzuetan defendatzen dutela esaten dutenek beteko zutela Legebiltzar honek, zuen bozarekin, EAJko jaun-andreok, duela urtebete gehiengo handi batez erabaki zuena eta nabarmen bete gabe utzi duzuena. Legebiltzar honek apirilaren 11n erabaki zuena, Tokiko Administrazioa Arrazionalizatzeko eta Iraunarazteko Legea atzera bota zuenean eta Eusko Jaurlaritzari eskatu zionean Ganberan udal-legearen proiektu bat onartzeko eta seihileko honetan bertan aurkezteko. Gaur eztabaidagai den mozioan EAJk aurkeztu duen osoko zuzenketa ikusita, argi dago itxaropen hori inozo samarra zela, eta horregatik berresten ditugu oso larria iruditzen zaigun ez-betetze horrekiko kritikak, eta sinets iezadazu sentitzen dugula. Gaur da eguna, zuek Rajoyren Gobernuaren toki-erreformako legea atzera bota beharrean, Legebiltzar honetan onartu zen bezala, Urkullu lehendakariaren Gobernua sostengatzen duen alderdiak legezkotu egin duena. Eta gaur da eguna udal-lege horretaz, udal-lege ospetsu horretaz, ezertxo ere ez dakiguna, Legebiltzar honetara bidaltzeko ia bukatuta egon beharko lukeenean. Eta gaur da eguna, Urkulluren Jaurlaritza babesten duen alderdiak bere zuzenketarekin apirilaren 11n alderdi horrek berak onartu zuen guztian eta joan zen irailean gurekin adostu zuen guztian atzera egiten duena. Horraino iristen zarete hitza betetzeko orduan, EAJko jaun-andreok. Jaurlaritza honek eta Jaurlaritza sostengatzen duen alderdiak bete gabe utzi dute sozialistok, joan zen irailean, eta gero lehendakaria Ajuria Enean sartu zenean, ekonomia-, zerga-, gizarte- eta erakundearloan herrialdeko akordio handiak zuekin sinatu genituenean balioztatu genuen ebazpena. Eta aurrerago, urriaren 24an, Ganbera honen Osoko Bilkuran agerraldia egin zuenean, lehendakariak handitasunez azaldu zituen legegintza-egutegiko aurreikuspenak, eta haien artean finkatu zuen udal-legea, aurtengo ekainean onartu eta bidaliko zela adieraziz. Beraz, legebiltzar-agintaldi batez gain, lehendakariaren konpromiso bat ere badago, Ganbera honetan solemne egina. Eta "geneukan" diot uste dugulako ez dagoela zentzuzko arrastorik lehendakariak agindutakoa betetzeko. Izan ere, lehendakariaren atzetik osaba Pako etorri zen beherapenarekin, eta Jaurlaritzaren bozeramailea, Erkoreka jauna, gaur EAJk berresten duena aurreratzeaz arduratu zen, komunikabide bati adierazi zionean lege-proiektua agian ez zela bidaliko aurreikusitako datan, urte bereko irailean edo urrian baizik. Bide batez, esan beharra dago Erkoreka jauna ez zela arduratu talde honi aurreikuspen horren berri ematen legebiltzar-agintaldiaren arabera lege-proiektua onartzeko Jaurlaritzak egindako lanari buruz galdetu zionean legebiltzar-egoitzan. Agian lotsa ematen ziolako ezertxo ere ez zela egin onartu behar izateak. Hiru foru-aldundietako birekin eta Eudelekin bilerak egin zirela esatera mugatu zen, baina ez zen gai izan kudeaketa horien emaitza zein izan zen esateko eta, euskal erakundeekin adostuta, aurreikusitako epean lege bat izateko zer itxaropen sortu zituzten adierazteko. Urtebete lehenago esan ziguna soilik esan zigun, bere Gobernuak udal-legearen proposamena atzera bota zuenean esandakoa. Orduan onartu izan balitz denbora asko irabaziko genuen. Euskal erakundeok Rajoyren Gobernuak erabakitzen zuenaren zain egon beharko genuela erantzun zigun, gure eskumenak erabiliz gure udalen lege-esparrua onartu ahal izateko. Hori izan zen Jaurlaritzaren erantzuna: joan zen abenduaren 31n indarrean sartutako Toki Administrazioa Arrazionalizatzeko eta Iraunarazteko Legearekin gertatzen zenaren zain egon beharko genuela. Ez litzateke egokia izango –esan zuen Jaurlaritzaren bozeramaileak– aurreproiektu baten zirriborroa aurkeztea erregulazio berriak Euskadiko toki-araubidearen erregulazioan zer ondorio eragin litzakeen jakin gabe. Eta hori joan zen abenduaren 11n esan zenigun, legea Diputatuen Kongresuan onartuta zegoenean zure alderdiaren (Euzko Alderdi Jeltzalearen) botoekin, eta Senatuan, zure alderdiaren botoekin baita ere, berretsi baino bost egun lehenago. Baina Erkoreka jaunak ez zekien oraindik –bitxia benetan– zer ondorio izango zituen Euskadiko toki-araubidean zuek, EAJko jaun-andreok, Kongresuan eta Senatuan onartu zenuten legeak. Iritzi publikoari azaldu zeniotenaren arabera, udal-arloko gure eskumenak babestuko zituen legea zen, EAJk gure foru-araubidea blindatzea lortu zuelako; baina badirudi hori orain ez dagoela hain argi, ezta zuentzat ere. Guk uste dugu foraltasunaren amuarekin EAJk itundu duena foru-aldundiak Gobernu zentralaren ordezkaritza gisako zerbait bihurtzea izan dela udalei eragiten dien kontuetan. EAJk egin duena foru-berezitasuna alferrik argudiatzea izan da, guk hemen aldeztu duguna eta Madrilen ere aldeztu genuena, eta horrek ez zigun galarazi konstituziokontrakotasun-errekurtsoa aurkeztea zuek Kongresuan eta Senatuan onartu zenuten legearen aurka –berriro diot–, Garrido andreak gozotasunez azaldu dizkigun arren legearen ontasunak, eskumenak eta jarduera-ahalmenak kentzeko balio baitu, bereziki udal txikiei, eta zerbitzu publikoak desegiteko eta horietako asko pribatizatzeko. Eta, dudarik gabe, enplegu publikoari ere kalte egingo dio. Eta horrek, EAJko jaun-andreok, euskal udalei ere eragiten die. Izan ere, Eudelek esan duenak (duela gutxi, gainera) ez du baikortasunerako biderik ematen. Ibone Bengoetxea eta Jose Antonio Santano Eudeleko lehendakariak eta lehendakariordeak esan dutena da EAJk Rajoyren Gobernuarekin itundu zuen tokiko erreforma-legea kezkagarria dela udal-autonomiarako eta herritarrei eragiten dien zerbitzu publikoetarako. Eta aldi berean esaten dute elkarte horretako ordezkari jeltzale batek eta ordezkari sozialista batek. Eta honako hau ere esaten dute: "kezkatu egiten gaitu legeak zenbateraino eragingo digun, herritarrengan zenbaterainoko eragina izango duen pentsatzeak, eta baita Euskadin hiru sistema lokal desberdin izan ditzakegula pentsatzeak ere, bat lurralde bakoitzeko". Hain zuzen ere, Erkoreka jaunak duela gutxi ospatzen zuenaren kontrakoa, esaten zuenean lege berria hemen aplikatuta, modu leunagoan zuekin adostutako itunaren ondorioz, irizpide bigunagoarekin jokatu ahal izango dugula, foru-aldundi bakoitzak lurralde bakoitzean finkatuko duena udalen finantzaerrealitatearen arabera. Ahaztu egin dute hamalau euskal udalek diotena, haiek ere sinatu baitzuten Espainia osoko bi mila eta bostehun udalek baino gehiagok aurkeztutako errekurtsoa, martxoaren 28an Konstituzio Auzitegian sartu zena. Beraz, Garrido andrea, guztiz konstituzionala dela Auzitegi Konstituzionalak esango du, ez zuk eta ez Alderdi Popularrak. Eta, edozein kasutan, defizit-helburuak bete beharrari buruzko mantra gisako horri dagokionez, eta hori da legearen helburua, gogorarazi egin beharko dizuet toki-korporazioek bete dituztela ongien defizit-helburuak. Bi udalek izan ezik, Madrilek eta Valentziak, noren eta Alderdi Popularraren eskuetan daudenak biak... Euskal Autonomia Erkidegoko hamalau udal direla ari nintzen esaten, kolore politiko desberdinekoak eta gure autonomia-erkidegoaren heren bat edo hartzen dutenak. Dena den, Eusko Jaurlaritzatik orain arte jaso ditugun azalpen eskasak gehiago iruditzen zaizkigu –sentitzen dut hau esan behar izatea, baina halaxe da– bere geldotasuna estaltzeko aitzakiak beste ezer baino gehiago, edo, okerrago izango litzatekeena, udal-legeak aurrera irteteko borondaterik eza. Edo agian hainbat gauzaren nahasketa. Kontua ez da Jaurlaritza atzeratuta ibiltzea edo testu bat edo zirriborro bat prestatu gabe izatea, bai zera: kontua da ez dakigula zein izango diren prestatzen ari diren legearen ildo nagusiak ere. Dakigun gauza bakarra da Jaurlaritza foru-aldundiekin eta Eudelekin bildu dela, berandu bada ere, eta bilera horretatik lantalde bat sortu dela legearen inguruan adostasunak bilatzeko. Eta foru-aldundiek, udalek eta Gobernuak berriro aztertu behar dituztela Espainiako legearen ondorioak, antza denez EAJk eta beraren gobernuak ezagutzen ez dituztenak, lege hori bi ganberetan babestu duen arren. Eta zeren itxura du honek guztiak? Bada, itxura du luzamendutan dabilela, legea sekula gauzatu ez dadin. Eta ondo baino hobeto ezagutzen dugu estrategia hori, EAJk Jaurlaritzatik aplikatu duelako, Legebiltzarrean proiektua ez aurkeztuta, edo oposiziotik, aurreko Jaurlaritzaren udal-legea onartzea ezinezko eginda, foru-aldundien bitartez Arbitraje Batzordera joz, ustezko eskumen-hartzeengatik. Baina akusazio horrek funtsik ez zuela frogatu zen. Eta gero, Jaurlaritzatik ezinezkoa izan zen legea berrartzea sozialistok iazko urtarrilean aurkeztu genuen proposamenaren bitartez. Beraz, ulertu behar duzu ez fidatzeko arrazoi asko izatea, eta baita legebiltzarreko akordioak eta Ganbera honek erabakitzen duena betetzea eskatzeko ere. Eta jakinaren gainean jartzen zaitut ez ditugula onartuko ez maniobra gehiago eta ez herritarrek behar duten eta gure erakunde-sarerako funtsezkoa den lege baten atzerapen gehiago. Eta egin kontu gure zuzenketan zuhur jokatu dugula, eta ez dizuegula eskatu aurtengo lehen seihilekoan aurkezteko ere, lehen seihilekoa galdutzat ematen baitugu, baina lege hori urtea amaitu baino lehen Ganbera honetan eztabaidatzea eskatzen dizuegu. La | eu | https://www.legebiltzarra.eus/ic2/restAPI/pvgune_descargar/default/d151f5b1-e327-4b23-8cc4-215ea58d5cd9 | parl_eu_4218 |
10 | 76 | 03.04.2014 | OTADUI BITERI | EA-NV | Mozioa, Daniel Maeztu Perez EH Bildu taldeko legebiltzarkideak aurkeztua, udalen legearen legez besteko proposamenaren inguruan. Eztabaida eta behin betiko ebazpena | Eskerrik asko, presidente andrea. Sailburuok, legebiltzarkideok, egun on denoi. Nire intentzioa da lehenengo interbentzio honetan gure taldearen jarrera finkatzea. Ez dakit denborarik izango dudan lehenengo txanda honetan entzun ditudan guztiak erantzuteko. Lehenengo txanda honetan, beraz, denborarik ez badaukat, bigarren txanda erabiliko dut horretarako. Baina hasieratik bai esan gura dut ba, adibidez, Maeztu jaunari, periodiko zaharrarekin zabiltzala iruditzen zaidala edo Legearen lehenengo bertsioarekin, zeren badirudi gaurkoan ere burua Durangon eduki beharrean, Móstolesen daukazula. Ea nor dagoen Madrilera begira. Jaun andreok, nik badakit epeak betetzea oso garrantzitsua dela, baina niri galdetzen badidazue ea zer lehenetsi behar dudan udal legea egiterakoan, ea epea zorroztasunez betetzea edota ea udal legeak izan behar duen adostasun zabala bere eduki garrantzitsuenetan, nik behintzat erantzuna oso argi daukat. Euskadik behar duen udal legerik onena nahi dut eta nahi hori gainontzeko 250 alkateek ere adieraziko dute. Eta horretan bat nator Maneiro jaunarekin, udal legerik onenaren bermea adostasunetik etorriko da eta ez Jaurlaritzak legea hemen apirilean edo ekainean aurkeztetik. Eta nik uste dut, gainera, hori izan zela sinatu genuen erdibidekoaren izpiritua, zeren eta hitzez hitz ezarri genuen Eusko Legebiltzarrak Eusko Jaurlaritzari eskatzen diola Ganbera honetara bidal dezala, gure eskumenez baliatuz eta adostasun politiko eta instituzional zabala lortu ostean. Egia da 12 hilabeteko epea ere jartzen zela, baina errepikatuko dut: adostasun politiko eta instituzional zabala lortu ostean bidaltzea legea Parlamentura. Beraz, ez egin tranparik eta Jaurlaritzari eskatu Ganbera honek egindako eskaera, baina den bezala, eta ez bakoitzari interesatzen zaion moduan. Bide batez, esan dezadan nahiz eta gainontzekoek jada gogoratu duzuen, gaur-gaurkoz apirilaren 3a dela. Zortzi egun falta dira, zortzi egun edo hilabete batzuk. Beraz, oraindik epean gaude. Suposatzen dut ez duzuela nahiko Gobernuak hona legea bidaltzea adostasunik gabe, zeren hori egin ahal du. Zergatik da aurretikako adostasuna hain garrantzitsua? Ba aurreko Udal Legearekin gertatu zena berriz ere ez gertatzeko. Hau da, foru-aldundiek legea Junta Arbitralera ez eramateko desadostasun faltagatik. Eta Jaurlaritza, Maeztu jauna, tematuta ari da adostasun politikoa eta erakundeen arteko adostasuna bilatzen. Nik bezain ondo dakizue, aipatu duzuelako dagoeneko, Jaurlaritzak hainbat batzar izan dituela bai aldundiekin eta baita udalekin ere, eta horretan ari da. Eta ondotxo dakizue ere pasa den egunean batu zela Euskal Udal Kontseilua, 20 urte baino gehiago batzen ez zena, eta kontseilu hartan ordezkatuta egon zirela hiru aldundiak, Jaurlaritza eta Eudel. Sentsibilitate eta kolore guztietako udalak ordezkatuta egon ziren eta ondotxo dakizue, baita ere, Udal Kontseiluak bere lehenengo bilera hartan adostu zuela lantalde bat osatzea eta lantalde horren zeregina izango da, Maeztu jauna, udal legean jorratu beharko diren funtsezko gaiak aztertzea. Beraz, txarto informatuta zaude. Lantalde horren zeregina ez da aztertzea nola aplikatu beharko den arrazionalizazio-legea gurean. Lantalde hori batuko da, hain zuzen ere, datorren astean gai-ordena batekin. Baina gai-ordena hori zabala da eta edonork egin ahal ditu gura dituen aportazio guztiak. Ez dakit Gipuzkoako Foru Aldundiak ekarpenik egin duen ala ez. Zeintzuk dira bertan jorratuko diren gaiak? Adibidez, udalen eskumenak, mankomunitateak, abilitazioko funtzionarioak, zerbitzu publikoen koordinazioa, udal autonomia sendotzea. Gai hauek berebiziko garrantzia izango dute gure udal legean eta hori aztertuko dute urgentziarekin, hori da hain zuzen ere, baina ekarpenak edonork egin ditzake. Pentsatzen dugu epea baino garrantzitsuagoa dela adostasuna bermatzea gure udalen egituraketan berebiziko garrantzia duen gai potolo hauetan, hain zuzen ere gai horiek direlako udal legean jaso beharko direnak. Eta uste dut guztiok aitortu dugula behin baino gehiagotan udal legearen zereginik garrantzitsuena dela eskumenen kontua argitzea eta finantziazioa bermatzea. Eta, dakizuen moduan, 2013ko abenduaren 31n indarrean sartu zen Arrazionalizazioko Legeak goitik behera, errotik aldatu du orain arte ezagutu dugun udal sistema. Buruko min handiak ekarri dizkigu, bai, udalei, baina zorionez, geurean, aukera izango dugu toki mailako kontuetan gure autogobernua arautzeko. Eusko Jaurlaritzari eskatzen genion udal-arloko oinarrizko legeriaren edozein aldaketak gure berezitasuna berariaz jasotzeko behar diren kudeaketak egiteko. Eta zentzu horretan, Jaurlaritzak paraleloan landu ditu bi esparru berezituak. Alde batetik, Euskadin toki-araubidearen egungo sistema mantentzeko eta estatukotik bereizitako esparru propioa aitortzeko ahalegina egin da. Eta hori horrela da. Berezitasun horiek aitortuta, Jaurlaritza esparru propio horren diseinuan eta udal-legearen bidezko garapenean ari da lanean, eta ahalik eta adostasun handienarekin egin nahi du. Adostasun hori dagozkion foroetan landu beharko da, eta bertan maila guztietako erakundeek hartuko dute parte eta sentsibilitate politiko guztiak egongo dira ordezkatuta –bai, Maneiro jauna–. Zein dira…? Berrikus ditzagun –Maeztu jaunak berrikusi ditu, baina hainbat xehetasun egin nahiko nituzke– lege honek, Arrazionalizatzeko Legeak dituen berritasun nagusiak. Udal-eskumenei dagokienez, egia da legeak udalen eskumenak murriztu edo moztu egiten dituela, baina euskal udaletan ez dugu murrizketa hori jasango. Eta badakizu, horrela xedatuta dagoelako zortzigarren xedapen gehigarrian, guri aitortzen zaigulako, euskal erakunde eskudunoi aitortzen zaigulako, arloko legeriaren bitartez udalei eskumenak areagotzeko ahalmena. Ondorio oso garrantzitsua: gure udalen eskumenak Ganbera honek eta foru-organoek xedatutakoak izango dira. Beraz, ez dago estatuaren kortserik, arloko euskal legegileari guri egokiak iruditzen zaizkigun eskumenak udalei esleitzea galarazten dionik. Alderdi hori funtsezkoa da udalen toki-autonomia mantentzeko eta defendatzeko, benetako toki-gobernu gisa ulertuta eta ez zerbitzu-emaile soil gisa. Eta horretan ari da Urkullu lehendakariaren Jaurlaritza, toki-autonomiaren printzipioa defendatzen eta hari eusten. Hemen aipatutako beste alderdiren bati dagokionez… Maeztu jaunak aipatu du kostu efektiboari buruzko kezka. Esan zizun Erkoreka jaunak, sailburua jaunak: foru-aldundiei dagokie kostu efektiboa zehazteko irizpideak garatzea. Nik nahiko argi daukat, eta pentsatzen dut zuek ere hala izango duzuela, irizpide horiek garatzeko orduan foru-aldundiek kontuan izan beharko dituztela kalitate-estandarren irizpideak, eta ez ekonomia-irizpideak soilik. Gipuzkoako Foru Aldundiak ez dauka horrelakorik egiteko asmorik, ala? Legea aplikatuko duzue Madrilek esaten duen moduan, ala? Udalei kezka sortzen dien beste kontu bat: zerbitzuak pribatizatuko al dira 20.000 biztanletik beherako udalerrietan, Maeztu jaunak gogoratu digunez gure udalen gehiengoa diren horietan? Maeztu jauna, esan behar dizut puntu honetan ez duzula irakurri 26.2 artikuluak esaten duena. Ez duzu irakurri eta aurrekoan interpelazioan egin zenuen oker berbera egin duzu gaurkoan. Foru-aldundien eskuetan geratzen den kontua da hau eta, edozein kasutan, udalaren oniritzia behar du gerta dadin. Bizkaiko Foru Aldundiak iragarri du ez duela koordinazio hori egingo. Gipuzkoako Foru Aldundiak esan du, antza denez Errekondo andrearen ahotik, Gipuzkoako Foru Aldundia prest dagoela koordinazio hori egiteko udalek hala eskatzen badute. Entonces, Maeztu jauna, pribatizaziorako arrisku hori non dago? Gipuzkoan ote dago hori? Señora presidenta, apelo a su generosidad para decir en medio minuto o en diez segundos que el Gobierno del lehendakari Urkullu… Estatuko oinarrizko legeak marraztutako panorama berria kontuan ez hartzea hauta zezakeela, eta kontu horiek guztiak kontuan izan gabe udal-lege bat aurkez zezakeela hemen. Gobernuak begiak itxi izan balitu, beste aldera begiratu izan balu eta estatuko legea kontuan izan ez balu, ziur Jaurlaritzak apirilerako ekarriko zuela hona legea (udal-legea apirilerako, ziur), baina hori izugarrizko arduragabekeria izango zatekeen. Eta ez dut irudikatu ere egin nahi horrek eragingo zukeen kritika-zaparrada eta ekimen-andana. Mila esker zure zabaltasunagatik. | eu | https://www.legebiltzarra.eus/ic2/restAPI/pvgune_descargar/default/d151f5b1-e327-4b23-8cc4-215ea58d5cd9 | parl_eu_4219 |
10 | 76 | 03.04.2014 | MAEZTU PEREZ | EH Bildu | Mozioa, Daniel Maeztu Perez EH Bildu taldeko legebiltzarkideak aurkeztua, udalen legearen legez besteko proposamenaren inguruan. Eztabaida eta behin betiko ebazpena | Eskerrik asko, presidente andrea. Hasiko naiz Garrido andreari erantzuten eta gero Otadui andreak esandakoari saiatuko naiz erantzuten. Garrido andreak, defendaezina defendatzeko orduan, hau da, toki-erakundeak arrazionalizatzeko legea defendatzeko orduan, lege horren xedea udal-eskumenak sinplifikatzea zela zioen. Ez! No es simplificar. Kentzea da. Otadui andreak esan duen bezala, kasu honetan udal-eskumenak moztea da. | eu | https://www.legebiltzarra.eus/ic2/restAPI/pvgune_descargar/default/d151f5b1-e327-4b23-8cc4-215ea58d5cd9 | parl_eu_4220 |
10 | 76 | 03.04.2014 | MAEZTU PEREZ | EH Bildu | Mozioa, Daniel Maeztu Perez EH Bildu taldeko legebiltzarkideak aurkeztua, udalen legearen legez besteko proposamenaren inguruan. Eztabaida eta behin betiko ebazpena | Zenbait kasutan kendu egiten dizkio eta foru-aldundiei eman zuzenean, eta beste batzuetan kentzeko aukera ematen die. Herritarrengandik hurbilen dagoen erakundeari eskumenak kendu eta beste erakunde bati ematen zaizkio, eta aukera… La | eu | https://www.legebiltzarra.eus/ic2/restAPI/pvgune_descargar/default/d151f5b1-e327-4b23-8cc4-215ea58d5cd9 | parl_eu_4221 |
10 | 76 | 03.04.2014 | MAEZTU PEREZ | EH Bildu | Mozioa, Daniel Maeztu Perez EH Bildu taldeko legebiltzarkideak aurkeztua, udalen legearen legez besteko proposamenaren inguruan. Eztabaida eta behin betiko ebazpena | Eskerrik asko. … eta aukera ematen zaio kudeaketa zuzenean edo zeharka egiteko, eta badakigu zer esan nahi duen horrek kasu askotan. Lege horrekin, zerbitzu publikoak emateko orduan deszentralizazio-printzipioa eta ahalik eta hurbiltasun handienekoa deszentralizazio eta hainbat irizpide guztiz ekonomizistak bihurtu dituzue; esaterako, efizientzia eta finantza-egonkortasuna eta -iraunkortasuna Zuek egiten ari zaretena da zerbitzu publikoak merkaturatu. Eta esan dezala Ganbera honetako norbaitek krisitik ateratzen hasiak garela…! Kontu pixka bat gehiago izan behar da. Kontu pixka bat gehiago, Espainian % 25,6ko langabezia-tasa dagoenean, Europan Greziak soilik gainditzen duena, % 27,5ekin, eta Euskal Autonomia Erkidegoan % 17,5ko langabezia-tasa daukagunean, Greziak, Espainiak eta Kroaziak soilik gainditzen dutena, eta Zipre oso hurbil duela. 178.000 langaberekin, erdiak batere prestaziorik gabe, eta gero eta pertsona gehiago gizarte-bazterketa arriskuan direla, pobrezia-arriskuan ez denean, krisitik ateratzen ari garela esatea arduragabekeria da, gutxienez. Y a la señora Otadui. Eta Otadui andreari. Lehenengo eta behin, adostasuna aitzakia bezala erabiltzen duzue, berriro ere. Orain dela 12 hilabete adostasuna bilatzea eskatzen zuen Legebiltzar honek. 11 hilabete eta bi aste foru-aldundiekin eta udalekin batzeko, eta bitartean Madrilen negoziatzen. Zergatik ez adostasuna lehenengo minututik? Asuntoa da zabiltzatela 36 urte adostasuna bilatu barik. Ez da 12 hilabete, 36 urte baizik, ez zaizuelako interesetan lege hau aurrera ateratzea. Orain dela 31 urte, hor bai, Lurralde Historikoen Legea, oker ez banago PNV eta CDSren artean. Adostasuna izan zer hor ere aitzakia? Hor ez zen aitzakia. Orain bai, udal lege bat ateratzeko bai. Ez dizut eskatuko dekretuz egitea. Ondo dago adostasunak bilatzea, ez dizut eskatuko Erkoreka jaunak beste arlo batzuetan bilatzen duen adostasuna bilatzea. Adibidez, 35 orduak bertan behera uzteko dekretu bat, ez sindikatuekin, ez alderdi politikoekin adostu barik egitea, ez dizut hori eskatuko. Baina, mesedez, adostasuna ez erabili aitzakia bezala. Orain dela 12 hilabete aukera zenuten hurrengo egunean Tokiko Erakundeen Kontseilua batzartzeko. 10 hilabete pasa ziren ia-ia hori egiteko. Ez naiz sartuko artikuluak irakurtzen ditugun ala ez. Hemen gauza bat argi geratzen da: tokiko autonomiaren kontrako eraso bat da Estatuko legea. Berdin da Móstoles-en Montoro izatea udal bat interbenitzen duena edo Durangon Jose Luis Bilbao izatea. Hori da tokiko erakundeen kontrako eraso bat, berdin-berdin izango da. Eta horrekin ez dut esaten egingo duenik, baina legeak ahalbideratzen du bai ala bai, eta zuek lege horren alde bozkatu duzue, UPNrekin eta PPrekin batera. Eta historia apur bat bakarrik, bukatzeko. Gu biok lurralde batetik gatoz, Durangaldetik. Orain dela 1.200 urte konkistatua izan zena Gaztelako Erregeengatik, Alfonso VIII.ak, 12 urte beranduago Bizkaiko Jaurerriko jauntxoari, Diego López de Harori eman ziona. Baina 800 urte pasatuta, konkistatua bai baina menderatuak sekula. Han daukagu, Gerediagan, gure Parlamentua 12 harriekin, gure eskualdeko 12 herriekin. Mantendu dugu gure nortasun politiko, administratibo eta juridikoa. Lege honekin arriskuan dago hori ere. Mankomunitateak arriskuan daude eta mankomunitateak gure kasuan ez dira kudeaketa-tresnak soilik, gure nortasun politikoaren eta gure autokudeaketaren eskumenaren ikurrak dira. Espero dezagun 800 urte eta gero hori arriskuan ez egotea. | eu | https://www.legebiltzarra.eus/ic2/restAPI/pvgune_descargar/default/d151f5b1-e327-4b23-8cc4-215ea58d5cd9 | parl_eu_4222 |
10 | 76 | 03.04.2014 | GARRIDO KNÖRR | PV-ETP | Mozioa, Daniel Maeztu Perez EH Bildu taldeko legebiltzarkideak aurkeztua, udalen legearen legez besteko proposamenaren inguruan. Eztabaida eta behin betiko ebazpena | Bai, eskerrik asko, presidente andrea. Nik uste dut batzuei subkontzienteak traizioa egiten diela, zenbaitek beste egoera bat nahiko luketela uste baitut: gu erreskatatuak izatea, arrisku-prima duela urtebeteko edo zerbait lehenagoko balioetan egotea... Gertatzen dena da Alderdi Popularraren Gobernua egoera gainditzeko gai izan dela. Gainditu gabeko irakasgai asko dago, dudarik gabe, eta Euzko Alderdi Jeltzaleak eta Euzko Alderdi Jeltzalearen Jaurlaritzak ere gainditu gabeko irakasgai asko dituzte ikusten dugunean ezagutzen ari garen azken zifra eta datuen arabera, esaterako, langabezia gehiago hazten ari dela Euskal Autonomia Erkidegoan, ez dela ari jaisten beste autonomia-erkidego batzuen erritmoan. Hausnarketa ona da hori. Euzko Alderdi Jeltzalearen Jaurlaritzak zeregin horretan egin behar du ahalegina. Nik ulertzen dut batzuek katastrofismoan jarraitu nahi izatea baina, zorionez, gauzak ondo egiten direnean eta gauzak ondo egiten ari den gobernu bat dagoenean (edozein aldetakoa, baina kasu honetan Alderdi Popularrarena), horrela aitortzen baitiote agintea duten nazioarteko erakundeek, orduan ondo doakigu denoi. Eta euskaldunoi ere ondo doakigu, edo ondo joan beharko litzaiguke, baldin eta hemen egin beharreko jarduketak egiten badira. Eta esan dut lehen ere hemen gainditu gabeko irakasgai asko eta Euzko Alderdi Jeltzaleak urgentziaz aurre egin beharreko arazo ugari ditugula; esaterako, gure enpresen lehiakortasuna edo langabeziaren kontua, zuk ere lehen aipatu duzun kopurua, Maeztu jauna. Hemen aipatu diren kontu batzuei dagokienez, UPyDk esan digu zentzugabekeria dela. Baina, Maneiro jauna, badakit zuk askotan esku hartu behar izaten duzula Legebiltzar honetan eta sinplifikatu egin behar izaten duzula, baina zenbait kontutan ezin da sinplifikatu. Ezin da tribuna honetara etorri eta lege bat zentzugabekeriatzat jo lege horren alderdi bakar bat ere aipatu gabe. Esan iezadazu lege horretako zer alderdi iruditzen zaizun zentzugabekeria, esan iezadazu zenbaterainoko zentzugabekeria iruditzen zaizun lege batek eskumenak argitzea, administrazio batek eskumen baten ardura hartzea (uste dut hori zuk Legebiltzar honetan behin eta berriz erabiltzen duzun adierazpena dela! ), herritarrei zerbitzuak modu eraginkorragoan emateko mekanismoak ezartzea, ekonomia-, finantza- eta aurrekontu-arloen kontrola egitea… Esan iezadazu horiek zentzugabekeriak edo astakeriak diren. Eta legearen jakineko alderdiei dagokienez… Izan ere, nik hitz egingo dut indarrean dagoen legeari buruz, eta lege horrek adostasun handia izan du, eta txosten ugari izan ditu, aldeko txostenak, eta azkenean beste alderdi politiko batzuen aldeko botoa ere izan du, Euzko Alderdi Jeltzalearena… Gero Otadui andrea tribuna honetara etorri eta udal-autonomiaren inguruko zenbait kontu moztuta gelditzen direla esaten badigu ere, baina hor dago Euzko Alderdi Jeltzalearen aldeko botoa. Eta hor daude Euskadin aplikatu beharko diren lege horren kontuak, gure sare instituzionala zorroztasunez errespetatuz, noski, horixe pentsatu baitu Jaurlaritzak ere (Euzko Alderdi Jeltzalearen aldeko botoekin, noski) gure instituzioen berezitasuna eta foru-lurraldeen eskubide historikoen erabateko errespetua aipatzen dituzten xedapenak gehituz, Konstituzioak adierazten duen bezala. Baina lehen esan dut legearen zenbait alderdi aipatuko ditudala, eta berehala egingo dut. Ez dakit nolatan gaizki iruditu daitekeen ongizatearen gizartea finkatzeko beharrezkoa dena modernizatzeaz, optimizatzeaz eta indartzeaz hitz egitea. Ez dakit zergatik gaizki har dezakezuen tokiko sektore publikoa birdimentsionatzea, aurrekontu-egonkortasuneko (bai, Alderdi Sozialistarekin Konstituzioaren erreforma egin eta itundu genuen, hain zuzen ere herri-adminis- trazioak aurrekontu-egonkortasuneko printzipiora egokitu daitezen), finantza-iraunkortasuneko, hornitzaileen ordainketako eta abarretako mekanismoen eskakizunetara egokitu dadin. Ez dakit zergatik esaten den Konstituzioaren bidez babestutako erantzukizunetik toki-autonomiaren eskumen-esparru bat garatzen duen proiektu bat denean. Toki-autonomia aintzat hartzen da erakundeen arteko leialtasunaren printzipioa eskatzen denean, udal-autonomia errespetatzen duen lurralde-eredu bat lortu nahi denean, herritarren zerbitzuei estaldura hobea emateko palanka gisa jokatzen duenean. Ez dakit zergatik hitz egiten duzuen pribatizazioaz, erreformako artikulu bakar batean ere pribatizazio hitza agertzen ez denean. .Ea aurkitzen duzuen legearen artikulu bat pribatizazio hitza agertzen dena. Eta, gainera, Enplegatu Publikoaren Oinarrizko Estatutuko 9. artikulua aipatzen denean: edozein kasutan, ahalmen publikoen erabileran edo Estatuaren eta herri-administrazioen interes orokorren zaintzan partehartze zuzena edo zeharkakoa inplikatzen duten funtzioak erabiltzea funtzionario publikoei soilik dagokiela, herri-administrazio bakoitzaren garapeneko legean xedatutako baldintzetan. Milaka enplegu publikoren galeraz hitz egiten duzuenean, ez dakit zer artikulutara joan zareten; izan ere, 7/2007 Legeak onartutako Enplegatu Publikoaren Estatutuko 8., 9., 10., 11. eta 12. artikuluek Administrazioan dauden enplegatu publiko motak eta haien funtzioen erabilera jasotzen dituzte. Eta erreformak egiten duena da politikaria zuzendaritza politikoan diharduen eta funtzionarioa kudeaketa teknikoan diharduen eredua proposatu, horrelakoxea izan behar baitu herri-administrazio batean eraginkorra eta gardena izan dadin eta zerbitzuak kalitatezkoak izan daitezen, hori ari baitira eskatzen herritarrak. Azken batean, kontu horiek aipatu nahi nituen... Beste kontu bat, presidente andrea. | eu | https://www.legebiltzarra.eus/ic2/restAPI/pvgune_descargar/default/d151f5b1-e327-4b23-8cc4-215ea58d5cd9 | parl_eu_4223 |
10 | 76 | 03.04.2014 | GARRIDO KNÖRR | PV-ETP | Mozioa, Daniel Maeztu Perez EH Bildu taldeko legebiltzarkideak aurkeztua, udalen legearen legez besteko proposamenaren inguruan. Eztabaida eta behin betiko ebazpena | Y para finalizar, señora presidenta… Nik uste dut hauxe dela Jaurlaritza honek egin behar duena: ahalik eta lasterren bidali udal-legearen proiektua, behar den adostasuna bilatu, zuek bi hamarkada baino gehiago baitaramazue gobernu-erantzukizunak izaten... La | eu | https://www.legebiltzarra.eus/ic2/restAPI/pvgune_descargar/default/d151f5b1-e327-4b23-8cc4-215ea58d5cd9 | parl_eu_4224 |
10 | 76 | 03.04.2014 | GARRIDO KNÖRR | PV-ETP | Mozioa, Daniel Maeztu Perez EH Bildu taldeko legebiltzarkideak aurkeztua, udalen legearen legez besteko proposamenaren inguruan. Eztabaida eta behin betiko ebazpena | Beraz, baduzue garaia udal-legearen proiektu hori bidaltzeko. | eu | https://www.legebiltzarra.eus/ic2/restAPI/pvgune_descargar/default/d151f5b1-e327-4b23-8cc4-215ea58d5cd9 | parl_eu_4225 |
10 | 76 | 03.04.2014 | MANEIRO LABAYEN | Mixto-UPyD | Mozioa, Daniel Maeztu Perez EH Bildu taldeko legebiltzarkideak aurkeztua, udalen legearen legez besteko proposamenaren inguruan. Eztabaida eta behin betiko ebazpena | Bai. Eskerrik asko, presidente andrea. Ez dakit gauzak behin eta berriz esatea merezi duen entzun nahi ez duten eta bat hitz egiten ari den bitartean ingurukoekin berriketan eta barrez ari diren zenbait legebiltzarkideren aurrean. Garrido andreak, agian, horregatik ez ditu entzun Toki Administrazioa Arrazionalizatzeko eta Iraunarazteko Legearen aurka egoteko planteatu ditudan argudioak, batzuk eman baititut. Galdutako aukera bat dela esan dut, probintziako diputazioei berariaz botere gehiago emateko legea dela esan dut, udal-egitura ez duela eguneratzen, milaka udal txiki mantentzen dituela, eskumenak gaizki banatzen dituela, hemen esan den bezala, jakineko eskumen batzuk mozten dituela, zerbitzuak pribatizatzen dituela eta ez duela gure Administrazioa modernizatzen, udalei gizarte-zerbitzuen eskumena kentzen diela baina hirigintza-eskumena mantentzen duela. Horrek guztiak eta beste gauzaren batek eraman gintuen osoko zuzenketa aurkeztera, eta beste gauza batzuek konstituziokontrakotasun-errekurtsoa aurkeztera. Orain emango dizkizut, bai UPyDren osoko zuzenketa eta bai konstituziokontrakotasunerrekurtsoa, irakur ditzazun. PPk lege horrekin funtsean planteatu duena ez da Estatuaren egitura modernizatzea, ez da toki-administrazioa modernizatzea eta ez da zerbitzu publiko hobeak eskaintzea. Funtsean egiten ahalegindu dena demokrazia merkatzea izan da, hori baitu obsesio handiena. Demokrazia merkatzea eta bere botere-esparruari eustea, Alderdi Popularrarentzat oso garrantzitsua dena. Hori da funtsean egin duena. Hori guztia da lege horren alderdi negatiboa, egiten duena eta egiten ez duena, ez foraltasuna ez errespetatzea edo eskumenak hartzea. Batik bat, egiten ez duen guztia eta egitea planteatzen duen guztia da. Hori da alderdi negatiboa. Eta halaxe da, hemen hitz egiten zen… zioen Euzko Abertzaleak taldeko bozeramaileak, udalak benetako toki-gobernuak izan daitezen nahi duenak. Bai, baina horretarako ezinbestekoa da udalak elkartzea, udalen egungo egitura txikiak ez dielako uzten eskalako ekonomiak benetan aprobetxatzen eta zerbitzu publiko onenak eskaintzen. Eskumen argiak dituzten benetako toki-gobernuak izateko eta behar adinako finantzaketa izateko modu bakarra, eskumen horiek erabiltzeko behar adinako tamaina izatea da. Europako beste hainbat herrialdetan egin den bezala. Gure zuzenketaren aldeko botoa eskatzen dut. Oinarrizko eta funtsezko hiru kontu planteatzen ditu, talde gehienok parteka ditzakegunak: Alderdi Popularrak onartutako lege nazionala baztertzen du; udalen garrantzia berresten du, eta Jaurlaritzari eskatzen dio bere legegintza-egutegia betetzeko eta udal-legea ekainaren 30a baino lehen hona ekartzeko. Eta lege horrek guk zuzenketa honetan planteatzen ditugun helburuak bete ahal ditzala: gure administrazioaren egitura berritu eta modernizatzea, udal-eskumenak argitu eta zehaztea, behar adinako finantzaketa bermatzea udalek modurik onenean erabil ditzaten, eta udalei aukera ematea Herri Dirubideen Euskal Kontseiluan parte har dezaten. Hau da, izan litekeen udal-lege onena. Ez EAJko alkateei gehien gustatzen zaien legea, ez: herritarrei gehien interesatzen zaien legea. Hori da guk nahi duguna. Amaitzeko, legea hemen eztabaidatzea eskatzen dut. Hemen euskal herritarrok gaude ordezkatuta! Hemen negoziatu, hemen adostu eta hemen onartu behar dugu. Denbora gehiago ematen duzue Espainiako Gobernuak egiten duenaz hitz egiten hemen egiten dugunaz eta hemen egin dezakegunaz hitz egiten baino, oinarrizko legeria errespetatu behar badugu ere. Foru-aldundiei, Eudeli, udalei edo Euzko Alderdi Jeltzaleko alkateei gustatzen zaienaz edo gustatzen ez zaienaz hitz egiten ematen duzue denbora. Hor egin behar da elkarrizketa- eta akordio-ariketa hori. Hor daude ordezkatuta euskal herritarrak. Beraz, ekar ezazue legea lehenbailehen, ez aitzakiarik jarri. Ekar ezazue hona, eta hemen negoziatu, hemen adostu eta hemen onartuko dugu legea. La | eu | https://www.legebiltzarra.eus/ic2/restAPI/pvgune_descargar/default/d151f5b1-e327-4b23-8cc4-215ea58d5cd9 | parl_eu_4226 |
10 | 76 | 03.04.2014 | PASTOR GARRIDO | SV-ES | Mozioa, Daniel Maeztu Perez EH Bildu taldeko legebiltzarkideak aurkeztua, udalen legearen legez besteko proposamenaren inguruan. Eztabaida eta behin betiko ebazpena | Lehenik eta behin, Garrido andrearentzat, bizkor bukatzeko. Ez dakit legeko orrialde ugarietako ataletako batean pribatizazio hitza azaltzen den, baina askotan azaltzen da modernizazio hitza. Eta zuen ahotan, Alderdi Popularraren ahotan, Aguirre andrea Madrilgo osasunbidearen modernizazioaz hitz egiten entzun dudanean, azkenean pribatizazio bihurtu da ospitale publikoetan; hezkuntzaren modernizazioaz hitz egiten zuenean, hezkuntza publikorako aurrekontua murriztea eta ikastetxe itunduen aurrekontua handitzea zen; edateko uraren zerbitzuan efizientzia hobetzeaz hitz egiten zuenean, Isabel II.aren Kanala saltzeko prozesu bihurtzen zen. Beraz, utz iezadazu gutxienez beldur pixka bat izaten zuek modernizazioaz hitz egiten duzuen bakoitzean, beti gauza bera bihurtzen delako: murrizketak eta pribatizazioa. Otadui andrea, guk ere onena nahi dugu. Lege onena ere nahi dugu eta, gainera, adostu daitekeen guztiarekin nahi dugu. Baina, Otadui andrea, iazko apirilaren 11z ari gara hitz egiten, zuek akordio horiek eta konplizitate horiek ehuntzen hasita egon zintezketen datari buruz. Izan ere, egia da hainbat bilera izan dituzuela. Dos. Bi bilera duela lau egun, nolabait esateko. Eta ordura arte, zer egin duzue? Zertan aritu da Jaurlaritza hau? Zuek abalatutako konpromiso bat baldin bazuen, konplizitateak ehuntzen eta adostasunak lantzen hastekoa, eta orain onartuta izan genezakeen lege-proiektu bat ekartzekoa, Legebiltzar honetara gobernu sozialista baten partetik etor zitekeen lege baten aurkako aurreiritzirik izan ez bazenute… Izan ere, onartuko didazu askoz errazago dela onartutako lege bat aldatzea gertatzen ari denaren harira berri bat sortzea baino. Dena den, ulertzen dut konpromisoak hartzen direnean eta legebiltzarrean emandako botoarekin handitasunez berresten direnean, betetzeko izaten direla, ez adostutakoarekin zerikusirik ez duen beste estrategia batean martxan jartzeko. Izan ere, adostasuna garaiz lantzen da, ez dira hasten lehen bilerak egiten bederatzi hilabete geroago ustezko adostasun horrek zer ematen duen ikusteko. Eta Gobernuaren bozeramailearen mintzaldiari lotzen bagatzaizkio, aurreko Gobernuaren lege-proiektua ezin zela onartu esaten zuenari legearen ondorioen zain egon behar zelako, espero dut ez dela orain Erkoreka jauna etorriko esanez Espainiako 2.500 udalek konstituziokontrakotasun-errekurtsoa aurkeztu dugunez, agian Auzitegi Konstituzionalak esaten duenaren zain egon beharko dugula, baldin eta konstituzioaren kontrakotzat jotzen badu ere, nik espero dudan bezala, eta orduan adostasun horiek berriro ehuntzen hasi behar izaten badugu ere, Peneloperen errezela bezala, zuek egunez eta gauez ehundu eta desegiten duzuena. Beraz, seriotasun pixka bat. Izan ere, zeuek ere ez dakizue zein den legearen gainean planteatzen den foru-babes horren ondorioa! Ez dakizue eta! Horregatik esaten duzue ez dakizuela zein diren legearen ondorioak. Horregatik esaten du zuen alderdiaren Gasteizko Udaleko bozeramaileak kezkatuta dagoela lege hori Gasteizko Udalean aplikatzeak izango dituen ondorioengatik. Horregatik, Uxue Barkos andreak –zuek Nafarroan duzuen marka zuriak– esaten du lege horrek eskumenak kenduko dizkiela udalei. Horregatik, Eudeleko lehendakari andreak, zure alderdikoa bera, esaten du foru-ahaldun bakoitzaren eskumeneko irizpidearen arabera hiru udal-eredu izateko arriskua dugula. Egia da gaur Bilbao jaunak esan duela ez dakit zer ez duela egingo, eta bihar txipa aldatu eta egingo duela esan dezakeela, ez dagoelako legez araututa. Zuek bihurtzen zaretelako Administrazio zentralaren administrazio eskuordetua, onartzen den araudiaren gehiengoa, foru-babesa izan arren, oinarrizkoa delako eta, ondorioz, zuek oinarrizko araudia aplikatuko duzuelako baina foru-aldundien bitartez; eta kasu batzuetan ondo egingo duzue eta beste batzuetan ez, eta udal batean eta foru-aldundi batean modu batean egingo da eta beste batzuetan beste modu batean. Eta hori, Otadui andrea, ez da udal-lege bat. Hori hiru herrialde eta hiru lurraldeen jokoan aritzea da. Eta hori ez da herrialdea egitea. | eu | https://www.legebiltzarra.eus/ic2/restAPI/pvgune_descargar/default/d151f5b1-e327-4b23-8cc4-215ea58d5cd9 | parl_eu_4227 |
10 | 76 | 03.04.2014 | OTADUI BITERI | EA-NV | Mozioa, Daniel Maeztu Perez EH Bildu taldeko legebiltzarkideak aurkeztua, udalen legearen legez besteko proposamenaren inguruan. Eztabaida eta behin betiko ebazpena | Eskerrik asko berriro ere, presidente andrea. Agerian gelditu dira batzuek eta besteok dauzkazuen urduritasuna eta prezipitazioa. Lehenengo interbentzioan galdetu dut ea zein den hain grabea den urraketa hori. Gaur-gaurkoz, nik dakidala behintzat, ez da hemen inolako urraketarik ematen. Lehenengo txandan ere planteatu dut. Zer gura duzue? Urraketarik ez egotea? Oso erraza da. Bidali dezala Gobernuak daukan testua edo proiektua, inolako adostasunik gabe. Hori da planteatzen duzuena? Hori da udal legea onartzeko behar dugun bidea? Mesedez, ez esan egun baten gauza bat eta hurrengoan kontrakoa. Ez, mesedez. Eta gero, Pastor jauna, ez dakit sugeritu ez baduzu Gobernuak ez lukeela kontuan hartu behar Madrilen onartutako Legea, zeren zuk planteatu duzu oso erraza zeukala Urkullu lehendakariaren Gobernuak: zuek utzitako legea hartu, ekarri eta inora begiratu barik. Hori seguruenik esango zenukete arduragabekeria handia izango litzatekeela. Eta gero ere bai ahaztu egiten zaizu, Pastor jauna, 1980. Hamarkadan, gobernu sozialistekin hain justu ere hasi zela udalon eskumenen esparrua murrizten, oinarrien gehiegizko erabilera horregatik. Askotan berba egin dugu hemen udal legeari buruz eta aurreko Gobernuak zenbat denbora tardatu zuen, zein ziren epeak, zein ez ziren izan. Ez naiz ho- rretan sartuko, baina harrigarria egiten zait, benetan, epeetan finkatzea eta, berriz, adostasunei garrantzirik ez ematea. Maeztu jaunari esatea, zuen itxurakeria jarrerak, izan ere, ez diela ekarriko konponbidea mankomunitateei. Bai, ordea, PNVk izan duen jarrerak, zuk posibilista deitu diozun horrek. Zergatik? Zeren mankomunitateak izango dira guk gura duguna. Izango dira, guk gura duguna. Hau da, ez dute izango 25 eta 26.2 artikuluetan ezartzen zaizkien materia horiek murrizketa. Ez, izango dira guk gura duguna. Eta hori da Euzko Alderdi Jeltzalearen jarreragatik. Ez, noski, zuek hartutako bidetik. Eta eskatuko nizuke zure diskurtsoa, Maeztu jauna, bateratzea edo adostea Errekondo andrearekin, zeren haren ustez, Errekondo andrearen ustez, Gobernuak, Urkullu lehendakariaren Gobernuak egindako lana bide onetik doa. Hau da Batzar Nagusietan esan zuena: "Eskumenei dagokionez, udalen eskumenei dagokionez, Eusko Jaurlaritzak Euskadiko Aldizkari Ofizialean argitaratu den zirkular baten bidez, ematen dituzten eskumen eta arlo gehienetan, eskumen propio bezala aitortuko zaizkiola adierazten du". Gure ustez, hori bide egokia da. Beraz, adostu zure diskurtsoa Errekondo andrearekin. Eta, bai, gaia konplexua dela Franco andreak ere aitortu du. Baina, jakina, berriz ere hemen, inbutuaren legea. Zuentzako zatirik zabalena, guretzako estua. Franco andreak badaki Legea Gipuzkoan aplikatu beharko duela. Aplikatu beharko duela badaki eta badaki aplikatzeko dekretuak edo arauak onartu beharko dituela. Eta begira zer esaten duen denborari dagokionez: "Denboraren aldetik, bai, denbora aurrera doa, baina gauzak ere denbora behar dute, ez dira gauza errazak, konplexuak dira eta gainera ondo egin behar –zuk esan duzun bezala. Beste taldeekin, beste aldundiekin, Eusko Jaurlaritzarekin, lanketa bat dago, gauza horiek denbora behar dute". Beraz, berriz ere, adostu diskurtsoa Franco andreak Batzar Nagusietan esaten duenarekin. Maeztu jauna, adostasuna ez da inolaz ere aitzakia guretzako. Adostasuna da lan egiteko modu bat. Eta hain juxtu da lege honek behar duen gauza. Eta zu izan zinen pasa den urtean guri eskatu zeniguna ez egiteko Gobernu sozialistak aurreko legegintzaldian egindakoa. Eskatu zenigun, beren-beregi, legea adostuta ekartzeko hona. Primeran, zuen titularra eta zuen helburua izango dituzue. Gure helburua oso desberdina da. Guk udal-lege onena nahi dugu Euskadirentzat, eta adostasunetik sor dadin nahi dugu. Mesedez, zentra zaitezte zuek ere helburu horretan, eta zentra zaitezte euskal udal guztien premiei erantzuten. Nada más, muchas gracias. Besterik ez, eskerrik asko. | eu | https://www.legebiltzarra.eus/ic2/restAPI/pvgune_descargar/default/d151f5b1-e327-4b23-8cc4-215ea58d5cd9 | parl_eu_4228 |
10 | 76 | 03.04.2014 | ZABALLOS DE LLANOS | SV-ES | Euskal Sozialistak legebiltzar-taldeak egindako legez besteko proposamena, Donostiako eta bere eskualdeko trenbideko garraioen garapenari buruz. Eztabaida eta behin betiko ebazpena | Muchas gracias, señora presidenta, sailburuok. Gaur, euskal sozialistok, Donostiari buruz hitz egin nahi dugu Ganbera honetan. Ez 2016ko kulturaren hiriburutzari buruz, itxura batean zenbait kezkatzen duen hiriko gai bakarra denari buruz, baizik eta hiriak dituen edo, hobeto esanda, izan beharko lituzkeen trenbide-garraioen garapenari buruz. Ezin dut esan gaur hemen aldezten ari naizen legez besteko proposamena neure baratzeko baratxuria denik. Donostiako sozialistek Donostiako Udalean aurkeztutako adierazpen instituzional bat ekarri nahi izan dut Ganbera honetara. Ekimen horren bitartez, Gipuzkoako hiriburuari eragiten dion trenbide-arazoaren ikuspegi orokorra egiten ahaleginduko gara, eta baita Donostiako Udala osatzen duten alderdi politikoen artean lortutako akordioa azaltzen ere. Gaur egungo Gobernuak agintean daraman urtebete pasatxoan, gertakari eta adierazpen nahasiak aurkitu ditugu Eusko Jaurlaritzak eta Urkullu lehendakariak bere eskumeneko trenbide-arazoei dagokienez Donostiarako dituen proposamen eta planen inguruan. Horregatik guztiagatik, Donostiako sozialistek egoki iritzi zioten udal-eskaeren jarrera argi eta zentzuzkoa lortzeari, eta baita Ganbera honek konpromiso argia hartzeari ere. Orain urtebete, Oregi andreak, Ingurumeneko eta Lurralde Politikako sailburuak, hurrengo lau urteetarako bere kudeaketaren ildo estrategikoak eta lehentasunak xehatu zituen Eusko Legebiltzarrean egindako agerraldi batean. Esku-hartze hartan esan zuen: "Gure lanak lehenetsi behar ditugu, eta aurrekontuen egungo egoeran ezinezkoa da Lugaritz-Kontxa eta Kontxa-Morlans zatiekin jarraitzea. Ez dauzkagun kredituak konprometitzen ari dira obra horretan; beraz, ezin dugu aurrera jarraitu horrekin". Modu horretan, sailburuak baztertu egin zuen Donostialdeko metroaren proiektua, trenbide-pasantearen lanak esleituta zeuden arren. Gainera, ez dakigu oraindik zenbat kostatuko zaigun euskaldunoi obra horiek gelditzea. Baina proiektua gelditzeko erabakiaren aurrean, sailburu andreak adierazi zuen bere sailak argi eta garbi apustu egingo duela Donostialdeko aldiriko trena hobetzeko eta topo izenez ezagutzen dena hobetzeko, bataren alde egitea bestearekin bateraezina izango balitz bezala. Sozialistok ados gaude Euskal Trenbide Sareak bere eskumeneko trenbide-sarean, Eusko Trenbideek kudeatutakoan, bikoizketak eta hobekuntzak egin behar dituela esaten denean, Donostiaren eta metropoliesparruko herrien arteko konexioak hobetzeko; esaterako, Errenteria, Pasaia, Usurbil, Lasarte-Oria edo Zarautz artekoak. Horrela jaso zen duela urtebete adierazpen instituzionalean eta horrela jasotzen da gaur legez besteko proposamenean. Baina uste dut denok dakigula –badakit jakitun garela– Donostiako trenbide-pasantea egiten ez den bitartean ezinezkoa izango dela trenbide-sare hori hobetzea. Bere garaian Eusko Jaurlaritzak eraiki ezinekotzat jotzen duena orain bideragarria dela ikusten dugu; Oregi andrearentzat lehen faraonikoa zena, orain ez da. Badirudi aurreko Eusko Jaurlaritzaren proposamena balioztatu egin dela, eta Ingurumen eta Lurralde Politika sailak Donostiako trenbide-pasantea egitea erabaki duela, aldaketa txiki batzuekin. Egungo Jaurlaritzak aurreko proiektua gelditzeko erabakiarekin denbora galdu den arren, euskal sozialisten iritziz, eta zehazki, Donostiako sozialisten iritziz, albiste ona da Donostiarentzat Euskotrenen zerbitzua hobetzea egungo bi lineak lotuz eta egoera hau aprobetxatuz hirian geltoki berriak sortzeko, metroa balitz bezala. Hiriaren erdialdea zeharkatuko duen pasantearen aldeko apustua egin da, unibertsitaterako konexioarekin, sozialisten iritziz ezinbestekoa baita hori, unibertsitatea Gipuzkoako ikasle guztiei hurbildu behar diegulako, edonon bizi direla ere. Kontxan ere geltoki bat izango du, Loiola kalean oinezkoentzako irteera izango duena, eta Easo plazako geltokia lurperatu egingo da. Gasco jaunak, Donostiako Udaleko sozialisten bozeramaileak, dioen bezala… bi proiektuak bikiak dira; poltsa berekoak ez badira, bi poltsatakoak, baina bikiak. Eusko Jaurlaritzak sozialisten babesa izango du trenbide-pasantea egiteko. Eta entzun diogu EH Bilduri esaten, bai Udalean eta bai Foru Aldundian, Donostian eta Gipuzkoan badirela beste lehentasun batzuk Donostiako erdialdean lurpeko metroa egitea baino garrantzitsuagoak. Esaterako, Loiolako geltokia edo Euskotrenen Altza-Galtzaraborda zatia. Lehen ere esan dudan bezala, sozialiston iritziz, ekimen baten aldeko apustua ez da bateraezina gainerakoak aldeztearekin, eta horren adierazgarri da legez besteko proposamen honetan sozialiston xedea dela Eusko Legebiltzarrak Eusko Jaurlaritzaren Ingurumen eta Lurralde Antolamendu sailari eskatzea Euskal Trenbide Sareak egin beharreko lanen artean sar ditzala Loiola auzoan metroarentzako bidezubia eta geltoki berria. Azpiegitura berria oso lotuta dago Urbia kalearen aurreko egungo tren-lubakiaren eraldaketarekin, zeinak aukera emango baitu Loiola eta Lorategi Hiriaren artean oinez igarotzeko. Geltoki berria egiten denean, gaur egun hondarrekoa den hiri-eremu bat berritu eta leheneratuko da, eta tren-azpiegitura, gaur egun oztopo dena, hiriko elementu esanguratsu bihurtuko da, hiritarrak eroso sentiaraziko dituena eta erreferente arkitektonikoa izango dena. Laburbilduta, Loiola auzoko metroaren geltoki berriaren helburua eremuaren irudia aldatzea da, gaur egun erabat baldintzatzen baitu trena handik igarotzeak. Hala, etorkizuneko tren-azpiegiturak aukera eman behar du eremu guztia hirigintza-ikuspegitik leheneratzeko eta hari bizitza komertziala eta oinezkoa emateko; izan ere, trenbidea igarotzeko lubaki bat baino ez dago eremu horretan, auzoko mugigarritasuna oztopatzen duen lubakia. Bai geltokia eta bai trenaren zubi berriaren azpiko eremuak kalitatezko espazio publiko berri bihurtuko dira, espaloiak, lorategi-eremuak eta egoteko eremuak, pasealekuak eta bidegorriak dituztela. Baina ez dugu hori soilik kontuan izan. Loiolako geltoki berriaren garapenaz aparte, beharrezkoa iruditzen zaigu Eusko Jaurlaritzak behar adinako kreditua izatea metroaren Altza auzoko konexioa egia bihur dadin 2016an. Horretarako, behar diren aurrekontusailak eman beharko ditu hurrengo ekitaldietan, Galtzarabordarainoko trazaduraren garapena bermatzeko. Modu horretan, Donostialdeko metroak zerbitzu zuzena emango dio Gipuzkoako biztanleen % 65i, baina handizaleago izan behar dugu; izan ere, Loiolako Erriberetarako aurreikusitako aldageltokiari esker Renferen aldiri-sarearekin lotuko da eta Donostialdeko metroa gipuzkoarren % 80ren eskura izango da. Horregatik, gaur ere eskatu behar diegu Eusko Jaurlaritzari eta Sustapen Ministerioari, Adifen bitartez, has daitezela bi erakundeen artean harremanetan aldageltokiaren etorkizuneko proiektua aztertzeko eta garatzeko, eta sina dezatela behingoz hura eraikitzeko behar den hitzarmena. Legebiltzarkideok, ez dut askoz gehiago luzatu nahi. Horiek dira donostiarrek eskatzen dizkiguten konpromisoak, eta hori adostu zuten Bilduk, Alderdi Sozialistak, Alderdi Popularrak eta Euzko Alderdi Jeltzaleak aho batez Donostiako Udalean. Horregatik, espero dugu gaur adostasun-eredu izango garela eta Alderdi Sozialistak, Alderdi Popularrak eta Euzko Alderdi Jeltzaleak adostutako erdibideko zuzenketa hau onartuko dugula. Espero dugu Bilduk eta UPyDk ere erdibideko zuzenketa honen aldeko botoa emango dutela. Eskerrik asko. La | eu | https://www.legebiltzarra.eus/ic2/restAPI/pvgune_descargar/default/d151f5b1-e327-4b23-8cc4-215ea58d5cd9 | parl_eu_4229 |
10 | 76 | 03.04.2014 | SÉMPER PASCUAL | PV-ETP | Euskal Sozialistak legebiltzar-taldeak egindako legez besteko proposamena, Donostiako eta bere eskualdeko trenbideko garraioen garapenari buruz. Eztabaida eta behin betiko ebazpena | Eskerrik asko, presidente andrea. Buenos días a todos. Buenas tardes más bien. Egun on guztioi. Labur-labur, izan ere, akordio bat baitago, eta horrek, hitz egiten ari zaizuenaren kasuan behintzat, eztabaida mugatzen du. Gauza bitxiak. Eta baita gauza horiek askotan eztabaidatu direlako ere, eta ez bakarrik Donostiako Udalean, zeinak gai horiek eztabaidatzeko leku egokia baitirudi, baita etxe honetan ere, baita Legebiltzarrean ere; bai batzordean eta baita osoko bilkuran ere. Zaballos jauna kexu azaldu da batzuek Donostia 2016rekiko eta bere inguruabar berezi edo tristeekiko erakutsi dugun interes bereziagatik, eta horren inguruan esan behar diot Donostiak eta Gipuzkoak zoritxarrez dituen arazoak, zuk eta nik ondo dakigun arrazoiengatik, asko direla eta ezin dugula horietako bat bera ere identifikatu gabe utzi. Hau ere horietako bat da, baina Donostiarako eta Euskadi osorako hain pozgarria eta interesgarria den proiektu horren inguruan, hau da, kultura-hiriburutzaren inguruan garatzen ari den kudeaketa kaskarra dela eta Donostia bizitzen ari den egoera tristeak geldiarazi egin behar gaitu eta gure denboraren zati handi bat hartu behar du. Nolanahi ere, lehen esan dudan bezala, erdibideko zuzenketa batera iritsi gara, akordio batera iritsi gara eta, beste gauza batzuen artean, ez bolbora eta ez zirkuluaren koadratura asmatuko ez dituen zuzenketa da, sen oneko gauzez hitz egiten duelako. Lehenik eta behin, hemendik aurrera egingo diren mugigarritasun-proiektuen azterketan eta diseinuan kontuan hartzea erakunde guztiak eta proiektu guztiak erakunde guztien artean koordinatuak izatea. Horrek begi-bistakoa ematen du, baina ez da beti gertatzen Euskadin, eta horregatik komeni da nabarmentzea. Baina Zaballos jauna, legebiltzarkideok, zer behar da efizientzia eta maiztasunak hobetzeko, kasu honetan Donostialdeko metroarenak, baina seguruenik edozein metrorenak edo mundu garatuko ezaugarri horiek dituen edozein azpiegiturarenak? Lehengo trenbidean falta diren bikoizketak eta hobekuntzak egitea. Gipuzkoa azpiegitura horren bitartez egituratutako metropoli-eremu bihurtzea eta garraio-sistema on batez hornitzea da helburua. Eta hori eskaintzen du bide bikoitzeko eta maiztasun handiagoko metroak, zuk esan duzun bezala, modu bizkor, arin eta eraginkorrean lotuko baititu Zarautz eta Irun arteko herriak Donostiako trenbide-pasantearekin. Hainbat aldiz esan dugu; hau ez da soilik Donostiarako proiektua, Donostiarako ere baden arren; Gipuzkoa osorako proiektua da. Batez ere Gipuzkoa osorako proiektua da. Loiolari buruz hitz egin da, Loiola auzoari buruz, eta seguruenik, harro ez egoteko moduko adibideetako bat da, ez garatu nahi den proiektuagatik beragatik, oso proiektu zentzuzkoa baita, baizik aurreko gobernuak proiektu hori geldiarazi egin zuelako... hobeto esanda, lanen exekuzioa geldiarazi zuelako. Gure informazioa okerrekoa ez bada, baliabide ekonomikoak falta direlako ez dira bukatu, eta egungo Gobernuak ere horrexegatik ditu arazoak Loiola auzoko lanei berriro ekiteko. Dakizuen bezala, Donostiakoak zaretenok eta ingurua ezagutzen duzuenok dakizuen bezala, trenbideek bitan banatzen dute Loiola auzoa horma baten bidez. Eta hori da konpondu beharreko arazoetako bat. Baina hausnartzera eraman behar gintuzke finantzaketa bermatuta izan gabe halako tamaina eta garrantziko obrak hasteak; izan ere, beste gauza askoren artean, kasu honetan erabiltzaileen itxaropenak zapuzten dira. Ez da soilik kudeaketa hobetu ahal izatea eta lanak egikaritzeko aurreikuspen hobea izatea, sortutako itxaropenak ere zapuztu egiten ditugu (eta hori haztatu eta beti kontuan hartu beharrekoa da). Baina Loiolan, gainera, geltoki berri bat dago proiektatuta. Aurreko sailburuordeak zioen proiektua zegoela, proiektua dagoela, eta oraingoari entzun diogu proiekturik ez dagoela. Hau ere argitu egin beharko genuke, ez baita positiboa gobernuen artean desadostasunak egotea, gobernu horiek kolore desberdinekoak eta ondoz ondokoak badira ere. Nire legebiltzar-taldeak zuzenketa bat proposatu zuen Autonomia Erkidegoko 2014ko aurrekontuetarako, hain zuzen ere azpiegitura hori egiteko; eta, orduan, aurrekontuetan obra hori egiteko behar zen dirua esleitu behar zenean, zuzenketak ez zuen babesik izan. Gaur erdibideko zuzenketa honen bitartez babestuko da. Nolanahi ere, legebiltzarkideok –eta bukatzen ari naiz–, legez besteko proposamenak onartzea, legez besteko proposamen horien inguruan eta egin behar denaren edo egin behar ez denaren inguruan akordioak lortzea eta Gobernuari ez dakit zer egiteko eskatzea oso ondo dago, baina garrantzitsuena finantzaketa da. Izan ere, legez besteko proposamen horiek, legebiltzar-taldeek azpiegitura baten edo bestearen inguruan adierazitako zalantzarik gabeko borondate horiek oso ondo daude, baina aurrekontu-esleipenik ez badago, Gobernuaren edo Gobernua sostengatzen duten taldeen –kasu honetan Gobernua sostengatzen duen taldearena– apustu hori mamitzen ez bada, haiek bultzatzeko eta gauzatzeko orduan dagokien aurrekontu-esleipenarekin, gisa horretako akordioak berriz ere ahazteko arriskuan gaude. Gipuzkoak (eta zati hau da…), Donostiak, Gipuzkoa osoak, arreta berezia merezi du Eusko Jaurlaritzaren aldetik azpiegitura-arloan. Hainbat eta hainbat aldiz esan dugu. Autonomia-erkidego edo herrialde egituratua eta orekatua nahi badugu, agerikoa da Gipuzkoa beste bi lurralde historikoak baino urrats bat, bi edo hiru atzerago doala eta, batik bat, bere egitura eta premiak kontuan hartuta, Bizkaia eta Bilbo baino hainbat urrats atzerago doala. Eta hori denok bat etor gintezkeen zerbait da. Horregatik, ondo dago denok ados jartzea, baina nik iraganean izandako horien antzeko akordio asko gogoratzen ditut, eta gaur gauden bezala gaude. Eta Gipuzkoak eta Donostiak Eusko Jaurlaritzaren esku-hartze ausarta behar dute eta merezi dute azpiegitura-arloan, baina ez, lehen esan dizuedan bezala, beste lurralde historikoak baino urrats bat edo bi atzerago goazelako, une honetan Gipuzkoan eta Donostian gobernatzen ari direnen kudeatzeko ezgaitasunagatik Eusko Jaurlaritza honek eta diagnostiko horretan bat gatozen legebiltzar-taldeok elkarri lagundu behar diogulako ahal den neurrian, kudeatzeko ezgaitasun hori soluzionatzen edo konpentsatzen aha- legintzeko. Eskerrik asko. La | eu | https://www.legebiltzarra.eus/ic2/restAPI/pvgune_descargar/default/d151f5b1-e327-4b23-8cc4-215ea58d5cd9 | parl_eu_4230 |
10 | 76 | 03.04.2014 | VAQUERO MONTERO | EA-NV | Euskal Sozialistak legebiltzar-taldeak egindako legez besteko proposamena, Donostiako eta bere eskualdeko trenbideko garraioen garapenari buruz. Eztabaida eta behin betiko ebazpena | Mila esker, presidente andrea. Bueno, PSEk Donostialdeko trenbide-garraioaren garapenari buruz duela urtebete aurkeztutako proposamenak bere zioan edo justifikazioan Eusko Jaurlaritzaren garraio-politika konfusoa, nahastua dela azaldu nahi izan zuen, eta nahi izan zuela diot, ze ez zen nonbait Alderdi Sozialistak bere argumentazioarekin gaur arte oso sinestun izango, ze 11 hilabete behar izan ditu legez besteko proposamen hau pleno baten gai-zerrendan kokatzeko. Aurrera jarraitu aurretik, gauza bat argitu nahi dut. Euzko Alderdi Jeltzaleak erakundeetatik egiten duen gestioaren ardatzak garraio-infraestrukturen plangintzan ere hauek dira: lehenengo, konpetentzia duten erakundeen arteko koordinazioa eta adostasunak lortzeko lana eta esfortzua egitea. Bigarrena, tramitazio administratiboa legalitatean oinarritua izatea. Eta hirugarrena, proiektuen exekuzioa onartzen denerako finantziazio nahikoa izango duela ziurtatzea, hau da, finantziazio-nahikotasunaren printzipioa bete dadila bermatzea. Alderdi Sozialistak zenbait puntu jasotzen ditu eta puntu horiei buruz gure taldeak, Euzko Alderdi Jeltzaleak duen postura azalduko dut. 1. puntuan, Eusko Jaurlaritzari eskatzen zaio Donostia afektatzen duten mugikortasun-proiektuen azterketan eta diseinuan garraio-konpetentzia duten erakundeak kontuan hartu ditzala. Gure osoko emendakinarekin eta sailburuak behin baino gehiagotan esandakoa errepikatuko dut. Ez dugu beste modu batean ulertzen eta honela jaso dugu ere gure osoko emendakinean. Hau da, proiektuen azterketa eta diseinurako kontuan izan ditzala garraio arloan eskumena duten erakundeak planifikazioa eta ordenamendua koordinatzeko. Beraz, bat egiten dugu Alderdi Sozialistak bere 1. puntuan esandakoarekin. 2011. urteko otsailean, Euskal Trenbide Sarea erakunde publikoak eta Donostiako Udalak beraien arteko elkarlanerako hitzarmena sinatu zuten Donostialdeko metroaren azterlanaren jarraipenerako eta koordinaziorako. Orduko sinatzaileek, Arriola sailburuak eta Elorza alkateak, biak sozialistak, administrazioaren arteko harreman guztiek bete behar dituzten koordinazio, elkarlan eta elkarrekiko errespetu printzipioen markoa sinatu zuten, elkarlanerako hitzarmen bat sinatu zuten. Beno ba, sinatu, sinatu zuten, eta behar bada Alderdi Sozialista bi erakundeetan zegoenean, ba beno, bilerak izango zituzten, publikoak ez behintzat eta aktak altxatzen ziren horietakoak ez behintzat, zeren, dakizuen bezala, 2011. urteko maiatzean udal hauteskundeen ondorioz alkatetza Bilduren eskutan geratzen da eta elkarlanerako hitzarmen hau, azterlanen jarraipenerako eta koordinaziorako batzorde hau, behin biltzen da. Behin soilik biltzen da, 2012ko uztailaren 25ean. Hitzarmena sinatzen denetik 17 hilabetera. Beraz, koordinazioa eta lankidetza gelditzen da 17 hilabetetan atzeratuta edo behintzat publiko ez da egiten 17 hilabetetan.Erakundeen arteko koordinazioari dagokionez, beraz, interes gutxi Alderdi Sozialistaren eskutik. Urkulluren Gobernuarekin, 15 hilabetetan sei aldiz batzartu da Eusko Jaurlaritza, Eusko Trenbide Sarearen bidez, udal ordezkariekin, eta 2013. urte amaieratik, Gipuzkoako Foru Aldundiak ere elkarlanerako batzorde honetan parte hartzen du. Bigarren puntuan, sozialisten proposamena Gobernuari, Eusko Trenbide Sarearen bidez bere konpetentziakoa den trenbide sarean bikoizketak eta hobekuntzak egiten jarraitu dezala eskatzen dio. Egiten ari da, bere ahalmen finantzarioak baldintzatuta, baina inbertitzen jarraitzen du. Beraz, ados ere puntu honekin. Hirugarren puntuan, Gobernuari, Ingurugiro eta Lurralde Politiken Departamentuari eskatzen zaio Loiolako auzoko geltoki berria barneratu dezala. Bueno, tal y como ya reconoce el portavoz del Partido Socialista, en lo referente al tramo LoiolaHerrera, y más en concreto al viaducto y a la nueva estación, se ha redactado un nuevo proyecto que se ha sometido a fase de información pública, que ha tenido una alegación por parte del Ayuntamiento de San Sebastián (alegación que ha sido aceptada y que corresponde al ámbito urbanístico al que se ha referido antes el portavoz socialista), y que incluso ha sido informado en una reunión en la casa de cultura de Loiola a los vecinos del barrio por parte del viceconsejero del Gobierno Vasco. Por cierto, los vecinos de Loiola están muy descontentos por tener el barrio patas arriba gracias a las maneras de ejecución de las obras del Gobierno López, y más en concreto de las formas de proceder del viceconsejero Gasco, ya que este proyecto no se sometió a exposición pública y tampoco tuvo consignación presupuestaria suficiente, y por eso se quedó, como se ha dicho antes, patas arriba, sin cumplir correctamente el trámite administrativo y financiación suficiente que garantice la ejecución, según proyecto constructivo de la obra. El 21 de diciembre de 2009 se adjudicaron las obras para la construcción del nuevo viaducto entre la estación de Loiola y el nuevo puente sobre el río Urumea, por un importe de 2.991.326 euros, con un plazo de ejecución de once meses. Es decir, esas obras, según el plazo de ejecución, podrían haber concluido en noviembre de 2010. ¿Por qué no se construyeron en ese plazo? Es muy bonito venir aquí a exigirle al Gobierno que culmine las obras a las que se ha comprometido un anterior gobierno y que deberían haber estado finalizadas. Por otra parte, también en diciembre de 2011 se aprobó la adjudicación de obras de una plataforma ferroviaria y una estación provisional en Loiola, por un importe de algo más de 2 millones de euros y un plazo de ejecución de nueve meses. Debería haber estado terminado, por lo tanto, para septiembre de 2012, y tampoco se ha terminado. ¿Nos puede decir por qué tampoco concluyeron las obras para finales de 2012? En el cuarto punto de la iniciativa se plantea que se formalice el convenio correspondiente para el intercambiador de Riberas de Loiola. Guztiz ados. Behin baino gehiagotan defendatu baitugu infraestruktura honen beharra, bi tren operatzaileen, Euskotren eta Renferen arteko lotura ahalbideratuko lukeelako, are eta gehiago, interkanbiadorea martxan jarri beharko litzateke Donostialdeko pasanteen obren amaierarako. Honela, gaur Renfeko linea eta Euskontrenekoak lotuko liratekeelako, bien arteko konexioa bideratuz, hau da, bi trenbide modu hauen intermodalitatea bermatuz. Eta amaitzeko, Altzari buruz dagokionez, Zaballos jaunak dakien bezala, Gobernuak obra honen garapena bermatu du eta Gobernu honen ekimenari esker obra honek konpromisoak betetzeko kreditu nahikoa du: 2014.ean 14 milioi, 2015ean 19 eta 2016an 11.600.000 euro. Aurreko Gobernuak ez baitzuen obraren beharretara egokitutako aurrekontu prebisiorik egin, 2014 eta 2015erako zituen konpromisoko kredituak behartutako aurreikuspena baizik ez zuen egin. Beraz, 2016. urtea amaitu aurretik aurreikusita dago obra hau amaituta izatea eta garraio infraestruktura hau martxan izatea. Nire interbentzioa amaitzeko, martxan dauden edota gaurko ekimenean adostu ditugun obra hauen exekuzioan, ejekuzioen eta etorkizunean ere etorri daitezkeenen inguruan, hiru printzipioetan oinarrituko da gure lana, bai Euzko Alderdi Jeltzalearena, bai Gobernu honen lana, eta errepikatu egingo ditut: Konpetentzia duten instituzioen arteko elkarlana, tramitazio administratiboaren legalitatea betetzea eta hirugarrena, proiektuak amaiera izan dezaten finantziazio nahikoa izatea, bai obra hauetan eta bai etorkizunean etorriko diren obretan ere. Mila esker. | eu | https://www.legebiltzarra.eus/ic2/restAPI/pvgune_descargar/default/d151f5b1-e327-4b23-8cc4-215ea58d5cd9 | parl_eu_4231 |
10 | 76 | 03.04.2014 | BEITIALARRANGOITIA LIZARRALDE | EH Bildu | Euskal Sozialistak legebiltzar-taldeak egindako legez besteko proposamena, Donostiako eta bere eskualdeko trenbideko garraioen garapenari buruz. Eztabaida eta behin betiko ebazpena | Mila esker, mahaiburu andrea. Eguerdi on denoi. Aitortu behar dut ezeren aurretik iritzi kontrajarriak eragin dizkidala Talde Sozialistak aurkeztutako proposamen honek… | eu | https://www.legebiltzarra.eus/ic2/restAPI/pvgune_descargar/default/d151f5b1-e327-4b23-8cc4-215ea58d5cd9 | parl_eu_4232 |
10 | 76 | 03.04.2014 | BEITIALARRANGOITIA LIZARRALDE | EH Bildu | Euskal Sozialistak legebiltzar-taldeak egindako legez besteko proposamena, Donostiako eta bere eskualdeko trenbideko garraioen garapenari buruz. Eztabaida eta behin betiko ebazpena | Testua eskuartean hartu eta aztertzeari ekin diodan bitan: aurkeztu zenean eta plenoan gai-ordenan sartu denean. Bere momentuan, iazko maiatzean, proposamena aurkeztu zenean, Donostiako Udalean bozkatu eta onartutakoaren errepikapena zen eta aurrez egindako akatsak zuzentzeko norabidean egina ematen zuen. Hori dela eta, ez zuen zuzenketarik egin Euskal Herria Bildu taldeak. Orain, berriz, hilabeteak igarota eta Donostiako pasante proiektu berriaren inguruko azken albisteak ezagututa, bestelako iritzia dugu bertan esaten denaren inguruan. Hobeto esanda, bertan jaso zenarekin defendatu nahi denaz, ziurrenik ez baita kasualitatea, eta Zaballos jaunaren interbentzioa horren adibide argiena, hainbeste hilabete ostean gai honen eztabaida gaur zergatik datorren plenora. Testuari erreparatzen badiogu, lehen puntuan esaten denak balio du ezin hobe esaten ari naizen hori ulertzeko, alegia, Donostian eragina duten proiektuetan Udala aintzat hartzea eskatzen da. Baina zer da sozialistentzat kontuan hartzea? Oposizioan daudenean eskatzen den zerbait, baina agintean dela bazter uzten duena Donostiako Udalak ondo ezagutzen duen bezala? Edota pasantearekin egun hauetan ikusi duguna? PSEk eta EAJk alderdien arteko, alderdien interes eta premien baitako akordio baten ondorioz, bien artean eta bakarka adostutako pasante proiektu baten berri prentsan kaleratu bezperan Udalari zer adostu duten jakinaraztea da? Hori da kontuan hartzea? Are gehiago, Legebiltzarrak iaz onartu zuenari erreparatzen badiogu, EH Bilduk eta EAJk sinatutako erdibidekoaren testuaz ari naiz, gauza bera esaten da: proiektuak eragingo dituen eta eskuduntza duten erakundeak aintzat hartuz egingo dela. Gipuzkoako Batzar Nagusietako testuak hitz zuzenagoak erabili zituen, lankidetza eta elkarlana, alegia. Baita arazoak elkarrekin ikertzeaz eta soluzioak bilatzeaz ere. Elkarrekin egin gabe azterketa hori, Jaurlaritzak bota egin du proposamena. Horrela ulertzen du Euzko Alderdi Jeltzaleak elkarlana? Gipuzkoako Foru Aldundia integratu zela instituzioen arteko mahaira, Vaquero andreak esan du. Testu hori Legebiltzarrean onartu zenetik gertatu da hori, eta guztira, 2013ko apiriletik lauzpabost bilera izan dira, bakar batean ere ez pasantearen gaia ez proiekturik ere ez da mahai gainean izan. Soilik esan izan zaie beste erakundeei lanean dihardutela Jaurlaritzatik eta zerbait zehatzagoa dagoenean mahaigaineratuko dela, aztertu ahal izango dela, elkarrekin aztertuko dela. Udalari kaleratu bezperan jakinarazi zitzaion. Foru Aldundiari hori ere ez, prentsaren bitartez jakin du sozialistek eta jeltzaleek adostuaren berri. Hori da Jaurlaritzarentzat elkarlanerako bidea? Propagandatik asko, esaera horrek egiatik gutxi, egia denez. Zein ari da alderdi-beharrak estututa kanpaina egiten orain? Zeren hori da PSOEri bere garaian Goia jaunak Donostian leporatzen ziona eta orain gauza bera eskutik helduta egiten ari zarete. Hori gutxi ez, eta non geratu dira aukerarik egokiena ez zela, obra faraonikoa zela aipatzen zen garaia eta horrelako baieztapenak? Edota bai orduan eta baita gaurko proposamenari egin dieten zuzenketetan esandakoa, elkarlanean egungo sarea hobetzea dela lehentasuna, bikoizketa lanak eginez, besteak beste? Gipuzkoako Batzar Nagusietan, zuek esana da, Donostiak beste behar batzuk ere badituela, lehentasunak ezarri behar direla, Topoa berritu, baina ez lurperatzearen aldekoak omen zinetela, omen diot, zeren ez dakit ba hamaika ikusteko ez ote garen jaio. Guk hala dela uste dugu, esandako hori horrela dela eta orduan ere esan genuen, bikoizketa, kanalizazio lanetan jarri behar genuela lehentasuna eta, ondorioz, horrek zerbitzuaren maiztasuna hobetzeko lanak ekarriko zituela. Eta horretan Easoko geltokiaren egoera aztertzeko prest gaude, ikuspegi orokor batetik, aurre baldintzarik gabe, dagokion tokian aztertzeko prest gaude. Aztertu berri dugu batzordean, hain justu, Euskotren XXI Planaren baitan, zein urrun geratu diren betetzetik 2001ean ezarritako asmoak eta helburuak. Jaurlaritzak berak esana da trenbidearen % 75 oraindik ibilbide bakarrekoa dela. Zer esanik ez trenbide pasaguneak kentzeko eta segurtasuna areagotzeko dauden beharrak, gogoan izango duzue, egun gutxi da eztabaidatu genuela. Hori horrela, jarraitu behar ote dugu esaten eibartarrei trena orduro izango dutela eta beste hainbeste beharko dutela Donostiara etortzeko? Edo eta akaso Altzakoei, erdibidekoan Euzko Alderdi Jeltzalea ere sartu denez, ez diegu esan beharko bigarren mailako herritarrak direla eta beraiei zerbitzua erdizka emango zaiela eta, beraz, Donostia barruan, lur azpian mugitzea dela lehentasuna Dbusek txaloak jasotzen dituen zerbitzu bat emanez bestela ere ematen diren zerbitzuen bitartez? Eta ez diezadala Alderdi Jeltzaleak esan oso proiektu ezberdinak direnik lehengoa eta oraingoa, asmo berriak 165 milioi eskatzen dituenean eta honetan garaile atera den Gasco jaunak, bere kapritxoa egiten ikusiko duen horrek, alegia, esan duenean bikiak direla bi proiektuak. Nola, hortaz, iazko otsailean mugikortasun beharrei erantzun jasangarri bat emateko aukerarik egokiena ez zena, ukitu txiki batzuekin besterik bilakatu zaigu hain denbora tarte laburrean? Beraz, ulertuko du Zaballos jaunak, hauek ikusita, lehen puntuan esaten dena, bere proposamenean esaten dena, Jeltzaleek esaten dutena, guk behintzat praktikan ezberdin ulertzen dugula edo behintzat baieztapen hori ez dugula modu zintzoan esaten denik edo ematen denik ulertzen. Bide batez, esango dugu baietz, gu elkarlanaren aldekoak garela. Beste lehentasun batzuk ikusten ditugula, bai, pasanteak ez direnak. Ondo esan duzu Zaballos jauna. Kasu, inguruetako herrietako zerbitzua hobetzea, eta horretarako ez da pasanterik behar, baita Loiolako geltokia egitea ere, zalantzarik gabe. Baina hemen beste talde batek ere gogoratu du. Aurrekontu-negoziaketa non geratu zen, Loiolako geltokiarentzako diru partida eskatzea? Ez zenuten erabaki jeltzaleekin adostuan edo adostutakoan geltokia egiteko partidarik eskatzea, Jaurlaritzak berak egingo dela askotan hitza eman duen arren, ezerezean geratu dena. Bi helburu batean lortuko lirateke, gainera, geltokia egokia izatea eta ingurunea berroneratzea, geltokirik gabe ezin baita inguruan aurreikusita dagoen hainbat jarduera egin. Aurreko gobernu-taldeak, hemen ere gogoratu da, Gasteizen proiektua onartu eta harresi bat altxatu zuen, geltoki probisional bat atondu, zuen lanak egin bitartean trena desbideratzeko, baina horretan geratu da, erdizka, aurrekontu-aukerak izan artean. Benetan? Auzokoak ez dute sinesten, egia esan, eta beldur dira 2015ean ere ez ote den diru-partidarik izango, gaur hemen edozer adostuta ere. Ondo legoke, egia esan, Legebiltzarrak ozen esaten egin egin behar dela geltoki hori. Gabezia gehienak dituzten hiri ingurunean lehenetsi behar dira? Hori da galdera. Guk garbi diogu, bai, hori da lehentasuna. Pozten gara beste batzuentzat ere badagoelako, nahiz eta gero pasantea lehentasun bezala ere parean aipatzen den. Eta zer esanik ez Loiolako interkanbiadoreari buruz. Zalantzarik ez dugu egiten guk Loiola dela toki egokia, bertaraino bakoitza bere bidetik iristen diren Euskotren eta Renferen zerbitzuak erabilita, bertan batetik bestera egiteko, alegia, Tolosatik Zarautzera doanak ba batetik bestera gauzak errazago izateko, Gipuzkoako mendebaldeko kostatik barneko alderako loturak hobetzeko. Eta puntu horretan ez dugu ulertzen alderdi guztiek beharrezko jotzen duten zerbaitean, Donostiako Udalean aho batez onartu den kasuan, aurrera eramateko aukerarik gabe izatea denbora luze honetan eta, aldiz, banaketa eta akordio falta erakusten duenarekin pasantearekin tematzea. Bistan da batzuen, kasu honetan PSEren hauteskunde interesak lehenetsi direla, erakundeen arteko akordio eta elkarrekin bilatutako soluzio bideen alde aritu ordez. Hori dela eta, puntu honetan nahasmena zure alderdiak baino ez du eragin, Zaballos jauna. Orduan ere, gogoan dut Gasco jaunak 2012an esan zuela ez zegoela garbi Riberasen ezarriko ote zen edo ez zen. Eta interkanbiadorea egitearen aldeko proposamenaren aurrean, abstentziora ere jo izan zuen behin baino gehiagotan. Hori bai, orain besterik esaten da, eta gu pozten gara. Seguruenera Gasco jaunak interkanbiadorearekin bazituen arazo batzuk. Bat, pasanteari lotuta ikusten zuela eta itxuraz baten batek sinesten zuen iaz onartuko zela, gaur-gaurkoz dagoeneko beteko ez dena. Baina bestetik, beste eztabaida bat zegoen mahai gainean, hain justu ere, autobus geltokia Riberasera eramateko proposamena. Eta, jakina, horren kontra zegoenak intermodalitaterako horrelako urrats borobila emango zela bata eta bestearekin mahai gainean ikusita, nahiago izan zuen bere jarrera epeldu beste batzuei arrazoia ez emateko. EH Bildurentzat lehentasunen artean dago interkanbiadorea, Altzara zerbitzua iritsi eta hau zeharkatuz segida izatea duen modu berean edota geltokien hobekuntza Donostiara begira eta sare orokorrari begira, lehen esan dudan bezala, bikoizketa lanak bitartea. Legebiltzarrean diogu eta Donostiako udaltaldeak ere esan izan du argi eta garbi. Akaso horregatik ez da elkarlanerako bidea lehenetsi, hitzetan horrela esaten bada ere. Esanak esan, proposamenak jasotzen dituen puntuekin bat egiten dugu, esandakoagatik hain justu ere, jasotzen diren eskariengatik, sinesten dugulako horietan. Eta modu berean, Talde Popularrarekin eta gero jeltzaleekin egin duzuen erdibidekoarekin ere bat egiten dugu, Galtzarabordara jarraitzea babesten duelako. Ez dakit Alderdi Jeltzaleak bakarrik ez geratzeko babestu ote duen eta gero ezerezean geratuko ote den, iazkoa bezala. 4. puntuaren idazkera ere orokortua egin duzue. Hala ere, onargarria da. Hobe zen hitzarmen hitza aipatu izan balitz. Baina tira, edonola ere, onargarria da bi gobernuen artean elkarlanaren bitartez hori garatu dezaten. Esan den bezala, esandako guztiak esanda ere, guk alde bozkatuko dugu. Eta berriro ere argi utzi nahi dut gure postura zein den, eta horrekin amaituko dut. Zerbitzua bere osotasunean aztertzeko prest gaude. Beharrezkoa ikusten dugu, are gehiago esango nuke. Epe motzeko eta luzeko estrategiak definitzeko beharra dugu. Euskotren XXI plan eguneratu baten eztabaidan murgiltzeko gogoz gaude, esan genuen Batzordean ere, ekarpenak egiteko, orain arte egin dena aztertu eta abiatuz. Ze proiektu berriak, garestiak eta faraonikoak ari zarete mahai gainean jartzen, zaharrak, aspaldiko premiak eta urgenteak direnak alboan utzita, egin gabe oso portzentaje altu batean daudenean. Herritarren mugikortasun beharrak hartu behar ditugulako ardatz, bestelako interes komertzialak atzean utziz. Horrek bermatuko du zerbitzua egoki hobetzen dela eta horrek ahalbidetuko du azkenaldian ematen ari den bidaiari-galerari buelta ematea. Baita, Sémper jauna, Gipuzkoan, zalantzarik gabe, guretzat ere garrantzitsua da Gipuzkoan hobera egitea. Mila esker. | eu | https://www.legebiltzarra.eus/ic2/restAPI/pvgune_descargar/default/d151f5b1-e327-4b23-8cc4-215ea58d5cd9 | parl_eu_4233 |
10 | 76 | 03.04.2014 | ZABALLOS DE LLANOS | SV-ES | Euskal Sozialistak legebiltzar-taldeak egindako legez besteko proposamena, Donostiako eta bere eskualdeko trenbideko garraioen garapenari buruz. Eztabaida eta behin betiko ebazpena | Eskerrik asko, presidente andrea. Lehenik eta behin, poz ematen dit ganbera honetan lortu den adostasunak. Ez dakigu oraindik zer erabaki hartuko duen UPyDko legebiltzarkideak, baina pozten naiz gainerako kideok legez besteko proposamenaren alde bozkatzeaz. Sémper jauna, bat nator zurekin Gipuzkoak bigarren mailakoa ematen duela esaten duzunean, egitura-kontuetan Bizkaia eta Araba baino askoz atzerago gaudelako, eta uste dut apustu hori egin behar dugula, eta Donostialdeko metroa bide horretatik doa. Baina zuk esan duzu hemen, Ganbera honetan, legez besteko proposamenak onartzen ditugula, eta horrekin Gobernua konprometitzen dugu. Hori oso ondo dago (zuk esan duzu oso ondo dagoela) baina aurrekontu-esleipena eduki behar da. Espero dut zuk ere gauza bera hartuko duzula kontuan eta Rajoy jaunarekin hitz egingo duzula Euskal Y-rako aurrekontuesleipena izan dezan. Ados? Beraz, ez etorri hona Euzko Alderdi Jeltzalea eta Alderdi Sozialista kritikatzera, herrialde honetan gobernatzen aritu garelako, zu Madrilen gobernatzen aritu zara eta. Beraz, kontuan izan Bergarako lotunea, Euskal Y-rako beharrezkoa da eta. Egia da, Vaquero andrea. Arrazoi ematen dizut horretan, duela hamaika hilabete nik erregistratu nuen legez besteko proposamen hori, gaur arte eztabaidatu ez dena. Baina egin kontu legez besteko proposamen hori denboraz kanpokoa dela, hau da, datarik ez duela. Egin kontu, une honetan aurrekoak baino gaurkotasun hobea duela: Jaurlaritzak duela astebete aurkeztutako trenbide-pasantea; Loiola auzoko biztanleen kexak, eta lehendakariordea, zuk esan duzun bezala, haiekin biltzera joan dela… Egin kontu nolako gaurkotasuna duen legez besteko proposamen honek! Baina ez esan horrekin nik duela urtebete aurkeztu nuela legez besteko proposamena baina ez dudala ekarri hona eztabaidatzera ez zaigulako interesatzen. Gogorarazi egingo dizut Alderdi Sozialista ez dela inoiz jaitsi Donostialdeko metrotik, baina Euzko Alderdi Jeltzalea bai. Zuek Donostialdeko metroa sartua zenuten zuen hauteskunde-programan, eta Urkullu jauna Eneko Goiarekin paseatzen zen Donostian barrena, egiten jarraituko zenutela saltzen, baina Gobernua hartu zenutenean Oregi andreak egin zuen aurreneko gauza hura atzera botatzea izan zen. Beraz, zuek jaitsi zineten metrotik, eta orain, urtebete geroago, berriro igo zarete. Eta zer alde dago? Proiektua 165 milioi kostatuko da, eta aldea 15 milioikoa baino ez da. Kalte-ordain, egin diren azterketa berri edo proiektuen artean, agian osatu ditugu 15 milioi horiek. Baina zuk Altza aipatu duzu. Zer irakasgai emateko asmoa duzu Altzarekin, Donostialdeko metroaren proiektua…? Gasco jaunaren proiektua ez dela, Donostialdeko metroa Ibarretxe lehendakariaren kontua zela, eta zuek tematuta Gasco jaunaren eta Arriola jaunaren kapritxoarekin. Ibarretxe lehendakariak ez zuen Altzako geltokia aurreikusten Donostialdeko metroaren proiektuan! Honenbestez, Gobernu sozialistak Altzarekin egin duen kudeaketa kritikatzera zatozte, EAJren Gobernuak, Ibarretxe jaunarenak eta Lopez de Guereñu andrearenak, geltoki hori aurreikusten ez zuenean, hau da, 21.000 altzatarrei Donostialdeko metrora igotzeko aukera ematea aurreikusten ez zuenean. Beraz, irakasbideak gutxi. Alderdi Sozialista, hasiera-hasieratik, adostasuna bilatzen ahalegindu zen. Legez besteko proposameneko lehen puntua Euzko Alderdi Jeltzaleak Donostiako udalean aurkeztutako zuzenketa da, EAJk eta Bilduk bozkatu zutena, PPren eta Alderdi Sozialistaren aurkako botoarekin, Gobernuari eskatzen ziotelako trenbide pasantearen alde ageri ez zenez, zergatik ez zuen tranbia-sistema ezartzen Donostian. Hori zen Donostiako sozialisten kezka, eta Gobernuaren borondatea pasantearekin jarraitzekoa dela ikusten dugunez, ez dugu planteatu ere egin tranbia-sistema. Beitialarrangoitia andrea, zuk esan duzu Donostiako Udala kontuan hartzea Alderdi Sozialista kontuan hartzea dela, han oposizioan dagoena. Harritu egiten nau zuk hori esateak. Zuk dezente denbora daramazu politikan: Hernaniko Udalean egon zara, Foru Aldundian egon zara, Legebiltzarrean egon zara, oraintxe bertan hemen… Zuk alderdi politiko guztiekin lortzen dituzu akordioak. Zer gertatzen da? EH Bilduk beste alderdi batzuekin lortzen dituen akordioak baliozkoak dira eta Alderdi Sozialistak Euzko Alderdi Jeltzalearekin lortzen dituenak ez? Jakina nik Donostiako Udalari entzun nahi diodala, beti. Baina Donostiako udalak edo Donostiako udalaren osoko bilkurak alkate jaunari edo EH Bilduri gustatzen ez zaion zerbait esan edo erabakitzen duenean, orduan ez zaio entzun behar. Entzun diezaiogun Donostiako Udalari beti, Beitialarrangoitia andrea, ez EH Bilduri interesatzen zaionean soilik. La | eu | https://www.legebiltzarra.eus/ic2/restAPI/pvgune_descargar/default/d151f5b1-e327-4b23-8cc4-215ea58d5cd9 | parl_eu_4234 |
10 | 76 | 03.04.2014 | SÉMPER PASCUAL | PV-ETP | Euskal Sozialistak legebiltzar-taldeak egindako legez besteko proposamena, Donostiako eta bere eskualdeko trenbideko garraioen garapenari buruz. Eztabaida eta behin betiko ebazpena | Eskerrik asko, presidente andrea. Zaballos jauna, zuk tribunan egin duzuna egiteko baino askoz maila altuagoa duzu, egin duzuna politikakeria izan baita, eta zuk ez daukazu hori egiteko premiarik. Ez duzu behar! (Risas) Hara, ni ziur nago, zuk nahi baduzu, zure Alderdiak Diputatuen Kongresura eramango zaituela, eta han aukera izango duzula Espainiako Gobernuari oposizioa egiteko, baina gogorarazi nahi dizut hemen Eusko Jaurlaritzaren jarduna kontrolatzeko gaudela; erabakitzeko, eztabaidatzeko eta hausnartzeko gaude hemen, Ganbera honek eta Jaurlaritza honek erabaki ditzakeen kontuei buruz eraikitzailea eta baliagarria izan dadin ahaleginduz. Nik ulertzen dut Alderdi Sozialistak obsesio bat izatea, Ganbera hau erabiltzea ez Ganbera honek bere iritzia eman dezakeen gaiei buruz iritzia emateko, baizik beste toki batzuetan oposizioa egiteko. Zuek ikusiko duzue, baina nik uste dut zuk horretarako baino gehiagorako gaitasuna duzula eta baita maila altuagoan erantzuteko ere. Eta egia da, Zaballos jauna: aurrekontuesleipenik ez baldin badago, akordioek ez dute ezertarako balio. Ni ez naiz ari hori asmatzen, hori errealitatea da. Eta zuk Euzko Alderdi Jeltzaleari leporatzen zenion (alde batetik harrigarria iruditzen zait eta, bestetik, ados nago; kontua da zuek hori egitea harrigarria dela), metroaren trenera ez dela inoiz igo leporatzen zenion. Jakina, zuek ere urteak behar izan zenituzten igotzeko. Urteak! Zu ia ni bezain gaztea zara (Risas), eta agian gogoratuko duzu, hemerotekan bilatzen baduzu, Odón Elorzak bere garaian esaten zuena, hain zuzen ere 2000. urtean esaten zuena Alderdi Popularrak Donostian metroa eraikitzeko egindako proposamenaren inguruan. Denetik esan ziguten! Gasco jaunak, gaur egun Donostialdeko metroaren aldeko sutsu bihurtu den berak, garai hartan barre egiten zion Donostialde osorako metroa eraikitzeko Alderdi Popularrak Donostiako Udalean egindako proposamenari. Odón Elorzak eta Ernesto Gascok, biek batera, Donostian elkarrekin gobernatzen ari zirela, barre egin zioten Donostian metroa eraikitzeko proposamenari. Denok dugu aldatzeko eskubidea hausnarketa egin eta argia ikusi ondoren, hori egia da, baina zuek denbora asko behar izan zenuten, Zaballos jauna, eta gaur, seguruenik, beste agertoki batean egongo ginen denbora hori laburragoa izan balitz. Izan ere, zer gertatzen da? Laurogeiko hamarkadaren erdi aldera hasi ginen Legebiltzar honetan lurralde historikoetako eta probintziako hiriburuetako mugigarritasunari buruz eta garraio-azpiegiturei buruz hausnartzen. Laurogeiko hamarkadaren erdi aldera. Gertatzen dena da leku batzuetan erabakiak hartu zirela eta akordioak lortu zirela, esaterako, Bizkaian, Bilbon. Eta gaur egun, Bilboko mapa, Bilboko irudia eta etorkizuneko proiekzioa bat dira, baina ez da zerutik eroritako zerbaiten emaitza, alderdi politikoen artean akordioak lortzeko mailaren eta ahalmenaren emaitza izan zen. Eta gaur egun Bilbok metroa du, Bilbok tranbia du, Bilbo metroa zabaltzeko proiektuak ari da egiten, linea berriak daude... Bilduk berak ere metroaren 3. linea nahi du eta proposatu egiten du! Hori Bizkaian gertatzen da. Zer gertatzen da Gipuzkoan? Nork gobernatu du Gipuzkoan? Euzko Alderdi Jeltzaleak eta zuek. Nolakoa da gaur egungo mapa, nolakoa da garraioaren argazki finkoa, kasu honetan trenbidegarraioaren argazki finkoa Gipuzkoan? Negargarria. Aitortzen dut zuek gobernatu zenuten azken legegintzaldian hobetu egin zela, baina hala ere negargarria da. Eta oraindik ere iskanbilan gabiltza pasantea bai pasantea ez, faraonikoa den edo ez eztabaidatzen… Zer nahaste-borraste da hau? Hau bai dela nahaste-borrastea, eta ez Odon Elorza jaunak eta Gasco jaunak egiten zutena. Ez al zarete lotsaz gorritzen? Ikusi besterik ez dago, Donostian barrena (eta Gipuzkoako biztanleen % 80 hartzen duen Donostialdean barrena) paseatu eta ikusi besterik ez dago Gipuzkoak oraindik zer gabezia dituen garraio publikoaren arloan, kasu honetan trenbide-garraioan. Eta zergatik gertatzen da hori? Maila politikorik egon ez delako, adostasunera iristeko gaitasunik egon ez delako. Egia da Eusko Jaurlaritzak, egungo Eusko Jaurlaritzak gobernura iritsi bezain laster jo zituela faraonikotzat inbertsioak, gaur egun 15 edo 20 milioi gutxiagorekin planteatuta badaude ere, eta honetan zurekin bat nator, gero aurrekontu berera iritsiko direnak… Lehen faraonikoa zena gaur egun ez da, eta horrela prest dago baina ez dugu aurrera egiten. Eta Gipuzkoak hortxe jarraitzen du –eta barkatu metaforaren nabarmentasuna– trena galtzen. Eta nik uste dut aski dela horrenbeste galdera eta akordiorekin, ondo dauden arren, eta aski dela horrenbeste legez besteko proposamenekin, horiek ere ondo dauden arren. Dirua behar da eta ekintzekin frogatutako borondate politikoa behar da; izan ere, kasurik onenean, zoritxarrez (kasurik onenean, zoritxarrez), azpiegitura hori 2020 inguruan bilakatuko da errealitate. Nik uste dut lotsa pixka bat izan beharko genukeela. Eskerrik asko. | eu | https://www.legebiltzarra.eus/ic2/restAPI/pvgune_descargar/default/d151f5b1-e327-4b23-8cc4-215ea58d5cd9 | parl_eu_4235 |
10 | 76 | 03.04.2014 | BEITIALARRANGOITIA LIZARRALDE | EH Bildu | Euskal Sozialistak legebiltzar-taldeak egindako legez besteko proposamena, Donostiako eta bere eskualdeko trenbideko garraioen garapenari buruz. Eztabaida eta behin betiko ebazpena | Mila esker, mahaiburu andrea. Nik, egia esan, uste dut ulermen ezberdin bat daukadala. Norbaitek esaten badit elkarlana, adostasuna eta erakundeen artean gauzak adostea dela propoganda egin aurretik eta prentsara atera bezperan esan badagoela zerbait, hori ez da adosteko modua. Erakundeen arteko mahai batera bi alderdien artean adostutako proiektu bat eramatea, ez da afektatutako erakundeekin adostasuna bilatzea, ez da ez hemen eta ez Batzar Nagusietan onartutakoa errespetatzea. Ez nauzue kontrakoaz konbentzituko. Eta noski nik ere alkate izan nintzenean adostasunak egiten nituela alderdiekin. Baina oso ezberdinak dira alderdien arteko adostasunak eta erakundeen arteko adostasunak. Eta zure alderdiak horretaz badaki, zeren Jaurlaritzan zeundetenean zuekin makina bat akordio egin genituen. Eta badakizu, nik bezain ondo, alderdiek gauza batzuk adosten dituztela, baina beste gauza batzuk erakundeei dagozkiela adostea, edozein dagoelarik ere agintean. Eta kasu honetan adostasuna erakundeen artean izan behar zuela esaten zen, batean eta bestean onartutako esaera guztiek. Gipuzkoako Diputazioak prentsa bidez jakin zuen eta Donostiako Udalak bezperan bazegoela eta hurrengo egunean publikoa egingo zela. Eta inork ez dit esango, batetik hitzik ez daukalako, baina bestetik, egon naizelako erakunde batekin eta bestearekin, hori horrela ez denik. Eta beraiek dira lehenengoak esaten dutenak: "Gurekin ez da ez proiekturik izan, ez proiekturik adostu eta ez ezer hitz egin". Are gehiago, berdin zait proiektua egina dagoen ala ez. Ibilbide bat dago, geltoki kopurua dago, pasantea bai ala bai dago, dago. Eta da bestearen bikia. Ez dago Easorena nola konpontzen dugun elkarrekin aztertzeko borondate bat. Ez dago paper txuri baten aurrean aukera ezberdinak aztertzeko eta adosteko borondate bat. Dago bai ala bai pasantea tragatzeko, bi alderdiek beraien gabeziengatik eta beharrengatik adostutako aurrekontuetarako akordio baten baitako zerbait, bi alderdien arteko zerbait eta ez erakundeen arteko zerbait. Eta uste dut aldea nabarmena dela. Uste dut oso nabarmena dela. Eta konforme, orain joango zarete erakundeen arteko horretara eta hitz egingo duzue, baina joango zarete proposamen zehatz batekin, bai, hartu edo utzi, proposamen batekin. Eta hori ez da gauzak egiteko modua, hori nik bezain ondo dakizue zuek ere. Erakundeek gauzak adostu behar dituztenean aurreragoko urratsetatik hasten direla benetan akordiorako borondatea baldin badago. Baina gauza batzuk, adostasun batzuk alderdi batzuen beharrengatik gauza batzuk tragatuta eraman nahi badira, hori norberaren problema da. Hori sinatzen duenaren problema, ez aurrean, eserita eta lanerako prest dagoen erakundearena. Horrenak izango dira beste batzuk eta berak bidean gaizki egiten dituenak ere bere erantzukizuna izango dira, baina ez da zilegi mahai batera joatea proposamen egin batekin eta prentsaren bitartez jakin. Eta bat nator, bikiak dira. Geltoki bat gutxiago, pixka bat barrurago eta bestea bezain faraonikoa, bestea bezain Kontxa ingurutik eta dena zeharkatu beharrekoa, oso-oso antzekoak dira. Nik ulertzen dut batzuk saldu behar dute "gu beti egon gara honetan eta azkenean lortu dugu, iaz hemen onartu zen hori berriro ere gurera ekartzea". Eta besteak, berriz, defenditu behar du "ez, ez gara hainbeste mugitu, betikoan gaude". Altza-Galtzarabordarekin ere ikusiko dugu. Ez dut uste Euzko Alderdi Jeltzalea gaur hona eta hau sinatu arte Altza-Galtzaraborda egitearen aldekoa zenik. Altzaraino eta kito, hori zen asmoa. Beraz, ni poztuko naiz Altzako herritarrengatik, zeren nik ez dut esan Altzako geltokia kapritxo bat denik. Pasantea da kapritxo bat, Gascoren kapritxo bat. Eta lortu du azkenean, estututa eta Euzko Alderdi Jeltzalearen beharragatik, lortu du akordio batera pasantera sarrararazi, lortu du hori onartu izatea. Eta aipatu da ere hemen, batzuk egin dituzten beraien interbentzioetan beste kontu batzuekin hasi dira eta badirudi… ez gara etorri hona, eta lehenda- kari andreak ez du moztu, baina ez gara etorri hona ez Donostia eta ez Gipuzkoako gestio gaitasunaz hitz egitera. Nik ere ez dut hitz egingo, baina hainbeste pentsatzen duzue zuek Gipuzkoa eta Donostiaren mesedetan eta guk itxuraz ez, nahiz eta gu gipuzkoarrak garen eta Donostian ere, nola ez, maiz ibiltzen garen… Pasanteak itsutu egin zaituztete batzuk. Hainbeste defenditzen duzue 2016 proiektua, uste duzue bakarrak zaretela defenditzen. Eta pasantearen kapritxoa aurrera eramateagatik, prest zaudete 2016an Donostia guztiz zulatua edukitzeko. Hori baldin bada 2016 proiektuaren alde egitea eta Europako hiriburu batek 2016an erakutsi behar duen itxura, ba etor dadila etorri behar duena eta har dezala, baina ez dira ezkongarriak eta ez dira sinesgarriak batean eta bestean esaten dituzuenak. Mila esker. | eu | https://www.legebiltzarra.eus/ic2/restAPI/pvgune_descargar/default/d151f5b1-e327-4b23-8cc4-215ea58d5cd9 | parl_eu_4236 |
10 | 76 | 03.04.2014 | MANEIRO LABAYEN | Mixto-UPyD | EH Bildu legebiltzar-taldeak egindako legez besteko proposamena, 35/02 epaiketa politikoa salatzeko. Eztabaida eta behin betiko ebazpena | Eskerrik asko, presidente andrea. EH Bilduk dio bere ekimenaren justifikazioan herri honek luzaroan jasan dituela hainbat eta hainbat epaiketa politiko Entzutegi Nazionalaren aldetik, eta hori gezur hutsa da. Herri honek jasan duena, eta ez herri honek bakarrik, Espainiako herritar guztiek jasan dutena, ETA egotea eta ETAk askatasunaren, bizikidetzaren eta demokraziaren aurka egin dituen ekintzak dira. Hori da Euskadin eta Espainia osoan jasan duguna. Batasuna eta ETAren beste marka adiskide batzuk legez kanpo uztea, hainbat poliziaren jarduna eta zenbait erabaki judizial bedeinkapena izan ziren Euskadiko eta Espainiako demokratentzat. Ez zeruaren bedeinkapena, baizik ondo justifikatutako erabaki zuzen eta bidezko horiek sustatu zituzten alderdi politikoen bedeinkapena izan ziren. Beraz, honako hau esan behar da lehenik eta behin: gisa horretako neurri judizialak, politikoak, nazioarteko lankidetzakoak eta printzipio demokratikoak babestekoak Euskadiko eta Espainiako gizartearentzat garrantzi handia izan zuten neurriak izan zirela, babestu egiten gintuztelako ETA talde terroristatik eta hemen dauden zerbitzu laguntzaileetatik. Justifikazio horretan, esaten da batzuek nahi dutela edo nahi dugula "dena ETA da" dioen esaldia defendatu. Eta ez, dena ez da ETA, gertatzen dena da jende gehiegi aritu dela ETArentzat lanean. Hori da kontua: batzuek tiro egiten zuten, eta beste batzuek hilketak azaltzen eta justifikatzen zituzten. Hori gertatu egin zen, Arzuaga jauna: batzuek tiro egiten zuten eta beste batzuek hilketa horiek azaltzen eta justifikatzen zituzten. Bakarren batean Egibar jaunak azaldu izan duen estrategia politiko-militarra, ezker abertzalearen estrategia politiko-militarra: batzuek hil egiten zuten, eta beste batzuek hilketak azaltzen eta justifikatzen zituzten. Estortsioa izan zen, bahiketak izan ziren eta hilketak izan ziren. Izan ziren, hortxe daude, eta justizia egin behar da: gizon eta emakumeen hilketak, ume, gazte eta zaharrenak, aitona-amonenak eta bilobenak, langileenak eta langabeenak, unibertsitateko irakasle eta garbiketako langileenak, gozoki-dendetako saltzaileenak, guardia zibil, polizia nazional eta ertzainenak, pasatzen ari zen jendearenak eta herritarren ordezkarienak. Denak ETAren ekintza kriminalaren ondorioz eta ezker abertzaleak talde terrorista horri emandako babesaren ondorioz hil ziren. Hori gertatu zen, Arzuaga jauna, orain beste istorio bat saltzera etorri bazara ere. Euskadin eta Espainian ez dira jazarri planteamendu politiko demokratiko eta legitimoak. Egin dena izan da talde terrorista bat eta talde horri babesa eman diotenak jazarri; funtsean, zuek. Izan ere, zuek eta ETAko inkisidoreek jazarri dituzue alderdi politiko jakin batzuk eta haiek defendatzen zituzten pertsonak… La | eu | https://www.legebiltzarra.eus/ic2/restAPI/pvgune_descargar/default/d151f5b1-e327-4b23-8cc4-215ea58d5cd9 | parl_eu_4237 |
10 | 76 | 03.04.2014 | MANEIRO LABAYEN | Mixto-UPyD | EH Bildu legebiltzar-taldeak egindako legez besteko proposamena, 35/02 epaiketa politikoa salatzeko. Eztabaida eta behin betiko ebazpena | Halaxe da, gogoratu egin behar dira historia eta zuzenbide-estatua eta erabaki judizialak defendatzearen garrantzia justizia egiteko. Hori da ni defendatzen ari naizena, eta kontua da EH Bilduk ETAren jarduera terrorista salatu gabe jarraitzen duela. Hori osotara egia da. Eta egia da orain berme judizialak eskatzen dituztela, eta giza eskubideak errespetatzea, eta adierazpen-askatasuna, eta eskubide zibil eta politikoak errespetatzea eskatzen dutela, oraindik salatu ez dituz- ten errugabeen exekuzio sumarioak txalotu zituzten berek. Orain batzuek esaten dute herritarrek ilusioa irrikatzen dutela, justizian, errespetuan eta aitorpenean oinarritutako bakezko etorkizuna lortzen lagundu nahi dutela. Laburbilduta, guk beti defendatuko dugu zuzenbide-estatua aplikatzea, eta horregatik aurkeztu dugu zuzenketa. Zuzenbide-estatuaren aplikazioa defendatzea eta aldarrikatzea da guk aldezten duguna; bizikidetza defendatzea eta, edozein kasutan, erabaki judizialak errespetatzea. | eu | https://www.legebiltzarra.eus/ic2/restAPI/pvgune_descargar/default/d151f5b1-e327-4b23-8cc4-215ea58d5cd9 | parl_eu_4238 |
10 | 76 | 03.04.2014 | GALLASTEGUI OYARZÁBAL | EH Bildu legebiltzar-taldeak egindako legez besteko proposamena, 35/02 epaiketa politikoa salatzeko. Eztabaida eta behin betiko ebazpena | Eskerrik asko, presidente andrea. Arratsalde on, legebiltzarkide jaun-andreok. Arratsalde on, guztioi. Arzuaga jauna, zuk eta nik behin baino gehiagotan eztabaidatu dugu kontzeptu juridikoez eta arazo juridikoez, eta ez naiz orain hasiko froga diabolikoa baloratzen, eta ez dizut hitz egingo Kode Zibilaren 3. artikuluaz, zuk hain modu… aipatzen duzunaz, baldintzen kontu horretan, eta ez dizut hitz egingo Espainiako Konstituzioaren 24. artikuluaz, eta ez dizut hitz egingo prozesu penala gidatzen duten printzipioez… Nik egin nahi dudana da, eta modu telegrafikoan, xehetasun batzuk eman eta gauzak argi utzi. Lehen kontua. EH Bilduk oraingoan planteatzen digun eztabaida honekin ardiak ere aspertzen hasiak dira, dialektika politikoko lehia gisa esanda eta ganbera honetako talde guztiei eta hemen egon daitezkeen guztiei errespetu osoz esanda. Baina ardiak ere aspertzen hasiak dira. Edozein arazo, ETAk izan ditzakeen arazo judizialak eta gorabehera judizialak, bere garaian ETAkoa ez izan arren ETA adoretu dutenak, bere krimenak justifikatu dituztenak, gauzak behar bezala egin ez dituztenak, haiei soilik eragiten dieten arazoak dira. Ez dira euskal gizartearen arazoak. Bigarren kontua. Posizio politikoak erabat errespetatuz, eta ez posizio politikoak soilik, baita instituzioak ere, estatu honetakoak zein beste batekoak, esan behar dut ez dudala uste ez nire taldea eta ez beste ezein talde ez daudela –nire taldea behintzat ez dago– prozesu honetan, sumario honetan akusatu gisa nahasita daudenak ETAko kide diren edo ez diren baieztatzeko moduan. Hori justiziak esan beharko du, justiziak baieztatu, gezurtatu edo ñabartu beharko du. Hirugarren kontua. Kontu horren egia judizialak zer izan behar duen alde batera utzita, herrialde honetan denok elkar ezagutzen dugu, denok dakigu zertan jokatzen aritu diren gainerakoak, eta, beraz, nekez pentsatuko du inork herriko tabernak Alderdi Sozialistaren transmisio-uhalak zirela, esaterako. Laugarren kontua. Dena ETA delakoa gezurtatzeko modurik onena da gaitzespenezko jarrera argia eta zalantzarik gabea izatea erakunde terroristarekiko, zeinak herrialde hau hildakoz beteta utzi baitu proiektu totalitario baten defentsan. Eta orain arte ez dugu horrelakorik ikusi bere buruari ezker abertzalea deitzen dion horretan. Bosgarren kontua. ETA badoa, baina demokrazia eta instituzio demokratikoak geratu egingo dira. Eta EH Bilduk (edo Bilduk, edo Sortuk, edo nahi duten izena jar dezatela) lehen eskutik daki, alderdi konstituzionalista bihurtu delako. Horregatik zaudete zuek hemen, Legebiltzar honetan. Ez zuen xarma pertsonalengatik, ez berezko sorreragatik eta ez Jainkoaren graziagatik: legezkotasuna onartuz, legezkotasun guztia onartuz, Alderdien Legea barne, bide batez esanda Giza Eskubideen Europako Auzitegiak bermatutako legea, batzuetan balio ikaragarria ematen dioguna eta demokrazia defendatzeko ezinbestekotzat jo zuena. Eta eragin dituen emaitzak ikusita, zuek hemen egon ahal izatea, beste gauza batzuen artean, badirudi erremedio santua izan zela; izan ere, beste gauza batzuen artean, pentsatu behar da dagoen lekuan dagoela, hau da, ez duela beste ekintzarik egingo. Seigarren kontua, aurrekoa osatzen duena. Zuek, Bilduko legebiltzarkideok, Legebiltzar honetan egoteko modua daukazue zuen esanetan arrazoi politikoengatik soilik hartutako erabaki batzuengatik. Eta guk esaten dugu erabaki horiek indarreko legeria betez hartu zituela justiziak, demokratak garen heinean denok errespetatu behar ditugun Estatuaren botereen banaketaren arabera berezkoa duen autonomiaren arabera. Eta baita zuek ere, paperean egiten duzuen bezalaxe, zuen estatutuen arabera, legezkotasun konstituzionala eta Alderdien Legea onartu zenituzten une beretik. Zazpigarren kontua. Justiziaren erabakiak, EH Bilduko eta EAJko jaun-andreok, beti errespetatu behar dira. Erabaki irmoak beti errespetatu behar dira, ondo badatozkigu edo gaizki badatozkigu, hobeto badagozkigu edo okerrago badatozkigu, horiek direlako denok onartu ditugun arauak eta denon arauak direlako. Eta "irmoak" esaten dudanean, eta hori da gure osoko zuzenketak jasotzen duena, errespetatu egin behar direlako da. Irmoak ez direnean, apelazioa edo errekurtsoa aurkez daiteke…, alegia, prozesu penalaren eta gainerako prozesuen bide hori dago, baina irmoak direnean errespetatu egin behar dira. Ados egon gaitezke edo ez, baina errespetua berezkoa du. Eta hori, berdin alderdi bat legez kanpo uzten dutenean, demokrazian eskatu beharreko gutxieneko baldintza jakin batzuk ez dituztelako betetzen, eta berdin legeztatzen dituztenean, baldintzak betetzen dituztela uste dutelako. Horregatik… Eta Euzko Alderdi Jeltzaleari buruz ari naiz, EBBren adierazpen horrek –perla ederra da, alajaina– ezin sinetsizko antza duelako xedapenzatiarekin eta ezker abertzaleak gai honetan aurkeztu dituen mozio batzuen xedapen-zatiarekin, zeinak ez baitira bateragarriak ibilbide demokratiko iraunkor batekin. Horregatik guztiagatik, sozialistok legez besteko proposamen honen aurka eta geure zuzenketaren alde bozkatuko dugu, ur gardena bezain txukuna eta ur garbia bezain aratza baita. Lehenik eta behin, errespeturik handiena erakusten dio Estatuaren botereen banaketari eta horrexegatik Botere Judizialaren independentziari. Eta horrek esan nahi du, Arzuaga jauna, epaiketa horretan egon diren kontu baldar eta prozesal horiek guztiak egiazkoak badira, absoluzio-epaia egongo dela eta, bestela, irekita izango duzuela errekurtsoaren bidea, beste batzuetan ere horrela gertatu delako. Eta bigarrenik, erabateko errespetua adierazten du epaitegien eta auzitegien erabaki irmoen aurrean (eta errepikatu egiten dut irmoena), eta aldi berean, berresten du Espainiako Konstituzioaren 24. artikuluan aitortutako benetako babes judizialerako eskubidearekiko konpromisoa, eta baita Espainiako eta nazioarteko legerian aitortutako gainerako bermeekikoa ere. Irakurri Giza Eskubideen Adierazpenaren 10. eta 11. artikuluak, babesari eta defentsarako eskubideari buruzkoak, atzerapen bidegaberik gabeko prozedurarako eskubideari buruzkoak (hor denbora asko pasatu da)… Baina sumarioa nola joan den ez dakidanez, kontu horren sumario-ibilbidea zein izan den ez dakidanez, ezin dut jakin atzerapen hori erabileragatik edo gehiegikeriagatik izan den, edo baliabideen erabilera handiagatik izan den. Beraz, zuzenketarik aurkeztu ez duten legebiltzar-talde guztiak gonbidatzen ditut, eta baita aurkeztu dutenak ere, zuzenketa honen aldeko botoa ematera, esan dudan bezala, txukuna eta akatsik gabea delako. Eskerrik asko. | eu | https://www.legebiltzarra.eus/ic2/restAPI/pvgune_descargar/default/d151f5b1-e327-4b23-8cc4-215ea58d5cd9 | parl_eu_4239 | |
10 | 76 | 03.04.2014 | LLANOS GÓMEZ | PV-ETP | EH Bildu legebiltzar-taldeak egindako legez besteko proposamena, 35/02 epaiketa politikoa salatzeko. Eztabaida eta behin betiko ebazpena | Eskerrik asko, presidente andrea, eta arratsalde on guztioi. Joan den astean esan nuen bezala, eta modu berean hasiko naiz, beste nahasmen-zeremonia bat ari gara ikusten. EH Bilduk osoko bilkura guztietan ganbera honetara ekartzen dizkigun ekimenen sortako beste bat da hau. Ekimen-sorta horrekin barregarri utzi nahi dira Espainiako demokrazia eta haren kalitatea. Arzuaga jaunak zuzenbide-estatua eta estatu demokratikoa aipatu ditu, baina zalantzan jartzeko. Eta bai, Arzuaga jauna, zuzenbide-estatu batean gaude; botereen banaketan oinarritutako estatu batean gaude, eta horrek eragozten ditu legearen aplikazio neurriz kanpokoak, gehiegizkoak edo arbitrarioak. Zorionez, kontrapisuen sistema bat daukagu. Sistema horrek bermatzen ditu botere publikoen jarrera eta portaera orekatuak, haztatuak eta legearen eta zuzenbidearen mende daudenak, Konstituzioan duela adierazpen gorena zuzenbide horrek; izan ere, Konstituzioa baita antolamendu juridikoaren oinarria, guztion oinarrizko eskubideak eta herritar-eskubideak defendatzen eta babesten dituzten bermez betetako antolamendu juridikoarena. Guztionak. Eta berme horietako bat da Zigor Zuzenbidea, eta horren ondorioa, hau da, zigorra, justizia-auzitegiek soilik aplika dezaketela. Ius puniendi estatuaren monopolioa da, zuk beste zerbait saldu edo ikusarazi nahi diguzun arren. Eta nik esango dizut Konstituzioaren 24. artikuluak denontzako benetako babes judizialerako eskubidea sagaratzen duela, denontzakoa, eta horrek esan nahi du ebazpen judizial oro zuzenbidean oinarrituta egotearen bermea dela, auzipetutako inork ezin duela defentsa-gabeziarik jasan, denok ditugula gure antolamendu juridikoak jasotzen dituen berme prozesal guztiak eta, hala gertatuko ez balitz, horri aurre egiteko mekanismoak dituela estatuak. Espainian, den larrienak direla ere egin dituzten delituak, auzipetu guztiek dituzte oso-osorik defentsarako eskubidea, auzitegi inpartzialerako eskubidea, lekukotza emateko eskubidea, egokitzat jotzen dituzten peritu-frogak erabiltzeko eskubidea eta, jakina, errugabetasun-presuntziorako eskubidea. Eta ezinbestekoa iruditu zait oinarri juridiko txikien sarrera hori egitea, zeren eta zure ekimena ikuspuntu juridikoetan oinarritzen ahalegindu zara baina ez da horrela. Zuk egin duzuna, gure legesistemaren gaineko etengabeko akusazio faltsuak erakustea izan da. Gainerakook sartu nahi gaituzuen nahasmenzeremonia horri buruz hasieran esan dudanari aurre egiteko, esango dizuet zuek nahi duzuena eta daukazuena oso ondo zuzendu, antolatu eta prestatutako estrategia bat dela, zeinaren bitartez, hainbat eta hainbat osoko bilkuratan ahalegintzen baitzarete zalantzaren itzala handitzen Estatuko Segurtasun Kidego eta Indarren jardueraren gainean ez ezik, baita Gobernuaren jardueraren gainean ere. Eta zalantza hori justiziaauzitegien gainean eta auzitegien jardueraren gainean ere zabaldu nahi duzue, eta horretan ari zarete gaur hemen. Estrategia askoz sakonagoa da, eta, beti nahi izan duzuen bezala, oraingoan ere sistema osoaren izena zikindu nahi duzue. Horretarako, ikusarazi nahi duzue gure herrialdeko demokrazia kalitate apalekoa dela, berme juridikorik gabea, erabaki judizial irizpidezko eta arbitrarioek gidatua eta printzipio demokratikorik gabea. Eta ez da horrelakoa. Behin eta berriz esaten baduzue ere, ez da horrelakoa. Badira egiten ari den prozesu horretatik kanpo utzi dituzten auzipetuak, gauza epaituaren salbuespenaren aplikazioagatik. Eta ez da horrelakoa zuek hemen behin eta berriz esaten baduzue ere berme judizialik ez dagoela. Hara, Arzuaga jauna, demokraziak ETAren aurkako borrokan lortu duen arrakastaren parte handi bat Estatuko Segurtasun Kidego eta Indarrek eta Espainiako justizia-auzitegiek egindako ikerketa nekezen emaitza izan da. Egia da garai berri batean gaudela, baina nik askotan esan dizut hemen ez gaudela garaian. Zuek horretan ahalegintzen bazarete ere, ez gaude garaian. Egia da ETAk jarduera terrorista utziko dituela iragarri duela, baina oraindik ez da desegin, ez ditu armak entregatu eta ez du iragana arbuiatu, ez hurrik eman ere. Gainera, ETAren erabakia, jarduera terrorista uzteko erabakia, ez da izan aldebakarrekoa (ez, Arzuaga jauna), ez da izan hausnarketa etikoko prozesu baten ondoriozko erabakia. Jarduera armatua uztea erabaki badu, Estatuko botereen aurrean jasotako porrotaren ondorioz egindako hausnarketa estrategikoagatik izan da. Eta ETAren porrota oso lan nekeza izan da, oso gogorra, eta terrorismoaren aurkako borrokak komandoak atxilotzea baino askoz ikuspegi eta jarduketa zabalagoa eskatzen zuelako segurtasunetik abiatuta lortua. Zuk hemen aipatu duzu dena ETA izatearen kontua. Dena ez da ETA, baina ETA komandoak baino askoz gehiago da. Askoz gehiago. Askapenerako euskal mugimendu nazionalaren estrategiak hainbat erakundek gauzatzen zituzten hainbat iturri, hainbat bitarteko eta hainbat jarduera osagarri eta estrategiaren bitartez bideratzen ziren, eta horiek gabe ezinezkoa izango zen ETAk bizirik irautea. Beste hainbat aldiz erabili ditugun argudioa eta adierazpena gogoratu behar ditugu hemen, ETAk holding kriminala dela erakutsi duela, hainbat erakundetan banatua eta zatitua, eta erakunde horietako bakoitzak oso funtzio zehatza zuela esleituta, baina funtzio guztiak helburu bera lortzera zuzenduta zeudela, helburu bera: bizikidetza-esparrua haustea eta esparru juridikoa gainditzea. Eta hori ez da Alderdi Popularrak apetaz zabaldu duen argudioa, Europako agintari judizialek berretsitako planteamendua baizik. Alderdien Legea izan da ETAri bere fronte guztietan porrota eragiteko tresna nagusia; Europako auzitegiek ere berretsi duten legea da. Giza Eskubideen Europako Auzitegiak, zuek hemen Espainiako auzitegiak baino askoz zuzenagotzat jo duzuen auzitegi horrek, Herri Batasuna, Euskal Herritarrok, Batasuna eta, berrikiago, ANV legez kanpo uzteari buruz adierazi du legez kanpo uzte horien helburua segurtasun juridikoari eustea, ordena defendatzea eta herritarren eskubide eta askatasunak babestea zela; adierazi zuen ez dela urratu biltzeari eta elkartzeari buruzko Giza Eskubideen Aldeko Europar Konbentzioa, eta Alderdien Legearen xedea ez zela esparru konstituzionala zalantzan jartzen zuten ideia edo doktrinen defentsa debekatzea, baizik askatasuna eta pluralismoa uztartzea zela, giza eskubideak errespetatuz eta demokrazia babestuz. Eta are gehiago, Giza Eskubideen Europako Auzitegiak adierazi zuen haiek legez kanpo uztea premia sozial larria zela. Honenbestez, Europako auzitegiek onartu egin dituzte, tinko onartu ere, Estatuko botereek terrorismoaren aurkako borrokan hartutako erabakiak, eta, hartara, berretsi egin dituzte batzuek zenbaitetan bakarka baina beti irmotasun handiz defendatu ditugun iritzi politikoak. Legebiltzar-talde honetatik ez diegu bide emango gisa horretako ekimenei, Arzuaga jauna, zuek egindako adierazpen eta esku-hartzeei, horien xedea gure berme-sistemaren irudi desitxuratua eta distortsionatua herritarren artean txertatzea baita. Herritarren artean ETAren eta Estatuko botereen arteko irudi simetrikoa ezarri nahi dute, urraketa, sufrimendu eta erantzukizunen arloan. Berdinketa infinituaren teoria hori ezarri nahi dute, sarritan biktima eta borreroen arteko rolak alderantzikatu nahian. Eta nahi dute onartzea botere politikoak justizia-auzitegien gainean eskusartze onartezina egiten duela. Zuek zarete esku-sartze hori egin nahi dutenak, zigor-prozesuaren bilakaeraren inpartzialtasuna baldintzatu nahian. Eta hasi naizen bezala bukatuko dut, Arzuaga jauna. Zuek hemen, bilkuraz bilkura, astea joan eta astea etorri, nahasmenduaren zeremonian jarri nahi gaituzue, baina Talde Popularraren aldetik ez duzue horretarako laguntzarik jasoko. Besterik ez. Eskerrik asko. La | eu | https://www.legebiltzarra.eus/ic2/restAPI/pvgune_descargar/default/d151f5b1-e327-4b23-8cc4-215ea58d5cd9 | parl_eu_4240 |
10 | 76 | 03.04.2014 | ARRIZABALAGA OLAIZOLA | EA-NV | EH Bildu legebiltzar-taldeak egindako legez besteko proposamena, 35/02 epaiketa politikoa salatzeko. Eztabaida eta behin betiko ebazpena | Eskerrik asko, mahaiburu andrea, eta eguerdi on denoi. Bada urte mordoa fakultatetik bueltaka ibili nintzela eta ezingo dut esan orduan ikasitako guztiak presente dauzkadanik. Seguruenik astindu eder bat beharko nuke, baina zuzenbide penalaren printzipioak ikasten saiatu ginen. Ustez, zuzenbidekoa eta soziala den estatu baten zuzenbide penalak baditu nahitaez bereak izan behar dituen hainbat printzipio. Hiritarren oinarrizko eskubideak bermatu behar dituzten printzipioak, arbitrariotasuna ekiditeko asmatuak izan direnak, bidegabekeriei muga ezartzeko enuntziatzen diren printzipioak. Hemen aipatu dira batzuk edo denak, ez dakit: legezkotasun printzipioa, Lege penalaren atzera eraginik eza, ne bis in idem delakoa, ahal den esku-hartze txikiena inplikatzen duena, in dubio pro reo famatua, erantzukizun subjektuaren printzipioa eta, nola ez, hitzetik hortzera askotan erabiltzen den eta gutxitan errespetatzen den errugabetasun presuntzioaren printzipioa, besteak beste. Gauzak horrela, Garzonek, "el juez estrella por antonomasia", "Dena ETA da" teoria asmatu zuen. 1998an AEKren kontra egin zuen eta Egin itxi. Egunkariaren kontra ere jo zuen, itxi eta administrazio kontseilukoak auziperatu. Handik bi hilabetera, Garzonek Udalbiltza sumarioari hasiera eman zion. Beste tankerako hainbat sumario ere tramitatu zituen. 2002an gaur eskuartean dugun instrukzioa hasi zuen, 35/2 sumarioa. Beraz, 2002an hasi zen eta gaur 2014an gaude. 12 urte pasa dira, auziperatuek 12 urte daramate auziperatu baldintza horretan. Aldo Morok esaten omen zuen zuzenbide penalak ez duela presarik behar, zigorrak ezarri behar dituen prozedurak bere denbora behar duela. Eta horrela izan daiteke, baina ez dut uste Morok –edo beste edozeinek– beharrezko denboratzat hartuko zukeenik inolaz ere 12 urteko epea, 12 urteko bankillo-zigorra. Gauza da narkoen garaia, gero PSOEren eskutik politikaren garaia eta GALen garaia pasa ondoren, dena ETA delakoaren garaiari eman ziola hasiera Garzonek. Picassok berak baino garai gehiago izan baititu epaile honek. Eta dena ETA omen den horrekin, lehen aipatutako printzipio guzti horiek baliogabetu zituen. 2002ko apirilaren 29an eman zion hasiera Garzonek 35/02 sumarioari. Hamar egun lehenago, hau da, apirilaren 19an, bidalia zuen Aznarren Ministro Kontseiluak Gorteetara Alderdi Politikoen Lege Organikoaren egitasmoa. Legea onartua izan zen. Gutxi izan ziren kontra bozkatu zutenak, Euzko Alderdi Jeltzalea horien artean, jakina. Eta denok ezagutzen ditugun ondorioak izan ditu harrez geroztik lege horrek. Baltasar Garzónek legelariari berari aurrea harrapatu nahian edo Legea- ren lehian abiatu zuen prozesu hau. 35/02 sumarioa, aipatutako beste hainbat bezalaxe, desproposito juridiko hutsa da. Polizia-txostenetan oinarritzen dira inputazioak, anekdotak kategoria orokor bilakatzen dituzte, Egunkaria eta Udalbiltza kasuetan ikusi genuen bezalaxe, bestalde, aurreiritziak jantziz eta jantzitako aurreiritzietan oinarrituta izan dira auziperatuak akusatuak. Elkarteak eta jarduera ekonomikoak interbenituak izan ziren eta, azkenean, hauen inguruko salaketa bat bera ez da frogatu eta ez dira jaso ere egin ahozko epaiketarako. Tipo penalek berezkoa ez duten esanahiera egokitu nahi izan dira jarduerak eta, gainera, atzerako eraginez aplikatu dira Lege Penalaren interpretazioak. Garai bateko jarduera politikoak gauzatu zirenean, legezkotasun zalantzarik ez zuten jarduerak, gerora Zigor Kodearen parametroen arabera berrikusi nahi izan dira, eta abar luze bat. Ondorioz, jarduera politikora dedikatu izan diren pertsonen kontra jotzen duen epai politiko baten aurrean gaude. Bidean geratu dira, noski, zuzenbidezkoa omen den Estatu batean, hiritarren berme diren zuzenbide penalaren printzipioak eta horiek ez ezik, oinarrizko eskubideei zor zaien begirunea. Etsaiaren Zuzenbide Penala kontzeptua landu dute zuzenbidearen teoriko batzuk, bereziki 2001ean New Yorkeko atentatuen ondorioz zabaldu izan zen ikuspegia. Horren arabera, etsaiari, alegia segurtasunarentzat arriskutsua jotzen denari, bere hiritartasuna ukatzen zaio, hiritar izateak berezkoak dituen eskubideak baliogabetzen duen zuzenbide penala ezarriz, hain zuzen. Denok ulertzeko moduan esateko, hitz bakarrean, Guantánamo. Eta hori da gutxi gorabehera sumario honetan ere, beste batzuetan bezala, ezarri nahi izan dena. Hiritartasun ezaugarria ezin du kendu edo eman epaile batek bere gogoaren arabera edo guk ez dugu behintzat hori berehala onartuko. Total, 35/02 sumarioa hasi eta honetatik eratorritako atxiloketen ondoren, Alderdi Popularrak eta Alderdi Sozialistak, besteak beste, onartu zuten Legearen ondorioz izan ziren gerora ilegalizatuak, handik urtebetera, Ezker Abertzalearen siglak. Eta Ezker Abertzalearen beste izen batzuk, 35/02 sumarioaren sententzia erori baino askoz lehenago izan dira atzera legalizatuak, izen ezberdinekin, hori bai, baina, ezingo dugu ukatu, pertsona berdinekin, auziperatuak beraiek barne, eta bestela ikusi nork aurkeztu zituen Sorturen estatutuak 2011an, Rufino Etxeberriak berak. Eta beraz, guztia laburbilduz eta oso hitz gutxitan esanda, itxuragabekeria. 35/02 sumarioa beti izan bada itxuragabea, orain berriz erabat anakronikoa da beste garai batzuetan bizi garelako zorionez, jarduera armaturik eragiten duen ETArik ez dagoelako, besteak beste, Ezker Abertzaleak berak hartutako erabakiaren ondorioz. Gure herriko espresio politiko guztiak legalak direlako eta, ondorioz, ordezkapen demokratikoa bere osotasunean gauzatzen delako. Bakea egonkortzeko garaiak dira, bakea egonkortzeko garaiak bizi ditugu, ez 10 urte atzera egiteko garaiak, zeren eta kasu honetan sumario honen aurrean, etsaiaren zuzenbide penalaren logikari jarraituko bagenio ere, ez geundeke segurtasuna bermatu nahi duen legearen ez ohizko aplikazioaren aurrean, baizik eta zuzen-zuzenean legearen aplikazio mendekuzale baten aurrean. Guzti horregatik, Euzko Alderdi Jeltzaleak behin baino gehiagotan esandakoa berretsi nahi dut. Prozedura honek ez du inoiz izan gutxieneko oinarri juridikorik. Hasiera eman zitzaionez, aspaldi artxibatua behar zuen. Oraindik ere prozedurak bizirik jarraitzen duenez, prozeduraren behin betirako artxiboa eskatzen dugu, elkarretaratze eskubidea, ideologia askatasun eskubidea eta adierazpen askatasuna erreibindikatzen ditugun bezalaxe. Eta jakina horrelako prozedura bizirik mantentzeak ez duela inolaz ere laguntzen elkarbizitzaren normalkuntzan. Alderantziz, oztopo delako iritzikoak gara. Beraz, 12 urte beranduago, artxibatu dezala Audientzia Nazionalak 35/02 sumarioa. Ados gaudenez talde proposatzaileak egin duen ekimenarekin, gure aldeko bozka iragartzen dut. Eskerrik asko. | eu | https://www.legebiltzarra.eus/ic2/restAPI/pvgune_descargar/default/d151f5b1-e327-4b23-8cc4-215ea58d5cd9 | parl_eu_4241 |
10 | 76 | 03.04.2014 | ARZUAGA GUMUZIO | EH Bildu | EH Bildu legebiltzar-taldeak egindako legez besteko proposamena, 35/02 epaiketa politikoa salatzeko. Eztabaida eta behin betiko ebazpena | Bai, hasteko Arrizabalaga andreari eskerrak bere babesarengatik, eta hortik, posizio erresponsable horretatik, seguramente posizio irresponsablea den honetara pasa behar dut. Maneiro jaunak dio legez kanpo uztea, gaitzespenak eta neurri judizialak bedeinkapena izan zirela. Bedeinkapena izan ziren zu bezalako zirikatzaile batentzat, zeina ez baita kokatzen egoera berri honetan, garai berri honetan. Iraganean izandakoaz eta gertatutakoaz hitz egiten duzu. Okerrena da gaur egun ere oraindik badirela eskubide-urraketak, kasu honetan eskubide prozesalen urraketak, benetako babes judizialerako eskubidearenak. Gehiago harritu nau Gallastegi andrea, nolabait, argudio horretan Maneiro jaunarekin bat etortzeak bedeinkapena izan zirela esatean; izan ere, han estutzeak, zenbait epaiketa penaletan estutzeak, han zuen eragina. Eta horrek harritu egiten nau, ez zaidalako iruditzen legearekin oso lotua dagoenik, zuk erabili ohi duzun Zuzenbide Penal zorrotzari oso lotua dagoenik. Izan al daitezke beste helburu batzuk –galdera da– zigor-arloko prozedura bati hasiera ematean aplikatzeko? Izan al daitezke buruan beste helburu batzuk? Horrek izen bat baitu: helburu hutsalak lortu nahi izatea. Terminoak pixka bat kargatzen baditugu, sasi-helburuak dira. Llanos andreak esan dit zuzenbide-estatua zalantzan jartzeko ekimenak direla. Nahiago nuke horrelako ekimenak ekartzea galarazi ahal izango banu! Kontua da zuk bermez betetako sistema ikusten duzun tokian nik salbuespenez betetako sistema ikusten dudala; erreformaz betetako sistema ikusten dut, bis artikuluen teknika hori erabiltzen duena, herritar jakin batzuk herritar gisa tratatzen ez dituzten arau paraleloak erabiltzen dituena, hain zuzen ere, etsai gisa tratatzen baitituzte hobeto zigortu ahal izateko. Zuk esan duzu garai berria dela baina ez dela garaia. Eta salbuespen hori egiteko duzun gogoagatik ez da garaia, ezpatak goian edukitzeko duzun gogoagatik, prozedura penal horiek mantentzeko duzun gogoagatik, horiek ere indarkeria baitira. Justizia onartu egin behar dela esan ziguten. Eta nik galdetzen dut zer justiziari buruz ari ziren. Ustez Auzitegi Nazionalak aplikatzen duenari buruz, Francoren garaiko Ordena Publikoko Auzitegiaren oinordekoa den auzitegi horretaz? Beharbada Auzitegi Gorenak egiten duenaz, Alderdi Popularreko kide ezagun eta ospetsu batek zuzentzen duen horretaz? Beharbada Konstituzio Auzitegiak berretsiko duenaz, edo beharbada ez, bere argudio juridikoengatik baino gehiago bere kideengatik kezkatzen gaituen auzitegia Auzitegi kontserbadorea egokitu zaigun ala ez zoriak esango digun horretaz? Justizia horrekin lotzen al gaituzue? Ez, guk sokak askatzea planteatzen dugu. Harritu egiten nau, Gallastegi andrea, bai baitzen argudio bat zuekin ados egon nintekeena, bakarren batean xehatu duzuen argudioa; hain zuzen ere, justizia errealitate sozialaren arabera aplikatu behar dela. Egia da zaila izan daitekeela errealitate soziala zein den egiaztatzea, baina nik uste dut gaur Legebiltzarrean hori argitzeko ahalegina egingo dela, errealitate soziala zein den argitzeko ahalegina egingo dela, justizia errealitate sozial horren arabera aplikatu ahal izateko. Ideiak kriminalizatzen ari dira, eta horixe esan ziguten Giza Eskubideen Batzordean hemen agerraldia egin zuten plataformako kideek. Ideiak kriminalizatzen ari dira ezin izan delako frogatu inolako loturarik dagoenik auzipetuen eta ETA erakundearen artean. Motibazio bat dago, asmo bat dago, esparru politikoan egin beharko litzatekeen eztabaida kriminalizatzeko asmoa. Horrexegatik eraman zuten atzo auzitegira Asier Arraiz. Horregatik jarri dio salaketa Legebiltzar honetako aurreko Mahaiak Giza Eskubideen Europako Auzitegiaren aurrean, eskubide prozesal horiek urratu zirelako. Edo horregatik auzipetu dira hainbat eta hainbat buruzagi politiko, horietako batzuk oraindik hemen daudenak eta seguruenik oso presente izango dutenak. ¡Basta ya! Aski da! Amaitu behar dugu ziklo honekin! Absoluzioa izan ezik, ezin da onartu Auzitegi Nazionalean hartzen den ezein erabaki. Ezin da onartu epaiketa pena horien malda labainkorrean jarraitzeko ezein erabaki. Aski da! ¡Basta ya! Aski da! Besterik ez, eskerrik asko. | eu | https://www.legebiltzarra.eus/ic2/restAPI/pvgune_descargar/default/d151f5b1-e327-4b23-8cc4-215ea58d5cd9 | parl_eu_4242 |
10 | 76 | 03.04.2014 | MANEIRO LABAYEN | Mixto-UPyD | EH Bildu legebiltzar-taldeak egindako legez besteko proposamena, 35/02 epaiketa politikoa salatzeko. Eztabaida eta behin betiko ebazpena | Ez, ez da aski. Hitz egiten jarraituko dugu eta zuen zinismo politikoa, zuen gezurrak eta zuen irainak salatzen jarraituko dugu. Patxi Bengoa izeneko batek –nonbait hemen egon behar du– legebiltzarkide honi argazkia ateratzen dio bere adierazpen-askatasuna erabiltzen ari den bitartean, eta "faxista" deitzen dio. Hori da jende honen jokatzeko modua: legebiltzarkide bati "faxista" esanaz irain egitea zuzenbide-estatua defendatzeagatik, demokrazia defendatzeagatik, independentzia judiziala defendatzeagatik eta jazotako gertakariak gogoratzeagatik, horixe izan baita legebiltzarkide honek funtsean egin duena. Eta, egia esan, hitza zergatik kendu zaidan ulertu gabe jarraitzen dut, mahaiburu andreak zergatik eten duen nire jarduna EH Bilduko horiek euren ekimenean, zehazki euren justifikazioan planteatu dituzten gauzen analisia egin dudalako, horixe egin baitut mahaiburu andreak eztabaidan sartzeko esan didanean. Horretaz ari nintzen hitz egiten, eta hitza kendu zait. Bide horretatik ez jarraitzeko esan didate, hor goian dagoen batek, Patxi Bengoa izeneko batek, legebiltzarkide honi faxista deitzen zion bitartean. Horretan gaude. Nik, presidente andrea, hor goian dagoen pertsona hori, legebiltzarkide hau irain- tzen ari dena eta iraindu duena, kanpora bidaltzeko eskatzen dut. Guztiz onartezina da. EH Bildu da eztabaida hauek etengabe planteatzen dituena; nik uste dut gainerako taldeetako kideok tribunara etor gaitezkeela gure iritziak azaltzera. Besterik ez genuen behar! Horiek dira eztabaida horiek ekartzen dituztenak. Guk hitza erabiltzen jarraituko dugu. Eta nik egin dudana justifikazio horretan egiten denaren analisia da, hain zuzen ere, honako hau esaten denean: "herri honek luzaroan jasan ditu hainbat eta hainbat epaiketa politiko", eta nik esan dut herri honek jasan duena ETAren estortsioa, mehatxua eta hilketak izan direla, hor goian dauden horiek oraindik salatu ez dituztenak. Hori da nik esan dudana, eta gertaerak gogoratu ditut. Argi dago estortsioa, bahiketak eta hilketak izan zirela, eta oraindik bizirik jarraitzen duela zuek salatu ez duzuen talde terrorista batek. Horixe da errealitatea. Hori ere errealitatea da eta oraina da. Ez dakit presidente andreak kanpora bidaliko duen hor goian dagoen eta legebiltzarkide hau iraindu duen pertsona. Nik, nolanahi ere, honako hau esanez bukatu nahi dut: EH Bilduk epaiketak geldiarazi nahi ditu orain, eta tamalgarria da hilketak ez zituela inoiz geldiarazi nahi izan. Horregatik, gure zuzenketa guztiz zentzuzkoa da: zuzenbide-estatuaren aplikazioa defendatzea eta aldarrikatzea, bereziki ETA talde terroristaren behin betiko eta baldintzarik gabeko porrota lortzeko eta zigorgabetasunik ez izateko. Ganbera honetako talde demokratikoek arazorik gabe defendatu eta bozkatu dezaketen zuzenketa. Antza denez, Euzko Alderdi Jeltzalea EH Bilduren besoetan erori da berriz ere, eta hori, jakina, oso albiste txarra da Euskadiko bizikidetzarako. La | eu | https://www.legebiltzarra.eus/ic2/restAPI/pvgune_descargar/default/d151f5b1-e327-4b23-8cc4-215ea58d5cd9 | parl_eu_4243 |
10 | 76 | 03.04.2014 | GALLASTEGUI OYARZÁBAL | EH Bildu legebiltzar-taldeak egindako legez besteko proposamena, 35/02 epaiketa politikoa salatzeko. Eztabaida eta behin betiko ebazpena | Eskerrik asko, presidente andrea, eta arratsaldeon berriz ere, legebiltzarkideok. Ikus dezagun, Arzuaga jauna, zu eta ni beti moldatu izan gara ondo. Uste dut errespetuzko harremana daukagula. Gainera, askotan hitz egiten dugu modu berean, eta uste dut elkar ulertzeko moduan garela. Beraz, nik uste dut nahasketaren bat gertatuko zela, nik ez baitut aurretiko legezko aldaketarik bedeinkatu gauzak gaitzetsi ahal izateko. Alderdi Politikoen Legea erremedio santua zela esan dut (zehazki, erremedio santua), eragin zuena eragin zuelako. Eta ez da hain txarra izango zuentzat, eta ezta Konstituzioa ere. Hitzez hitz irakurriko dut: "Xede horretarako, Espainiako Konstituzioaren 6. artikuluak, Alderdi Politikoei buruzko ekainaren 27ko 6/2002 Lege Organikoak eta horiek interpretatu dituzten Auzitegi Goreneko eta Auzitegi Konstituzionaleko jurisprudentziak eratutako legezkotasun arrunt eta konstituzionalaren kanonaren arabera eratzen da alderdi politiko berria…". Hori da Sorturen estatutuen atariko kapituluaren laugarren paragrafoa; beraz, uste dut horretan ere ados egongo garela. Kode Zibilaren 3. artikuluaren kontua, arauak egin behar den garaiaren arabera aplikatzea eta abar, hori perfektua da, baina zuk oso ondo dakizu Zigor Kodea eta arau penal eta arau prozesal penalak ez direla moldagarriak. Kode Zibilak arauen interpretazioari buruz esaten duena da hitzek testuinguruarekiko, aurrekari historikoekiko eta legegileekiko eta errealitate sozialarekiko duten zentzuan interpretatuko direla, baina ez da moldagarria Zigor Kodea, lehen urraketa zenak orain urraketa izateari utziko diola erabakitzeko moldagarri ez den bezala. Esan nahi dudana da ezin dela nahierara erabili, eta zuk nik bezalaxe dakizu hori, legelaria zara eta. Eta, gainera, Zigor Kodearen 3. artikuluko 2. paragrafoak –inork ez du inoiz aipatzen hori– dio, arauen aplikazioan haztatu behar den ekitate hori, baldin eta auzitegien ebazpenak…, bertan oinarritu ahal izango direla legeak berariaz baimentzen duenean, Zigor Kodearekin gertatzen ez dena. Horretarako daude, zuk dakizun bezala, beste irudi batzuk, aringarriak… Prozesua luzatzea ere bada kausa… Auzitegi Nazionala. Ez gara berriz Auzitegi Nazionalarekin hasiko, Arzuaga jauna! Auzitegi Nazionala legeak hala ezarritako auzitegi arrunt bat da, eta hala aitortu zuen Giza Eskubideen Europako Batzordeak 1986ko urriaren 16ko txostenean, zuek esaten duzuena esaten duzuela, Barberaren kasu ospetsu hartan. Eta, gainera, oso ondo dakizue ez duela ezertan urratzen Konstituzioaren 24.2 artikulua, aurrez ezarritako epailea izateko eskubideari buruzkoa. Ez berezkoa, hori beste kontu bat da eta! Horretaz beste une batean eztabaida dezakegu. Errespetu guztiarekin, Arrizabalaga andrea, ulertzen dut zuk zure alderdiaren posizio batik bat mediatikoa defendatu behar duzula eta beste batzuetan esan diren kontuak, baina badira gauza batzuk… Nola dakizu zuk sumario hori itxuragabekeria dela? Pertsonatuta dago EBB sumario horretan? Pertsonatuta zaude zu? Ni ez nintzateke ausartuko esatera zuhurtasunkontua dela, eta horregatik esan dut erremedio santua dela… Gogora dezagun Prudentzio santua, aurki iritsiko da eta eguna. Ni ez nintzateke ausartuko esatera prozedura hori itxuragabekeria dela, eta baldin bada, bere garaian ez zenez artxibatu edo largetsi, eta pentsatzen dudanez auto horietan guztietan errekurtsoa aurkeztua izango dela, erreformakoa, apelaziokoa eta abar, bada, ikusiko dugu zer gertatzen den. Baina hau itxuragabekeria dela esatea… Ez horixe! Denok dakigu hemen, denok dakigu justizia penalak beti nahiago izan duela errudun bat kalean errugabe bat kartzelan baino, eta hori zuzenbide penaleko printzipio bat da, zuek badakizuelako errugabe bat zigortzea justiziari bere ezpatarekin burua moztea bezala dela. Eta hori, demokrazian, ez da onargarria. Eskerrik asko. | eu | https://www.legebiltzarra.eus/ic2/restAPI/pvgune_descargar/default/d151f5b1-e327-4b23-8cc4-215ea58d5cd9 | parl_eu_4244 | |
10 | 76 | 03.04.2014 | LLANOS GÓMEZ | PV-ETP | EH Bildu legebiltzar-taldeak egindako legez besteko proposamena, 35/02 epaiketa politikoa salatzeko. Eztabaida eta behin betiko ebazpena | Eskerrik asko, berriz ere, presidente andrea. Eskerrik asko bizitza osoko demokrata bati berriro hitza emateagatik. Eta hori esan dut hori jartzen ari direlako hor daudenak, esku-hartzeetan argazkiak ateratzen ari direnak eta, horrenbeste aldarrikatzen dutena praktikara eramanda, esaterako, askatasuna eta gainerakoen adierazpen-askatasunarekiko, eta aniztasunarekiko eta posizio politikoekiko errespetua praktikara eramanda, "bizitza osoko demokrata bat" da kalifikazioa. Ni, bai, ni banaiz demokrata. Ni banaiz demokrata. Nik ez dakit hemen dauden denek, hor goian dauden denek izen hori eraman dezaketen, baina nik bai. Gainera, demokrazia defendatzeko sartu nintzen politikan. Beste batzuk, berriz, hura leherrarazteko sartu ziren. Ekimenean, legeria arrunta aplikatzeaz hitz egiten zen. Baina legeria bat dago terrorismoarentzako! Hiltzen duenak, estortsioa egiten duenak, bahitzen duenak, gainera talde terrorista batekoa izanda egiten badu hori, plus bat dauka! Plus bat dauka, terrorismoko delituek plus bat dutelako, zuzenbide-estatua ahuldu nahi dutelako. Zuek hemen defendatu egin nahi duzuela esan duzuen zuzenbide-estatu hori, horretan sinesten ez baduzue ere, edo nire iritziz beste ezein demokratak partekatuko ez lukeen zuzenbideestatuaren ikuskera baduzue ere. Eta gure atxikipena zein den galdetzen dute. Gure atxikipena legearekikoa da. Gure atxikipena legearekikoa da. Eta jakina guk ETA bukatzea nahi dugula. Nahiko ez dugu bada! Aurrenak gara horretan eta gehien nahi dutenak, baina ETAri ez zaio ezer ordainduko bukatzeagatik. Ez zitzaion ordaintzen hiltzen zuenean, eta ez zaio ordainduko hiltzeari uzten dionean. Ez! Ez. Desegiteak baldintzarik gabea izan behar du, estrategikoki jarduera armatuari uztea erabaki duen bezala, suntsituta zegoelako, eta hori zuzenbideestatuaren garaipenak lortu du, beste batzuen artean Alderdien Legeari esker. Lege hori dela eta, behintzat de facto eta zuen estatutuetan, orain arte inoiz egin ez zenituzten adierazpenak egin behar izan dituzue. Oraindik egin ez duzuena, guk hemen behin eta berriz eskatu dizuegun arren, ETAren iragana gaitzestea eta ETAri desegiteko eskatzea da. Hori ez duzue oraindik egin eta, antza denez, zuzenbide-estatuak eta estatu demokratikoak oso berezkoa dute hori. Eta Euzko Alderdi Jeltzaleari dagokionez, nik esan diet bakarren batean, tristea iruditzen zaidala, atzerapausoa iruditzen zaidala. Baina zuen atzerapen hori ere… 2013ko urriaren 10ean epaiketa honi buruzko iritzia emateko adierazpena egin behar izan zenutenean, gauza ausartak esan zenituzten. Gallastegi andreak esan dizu, gainera. Prozesuak oinarri juridikorik ez duela diozue. Zuek agertu zaretelako eta sumario guztia goitik behera aztertu duzuelako izango da! Eta, gainera, oinarri juridikorik ez duela esateko gai zarete! Esan duzue nola bukatu behar duen (hori ez da esku-sartzea, hori botereen banaketa errespetatzea da, erabat), absoluzioarekin bukatu behar duela esan duzue, bestelako bukaera bat Euskadiko bake-prozesuari eta normalizazio politikoari aurrera egiten ez laguntzea izango litzatekeelako. Horrek esan nahi du ebazpen judizialak jakineko xede baten arabera eman behar direla. Justiziari buruzko kontzeptu bitxia, Arrizabalaga andrea! Ez dakit zu joan zinen unibertsitatean Zuzenbidea ematen zenuen… Irakasten zizuten. Nirean behintzat justiziaren kontzeptu hori ez zidaten sekula azaldu. Justizia justizia da, eta argi dago ebazpenak ez direla egin behar jakineko xede batzuk lortzen laguntzeko. Baina ez da prozesu judizialekin soilik gertatzen: zuek zalantzan jarri dituzue ETAko hainbat kideren atxiloketak, eta bake-prozesua oztopatzen zuela uste zenutelako soilik jarri dituzue zalantzan. Gaizkileentzako zigorgabetasuna eskatzen ari zineten bakeprozesurako oztopoa zelako. Esan dizuet lehen ere, justizia eta zuzenbideestatua ulertzeko modu bitxia da. Gu ez gaude modu horrekin ados. Eta nik hauxe besterik ez dizuet esango, Euzko Alderdi Jeltzaleari hauxe esango diot: ez ezazue izan horrenbesteko bertigorik Bildurengandik urruntzeko, demokrata izatea ez da eta legearen eta justiziaren aurrean bertigoa izatea. Besterik ez. Eskerrik asko. La | eu | https://www.legebiltzarra.eus/ic2/restAPI/pvgune_descargar/default/d151f5b1-e327-4b23-8cc4-215ea58d5cd9 | parl_eu_4245 |
10 | 76 | 03.04.2014 | ARRIZABALAGA OLAIZOLA | EA-NV | EH Bildu legebiltzar-taldeak egindako legez besteko proposamena, 35/02 epaiketa politikoa salatzeko. Eztabaida eta behin betiko ebazpena | Buenos días, una vez más. El señor Patxi Bengoa se encuentra ahí arriba y yo al menos no voy a pedir que lo expulsen, de ninguna manera, pero por lo visto a mí también me ha dedicado un tuit que dice así: "Al menos por una vez, bien el PNV". Pues está usted equivocado, señor Bengoa. Una manía que tiene el PNV es la de actuar bien en bastantes ocasiones o casi siempre, tanto si es de su agrado como si no lo es, y esto me vale igual para el señor Maneiro, para la señora Gallastegui y para el tema del vértigo de la señora Llanos. No es vértigo, no es que nos abracemos con no sé quién. La cuestión es que las cosas tienen su razonamiento, que las cosas tienen su apariencia, que los principios son principios, que los derechos básicos son derechos básicos, al igual que los hemos reivindicado en otros casos, y yo diría que siempre, tanto si es del gusto de algunos como si no lo es. Al igual que hemos reivindicado el respeto de todos los derechos, también en este caso, y no es la primera vez. Y hoy no es la primera vez, sino que también lo reivindicamos tantas y tantas veces respecto a otras cosas. A decir verdad, zuzenbide-estatua gora eta behera… Ez nago ziur baina uste dut Llanos andrearen fakultate berean (ikasi esatera nindoan) ibili nintzela. Tira, zuzenbide-estatuarena asko erabiltzen den kontua da, ez da hala? 2006ko epai batean gizon gizagaixo bati Espainiako talibana izatea leporatu zioten eta, egia esan, ez dut oso ondo gogoratzen baina Interneten dauden erreferentziengatik oso ospetsua izan zen; Auzitegi Gorenak uztailaren 20an eman zuen epaia, eta honela zioen: "Estatuak ezin ditu defendatu zenbait balio, hala nola askatasuna, bizikidetza, aniztasuna edo giza eskubideak, defendatzen omen diren balio horiek urratzen dituzten ekimenekin. Etsaiaren zuzenbide penala, izan, zuzenbide penala ukatzea izango litzateke, bere hartzaileek berezkoa eta indargabetu ezinekoa duten zerbait kentzea izango litzatekeen heinean, euren herritar-izaera". Hori zen lehen esan nahi nuena. Herritar-izaera ez da inguruabar politikoen edo beste gisa batekoen arabera, gustu pertsonalen edo norbaiten –epailea bada ere– balorazioen arabera kentzen edo ematen den zerbait, izateaz harro dagoen eta benetan halaxe den zuzenbide-estatu batek beti eta leku guztietan aitortzen duen zerbait da, eta aitorpen horretan oinarrituta xedatzen ditu zein diren herritar horri aplikatu beharreko bermeak, baita herritar hori akusatua ez ezik, kondenatua bada ere, aurkeztu beharreko frogak aurkeztu eta bete beharreko prozedurak bete ondoren, edozein delitu egiteagatik. Eta hori da estatu soziala eta zuzenbidezkoa. Zuzenbide-estatua ez da zuzenbide-estatua horrela deitzen zaiolako, bere printzipioak betetzen direlako baizik. Eta botereen banaketari eta haiekiko dugun errespetu hutsari edo erlatiboari dagokionez, jakina botereak errespetatzen ditugula! Montesquieu gizagaixoa azken urte hauetan Espainiako estatuan barrena ibili izan balitz, behin baino gehiagotan geratuko zatekeen begiak zabal-zabal eginda bere teoria tratatu duten moduagatik. Eta ez gugatik, noski; uste dut behin baino gehiagotan estatuaren botereengatik izango zela. 24. artikuluko printzipioei dagokienez, gertatzen dena da sumario honetan ez garela agertu eta Euskadi Buru Batzarra ere ez dela agertu baina, interesik txikiena duen edonork bezala, prozedurak iraun duen hamabi urte luze hauetan eskura izan ditugu, irakurri ahal izan ditugu eta geure ondorioak atera ahal izan ditugu (botereen banaketa errespetatu arren, gutxieneko logika eta arrazoiketa izan behar delako balorazioetan); izan ere, guri iruditzen zaigu, arrazoi nabariengatik, berme prozesal horiek ez direla gutxienean bermatzen. Egia esan, nik espero dut auzitegiak epaia eman behar duenean, epaia iristen bada eta inork ez badu hartzen juridikoki askoz egokiagoa irudituko litzaigukeen erabakia, kasua artxibatzeko erabakia, epaia absoluziozkoa izango dela. Alderantzizkoa gertatuko balitz, benetan izango litzateke…, hori bai izango litzatekeela benetan larria eta bide horrek, seguruenik, arestian aipatu den giza eskubideak defendatzeko auzitegi horretara eramango luke. Nik uste dut Espainiako estatuari, estetika hutsagatik bada ere, ez zaiola interesatzen. Gracias. La | eu | https://www.legebiltzarra.eus/ic2/restAPI/pvgune_descargar/default/d151f5b1-e327-4b23-8cc4-215ea58d5cd9 | parl_eu_4246 |
10 | 77 | 10.04.2014 | ITXASO GONZÁLEZ | SV-ES | Euskal Sozialistak legebiltzar-taldeak egindako legez besteko proposamena, banku erakundeek jabekideen erkidegoetan dituzten ez-ordaintzeei buruz. Eztabaida eta behin betiko ebazpena | Presidente andrea, lehendakari jauna, legebiltzarkideok. Egun on guztioi. Duela urtebete pasatxo, Alderdi Sozialistak, Legebiltzar Talde Sozialistak, banku erakundeek jabekideen erkidegoekiko duten berankortasunari buruzko ekimen bat ekarri zuen Ganbera honetara. Bistan denez, ez da hori gai horretan dagoen berankortasun osoa, askoz ere handiagoa baizik, baina, gure ustez, bereziki dira higuingarriak banketxeek jabekideen komunitateekin dituzten zorrak, erkideak eta kaudimengabetzat har ezin daitezkeen jabeez ari baikara. Gure proposamenak hiru puntu zituen. Horietako batean, funts bat sortzea proposatzen zen; ez funts galdu baten helburuarekin, baizik eta, hain zu- zen, ezarritako kopuruak berreskuratzekoarekin. Orduan, ez zen ulertu proposamen hori. Bigarrenik, proposatzen zen Eusko Jaurlaritzak banku-erakundeei eska ziezaiela zor horiei aurre egiteko. | eu | https://www.legebiltzarra.eus/ic2/restAPI/pvgune_descargar/default/48ca2af9-a899-4b0e-bb9c-c0392503e2c4 | parl_eu_4247 |
10 | 77 | 10.04.2014 | ITXASO GONZÁLEZ | SV-ES | Euskal Sozialistak legebiltzar-taldeak egindako legez besteko proposamena, banku erakundeek jabekideen erkidegoetan dituzten ez-ordaintzeei buruz. Eztabaida eta behin betiko ebazpena | Eskerrik asko, presidente andrea. Eta, hirugarrenik, berankortasun horren zenbatekoa aztertzea proposatzen zen. Azkenean, ez zen ekimena onartu, baizik eta UPyDren eta EAJren arteko erdibideko bat, hiru puntuz osatua: lehenengo, Etxebizitzaren Euskal Behatokiari txosten bat eskatzen zitzaion; bigarrenik, zorrei aurre egiteko eskatzen zitzaien banku erakundeei; eta hirugarrenik, Eusko Jaurlaritzari eskatzen zitzaion interesdunei jakinaraz ziezazkiela berankortasun horren aurrean bete beharreko eta zor zizkieten zenbatekoak erreklamatzeko pausoak. Behatokiak egin zuen txostena; hain zuzen ere, txostena egin dela adierazten da 2013ko urriaren 29an Ganbera honetara bidalitako Legebiltzarreko akordioen betetze-txostenean. Ez da ezer ere aipatzen jabeei informazioa emateko gaiari buruz eta ez da ezer ere aipatzen gainerako instantzietan egindakoari buruz. Lehenik eta behin, eskerrak eman nahi dizkiegu zuzenketak aurkeztu dituzten taldeei –bai oraingoei, bai ordukoei–, gai honi buruzko interesa agertzeagatik. Txosten horren arabera, azaleratzen ari den gai garrantzitsu bat dugu hau, higiezinen finantza-krisiaren hasieran inolaz ere aurreikusten ez zena, eta gaur egun bizi dugun egoera ekonomikoaren ondorioetako bat dena, fatalismo moduko bat balitz bezala. Euskal Autonomia Erkidegoari dagokionez, txostenaren arabera, banketxeen berankortasuna batez bestekoa baino goraxeago dago (berankortasun guztien % 17), hau da, 2012an 12 milioi euro inguru izango lirateke. Ez da aurreikusten banketxeen berankortasun hori epe ertain edo laburrean konponduko denik, eta eskaintzaren xurgapen-gaitasunera arte atzeratzen du, hau da, eskaera handitzen denean eta banketxeak etxebizitzak gainetik kentzen hasten direnean hasiko direla arazo horiek konpontzen. Txostenaren arabera, jabetza horiek beste batzuen eskuetara pasatzean ordainduko dute banketxeek; ez lehenago. Halaber, txostenak dio lege-sistema ez dela nahikoa, eta berehalako neurri eraginkorrak hartzea proposatzen du. Beraz, gaur dakargun ekimena txosten horretan oinarritzen da, eta, halaber, 2013ko azaroaren 25ean, Nafarroako Parlamentuak, Ganbera horretako Talde Sozialistaren ekimenez, gai horri buruz eta aho batez onartutako akordioan. Berez, Nafarroako Parlamentuak egun horretan onartutakoaren berdin-berdina da gaur hona dakargun ekimena. Kon- tuan izanik Parlamentu horretan ordezkatutako taldeak hemengo berberak direla –Unión, Progreso y Democracia salbu–, uste dugu hemengo taldeek ez dutela arazo handirik izango Nafarroako Parlamentuak onartutakoaren berdina den ekimen bat onartzeko. Kontua da badakigula logika politikoak zer daukan logikatik, musika militarrak musikatik duena alegia, eta, beraz, ez daukat oso argi zein izango den azken emaitza. Izan ere, orduan egindako eztabaian, Alderdi Popularrak, zeinak ez baitzuen zuzenketarik aurkeztu eta oraingoaz ere ez baitu aurkeztu, ukatu egiten zuen arazo hori bazenik ere. Bilkuren egunerokotik aterata dago bozeramaileak esandakoa: "Ekimena irakurri nuenean, ezin nuen sinetsi zer ari nintzen irakurtzen. Ez dut ezagutzen jabekideen erkidegoekin zorrik duen banketxerik, eta zalantza egiten dut jabekideen erkidegoekin dituen zorrak ordaintzen ez dituen banketxerik badenik ere. Baliteke hilabeteren batean arrazoiren batengatik gertatu izana. Izan ere, banketxe horrek bezeroak galduko lituzke ipso facto. Zer esango dizuet bada? Ez dagoen arazo bat konpontzeko ari zarete eskatzen". Horixe esaten zuen Alderdi Popularrak orduan. Dena den, aldi berean, esaten zuen ez zeudela prest banketxeak diru publikoz finantzatzeko; beraz, arazorik ez bazegoen, zertarako finantzatu? Beraz, gai honen aurrean bi jarrera daude: batetik, arazorik badenik ukatzea, eta, bestetik, arazoa bere horretan onartzea, eta Euskal Behatokiaren txostenak dioen moduan, berehalako neurri eraginkorrak hartzea. Aldiz, onartzen bada arazo hori badela eta, aipatzen ari garen txostenaren arabera, Euskadin 12 milioi eurorainokoa dela, orduan, kontua da politikatik zer egin dezakegun gaia konpontzeko. Taldeen zuzenketetan jasotzen diren proposamenetan, banketxeei eskaera egitea proposatzen da beste behin ere, lehengo urtean bezala. Baina arazoak bere horretan dirau. Eta beste arazo bat dago gainera: nola ordainduko dute banketxeek, baldin eta, orain, benetako babes judiziala lortzea, babes judiziala eskatzea, ordaindu dezaketenen esku bakarrik geratu bada? Alegia, ez da erraza horrelako proposamenak aurrera eramatea, justiziara jotzea zer garestia den kontuan izanik. Beraz, banketxeek ez dute ezer ere ordainduko, haien abokatuen aurrean ez bada. Alegia, prozesu judizialak aurrera eramaten direnean eta akzioak martxan jartzen direnean ordaintzen dute, baina orduan bakarrik. Dagokion erkidegoak ez badu auzitan jarduteko gaitasunik, bada, orduan, banketxeak ihes egingo dio bere erantzukizunari. Eta are okerragoa dena: banketxeek jabetza horiek banku txarrari pasatzen dizkiotenean –horrela deitzen zaio gainerako banketxeetatik bereizteko, dirudienez, gainerako horiek onak baitira– banku txarrak ordaintzen ditu ordaindu gabeko kuota horiek eta airean geratutako zergak ere bai. Alegia, jabetza horiek Sareb-era pasatzen direnean, diru publikoz ordainduko lirateke, eta horrek ez luke izan beharko Alderdi Popularraren gustukoa; izan ere, azkenean, diru publikoz ordaintzen zaie banketxeei, nahiz eta jabeak izan eta zor metatuak izan. Arrazoi horiengatik ekarri dugu gai hau berriro hona. Izan ere, hizpide duguna ez da gerora sortutako kaudimen-gabezia batetik eratorritako berankortasuna, baizik eta, gure ustez, berankortasun kontziente bat, jarrera menperatzailean oinarritua; abantailazko egoera bat aprobetxatzeko nahi hutsagatik sortzen den zor bati buruz ari gara; eta horregatik guztiagatik, gure ustez, gauzak ezin dira horrela utzi. Ez dugu egin ahaleginik erdibidekoetara iristeko, hain zuzen ere, Nafarroan lortutako akordio bera ekarri dugulako. Euskal Herria Bilduk zuzenketa bat egin du, gutxi gorabehera eskatzen duena bost urtera luza daitezela erreklamatu beharreko zenbatekoak. Alde horretatik, esan behar dugu denbora horretan baino gehiagoan jazartzen direla zor horiek. Beste kontu bat da kreditu lehenetsien tratamendua, zeina, lehen ez bezala, urte batetik hirura pasatu baita, Jabetza Horizontalaren Legean, Hirigintzako Birgaitzeei eta Berrikuntzei buruzko Legean eta horietan egindako aldaketen ondorioz. Hiru urtera arte luzatu da hori. Hala eta guztiz ere, horrek ez du esan nahi ordaintzeke dauden zenbatekoak erreklamatu ezin direnik. Gertatzen dena da kreditu lehenetsien edo pribilegiatuen tratamendu hori galtzen dutela, baina oraindik ere erreklama daitezke zor horiek, 1964aren arabera, 15 urtera arte akzio pertsonalen kasuan, eta bost urte izango lirateke Kode Zibileko 1966 artikuluko 3. atalaren interpretazioaren arabera. Baina doktrinan gutxiengoak defendatzen du jarrera hori. Beraz, ordaintzeke dauden zor guztiak erreklama daitezke. Arrazoi horiengatik guztiengatik, ez dugu egin erdibideko bat lortzeko ahaleginik, ez baitzen gure asmoa bozketa bat nola edo hala aurrera ateratzea, baizik eta beste ganbera batean proposamen horiekin berekin onartutakoarekin koherente izatea. Eta uste dugu ez dagoela inolako oztoporik ekimen hori dagoen moduan babesteko. Labur-labur esango dut zertan datzan gure ekimena: "Eusko Legebiltzarrak Espainiako Gobernuari eskatzen dio behar diren erreformak egin ditzala..." –Finka Administratzaileen Elkargoaren eskaria ere bai baita– "... erkidegoak azken kontsumitzaile gisa har daitezela, ez-ordaintzeak berreskuratzeko prozesuetako tasa judizialak aplika ez dakizkien. Bigarren puntua: "Espainiako Gobernuari eskaria egiten zaio Jabetza Horizontalaren legean erreformak egin ditzan". Mariano Rajoyk esan zuen noizbait –gai hau Kongresuan ere eztabaidatu baitzen– ez dagoela inolako lege-erreformaren beharrik, badaudela legezko tresnak, eta zor dutenek ordaindu egin behar dutela. Baina kontua da ez dutela ordaintzen. Jabetza Horizontalaren Legeko erreformek argiagoak izan beharko lukete, aginduzkoagoak, eta askoz ere tresna eraginkorragoak eskaini beharko lituzkete kreditu horiek jazartzeko. Esan bezala, Kongresuan hainbat ekimen aurkeztu dira –baita CiUk ere– Konkurtso Legean, Hipoteka Legean eta Prozedura Zibilaren Legean aldaketak eskatuz, baina horietako bat ere ez da aurrera atera, hasieran CiUren ekimen hori Alderdi Popularrak ere babestu behar bazuen ere. Hirugarren puntua: "Eusko Legebiltzarrak Eusko Jaurlaritzari eskatzen dio, aldaketa horiek egiten ez diren bitartean, beharrizan-egoerei aurre egiteko plan bate gin dezala". Lehengo urtean esaten zenaren antzekoa da; izan ere, Legebiltzarreko aginduak betetzeari buruzko txostenaren arabera, txostena egin da, baina ez da azaltzen aholkularitzarik eman den, ez nola egin den ere. Eta badaude moduak erkidegoei erakusteko zer jarduera eraginkor egin ditzaketen banketxe eta finantza-erakundeetan dituzten kredituak ordaintzeko. Laugarrena: "Eusko Legebiltzarrak finantzaerakundeei eskatzen die aurre egin diezaietela..". Eskaera hori ere testimoniala da, pixka bat. Egiaz, banketxeei berdin izango zaie horrelako eskaera bat. Baina, azkenik, bosgarren puntuan, hau proposatzen dugu: "Eusko Legebiltzarrak Gobernuari eska diezaiola finantza-erakundeen zerrenda publiko egin dezala". Interesgarria iruditzen zaigu hori; izan ere, modu batean edo bestean, publikoki erakunde berankor eta ez-ordaintzaile gisa agertzea disuasio-elementu bat izango litzatekeela uste dugu. Eta, bestetik, hori egitea itsusia dela eman dezakeen arren, ez da hainbeste, Espainiako Gobernuak berak asmoa baitu berankortasunagatik kondenatutako maizterren zerrenda beltz bat sortzeko. Alegia, Espainiako Gobernuak ez dauka inolako arazorik berankortasunagatik kondenatutako maizterren zerrenda beltzak sortzeko, baina badirudi banketxeak ezin direla horrela larrutu publikoki. Guk uste dugu baietz. Eta neurri eraginkorragorik ez den bitartean, hain portaera antisozialak plaza publikora ateratzeko era horretako formulak disuasioelementu izango liratekeela uste dugu; izan ere, neurri exekutibo bat izan ez arren, alegia, erakundeak hori betetzera behartzen ez diren arren, behintzat, haien irudi korporatiboari kalte egiten zaio. Arrazoi horiengatik guztiengatik, gaur hona ekarri dugun ekimena babes dezatela eskatzen diegu talde guztiei. Besterik ez, eskerrik asko. | eu | https://www.legebiltzarra.eus/ic2/restAPI/pvgune_descargar/default/48ca2af9-a899-4b0e-bb9c-c0392503e2c4 | parl_eu_4248 |
10 | 77 | 10.04.2014 | BEITIALARRANGOITIA LIZARRALDE | EH Bildu | Euskal Sozialistak legebiltzar-taldeak egindako legez besteko proposamena, banku erakundeek jabekideen erkidegoetan dituzten ez-ordaintzeei buruz. Eztabaida eta behin betiko ebazpena | Mila esker, mahaiburu anderea, eta egun on guztioi. Iazko martxoko eztabaida baten segida da gaurkoa eta, orduan bezala, funtsean eta gauza gehienetan bat gatoz proposamena egiten duen taldearekin. Orduan eta orain uste dugu finantza erakundeen jarrera onartezina dela auzi honetan eta inork ez badu bere jabe izatearen ondoriozko betebeharrei aurre egiteko arazorik, hauek direla, finantza erakundeak direla uste dugu. Horregatik uste dugu onartezina dela komunitate gastuei aurre ez egitea, are gehiago jakinda askotan etxe atarian ordaindu beharrekoetara begira zorretan izateak beste etxejabeei eta orokorrean talde interesari zenbateko kaltea eragin dakiokeen. Izango dira makina bat etxejabe gastu hauei aurre egiteko ezinean ibiltzen direnak eta, hala ere, duten betebeharrari muzin egin gabe, beste nonbait estutzen direnak eta ordaintzen dutenak. Edo zergatik ez, baita ere egongo dira ordaindu ezinean dabiltzanak. Beste batzuk, aurpegia galanta dutelako, uko egingo diote bere egitekoa denari. Denetik izango da, han eta hemen. Baina finantza erakundeak zein taldetan kokatu behar ditugu? Lehenengoan, nekez ordaindu ezin dutenen multzoan? Bigarrengoan, ezta?, alegia, nahi ez dutelako ordaintzen ez dutenen zakuan, zeren diru faltarengatik behintzat ez da izango. Gure ustez beharrezkoa da hau gertatzen ari dela salatzea, ze bai, guk ere badiogu, errealitate hori ezin da ukatu. Baina baita ere, salatzearekin batera, bestelako presio neurri batzuk ezartzea, areago joatea. Egia da lotsatu egin beharko liratekeela finantza erakundeak zorretan egoteagatik, gizon-emakume asko miseria gorrian diren bitartean, eta gu guztion poltsikoetatik dirutza beraien zorra kitatzera bideratu dela jakinda. Edo urtero kaleratzen dituzten beraien irabazi balantze positiboak publiko direla jakinda eta edozeinek errealitate hori ezagutzen dugula jakinda. Beharrezkoa da, beraz, neurriak hartzea eta gaur guk ba horretan urrats bat ematea espero dugu iniziatiba honen bitartez. Izan ere iazko eztabaidan zalantzan jartzen zen, finantza erakundeen zorraz hitz egiterakoan, benetan batzuek ba ote zen, beste batzuek zenbateraino zen larria kontua. Eta beraz, aurrena aztertzeko beharra ikusten zen. Batzuek uste genuen orduan ere neurriak hartzeko tenorean geundela, gehiago itxaron beharrik gabe. Eta orain, datuak esku artean ditugun honetan, ez dugu arrazoirik ikusten orduan egin ez zena orain gehiago atzeratzeko. Datuek orduan esandakoei indarra eman besterik ez dute egiten. Batetik leudeke zorrari dagozkion datuak. Itxaso jaunak, orokorrak aipatzen zituen bere zioan, finantza erakundeen berankortasuna bataz beste Estatukoa baino altuagoa dela esanez, baina kopurua bera ere ez da gutxiestekoa: 2012an zenbatua 160 milioi ziren, 2013rako –orduan oraindik urtea amaitu gabe zegoelako– 1.900 izatea espero zen. Datuarekin batera, baieztapena egiten du gainera behatokiaren txostenak, batez besteko pisua, finantza erakundeen berankortasunarena, esanguratsua dela, eta hori gutxi ez, eta joera gainera handitzekoa zela esaten zigun. Bestetik, kopuru horren igoeraren zergatia legoke. Eta puntu honetan, Etxebizitzako Behatokiak ematen duen beste datu bat ere gure ustez aintzat hartu beharrekoa da. Eta zerikusia du ez hainbeste finantza erakundeek beraiek duten jarrerarekin, baizik eta zorra kitatzeko prozedurekin. Askok ez dutela –horrela dio txostenak– ezagutzen zorra erreklamatzeko prozedura judiziala zein den eta, behin prozedura abiatuta, ordaindu beharreko gastua handia izan ohi dela. Informazioa ematea, ezjakintasuna ekiditeko inportantea da oso, baina horrez gain, zein bide jarraitu behar den ezagutzearekin batera, egin beharreko ordainketa oztopo izan ez dadin, beharrezkoa da jatorrizko proposamenean jasotzen den lehen puntu hori egokitzea, alegia, jabekideen erkidegoak azken kontsumitzaile gisa har daitezela, horrela eginez gero tasak ordaindu beharrik ez baitute izango. Eta datuei erreparatu ezkero, finantza erakundeen zorrak duen eragina areagotzen duen puntuetako bat horixe da hain justu ere, lehen etxebizitzaren gaineko zorra izaten dela nagusiki. Jabetza Horizontalari buruzko Legean beste hainbat aldaketa egitea ere garrantzitsua litzateke egoera bideratzeko, eta zentzu horretan, ontzat jotzen dugu berankorren azken bost urteetako kuoten ez ordaintzeei erantzuteko egokitzapenak egitea. Egia da guretzat idatzita zegoen bezala ez zela nahikoa, horregatik egiten genuen zuzenketa bat, gauzak argiago esan nahian, akaso modu osagarri modura ere bai, ze hemen oraintxe Itxaso jaunak argitu digu badagoela gerora ere eskatzerik. Baina funtsean esan nahi genuena zen ez soilik jabe komunitateei aukera ematea bost urte erreklamatu ahal izateko, baizik eta bankuan berak ere, norbaiten etxea bere esku hartzen duten duenean, etekina hartzen du beste ezer baino gehiago, irabazi egiten du operazio horretan. Beraz, irabazi horretan har ditzala ere aurretik etxejabe horrek izan zitzakeen zorrak, gerta litekeelako komunitatea eskatzera doanean epaitegietara bankuak etxea eskuratu duenetik bost urte pasa ez izana, baina jabeak, lehengo jabeak, etxea galdu duenak, zorra bai izatea bost urtekoa. Eta beraz, nolabait finantza erakundeek obligazio hori izan zezaten, hori argi esan nahi genuen, beraiek ere bost urte horiei aurre egin behar izan zezaten. Edonola ere diogun bezala, proposamenean funtsean bat gatoz, beraz ez da hau oztopo guretzat proposamen honen alde egiteko. Baina gure ustez bai zen inportantea hori argi geratzea, alegia, ez dezala etxea bereganatzen duenetik hartzen duela kuotak ordaintzeko derrigortasuna, ez dezala hori aitzaki be- zala erabili, nolabait ere komunitatearekin aurreko jabeak zuen zorraren parte bat ez kitatzeko eta bankua ordainketaren parte bat saihestera iristeko modurik izan ez dezan, alegia. Lege aldaketak eskatzera mugatu ezin eta egoera bere horretan puska batean aldatuko ez denez, bestelako neurri osagarriak proposatzearekin ere bat gatoz eta horregatik –eta ez dut gehiago luzatuko nire parte-hartzea– jatorrizko proposamenaren hiru, lau eta bost puntuetan proposatzen den moduan egitearekin bat gatoz. Beraz, berriro diot, funtsean bat gatoz egiten den proposamenarekin. Mila esker. | eu | https://www.legebiltzarra.eus/ic2/restAPI/pvgune_descargar/default/48ca2af9-a899-4b0e-bb9c-c0392503e2c4 | parl_eu_4249 |
10 | 77 | 10.04.2014 | MANEIRO LABAYEN | Mixto-UPyD | Euskal Sozialistak legebiltzar-taldeak egindako legez besteko proposamena, banku erakundeek jabekideen erkidegoetan dituzten ez-ordaintzeei buruz. Eztabaida eta behin betiko ebazpena | Eskerrik asko, presidente andrea. Egun on guztioi. 2013ko martxoaren 7an, gai honi berari buruz aritu ginen eztabaidan. Finantza-erakundeek Euskal Autonomia Erkidegoan jabetza horizontaleko araubidean dauden jabekideen erkidegoekin dituzten zorrei buruzko problematika. Orduan, finantza-erakundeek jabetza horizontaleko erregimenean dauden jabekideen erkidegoekiko duten zor gero eta handiagoaren arazoa ekarri zigun Itxaso jaunak. Erakunde horien sukurtsalak dauden higiezinetako gastu komunen eta ezohiko gastuen partaidetza-kuotak ez ordaintzetik datoz zor horiek, eta, halaber, etxegabetze-prozesuen ondoren banketxeen eskuetara pasatu diren etxebizitzetatik. Itxaso jaunak azaldu zigun zer likidezia-arazo eta baliabidefalta dituzten zenbait jabekide-erkidegok finantzaerakunde batzuek kuotak erregularki ordaintzen ez dizkietelako. Arazo hori konpontzen saiatzeko, Itxaso jaunak, Talde Sozialistak, proposatu zigun Eusko Jaurlaritzari eskatzea azterketa bat egin zezala finantza-erakundeek jabekideen erkidegoekin zituzten zorren zenbatekoei buruz. Halaber, proposatu zigun Eusko Jaurlaritzari eskatzea finantza-erakundeei exijitu ziezaien zor dutena ordain dezatela, eta, azkenik, Eusko Jaurlaritzari eskatzea funts bat sor zezan ez-ordaintze horiek kaltetutako jabekideen erkidegoetako beharrizan-egoerei aurre egiteko. Eztabaida hartan, hainbat datu eman zizkigun Itxaso jaunak gaiari buruz, baina Espainia osokoak, eta, hitzez hitz aitortu zuenez, "gure proposamenean, gure autonomia-erkidegoari dagozkion datuak falta dira". Zintzotasun handiz, bozeramaile sozialistak gaineratu zuen agian Euskadin ez daukagula halako arazorik, eta, beraz, aitortu zuen gaiari buruzko daturik ez zuela. Zenbait legebiltzar-talde horretaz baliatu ziren Talde Sozialistak egindako proposamenari garrantzia eta sinesgarritasuna kentzeko. Duela urtebete egindako eztabaida horretan, banku-erakundeen abusuzko jarrera, jarrera menderatzailea eta portaera antisozialak salatu zituen Itxaso jaunak. Arrazoi zuen Itxaso jaunak. Hortik aurrera, lehen aipatutako hiru neurriak proposatu zituen, eta argitu zuen proposatutako funtsa sortzeko –guztiok kritikatu genuena– ez zela beharrezkoa aurrekontu-sail gehigarriak sortzea. Argitzen saiatu zenez, funts horrek kreditu gisa funtzionatuko luke beharrezko edo premiazko lan jakin batzuk hasi behar dituzten erkidegoentzat, berme modura, kreditu-lagapenerako bermea. Edonola ere, Itxaso jaunak ez zuen talde bat ere konbentzitu funtsa sortzeko proposamenaren alde egin zezan. Hala, ekimen horren ordez, Euzko Alderdi Jeltzaleak eta UPyDk sinatutako erdibideko bat onartu zen, Alderdi Popularrak aldeko botoa eman baitzuen. Hain zuzen ere, erdibideko hori onartu zen. Erdibideko horren bidez, Eusko Jaurlaritzari eskatu genion, Etxebizitzaren Euskal Behatokiaren bidez, txosten bat prestatu eta publiko egin zezala finantza-erakundeen ez-ordaintzeen ondorioz jabekideen erkidegoetan sortutako berankortasunaren arazoari buruz. Halaber, berankortasun-egoera horiek sortzen egon zitezkeen finantza-erakundeei eskatu genien berehala ordain zitzatela zegozkien zorrak. Eta, azkenik, Eusko Jaurlaritzari eskatu genion mekanismo egokiak manten zitzala interesatuei informazioa emateko berankortasunaren aurrean egin beharreko urratsei buruz, oro har, zor zitzaizkien zenbatekoak erreklamatzeko eta, bereziki, finantza-erakundeei erreklamatzeko. Beraz, sozialisten ekimen hura onartu ez zen arren, gure ustez, baliagarria izan zen, arazo bat azalerazi zuelako, publiko egin zuelako, Legebiltzarrera ekarri zuelako eta, azkenean, erdibideko hura onartu zelako, esan bezala, Euzko Alderdi Jeltzalearen, UPyDren eta Alderdi Popularraren botoekin. Orain, esku artean daukagu eskatutako azterketa, eta, azterketa horretan, gauza oso interesgarriak esaten dira. Azterketa horren arabera, azaleratzen ari den eta garrantzi handia duen arazo baten aurrean gaude. Txostenaren arabera, kobratu gabeko zorrak urtero handitzearen arrazoia berankortasunaren kudeaketa txarra da, hain zuzen ere, zorrak erreklamatzeko prozedura judiziala ez ezagutzeagatik eta, gainera, prozedura horrek jabekideen erkidegoei sortzen dien kostu ekonomiko handiagatik. Halaber, txostenak dioenez, Euskal Autonomia Erkidegoaren kasuan, banketxeen berankortasuna batez bestekoa baino pixka bat handiagoa da (totalaren % 17); zehazki, 12 milioi euro izan ziren 2012an, Euskal Autonomia Erkidegoko jabekideen erkidegoetan guztira kontabilizatutako 63 milioietatik. Bestalde, txostenaren arabera, finantza-erakundeetan oso zabalduta dago ez ordaintzeko jarrera; ondorioz, jabekideen erkidegoek prozedura judizialaren bidez erreklamatu behar dituzte beren eskubideak. Horrek oso egoera ahulean uzten ditu jabekideen erkidegoak administrazio publikoek haiei legez eska diezazkieketen kontserbazio- eta mantentze-gastuei aurre egiteko. Bestalde, gai honek kaltetutako sektoreek berehalako neurriak eskatzen dituzte; besteak beste, jabekideen erkidegoak azken kontsumitzaile gisa katalogatzea, ez-ordaintzeak berreskuratzeko prozesuetan tasa judizialak aplika ez dakizkien eta Jabetza Horizontalaren Legean erreformak egitea, berankorrek azken bost urteetan egindako ez-ordaintzeen aurrean erantzun dezaten. Halaber, txostenak dio banketxeen berankortasuna handia dela kuantitatiboki eta gorantz egiteko joera agertzen duela. Horrek talka egiten du finantzaerakunde horiek, lege-sistemak ematen dizkieten aukerez baliatuz, beren kredituen berankortasunarekin daukaten jarrerarekin. Azkenik, esaten da lege-sistema ez dela nahikoa inolaz ere, eta, gainera, garestia dela jabekideen erkidegoek jasaten duten berankortasunari modu eraginkorrean aurrea egitea. Hori dela eta, gaiari buruzko neurri eraginkor eta premiazkoak hartu behar dira. Beraz, batetik, eskatutako azterketa hori daukagu eta, bestetik, badakigu finantza-erakundeek oraindik ere ez dutela ordaintzen. Hortaz, gure ustez, arazo hau konpontzeko irtenbide berriak proposatu behar dira, alegia, beste pauso batzuk eman behar dira. Hori dela eta, sozialisten ekimena kontuan izanik, eta gure osoko zuzenketak jatorrizko proposamena hobetzen ez duenez eta gainera zaharkitua geratu denez, proposamen hori atzera botatzea izango da onena, eta Sozialisten Taldearen jatorrizko proposamenaren aldeko botoa emango dugu. Hain zuzen ere, bat egiten dugu Itxaso jaunak azaldutako bost puntuekin. Besterik ez. Eskerrik asko. La | eu | https://www.legebiltzarra.eus/ic2/restAPI/pvgune_descargar/default/48ca2af9-a899-4b0e-bb9c-c0392503e2c4 | parl_eu_4250 |
10 | 77 | 10.04.2014 | URKOLA IRIARTE | EA-NV | Euskal Sozialistak legebiltzar-taldeak egindako legez besteko proposamena, banku erakundeek jabekideen erkidegoetan dituzten ez-ordaintzeei buruz. Eztabaida eta behin betiko ebazpena | Señora presidenta, señor consejero, señorías, buenos días a todos. Para introducir el tema, me parece oportuno recordar varios puntos sobre los antecedentes de la propuesta y sobre los argumentos utilizados para justificar la proposición no de ley que hoy se presenta. En el texto se dice que el 7 de marzo se realizó un debate en este Parlamento sobre las deudas de las entidades financieras con las comunidades de propietarios. 2013ko azaroaren 5ean erregistratutako ekimen horretan, halaber, esaten da martxoaren 7an eztabaidatutako ekimen horren bidez berehalako laguntza eman nahi zitzaiela jabekideen erkidegoei, ikusten ari baitziren obligazioak betetzen berankorren bihurtzen ari zirenak banketxeak zirela. Hoy, cinco meses después de que se presentara la propuesta, y con otro 7 de marzo que ha pasado, vienen otra vez con este tema urgente. Pero no es esa la cuestión más importante. Ekimenaren justifikazioan honela esaten da hitzez hitz: "Legebiltzarreko gehiengoa ados zegoen kaltetutako jabeei ez zitzaiela laguntzarik eman behar zorra kuantifikatuko zuen txoten ofiziala egin bitartean". Yo diría que esto no es así. En el acuerdo aprobado se solicitaba al Observatorio de Vivienda que realizara un documento –eso es así–, pero no se quedaba en eso. Se solicitaba a los bancos que realizaran los pagos inmediatamente, y también se les solicitaba lo que fuera más práctico para los casos de morosidad: se pedía al Gobierno Vasco que mantuviera los instrumentos para informar a los propietarios sobre los cauces y procedimientos que se deben seguir para reclamar las deudas. Se refería al programa Bizilagun. Eztabaida horri buruz uste dudana da Legebiltzar honen gehiengoa, Alderdi Sozialista salbu, ez zegoela ados finantza-erakundeen zorrak ordaintzeko diru publikoa erabiltzearekin. Talde Sozialistak aurkezturiko proposamenaren hirugarren puntuan, Eusko Jaurlaritzari eskatzen zitzaion funts bat sor zezala "jabekideen erkidegoen beharrei erantzuteko, baldin eta, finantza-erakunde batek haiekin duen zorraren ondorioz, Jabetza Horizontalaren Legeak eskatutako obligazioak bete ezin badituzte. Horretarako, erkidegoari dagozkion lege-akzioetan subrogatuko litzateke kaltetutako erkidegoei dagokiena kobratzeko". Esa era la literalidad del texto y el meollo de la propuesta, aunque el representante socialista intentó justificar ese planteamiento para obtener más votos. No voy a entrar en valorar si acertó o no en esa justificación. Beraz, horixe zen proposamenaren ardatza. Ez dut iritzirik emango testuak zioenaren kontrakoa sinetsarazteko eman zituen arrazoiei buruz. Damborenea jaunak proposamenari buruz egin zuen parte-hartzeari lotuko natzaio, eta ordezkari sozialistak azaldu nahi izan zuen testuinguruak izan zuen arrakastari. Hortaz, eztabaida horretan, azkenean, kaltetutakoei zerbitzuak eta irtenbideak emateko proposamen praktiko batzuen alde egin zen, eta ez itxura egiteko irtenbide batzuen alde, eta are gehiago banketxeek ordaindu beharrekoa ordaintzeko diru publikoa erabiltzearen alde, Talde Sozialistak egin nahi zuen bezala. Hoy hacemos el mismo planteamiento. Denunciamos la actitud de las entidades financieras que no pueden hacer frente a las obligaciones que tienen con las comunidades de propietarios, y les pedimos una vez más que realicen esos pagos inmediatamente. Y además, pedimos al Gobierno Vasco que, tal y como ha hecho hasta ahora, siga ofreciendo información y actuando como intermediario con las comunidades de propietarios mediante el programa Bizilagun. Azaroaren 5ean aurkezturiko ekimenari dagokionez, uste dut zenbait ñabardura egin behar direla dagokion testuinguruan kokatu ahal izateko. Lehenengo puntuan, azken kontsumitzaile gisa katalogatzea proposatzen da berrekuratze-tasak ordaindu ez ditzaten. Lehen esan den moduan, Finka Administratzaileen Elkargoaren Kontseilu Nagusiak Zerga Zuzendaritza Nagusiari apirilaren 23an egindako kontsulta lotesle baten arabera, pertsona fisikotzat hartuko dira, nortasun juridikorik ez dutenez gero. Beraz, gauza bat da eztabaidatzea tasak bidezkoak diren ala ez, norbaitek ordaindu beharko balitu, baina, kasu horretan, beste edozein pertsona fisikok beste edozein arlotan duen egoera berean daude. Bigarren puntua: Jabetza Horizontalaren Legea aldatzea berantiarrek azken bost urteetan ordaindu gabeko kuoten gaineko erantzukizuna izan dezaten. Esan den moduan, aldaketa bat egin da, hori ere Finka Administratzaileen Kontseilu Nagusiaren eskariz, eta zenbait alderdik Kongresura eztabaida hori eraman ondoren –aipatu den moduan–, nahiz eta, hasieran, kontseiluak hiru urte izatea eskatzen zuen. Gero, zenbait dokumentu daude behintzat hiru urtera luzatu delako poztasuna agertzen dutenak. Eta hiru ala bost urte izan behar duten baloratzen hasi aurretik, gogoratu beharko litzateke Kongresuko talderen batek esaten zuela urtebeteko epea mantendu beharko litzatekeela; izan ere, bost urtean mantentzea esaten dugunean, bost urterako mantentzen ari gara edozein banketxerentzat eta banketxe bati zorrak dituen etxebizitza bat erosten dion edozein pertsonarentzat. Beraz, aplikazio horrek hainbat interpretazio izan ditzake. Hirugarren puntuari dagokionez, 2012ko martxoaren 7an eztabaidatutako legez besteko proposamenaren hirugarren puntua gogorarazten digu, eta hortxe daude lehen gogoratutako aurrekarietako batzuk. Proposamen hartako hirugarren puntuan zati bat hitzez hitz kopiatuta dago; aldaketa bakarra da funts hitzaren ordez plan agertzen dela. Esan bezala, testu hartan, jabekideen erkidegoek finantza-erakunde baten zorrak direla-eta izan ditzaketen beharrizan-egoerei aurre egiteko funts bat sortzea eskatzen zen. Beraz, gure ustez, hitz bat aldatu arren, proposamenaren egilearen asmoa da baliabide publikoak erabiltzea banketxeek egin beharreko zerbait egiteko, alegia, dagokiena ordaintzeko. Horregatik, Bizilagun programaren bidez, Eusko Jaurlaritzak informazioa emateko eta bitartekari lanak egiteko zerbitzuak mantentzea proposatu genuen. Zerbitzu publikoa, unibertsala eta doakoa da, jabekide erkidegoetan sortzen diren desadostasun eta arazoak konpontzeko tresna erabilgarriak eskaintzen dituena. Laugarren puntuari dagokionez –banketxeei ordain dezatela eskatzea– ezer gutxi daukat gehitzeko. Jakina eskatzen diegula ordainketak egin ez dituzten finantza-erakundeei berehala ordain dezatela. Banketxeen ez-ordaintze kasu guzti guztiak salatzen ditugu onartezinak eta lotsagarriak iruditzen zaizkigulako, etika orotatik kanpo daudelako, are gehiago gaur egun bizi dugun egoeran. Irmotasun berarekin, mila kasu izan ala bakarra izan. Orokortu gabe eta efektu bat lortu besterik egin nahi ez duen beste edozein neurri beharrik gabe. Jaurlaritzak publiko egingo lukeen finantzaerakundeen zerrendari dagokionez, eskaera hori betetzea ere ezinezkoa dela uste dut, zerrenda hori ez dagoelako. Beraz, ez da posible; hori bai, zerrenda hori daukanak publiko egitea eskatuko nuke. Nada más por ahora. Gracias. La | eu | https://www.legebiltzarra.eus/ic2/restAPI/pvgune_descargar/default/48ca2af9-a899-4b0e-bb9c-c0392503e2c4 | parl_eu_4251 |
10 | 77 | 10.04.2014 | DAMBORENEA BASTERRECHEA | PV-ETP | Euskal Sozialistak legebiltzar-taldeak egindako legez besteko proposamena, banku erakundeek jabekideen erkidegoetan dituzten ez-ordaintzeei buruz. Eztabaida eta behin betiko ebazpena | Eskerrik asko, presidente andrea. Itxaso jauna, uste dut bozeramaile batek baino gehiagok gogorarazi dizutela duela urtebete gai honi buruz egindako eztabaidan zer esan zen. Hona etorri, eta nahi izan zenuen guk ere esatea, banketxe batek jabekideen erkidego bati dirua zor dionean, Eusko Jaurlaritzak, alegia, euskaldun guztiok gure diruarekin ordaindu beharko genukeela zor hori. Horixe eskatu zenuen hemen duela urtebete. Eta gaur, zuzenean hori eskatzera ausartzen ez zarenez, itzulinguru bat egin duzu, eta jabekideen erkidegoetan sortzen diren beharrizan-egoerei aurre egiteko plan bat martxan jar dadila eskatu duzu. Begira, galdera bat egingo dizut. Hain interesatuta zaudenez eta jabekideen erkidegoak hainbeste defendatzen dituzunez, eta jabekideen erkidegoen arazo handi gisa azaldu diguzunez zorren % 17 omen den hori, zergatik ez diguzu ezer ere ekarri zorren beste % 83ari buruz? Izan ere, pentsatzen dut, jabekideen erkidegoena konpondu baino lehen, % 17 hori baino lehen, zorren % 83 konpondu beharko dela, baldin eta zuk proposaturikoarekin ezer konpontzen bada. Eta, orain, zuk proposatzen duzun horri buruz arituko naiz. Azken kontsumitzaileena aipatu dizute: zeintzuk diren, zergatik diren eta nola diren. Eta jabekideen erkidegoak direna dira; azken kontsumitzaileak dira segun eta zertarako, zu eta ni bezala eta gainerako pertsona fisiko eta juridikoak bezala. Zure bigarren puntua, berriz, ez dut ulertzen. Nire ustez, zure proposamena ez da berantiarrek azken bost urteetan ordaindu gabeko kuoten gaineko erantzukizuna hartzea. Nire ustez, etxebizitza azken bost urteetako ez-ordaintzeekin afektatuta geratzea da proposatzen duzuna. Izan ere, badakizu, gaur egun, azken hamabost urteetako erreklamazioak egin daitezkeela; beraz, ez dut sinesten esaten ari zarenik legea aldatu eta banketxeek, azken hamabost urteetakoak beharrean, azken bost urteetako zorrak bakarrik ordaindu behar dituztela. Eta, hori horrela bada, zure testuan gaizki idatzita dagoela uste dut. Baina, azaldu dizuten moduan, etxebizitza baten edo lokal baten hiru urteko afekzio hori, lege batean egiten denean, hala nola Jabetza Horizontalaren Legean, banketxeena ez ezik jende guztiarena ere bada. Eta badakizu horrek esan nahi duela, etxebizitza bat edo lokal bat eskualdatzen denean, etxebizitza edo lokal hori erosi duen jabe berriak, aurrez, zor diren erkidegoko kuota guztiak ordaindu beharko dituela. Baina hori aspalditik da horrela. Etxebizitzaren afekzioa kuoten azken hiru urteetara zabaldu da, baina horrek ez du esan nahi azken hamabost urteetan zor diren kuota guztiak ordaindu behar ez direnik. Gauza bat esan behar dizut. Ez dut ulertzen esatea justizia oso garestia dela. Argi dago norbaitek –banketxe batek ere bai– ez baditu ordaintzen jabekideen erkidego bateko kuotak, eta erkidegoak erreklamatzen baditu, kostuekin kondenatuko dutela, eta, beraz, jabekideen erkidegoak ez du ordaindu behar tasa judizialik eta antzekorik; banketxeak ordainduko du. Txosten horretan ageri den gauzarik garrantzitsuena da jabekideen erkidego gehienek ez dakitela nola erreklamatu banketxeei, nahiz eta nahiko paradoxikoa izan hori; izan ere, hainbeste ere ez dela, jabetza-ganberak izaten ziren, jabekideen erkidegoei eta jabe indibidualei justiziarekin zituzten arazoei buruz edo justizia-administraziora zuzendu beharreko erreklamazioak egiteko moduari buruz aholku emateko. Badakizu Eusko Jaurlaritzak hartu zituela eskumen horiek, eta jabetza-ganberak desagertu egin zirela. Beraz, Eusko Jaurlaritzaren eskumena eta obligazioa da jabekideen erkidegoei edo jabeei aholku ematea ez-ordaintzeekin –banketxeenak nahiz partikular batenak– dituzten arazoak kudeatzen laguntzeko. Esan behar dizut, hain zuzen ere, banketxeekin izaten dela arazo gutxien eskatutakoa kobratzeko, eta azalduko dizut zergatik. Begira, oso erraza da: beste edozein jabekideren kasuan bezala lokala ordainketari afektatuta egoteaz gainera, nahikoa duzu Espainiako Bankuan banketxearen kontuak bahitzea. Izan ere, badakizu banketxe guztiek kontu bat daukatela Espainiako Bankuan. Beraz, ahaztu lokalaz, ez duzu-eta bahiketaren edo enkantearen beharrik. Bahitu Espainiako Bankuko kontua, eta kobratu zuzenean edozein bankuk edozein jabekideen erkidegorekin edo banketxe horrek duen beste edozein hartzekodunekin duen zorra. Oso erraza da banku bati kobratzea. Hori bai, arazoa bada jabekideen erkidegoek ez dakitela banketxea demandatu, epaitegira jo, kostuekin irabazi eta doan aterako zaiela, eta gainera, ez daukatela lokala enkantean jarri beharrik badutelako likidoa non bahitu, esan behar dizut, bere garaian esan nizun moduan, ez dudala uste jabekideen erkidegoen arazo handiena zorren ustezko % 17 hori denik. Arazoa % 83a da. Nik uler dezaket zuk proposatzea funts bat sor dadila, hainbat arrazoi direla medio jabekideen erkidegoarekin dituzten zorrak ordaindu ezin dituzten jabekideentzat eta erkidego horiei arazoak sortzen dizkieten horientzat, demandatu eta etxea enkantean jar diezaieketela jakin arren, ez baitute egiten pertsona horiek dituzten beharrengatik. Eta horrek bai sortzen dituela arazoak jabekideen erkidego askotan. Gainera, urteekin, areagotzen ari dira arazo horiek, gainerako jabekideak ari baitira jabekideen erkidego horietan bizi diren pertsona horien dirusarrera falta betetzen. Ulertuko nuke arazo horiek konpontzeko funts bat sortzea proposatuko bazenu. Ulertzen ez dudana da hain ezkerrekoak diren alderdi batzuek, ezkerrerago zein dagoen borrokan aritzen diren horiek, banketxeen zorrarena konpontzea proposatzea. La | eu | https://www.legebiltzarra.eus/ic2/restAPI/pvgune_descargar/default/48ca2af9-a899-4b0e-bb9c-c0392503e2c4 | parl_eu_4252 |
10 | 77 | 10.04.2014 | ITXASO GONZÁLEZ | SV-ES | Euskal Sozialistak legebiltzar-taldeak egindako legez besteko proposamena, banku erakundeek jabekideen erkidegoetan dituzten ez-ordaintzeei buruz. Eztabaida eta behin betiko ebazpena | Amaieratik hasiko naiz. Damborenea jauna, aurreko eztabaidan, ukatu egiten zenuen arazoa bazenik ere eta orain, noski, txostena aurkaratu ezin daitekeenez, nahiago duzu zure hitzaldi guztia niri eta nire ahulezia guztiei eskaintzea, hemen daukagun arazoari heldu beharrean. Gauza bat esango dizut, azpian dagoen gaia hainbat aldiz atera da eta; ez zen hori gaur proposatzen genuena. Baina, begira, Jabetza Horizontalaren Legearen 22. artikuluak argi eta garbi dio erkidegoak bere funts propioekin edo bere alde dituen kredituekin erantzuten duela. Eusko Jaurlaritzak borondatea izan balu, akordio honen bidez edo bere borondatez, ez funts galdura, baizik eta ezohiko lanak egin behar dituzten eta behar dituzten baliabide guztiak ez dituzten erkide- goei laguntzeko, hain zuzen ere, jabe batek bere derramak eta kuotak ordaintzen ez dituelako, Jaurlaritzak dirua emango lioke maileguan, eta, ondoren, diru hori berreskuratuko luke. Eta jabekide guztiek ordaindu badute, horiek alega dezakete ordaindu dutela, eta ordaindu ez duena jazarri daiteke, erkidegoak bere aldeko kredituekin erantzuten duelako, alegia, Jaurlaritzak ez luke diru publikorik galduko finantziazio horren bidez, ez baitira banketxeak finantzatzen, baizik eta muturreko egoera batean dauden erkidegoak. Baina zuk batez ere, eta talde guztiek, nahiago izan zenuten proposamena ez ulertzea, agian nik ere ez nuelako behar bezain ondo azaldu; baina argi zegoen ez genuela banketxeak finantzatzea proposatzen. Edonola ere, esan behar dizut orain finantzatu egiten direla banketxeak Sareb-en bidez, jabetza horiek ematen zaizkielako eta hori guztia bereganatzen dutelako. Baina horrek ez luke horrela izan behar; izan ere, zure arabera, jabetza horiek eskualdatzean, eskuratzaile berriak bere gain hartzen ditu zenbateko horiek. Bada, ez. Gogorarazi behar dizut, Kode Zibilaren 1205 artikuluaren arabera, zorduna ordeztu egin daitekeela, baita lehenengoaren onespenik gabe ere, baina ez hartzekodunaren onespenik gabe. Beraz, erkidego hartzekodunak ez badu onartzen zordun horren nobazioa, hark jarraituko du zordun izaten, nahiz eta ez izan jabea, hainbat zenbateko metatu dauzkalako. Beraz, ez da egia zuk diozuna. Azken finean, Urkola jauna, zu ere ados agertu zara Damborenea jaunak aurreko eztabaidan esandakoarekin, alegia, zuk ere ukatu egiten duzu arazoa, baina gero, egoera hau lotsagarria dela diozu. Niri lotsagarria iruditzen zaidana bipolaritate hori da. Izan ere, arazoa lotsagarria da eta egon badago, baina aurreko eztabaidan, Damborenea jaunak ez zuen bakarrik esan arazorik ez zegoenik, baizik eta ezkertiartasun merkea egitera etorri ginela esan zigun. Baina arazoa egon badago. Gainera, gauza bat aholkatuko dizut, Damborenea jauna: sar zaitez Interneten, eta idatzi "banketxeen berankortasuna jabekideen erkidegoekin"; ikusiko duzu zenbat sarrera ageri diren. Beraz, ez da nik asmatutako arazo bat. Bestalde, azken kontsumitzaileen gaia eta gainerako guztiak txostenetik aterata daude, alegia, Nafarroako Parlamentuan lortutako adostasun batetik aterata daude, non zure talde parlamentarioak ere parte hartu baitzuen, eta, halaber, administratzaileen elkargoen eskari bat zen. Beraz, ez naiz ari arazo bat asmatzen eta ez naiz ari proposatzen gaiarekin lotutako kolektiboek egindako gomendioetan oinarritu gabeko irtenbiderik. Alegia, hau ez da guk sortu, girotu eta imajinatutako arazo bat, baizik eta izan baden arazo bat. Arazoari aurre egin nahi ez bazaio, arazoa badela ukatu nahi bada, horrelako diskurtsoak ezkertiartasun merkearen adierazle direla, banketxeen aurka egiten dutela eta banketxeak zoragarriak direla esan nahi bada –banku txarra izan ezik–, bada ez. Txostenak berak dio arazo hori orokorra eta gero eta handiagoa dela; ez diot nik. Baina zuei iruditzen bazaizue praktika horiek mantendu egin behar direla eta botere publikoek ez dituztela kontrolatu behar, bada, aurrera. Eskerrak eman nahi dizkiet gure ekimena babestuko duten taldeei, ez baita arazoa konponduko duen ekimen bat; izan ere, erakunde horiek bere jarrerari eusteko daukaten asmoa ikusirik, ez da konponduko. Baina, hala ere, arazoa zabaltzen lagunduko du, beste ganbera batzuek ere antzeko ekimenak aurrera ateratzen badituzte eta iritzi publikoak eta ganberetako ordezkariek estutzen badituzte. Horretan datza kontua. Badaude moduak. Funtsaren bidez, erkidegoei aukera ematen zaie akzioak aurrera eramateko eta, azkenean, ordaindu behar duenari ordainarazten zaio kostua, arazoari itzuri egin gabe. Baina beno, hura ez zena urrera atera, eta horregatik ez dugu ekarri gaur hona. Beste formulazio bat ekarri dugu, esan bezala, Nafarroako Parlamentuan erabilitako berbera. Eta, logikaz, han ados agertu ziren talde parlamentarioek hemen ere ados agertu beharko lukete. Ez badira gai hori egiteko, ezin dute inkoherentzia hori estali nire hitzaldia gutxietsiz. | eu | https://www.legebiltzarra.eus/ic2/restAPI/pvgune_descargar/default/48ca2af9-a899-4b0e-bb9c-c0392503e2c4 | parl_eu_4253 |
10 | 77 | 10.04.2014 | BEITIALARRANGOITIA LIZARRALDE | EH Bildu | Euskal Sozialistak legebiltzar-taldeak egindako legez besteko proposamena, banku erakundeek jabekideen erkidegoetan dituzten ez-ordaintzeei buruz. Eztabaida eta behin betiko ebazpena | Mila esker. Egia esan hasieran ez neukan hitza hartzeko asmorik, besteak beste propio nik azaldu dudanarekiko ez delako erantzun behar bat sortu. Baina egia da egin direla hausnarketa batzuk niri ere zer hausnartu edo zer mahai gaineratu eman didatenak, eta nik ere ez dut iazko eztabaida ekarriko, ze orduan fondo horri buruz pentsatzen genuena esan nuen eta ez da gaurko gaia. Niri sortu zaizkidan bizpahiru erreflexioak dira, norbanakoak etxe bat erosten dionean beste bati, jakiten du kargarik daukan edo ez, eta bere kalkuluak egiten ditu prezio eta karga horien arabera eta egiten duen tratuan eskaintzen zaiona bere aldeko den edo ez den. Finantza erakundeek etxea asko eta asko lortzen dituzte beste modu batera, lortzen dituzte kreditu bat ordaintzen ez delako. Eta bidean ateratzen duten etekina ikaragarria da. Beraz, etekina ikaragarria izatearekin batera, zorra bereganatu egin beharko lukete. Eta ez dut uste bi errealitateak nahastu nahi izateak ekarri behar duenik finantza erakundearekiko daukagun jarrera norbanakoen errealitatearekin nahastea. Eta komunitateekin dituzten zorretan beste hainbeste pentsatzen dut. Uste dut denok gure etxean bizi garenean edo gure etxe atarian bizi baldin bagara –ni horrela bizi bainaiz, beste bizilagun batzuekin–, jakiten dugula guk ere, zentzua pixka bat erabilita, bereizten zein den gure bizilagun batek daukan zorraren arrazoia. Eta batzuetan, nahiz eta komunitateari sekulako triskantzak eragin, badakigu neurtzen zein zorren aurrean begirunez jokatu behar dugun eta malgu, eta zein zorren aurrean ez. Eta uste dut edozein etxe komunitatetan, oso jende arrunta bizi denean, zorra daukana finantza erakundea izatea, alegia guztietan aberatsena izatea, ez dela onargarria. Beraz, uste dut pertsonok badakigula ere hori bereizten, eta badakigula ere errealitate guztiak ezin direla zaku berean sartu, eta proposatzen ari garen horrek besteekiko eta errealitate arruntekiko izan dezaken eraginaren baitan gauzak proposatzen. Guk behintzat ez dugu horrela ikusten, eta uste dugu eta aspaldi esan dugu hemen, finantza erakundeei eskatu egin behar zaiela, exijitu ere bai eta estutu ere bai, ze normalean bihozgabeak dira eta etekina besterik ez dute izaten. Eta normalean, etxe bizilagunen artean beste parametro batzuk ere, zorionez, oraindik izaten dira eta ez dira bakarrik hauek izaten. Eta nik portzentajeen eztabaida horretan, ze helburu berberera zioan portzentajeak erabiltzearena, ez naiz sartuko. Bakarrik txostenari begiratuko diot eta txostenak, % 17 horretan zentratu beharrean, honek, komunitateen zorraren arazoan edo berankortasunaren arazoan hartu duen pisuaren garrantzia azpimarratu egiten du. Beraz, uste dut hori ere badela datu bat. Eta nik, azkena, ze askotan sentsazioa daukat Legebiltzar honetan daramadan denboran finantza erakundeekiko, ez errespetua, ze errespetua mundu guztiak merezi du, nolabaiteko ez dakit ze beldur dagoen. Nik gauza bat diot. Zorrak kuantifikatu badaiteke, zorra ebaluatu badaiteke, nola ez da posible zordunen zerrenda egitea? Nik galdera hori utziko nuke airean. Zaila da zorra kuantifikatzera iristeko gaitasuna izatea, baita ebaluatzera, kualifikatzera eta egitera, eta zerrenda ez da egingarria? Niri hori sinestezina egiten zait. Eta pentsatu nahi dut kalean dagoen edonork ekuazio hori ez duela oso ondo ulertzen. Mila esker. | eu | https://www.legebiltzarra.eus/ic2/restAPI/pvgune_descargar/default/48ca2af9-a899-4b0e-bb9c-c0392503e2c4 | parl_eu_4254 |
10 | 77 | 10.04.2014 | URKOLA IRIARTE | EA-NV | Euskal Sozialistak legebiltzar-taldeak egindako legez besteko proposamena, banku erakundeek jabekideen erkidegoetan dituzten ez-ordaintzeei buruz. Eztabaida eta behin betiko ebazpena | Es verdad. El estudio dice lo que dice. Azterketak dioena dio; argitu behar da –bestela ezin zitekeenez– azterketa horretan, Estatuko Finka Administratzaileen Kontseilu Nagusiak egindako azterketetan esaten dena jasotzen dela. Horrela behar zuen; izan ere, besteak beste –ez oraingoan, eta ez dakit urte honetan egin den ala ez den egin– baina nik hainbat dei egin nituen Gipuzkoa, Araba eta Bizkaiko elkargoetara, eta esan zidaten ez zeukatela daturik; beraz, logikoa da dauden datuetara jotzea. Y le voy a responder únicamente el último punto. En cuanto a la cuantificación, fíjense cómo se ha hecho el estudio: se trata de aproximaciones sacadas y trasladadas según no sé qué cantidades de los colegiados del consejo. Eso es así; y yo no pongo en duda los números, pero creo que hay mucha diferencia de ahí a saber la cantidad de cada banco. Y no le voy a responder nada más, porque, en gran medida, estoy de acuerdo con el discurso que ha hecho al principio. Diría que seguía muy de cerca al discurso que hice hace un año, porque al principio pensé que era muy semejante. Eta, Itxaso jauna, esan behar dizut azterketa hori ez dela 2013koa, ez 2014koa, eta banketxeen zorra ez dela 2013koa, ez 2014koa. Kontseiluaren azterketen arabera, berankortasunari buruzko lehenengo planean, eta bigarrenean eta hirugarrenean, horixe eskatzen ari zen, baita 2009an eta 2010ean ere; 2011n ere bazegoen zor hori, baina orduan ez dakit zer egin zenuten. Baina benetan atentzioa ematen didana da logika politikoaren eredu gisa Nafarroa aipatzea. Akordioak lortu diren beste lurralderen bat aipa zenezakeen –noski, zenbait gauza aldatuta–, baina zuk, Alderdi Sozialistak, Nafarroako logika aipatzea... Musika militarraren kontu hori "hemen nik agintzen dut" horrengatik izango dela pentsatzen dut. Halaber, eskerrak eman nahi dizkizut tribuna honetatik orain arte egin gabeko konbentzitze-saiakera egiteagatik. Eta ezer gutxi gehiago daukat gaineratzeko. Berankorren zerrendarena bakarrik. Hainbeste hitz egiten dugu udalen eta administrazioen gertutasunari buruz, eta pentsatzen dut foru-aldundia gertuago egongo dela, baldin eta banketxeen zorra hain ezaguna bada. Ziur naiz udalek eta Gipuzkoako Foru Aldundiak, adibidez, izango dutela horren berri. Dei egin nahi diet Donostiako, Hernaniko, Irungo, Eibarko udalei zerrenda horiek publiko egin ditzaten; izan ere, nik ez dut aurkitu Estatutuan eta Konstituzioan zerrenda hori publiko egiteko eskumena Eusko Jaurlaritzarena denik. Eta hemen esan da ez daukala zerikusirik hitz egindako gaiaren funtsarekin, baina irakur ezazue; Maneiro jauna, irakurri zuk ere. Azterketa egina zegoen, eta egia da zure ekimena pixka bat zaharkitua geratu zela, baina irakur ezazu zer dioen testuak. Aldatzen den bakarra da funts hitzaren ordez plan ageri dela. Gainerako guztia berdina da; beraz, ez dut ulertzen funtsik gabeko plan bat. Ateratzen dudan ondorio bakarra da PSOE, Bildu eta UPyD elkartu direla Eusko Jaurlaritzari eskatzeko dirua jar dezala banketxeek ordaindu beharreko arazoak konpontzeko. Nada más. Gracias. La | eu | https://www.legebiltzarra.eus/ic2/restAPI/pvgune_descargar/default/48ca2af9-a899-4b0e-bb9c-c0392503e2c4 | parl_eu_4255 |
10 | 77 | 10.04.2014 | DAMBORENEA BASTERRECHEA | PV-ETP | Euskal Sozialistak legebiltzar-taldeak egindako legez besteko proposamena, banku erakundeek jabekideen erkidegoetan dituzten ez-ordaintzeei buruz. Eztabaida eta behin betiko ebazpena | Eskerrik asko, presidente andrea. Itxaso jauna, duela urtebete nik ez nuen esan arazorik ez zegoenik. Kontua da zu ez zinela gai izan Autonomia Erkidegoan kasuren bat bazen esateko, eta horixe esan zenuen tribuna honetan. Eta gaia eztabaida genezan ekarri zenuen tribuna honetara. Gaur, proposamen horren hirugarren bertsioa ekarri diguzu, proposamen horren funtsari buruzko bertsioa. Izan ere, lehenengo bertsioa aurkeztutako testuan jasotzen da; bigarren bertsioa duela urtebete ematen saiatu zinen azalpena da, eta, gaur, hirugarren bertsioarekin etorri zara. Lehen esandakoa errepikatuko dizut: begira, nik uler dezaket zeuen burua hain ezkerreko eta aurrerakoitzat duzuenok autonomiaerkidegoetako arazoen % 83 konpontzen saiatzea –eta ez % 17–, gainera, jakinik, % 83 horren barruan, erkidegoko kuotei aurre egiteko bitartekorik ez dagoen jendearen arazoak daudela. Eta uler dezaket hain ezkerreko eta aurrerakoia den norbaitek proposatzea Eusko Jaurlaritzak pertsona horiei lagundu behar diela, eta, horren ordainetan, etxebizitza edo lokal horiekin bermatzea itzulera. Hori uler dezaket. Ulertzen ez dudana da hain aurrerakoia eta ezkerrekoa den jendea hona etortzea banketxeek jabekideen erkidegoekin dituzten zorrei diru publiko bidez aurre egitea proposatuz. Bai, Itxaso jauna, horixe ekarri diguzu berriz ere. Orain, "plan" deitu diozu, lehen "funts". Proposamenaren hirugarren bertsioa eman diguzu gaur, baina, azkenean, proposatzen diguzue diru publiko bidez ordain ditzagula banketxeek jabekideen erkidegoekin dituzten zorrak. Eta azaldu dizut errazen harrapatzen eta enbargatzen diren zordunak direla, guztiek baitute kontua Espainiako Bankuan; ez da beharrezkoa lokala edo etxebizitza enkantean jartzea ere. Eta, bigarrenik, ikus dezagun; ez dakit ondo ala gaizki ulertu didazun ala ez didazun ezer ere ulertu. Nik ez dut esan zorduna aldatu behar denik. Esaten ari naizena da, etxebizitza edo lokala bost urtez zorra ordaintzeari lotzea proposatzen denean, jabea aldatu arren, etxebizitza edo lokal hori erkidegoko zorren ordainketari afektatuta gertatzen dela, eta hori hiru urtera luzatu dela, eta esan dudana da hori nahikoa iruditu zaiela bere garaian eskatzen zutenei ere. Eta, gaur, bost urte eskatuz etorri zara. Eta berdin da. Zorduna ez da aldatzen, eta jabea aldatuta ere, lokalak zor horiengatik erantzuten du, eta nahi adina aldiz alda daiteke hiru urtean, lokalari lotuta dagoelako. Beraz, uler ezazu esaten ari naizena, eta ez esan oker nabilenik. Eta orain, zordunen zerrendarena. Noiz bihurtzen da norbait zordun? Itxaso jaunak esaten duenean? Finka Administratzaileen Elkargoak esaten duenean? Ala epaitegi batek esaten duenean? Banketxe zordunen zerrendarik baduzue, dei egiten dizuet publiko egin dezazuen. Zergatik ez dute publikatzen finka-administratzaileen elkargoek? Ustez, haiek jakin behar dute zer banketxek zor duten, nori zor dieten eta zenbat. Zergatik egin behar du Eusko Jaurlaritzak edo administrazio publiko batek zerrenda bat ez dakit nork emandako datu batzuetan oinarrituta? Eta ez bada benetakoa? Nork erantzungo du? Beste behin ere, gu guztiok diru publikoarekin, norbaitek izandako ideia zoragarri horri esker. Bada, begira, gure ustez, diru publikoa beste gauza batzuetarako dago, eta ez banketxeei mesede egiteko. La | eu | https://www.legebiltzarra.eus/ic2/restAPI/pvgune_descargar/default/48ca2af9-a899-4b0e-bb9c-c0392503e2c4 | parl_eu_4256 |
10 | 77 | 10.04.2014 | MINTEGI LAKARRA | EH Bildu | Mozioa, Laura Mintegi Lakarra EH Bildu taldeko legebiltzarkideak aurkeztua, Euskaltelen lurraldearekiko atxikimendua bermatzeari buruz. Eztabaida eta behin betiko ebazpena | Legebiltzarburu andrea, lehendakaria, legebiltzarkideak, Euskalteleko ordezkariak egun on guztiei. Mozio hau eragin zuen interpelazioan galdetzen genion lehendakariari ea ze lan bermatuko duen Jaurlaritzak Euskaltelen atxikimendua lurraldearekiko, eta Tapia andreak eman zigun erantzunak ez gintuen batere asebete. Sailburua enpresaren egoera osasuntsuaz mintzatu zitzaigun, eta horrela justifikatzen zuen Jaurlaritzak ez izatea partaidetzarik, enpresa badelako bideragarria. Ordutik hona hilabete bat pasatu da eta hiru egun, eta egoera zeharo gaiztotu da. Greba mugagabe baten bezperan gaude eta, aurreko grebetan gertatu ez bezala, oraingo honetan sindikatu guztien babesa du. Egia da alde batetik Tapia andreak esaten zuena, Euskaltel oparoa da, hori egia da. Alde batetik, badauzka telefonia mugikorrean 415.000 linea eta horietatik 100.000 linea bakarrik 2013an eskuratu ditu. Bost urtetan pasatu da 29 milioiko irabazietatik, 48 milioiko irabazietara. Baina egia da, nahiz eta irabazi duen, langileen soldata igo egin dela bakarrik IPCaren arabera. Esaten dugun bezalaxe, azken irabaziak handiak izan dira. Alde horretatik, argitu behar dut gauza bat, eta espero dut Tapia andreari zuzentzea aurrekoan eduki zuen okerra. Berak esaten zuen irabazietatik % 9 inbertsioetara doala, hau da, 40 milioi sartu zirela. Ez dira 40, 32 dira, eta gainera ez doaz irabazietatik, kopuru hori bazegoen aurreikusita aurrekontuetan. Beraz, argitu beharko litzateke irabazi horiek, 48 milioi horiek, non sartu diren edo zertarako erabili diren, ze inbertsioetarako dirua gutxiago izan da eta beste partida batean zegoen aurreikusita. Gaur egun Euskaltelek dauzka 540 langile, baina garai batean 1.800 pertsonak egin izan dute lan Euskaltelentzat eta egun ez dira heltzen 1.000 pertsonetara. Aurrejubilazioak batetik, baja intzentibatuak bestetik, kontua da pixka-pixkanaka gutxitzen joan izan dela langileen kopurua Euskaltelen. Eta egia da bai, inbertsio handiak egin izan dira. Kalkulatu egiten da 2.000 milioi ingurukoak izan daitezkeela, baina gehienak egin izan dira diru publikoaz. Beraz, Euskaltel egia da, erreferentziazko enpresa da telekomunikazioetan Erkidegoan. Eta hemen, Erkidego honetan, badauka presentzia bat, aitzindaria da, erreferente bat da. Nola ulertzen da, hain basatia izanda sektore hau eta lehia hain handia izanda, beste enpresa batzuek Euskaltelek baino 38 aldiz gehiago fakturatzen dutela –Telefonikak esate baterako– edo 18 aldiz gehiago –esate baterako Vodafonek–, nola ulertzen da Euskaltelek edukitzea presentzia hori Erkidegoan? Euskaltelen alde egin zuen gizarteak, bere-beretzat hartu baitzuen egitasmo hura. Euskaltelek, ordea, erantzuten al dio konfiantza horri? Hortxe dago koska. La cuestión es si siente Euskaltel el mismo apego hacia esa población que la mantiene. La realidad es que nuestras instituciones han vendido sus participaciones y que, en consecuencia, en estos momentos casi la mitad de las participaciones se encuentran en manos extrajeras. Ea berak ere sentitzen duen atxikimendua berak sostengatzen duen populazioarekiko. Errealitatea da hemengo erakundeek saldu dituztela beren partizipazioak eta momentu honetan ia erdia kanpoko eskuetan daudela. Hain zuzen ere ad hoc sortutako enpresa batek, egun egoitza Holandan daukana eta kapitala Ipar Amerikakoa eta italiarra, enpresa honek, Kutxabankekin batera, erabaki dute Euskaltel zatikatzea, frakzionatzea, haustea, zatiak egitea eta apurkaapurka saltzen joatea. Lehenengo fase batean 35 langile dira kalera joatekoak, kanpora joatekoak, sistemakoak, eta epe laburrean beste 140. Hau da, 180 langile gutxiago. Kontuan hartu behar dugu heren bat kanpora badoa, horrek eragin zuzena daukala gelditzen diren langileengan, hau da, ez da beharrezko hainbeste pertsona administraziorako, zerbitzu juridikoetarako edo bezeroekiko harremanetarako. Baldin badoa langileetatik heren bat, gainontzeko langileei gelditzen zaiena da ERE bat edo ERE baten mehatxua argi eta garbi. Euskaltelen jabeek eta berau babesten dutenek erantzukizun handia dute eta galdera bati erantzun behar diote argi eta garbi. Hain ondo doan enpresa bat, zergatik sartzen da langileak kanporatzeko dinamika honetan? Eta ondo doala beraien gerenteak berak esaten zuen. Beraien gerenteak ematen zituen datuen arabera, telefonia finkoan Euskaltelek eusten zion kopuruari, Onok behera egiten zuen bitartean edo Telefonikak behera egiten zuen bitartean. Gauza bera gertatzen zen banda zabalean eta telebista ordainduan eta mugikorretan; Euskaltelek % 1ean egiten zuen bitartean, beste konpainiek, Telefonikak esate baterako, % 0,7an egiten zuen behera eta Vodafonek % 0,6an. Euskaltelek agindu du bi hilabete barru telebista edukiko dugula gure mugikorretan. Apustu egiten ari da teknologia aurrerazaleetan eta bere barne komunikatuetan adierazi egiten du enpresa oparoa dela, enpresa gorantz doala eta enpresak badaukala nola egin aurre dema teknologikoei. Egoera hori baldin bada, zergatik kanporatzen ditu langileak? Bada, merkatu-faktorean jokatu behar badugu, joka dezagun denok. Izan ere, Euskaltel, telekomunikazioaren merkatu honetan, ez da, ez indartsuena, ez lehiakorrena, eta adibide garbi bat dugu. Euskaltelen mugikorra nuen nik, legebiltzarkide izan arte. Orain, Movistarrena daukat. Euskaltel baino konpainia indartsuago batek irabazi ei du lehiaketa publikoa. Aldaketa berehalakoa eta nahitaezkoa izan zen, gainera. Euskaltel ezin da merkatuan lehiatu, berak baino 38 aldiz fakturazio handiagoa duten enpresekin. Zertan lehiatu daitekeen? Bada, herri honekin duen loturan, herri honekin duen identifikazioan eta herri-proiektu estrategikoan. Alabaina, enpresa enblematiko horrek eragiten duen konfiantza hori eta balio erantsi hori merkaturatzen ari dira Euskaltelen jabeak –Kutxabank, nagusiki–, kontu egin gabe diru publikoaren eta euskal markaren babesean hazi dela enpresa. Horien babesean hazi da Euskaltel. Ez da telekomunikazio-enpresa hutsa; bertako enpresa da, laranja, elastikoan daramaguna, txapelean daramaguna, gure bereizgarria ei zena hemen zein atzerrian. Kutxabankek, egun Jaurlaritza babesten duen alderdiaren laguntzaz, gorde egin nahi du enpresaren marka, haren edukia hustuta, baina. Zenbat denboran euts dakioke iruzurrari? Noiz jabetuko dira kontsumitzaileak berena ei zen telekomunikazio-enpresa horren atzean ez dagoela beren aldeko apusturik, ez dagoela hari eutsi dioten pertsonen aldeko apusturik? Noiz jabetuko dira inbertsio-funtsen mendeko beste enpresa bat baino ez dela? Diru hori ez dela etxerako izango? Noiz jabetuko dira ez dituztela gure lurraldeetako ogasunek eskuratuko Tapia andrearen esanetan Ogasunak jasotzen dituen 800 milioi horiek? Kutxabank debe asumir la responsabilidad de la empresa. Las empresas no son muebles; las empresas no son inmuebles; las empresas son sus trabajadores. Kutxabankek hartu behar du bere gain enpresaren ardura. Eta enpresa ez dira muebleak, enpresa ez da eraikina, enpresa langileak dira. Aspertuta gaude ikusten eraikin hutsak gure herrietan honezkero ja enpresa ez direnak, noizbait enpresa izandakoak eta gaur egun enpresa ez direnak. Enpresak langileak dira, langilerik gabe ez dago enpresarik. Gure galdera da: Kutxabankentzat zer da estrategikoa? Lehengo egunean Tapia andreak esaten zigun Kutxabankek, izanda ere % 1 akzioetan eta bakarrik 1ekin, eragina zeukala erabaki estrategikoetan eragiteko, parte hartzeko. Eta gure galdera da: zer da estrategikoa? Estrategikoa izan zen diru publikoaz ordaindutako sare osoa musu truk ematea enpresa erakargarriago egiteko? Estrategikoa izango da orain ere langileak externalizatzea akzionistentzat erakargarriago egiteko? Sakrifikatzea langileak enpresa erosgarriagoa izateko balizko erosleen eskuetan? Hori da estrategikoa? Ze ez da bakarrik sareak saltzea, ez da bakarrik dirua saltzea, horrekin batera joanda know how guztia ere bai, hau da, hemen metatutako jakinduria ere joan da horrekin. Deskapitalizatzen ari da ekonomikoki, humanoki, eta deskapitalizatzen ari da ere teknologikoki. Sustraiak zaintzeko modu bitxia gero, jendaurrean esana baitu ez duela inolako asmorik gure herrialdean inbertitzeko. Eta Euskaltel ere hor barruan sartzen da, haren % 2 baitu. Sarea opari eman ondoren, langileak sakrifikatu behar al ditugu orain, enpresa putre-funtsetarako erakargarriagoa izan dadin? Eta kontu egin funts horiek lotura handiagoa dutela itzulkinik gabeko interesekin konpromisoekin baino. Greba mugagabea hasiko da bihar: 35 langile berehala dira enpresatik irtetekoak; beste 40k, berriz, maiatzaren 1ean dute kaleratzeeguna: 540tik 180. 180 de 540. Lan-etenak egiten ari dira jada Lanalden, eta egoera zailean dira Aplica, Cablenor, Indarnet eta JPA. Horixe da errealitatea. Bigarren partean hitz egingo dut EAJk eta Alderdi Sozialistak aurkeztu duten zuzenketa trantsakzionalaz. Dezepzio handia hartu dut. Batetik, alderdi baten gezurrak batu izan direlako beste alderdiaren ezintasunaz, eta azkenean gelditu den zuzenketa hori da batzuen ahulezia eta besteen koldarkeria. Ez da apusturik egiten Euskaltelen alde, inolako apusturik ez da egiten. Saltzen ari da herri honen erreferentea eta enblematikoa den enpresa bat. Eta beste behin ere ikusten dugu Alderdi Jeltzaleak sakondu eta areagotu egiten duela langabeziaren eremuan, nahikoa ez balira bezala 178.000 langabetu, kopuru horri beste kopuru bat gehiago gehitu nahi dio. Eta beste alde batetik, Alderdi Sozialistak amore eman du, aintzat hartu du externalizazioak egongo direla, bereganatu du patua, fatalitatea, eta konformatu egiten da ahalik eta hoberen ateraz langile horiek enpresatik, hau da, ostikada ahalik eta suabeena izan dadin. Eta benetan dezepzionantea da batzuen eta besteen jarrera. Eskerrik asko. | eu | https://www.legebiltzarra.eus/ic2/restAPI/pvgune_descargar/default/48ca2af9-a899-4b0e-bb9c-c0392503e2c4 | parl_eu_4257 |
10 | 77 | 10.04.2014 | REYES MARTÍN | SV-ES | Mozioa, Laura Mintegi Lakarra EH Bildu taldeko legebiltzarkideak aurkeztua, Euskaltelen lurraldearekiko atxikimendua bermatzeari buruz. Eztabaida eta behin betiko ebazpena | Eskerrik asko, presidente andrea. Buenos días a todos. Mintegi andrea, desengainua hartu omen duzu gurekin; bada, ez dut batere penarik, okerreko bidetik baitzoaz, nire ustez. Zuek, aldiz, ez duzue sekula desengainurik eragiten, ezta ustekaberik ere. Hitzaldi lausoak egiten dituzue beti, zuen interes politikoa ardatz hartuta eta langileak bazter utzita, nahiz eta ahotan hartzen dituzuen etengabe, zuen jarrera zuritzeko baino ez, ordea. Ezinezkoa da zuen proposamenaren lehen puntua betetzea, Eusko Jaurlaritzari eskatzen baitio berariaz berma dezan Euskaltel ez dela hemendik joango. Hala, zurekin bat egin eta hori onartzen badut, itxura hutsak egiten arituko naiz, bai baitakit ezinezkoa dela hor eskatutakoa betetzea, Euskaltel enpresa pribatua delako. Eusko Jaurlaritzak gauza asko egin ditzake Euskaltel Euskadin gera dadin sustatzeko, baina ezin du bermatu bertan geratuko denik, ez duelako inolako armarik horrelako zer edo zer bermatzeko; ez enpresa horretan, ez beste inongotan. Zuk, ordea, eske hori azpimarratzen duzu zure berbaldian, aurre-aurrean, Euskaltelek ei duen izaera publikoa eta berezko funtsa ardatz hartuta; baina, izatez, haizea saltzen eta langileak erabiltzen ari zara, hori baino ez, ez baitiezu konponbiderik ematen zure proposamenean. Langileen eskubideen alde lan egin behar da, eta aldeen arteko negoziazio justua sustatu behar du Legebiltzar honek, bai lanpostuak bai lanpostu horien baldintzak bermatzeko. Baina helburu horren gainetik ezin bete daiteken zerbait lehenesten bada –zuk zure ekimenean egiten duzun moduan–, orduan, langileak erabiltzen ari zara, ezin izango baita bete agintzen diezun hori. Koldarkeria da hori? Hortik hasi naiz, ozen-ozenki hots egin baitidazu lehen eta erantzun egin behar bainizun ezinbestean. Nolanahi ere, jakizu Euskaltel beti izan dela enpresa pribatua. Eta, oro har, nork bere arrazoiak ditu Euskaltelekoa izateko. Nik, esaterako, Euskaltel daukat etxean, baina baldintza jakin batzuk ematen dizkidalako, eta kultura zehatz bat eskaintzen didalako –ez euskal kultura delako, ez–. Beste konpainia batek baldintza hobeak eskainiko balizkit, kontratatu egingo nuke; nik eta beste jende askok ere bai. Erabat oker zaude Euskalteleko irabaziei buruz egin duzun azterbidean: jendeak ez du Euskaltel kontratatzen bakar-bakarrik Euskadikoa delako eta herriaren funtsa ordezkatzen duelako –zuk zure gisara interpretatu duzun funts hori–. Bezeroek ez dute horregatik kontratatzen, ez gehienek behintzat. Ezinezkoa da enpresa baten etorkizuna horretan bakarrik oinarritzea, areago halako sektore pribatu lehiakorraren barruan. Eta hori edonork daki –aski da oinarrizko ikasketak izatea eta mundu honetan egotea–. Gainerakoak gurariak dira, edo, gurariak baino gehiago, errealitatea ukatzea eta nahi den berbaldi politikoa egitea, horixe egiten ari baitzarete zuek gaur. Euskaltel enpresa garrantzitsua da; bai, alajaina: 400.000 bezerori ematen die zerbitzua Euskadin, lurraldearen % 84 hartzen du zuntz optikoaren bidez, eta herritarren % 91,6ra iristen da. Horregatik kontratatzen da, oso estaldura zabala eta ona duelako. Hemen du erabakigunea, eta horren alde egingo dugu guk beti politikoki, eta horrexegatik eskatzen diogu Eusko Jaurlaritzari –bai gure zuzenketan, bai EAJrekin hitzartu dugun erdibidekoan– auzi honetan esku har dezan, bitartekoak baditu-eta hori horrela izateko eta baldintza hori betetzeko. Hemen ditu, esaterako, dei-zentroak, eta oso garrantzitsua da hori. Bi eletan dihardu, eta katalanez ere ematen du arreta, Euskadiko dei-zentro horretatik. Hori, baina, negozioa da. Hori merkatu-mota batera egokitzea da, egokitzen aritu behar baitu etengabe aurrera ateratzeko. Hori horrela da zerbitzua kontratatzen duenaren ikuspegitik. Horrexegatik da horren garrantzitsua enpresak Euskadin jarraitzea eta errentagarri izatea. Eta Eusko Jaurlaritzak erantzukizun handia du, enpresak Euskadin jarraitu dezan; auzi horretan esku hartu behar du, eta badu horretarako bitartekorik. Esate baterako, auzitan diren aldeetan eragin dezake, baditu-eta horretarako baliabideak. Nolanahi ere, enpresa bertan geratuko dela pentsatzeko arrazoi sendoak daude. Itxaropentsu egoteko arrazoiak daude. Izan ere, Euskadiko kapitalaren esku dago enpresaren gehiengoa, % 52: Iberdrolak % 2 du, eta % 49,9 Kutxabankek. Eta hor ez dago usteetarako tokirik, enpresak bertan jarraitzeko asmoa ote duen edo ez; ez da iritzi-kontua. Izan ere, hitzarmen bat sinatu zen sarea eta Kutxabanken akzioen zati bat saldu zirenean, eta, hitzarmen haren arabera, Euskaltelek Euskadin izan behar du erabakigunea. Eta hori eskatu egin daitezkeenez, badut itxarobiderik. Esan bezala, enpresa modu berezian sustraitu zen gure lurraldean; zuntz optiko ultralasterra ezarri zuen, eta berezko kultura eta funtzionamendua garatu, eta bezero asko erakartzen ditu, ezaugarri horiei esker;. Ezaugarri horiengatik balioesten dute Euskadiko bezeroek enpresa hori, eta ezaugarri horiexengatik balioetsiko dute, halaber, partaidetzak erosteko asmoa dutenek, ez baitute inolako asmorik izango zintzurra mozteko urrezko arrautzak erruten dituen oiloari. Hala, Euskaltelek balioa bertako merkatuan duen heinean, printzipioz, bertan geratuko da, hala nahi izango baitute inbertitzaileek. Gainera, errentagarria izan behar du; izan ere, ez gaitezen inozoak izan: bestela, bere kabuz hondoratuko da. Eta konpainia hau edo enpresa pribatu hau errentagarria izan dadin, inbertsio izugarri handiak egin behar dira arlo teknologikoan, eguneratuta egoteko eta lehiatu ahal izateko. Eta lehiatu daiteke, bai; lehiatzen ari da bere merkatuan Telefónicarekin eta Vodafonerekin, eta lehiakorra izaten jarraitu behar du, bizirik irauteko. Eta, horretarako, inbertsio teknologiko izugarri handiak eta izugarri garestiak egin behar ditu. Etorkizunean inbertsio horiek bere kabuz lortutako irabazien bidez egin ahal izango dituen edo ez, hori ez dakit. Enpresak kanpora ateratzeko prozesu bati heldu dio, eta ni ez naiz gauza esateko estrategikoki asmatu duen edo ez. Baina badakit Legebiltzarrak, ezin bestela, bermatu egin behar duela eta sustatu langileen lanpostuak eta lan-baldintzak lehenetsiko direla sindikatuen eta enpresaren arteko negoziazio horretan. Enpresak, gero, arriskua hartu beharko du bere erabakietan, eta emaitzen berri eman: porrot egingo dute agian, edo, akaso, arrakasta izan. Begira zer gertatzen den gaur egun kanpoko zerbitzuen kontu honetan. Jakingo duzunez, industriaehunean, oro har –ez bakarrik Euskadin, mundu osoan baizik–, enpresek gero eta gehiagotan jotzen dute zerbitzuak kanpotik hartzera –punta-puntako teknologiak dituzten enpresek batik bat–, hobeto lehiatu daitezkeelako hartara; izan ere, enpresa batek zer edo zer egiten badaki eta eremu handia hartzen badu –demagun, sistema informatikoetan–, modu horretara, langile-talde berarekin enpresa gehiagori emango die zerbitzua. Industria-sistema osoan gertatzen da hori; izan ere, enpresak hornitzen dituzten zerbitzuak –hala nola aholkularitza, informatika-zerbitzuak eta abar– enpresen barruan izaten ziren lehen, enpresa handietan, eta orain, berriz, kanpotik hartu ohi dira, eta mundu guztiak ditu zerbitzu horiek: Eusko Jaurlaritzak, enpresa pribatu handiek eta enpresa txikiek. Bada, adituen ustez, hori dena hain da garrantzitsua, ezen alderdi hori ere kontuan hartzen hasi beharko baita herrialdeen industria-jarduera neurtzeko estatistiketan, industria-jardueraren osagaietako bat den heinean –enpresen barruan lehen, eta kanpoan orain–. Kanpora ateratze hori, beraz, ona izaten da batzuetan eta txarra beste batzuetan. Baina ezin da apetaz jokatu, irabazi handiagoak izateko grinak bultzatuta. Biziraupen-kontua bada –horixe esaten ari dira hemen, biziraupen-kontua dela, Euskaltelen tamainarengatik eta etorkizunerako behar dituen inbertsioengatik–, orduan, enpresak ikusi behar du. Nolanahi ere, guk argi daukagu gure baldintza zein den: langileen eskubideak eta lanpostuak errespetatzea. Jakina. Eta hori horrela izango da, bi gauza horiek eskatzen baititu gaur hemendik aterako den erdibidekoak: batetik, Eusko Jaurlaritzak enpresa guztien alde lan egin dezala erabakiguneak bertan dituztenek aurrerantzean ere bertan izan ditzaten, eta, bestetik, langileen eskubideak eta lanpostuak errespeta daitezela. Zuen ekimenean, esan bezala, Euskaltelek lurraldearekin duen atxikimendua bermatzea eskatzen da, hasieran. Eta berriz ere esango dizut: zuen ekimena onetsiko balitz, hasierako eskakizun horren ondorioz, zapuztuta geratuko litzateke ekimenak ekar lezakeen onura –izan ere, bigarren paragrafoari dagokionez, ados egon gintezke hartan esandakoarekin, zerbitzuak kanpora ateratzeari buruzko xehetasunen bat gorabehera–, ez bailuke balioko langileen lanegoera hobetzeko, eta, langileak dira, noski, guk babestu beharrekoa. Amaitzeko, hauxe galdetu baino ez: zure ustez, non dago muga? Izan ere, Eusko Jaurlaritzak ezin du bermatu Euskaltel bertan geratuko denik, ez delako Euskaltelen jabea –eta, gainera, ez dugu uste izan behar lukeenik ere–; orduan, zure ustez, Euskadiko zenbat enpresak izan behar lukete Eusko Jaurlaritzaren jabetzapekoak? Horixe baita modu bakarra haien erabakiguneak bertan egongo direla bermatzeko. ¿CAF erosi behar al luke Eusko Jaurlaritzak, haren erabakigunea bertan geratzeko? Erroak Euskadin dituzten enpresa garrantzitsu guztiak erosi behar al lituzke Eusko Jaurlaritzak? Izan ere, denak dira estrategikoak eta izugarri garrantzitsuak. Edo Euskaltel bakarrik? (zergatik, eta bat egiten duzulako haren muinarekin; ez horrenbeste arrazoibide ekonomikoengatik edo langileak babestu guran). Azaldu iezaguzu, arren; zure argudioak ondo arrazoituz gero edo ondo azalduz gero, argi jakin ahal izango baitugu ekimen politiko baten alde egiten ari ote zaren zure alderdiaren mesede hutsetan, edo, haatik, benetako konponbide bat topatu nahi ote duzun langileak babesteko eta enpresa bideragarria izateko. Besterik ez. La | eu | https://www.legebiltzarra.eus/ic2/restAPI/pvgune_descargar/default/48ca2af9-a899-4b0e-bb9c-c0392503e2c4 | parl_eu_4258 |
10 | 77 | 10.04.2014 | URKOLA IRIARTE | EA-NV | Mozioa, Laura Mintegi Lakarra EH Bildu taldeko legebiltzarkideak aurkeztua, Euskaltelen lurraldearekiko atxikimendua bermatzeari buruz. Eztabaida eta behin betiko ebazpena | Mahaiburu andrea, lehendakari, sailburuok, legebiltzarkideok, egun on berriz ere. Mozioaren zioak honela dio: "Martxoaren 7an Euskaltelen lurraldearekiko atxikimenduari buruz egindako osoko bilkuran, Ekonomiaren Garapen eta Lehiakortasuneko sailburu Arantxa Tapia Otaegi andreak emandako erantzunak nahikoa ez direla konbentzituta, osoko bilkuran honako testu hau onartzea proposatzen du". Lehenik, esan beharra daukat zio hau irakurri eta lehenengo momentutik konbentzituta nagoela gaur ere, Mintegi andrea, nik ez zaitudala konbentzituko. Batetik, pretentzioso samarra litzakeelako nire aldetik Tapia sailburuak esandakoarekin konbentzitu ez baldin bazara, nik esandakoak konbentzituko zaituenik pentsatzea. Eta bestetik, galdera edo interpelazio bat egiten duenak, nork bere burua konbentzitzeko, nahitanahiezkoa delako gutxienez entzutea eta horretarako borondatea izatea. Eta susmoa daukat kasu honetan, beste askotan bezala, berdin diola zer esaten den eta berdin diola zer egiten den. Konbentzimenduak konbentzimendu, gai honi buruz galdera interpelazio eta bestelakoetan entzuten zaituztedanean, benetan konbentzitzen nauzue orain arte Euskaltelek gauzatutakoa, lortutakoa eta horretara iristeko hartutako erabakiak egokiak izan direla. Nire konklusioa da, nahiz eta zuzenean aitortzen ez duzuen, zuek erabat ados zaudetela Euskaltelek orain arte jarraitu duen proiektuarekin, baita ere Eusko Jaurlaritzak bide horretan eskaini duen laguntzarekin. Kasu honetan, beste arlo askotan gertatzen den bezala, lortutako ongizate eredua mantentzea eskaintzen denean edo herri honetako egun industriala mantendu behar dela eskatzen duzuenean, aitortzen duzue egoera honetara iristeko momentu bakoitzean hartu izan diren erabakiak zuzenak eta egokiak izan direla. Erabat kritikatzen duzuen eredua orain defendatzen duzuen errealitatera ekarri gaituen eredua dela eta momentu bakoitzean hartu diren erabakiak hartu behar zirenak zirela. Eta noski EAJ-PNVk guzti horretan erruren bat izango du, ezta? Onartuko didazu curriculum horrek, orain Gobernuak garatzen duen ereduak eta horretarako hartutako erabakiak eta dituen jokabideak, gutxieneko konfiantza eskaintzen dtuela, zeren eta eredu hori azken urte luze hauetako eredu bera da. Hori bai, egungo egoerara egokitutako erabakiak hartzen dakiena. Uste dut honaino esandakoak garrantzia baduela, batez ere talde bakoitzak eskaintzen duena zer den kontutan izaterakoan, eta garrantzitsua ere,inork inori ezer leporatu aurretik kontutan hartzeko. Garrantzitsua iruditzen zait baita ere, nahiz eta neurri handi batean sailburuak esandakoa errepikatzea izan, Euskaltelen inguruan berak eginiko zenbait afirmazio eta datu berriro hona ekartzea. Ez da nire asmoa inor konbentzitzea, baina bai errealitatea gogoraraztea. Euskaltel beti izan da enpresa pribatua. Euskaltel enpresa traktorea izan da herriarentzako eta horrela jarraituko du. Gaur egun, Erkidego Autonomoaren lurraldearen % 84 zuntz optikoarekin kubrituta dago. Euskaltelek bere irabazien % 9 ikerketari eta berrikuntzari zuzentzen dio. Azken urteotan, Euskaltelek 800 milioi euro eman ditu gure ogasun sistemara. Euskaltelek bere sareetan 2.000 milioi euro baino gehiago inbertitu ditu eta gure enpresetan, Euskadiko enpresatan, 2.500 milioi euro baino gehiagoko erosketak egin dituzte. Beraz, efektu traktore hori datu horiekin ikusten da. Gutxi gorabehera urtero 40 milioi, 32 milioi euro, berdin dio zein partidatatik, inbertitu egiten dira. 400.000 euskal bezerotik gora ditu eta egunero 1,3 milioi zerbitzu ematen ditu. Urtero-urtero hazten doa eta Euskaltelek Euskadirekin duen konpromisoari esker, Euskadi banda zabalaren kontzentraziorik gehien duen erkidegoetakoa da eta agenda digitalaren helburu guztiak bete ditu. Telekomunikazio kontuetan, Europako estatu aurreratuenen pare gaude. Eta hona iritsi da, lehen esaten nuen moduan, Gobernuak azken urte luze hauetan izan eta garatu duen ereduarekin. Kasu honetan, 1997ko amaieratik aurrera telekomunikazioen sektorea Euskadin garrantzitsua zela ikusi zen eta bultzatu behar zela erabaki zen. Hau horrela izanik, Eusko Jaurlaritzak enpresan bere partea hartzea erabaki zuen, beste kasu askotan egin duen bezala, lan egiteko eredu bat bezala. Eta behin enpresak bere norabidea kontsolidatu duenean, guztionak diren errekurtso horiek hartu eta beste enpresa batzuetara bideratzen dira, eta era berean jokatu du. Norabide eta jokabide okerra dela? Emaitzak hor dituzu. Lehen esaten nuen bezala, zuek orain horrenbeste defendatzen duzuen ongizate gizartera, goraipatzen duzuen industria ehunera eta kasu konkretu honetan, Euskaltelen kasuan, aipatu ditudan emaitzetara ekarri gaituen politikak eta ekarri gaituen eredua, aurrerantz begira ere planteatzen ditugunak dira: Garaiko egoera eta beharretara egokituta; unean uneko erabakiak hartuz, baina betiere enpresek bere jarduera gauzatu ahal izateko beharrezko dituzten baldintza eta kontestua sortze aldera lan eginez; enpresatik gertu egonez, enpresatik gertu behar duen laguntza eskaintzeko, ez zer eta nola egin behar duen esateko botere publikoetatik, pertsonek, enpresek, gizarteak zer egin behar duen bere kabuz ez dakiela pentsatu gabe; pertsonengan, gizartearengan, enpresengan sinestuz eta beraien jardueran laguntzeko bidea jarriz. Esaten nuen bezala, unean unekora egokituz. Eta une honetan euskal enpresak munduan kokatuta egotea inoiz baino garrantzitsuagoa da, Euskaltelen kasuan are garrantzitsuagoa. Aldaketa teknologikoak abiadura ikaragarriarekin gertatzen dira, arloko enpresek ezinbestekoa dute merkatuaren abiadura era egokitzea. Horregatik, telekomunikazioen sektorean aurrerapausoak eman ditzan eta lehiakorragoa izan dadin, itun eta aliantzak ezinbestekoak dira. Ziur gaude hau dela bidea sektoreko enpresa traktore izaten jarraitzeko, gure lurralderekiko atxikimendua mantenduz mundura zabaltzeko, eta traktore den heinean, bere jarduera eremuaren inguruan, eremu berriak zabalduz eta era horretara sektorean inguruko enpresetan enplegua sortuz. Beste kontu bat da, lurraldetasunaren kontua aprobetxatuz, lan harremanen kontua planteatzea. Agian, errazena gaur langileei tribuna honetatik arazo guztia ez dakit zeren ondorio dela esan, guztia ez dakit nori leporatu eta beste norbaiti –hori bai, beste norbaiti– arazoa konpontzeko ez dakit zer –hori bai, ez dakit zer– egin behar duela esatea litzateke. Baina pentsatzen dugu hori ez dela zintzo jokatzea. Nola ez, gai honetan lehenengo Euskalteleko langileei beraien egoerak sortzen digun kezka adierazi nahiko genieke, herri honetako langile eta langabetu guztien egoerak sortzen digun moduan. Esango nieke ere garbi dugula lehen aipatu dudan ereduan euskal gizartea eta bertako pertsona bakoitza, eta Euskatelen kasu konkretuan Euskalteleko langileak, lortutako emaitzen eta exito guztien protagonista eta errudun nagusiak direla. Horregatik, agintzen diegu lanean jarraituko dugula orain arte moduan, herri honetako enpresa eta langile guztiek ahalik eta baldintzarik egokienetan eta modu duinenean beraien jarduera eta lanak egin ahal izateko beharrezkoak diren baldintza eta kontestua eskaintze eta lantze aldera. Hori bai, inori nola antolatu behar duen edo zer egin behar duen esan gabe, honaino ekarri gaituen ereduarekin aurrera jarraituz. Hau horrela izanik, eta trantsatu dugun enmiendari zuzenduta, nola ez egoki ikusi enpresa eta langileen harremanetan, betiere ez bati ez bestari zer egin behar duen esan gabe, beraiek direlako enpresa bizi mantentzeko hartu beharreko neurriak zeintzuk diren egokien dakienak, kalitatezko enplegua eta enplegua mantentzearen alde egoteko. Horregatik adostu dugu enmienda hori. Eta amaitzeko, eta berriro ere lurraldetasunera bueltatuz, hemen batzuei gutxi gorabehera enpresak hemendik bidaltzea, lurraldetik kanpora bidaltzea, esaten zaigun honetan, adibidetxo bat jarriko nuke aprobetxatu, zuk ere tribuna honetatik noizbehinka egin duzula, kasu honetan ez didate kalean galdetzen oraindik, baina neroni galdetutako kasu bat bai. Aurreko batean Gipuzkoako enpresari txiki batek, 2.000 biztanle inguruko herri batean dagoenak, esaten zidan "zer moduz" galdetutakoan: "Jode, ba enpresak gurpilak ez dituelako, bestela honezkero alde egin nuen". Eta esan nion: "Ze, sistema fiskalarengatik?". Eta "Puf, hortaz hitz egin daiteke, baina ez, ez da hori arrazoi nagusiena. Gipuzkoan enpresak, enpresariak guztiaren errudun gara eta giro hori sortu besterik ez da egiten". Beraz, hemendik atera nuen konklusioa da lurraldetasunaren eta enpresak hemen mantentzearen alde, enpresek dirua bakarrik ez dutela kontuan, giro bat sortzea eta enpresei merezi zaien errespetua izatea ere beharrezkoak direla. Besterik gabe, eskerrik asko. | eu | https://www.legebiltzarra.eus/ic2/restAPI/pvgune_descargar/default/48ca2af9-a899-4b0e-bb9c-c0392503e2c4 | parl_eu_4259 |
10 | 77 | 10.04.2014 | MANEIRO LABAYEN | Mixto-UPyD | Mozioa, Laura Mintegi Lakarra EH Bildu taldeko legebiltzarkideak aurkeztua, Euskaltelen lurraldearekiko atxikimendua bermatzeari buruz. Eztabaida eta behin betiko ebazpena | Eskerrik asko, presidente andrea. Bakarrik esateko Talde Sozialistak eta Euzko Abertzaleek sinatutako erdibidekoaren alde bozkatuko dudala. Besterik ez. | eu | https://www.legebiltzarra.eus/ic2/restAPI/pvgune_descargar/default/48ca2af9-a899-4b0e-bb9c-c0392503e2c4 | parl_eu_4260 |
10 | 77 | 10.04.2014 | DAMBORENEA BASTERRECHEA | PV-ETP | Mozioa, Laura Mintegi Lakarra EH Bildu taldeko legebiltzarkideak aurkeztua, Euskaltelen lurraldearekiko atxikimendua bermatzeari buruz. Eztabaida eta behin betiko ebazpena | Mila esker, presidente andrea. Pentsatzekoa zen kasu honetan, izatekotan, Alderdi Sozialistak jardungo zuela demagogikoki, ez baita inongo erakundetan gobernatzen ari. Ez da, baina, horrela izan. Herri honetan erakundeak gobernatzen ari den alderdi batek ekarri du proposamen hau, eta horixe da harrigarriena. Ez litzateke txarto egongo koherentzia apurtxo batez jokatzea; izan ere, herenegun bertan aritu zintzaizkiguten esaten Kutxabankek diru gehiago bideratu beharko zukeela gizarte-ekintzara, eta hara non zatozkiguten gaur esatera oso txarto jokatu duela Kutxabankek Euskalteletik aterata. Kontua da, baina, Kutxabankek enpresaren % 50 baino gehiago izaten jarraitu izan balu, Europako araudiak balantzeak kontsolidatzera behartuko zukeela eta, balantzeak kontsolidatuz gero, gizarteekintza desagertu egingo zatekeela. Horregatik atera da Euskalteletik. Gaur, Bilduren esanetan, astakeria hutsa omen da hori; atzo, berriz, diru gehiago bideratu behar omen zen gizarte-ekintzarako; bada, agian, koherenteagoak izan beharko zenukete uneren batean, horrelako proposamenak egiteko orduan. Izan ere, gobernatzen diharduzue zuek, ustez. Langileak limurtzera baino ez zarete etorri; langileak limurtzera, bete-betean; izan ere, proposatzen dituzuen gauzak ezinezkoak dira, eta legez kanpokoak gainera. Izan ere, eskatzea Eusko Jaurlaritzak bere bitartekoak erabiliz Euskalteleko langileen lan-baldintzak bermatu eta zaindu ditzala, ez dakit nik, bada. Eta Fagorrekoenak? Eta Euskadiko gainerako enpresetakoenak? Zergatik bermatu behar ditu Eusko Jaurlaritzak Euskalteleko langileen lan-baldintzak? Eta gainerakoenak ez? Aizu, horren garrantzitsua iruditzen bazaizu, zergatik ez ditu bermatzen Gipuzkoako Foru Aldundiak, esaterako? Hura ere administrazioa baita, Eusko Jaurlaritza bezala. Orduan, zergatik ez du horrela jokatu Fagorrekin? Zergatik ez du horrela jokatu Gipuzkoako hainbat eta hainbat enpresarekin? Zuek, baina, badakizue proposatzen duzuen hori lehenik eta behin ezinezkoa dela eta bigarrenik legez kanpokoa. Iruzur egiten ari zarete. Ez du ezer konpontzen zuen proposamenak. Ez du ezer konpontzen, eta, gainera, ez dut ulertzen… Eusko Jaurlaritzak bere baliabideen bidez enpresa pribatu baten lan-baldintzei euts diezaiela. Oso enpresa garrantzitsua bai, baina Fagor ere halaxe zen. Oso enpresa ona dela diozu, eta etekin handiak dituela. Eta, aldi berean, sarea opari hartu izana leporatzen diozu gero. Bada, ez zen horren erraza izan erosle bat topatzea, nahiz eta enpresa hain ona izan, halako balio erantsia eduki eta halako irabaziak lortu. Eta hara non hasi zaren gero epelak botatzen putrefuntsei buruz edo inbertsiogile horiei buruz, nahiz eta haiek diren, azken batean, langileen pentsio-funtsa; izan ere, agian, horiei esker izan ez balitz… Ez baitut ikusi Bildu honelako kanpainarik egiten: "Inbertitu dezagun guztiok Euskaltelen; eros ditzagun Euskaltelen akzioak". Gupidarik gabe larrutzen ditugu hona inbertitzera datozenak, lanpostu horiei –ahalik eta gehienei– eustera datozen arren eta enpresa abian izateko modua emango duten arren. Gainera, Bilduren argudioak abertzaleei legozkiekeen argudiobideen kontra doaz, pozarren egon beharko zenukete-eta baten batek hemen inbertituko duelako, ederto datorkigulako, enplegua sortuko duelako, erabakiguneak bertan izango ditugulako, eta, horrela, lanpostuak sortuko direlako. Ez duzue, ordea, halakorik adierazi. Bestalde, derrigortu egin omen zaituzte Euskalteletik Movistarrera aldatzen. Ea, bada; lehenik eta behin, konpainia aldatu baduzu, hala gura zenuelako izango da. Beste kontu bat da Euskaltelen zerbitzua izateaz gain, orain Movistarrena ere izatea Legebiltzarrak telefono bat eman dizulako –bide batez esateko, bestalde, ez da derrigorrezkoa telefono hori hartzea–. Beraz, ez etorri esatera inork konpainia aldatzera behartu zaituenik. Zuk jakingo duzu zergatik aldatu duzun konpainia. Nik ez dut zerbitzurik konpainia horietako ez batean, ez bestean. Ez etorri, beraz, halako kontuekin. Begira, hemen kontua oso argi dago; begibistakoa da: erakundeetan gobernatzen duen alderdi batek –eta ustez gobernatzea jomuga duen alderdi batek– ezin ditu horrelako argudiobideak erabili, legez kontrakoak baitira, zentzugabeak baitira eta mundu guztiak bai baitaki ezinezkoak direla. Ez bazarete, behintzat, bestelako proposamen bat egiten ari, hala nola Europar Batasunetik ateratzea, esaterako. Orduan, baina, nire ustez, argi eta garbi azaldu beharko zenukete zein den zuen proposamena: "Ez dugu egon nahi Europar Batasunean; ez ditugu nahi Europar Batasuneko arauak; ez dugu horrelako ezer nahi". Esazue, baina; aurkez ezazue zuen proposamena. Alabaina, ez dut ikusten jendeak Europar Batasunetik atera nahi duenik. Aitzitik, gero eta gehiagok nahi dute Europar Batasunean sartu eta haren araudiak bete, horren araudi txarrak omen diren arren. Bada, mundu guztiak sartu nahi du. Eta zuek, berriz, zer eskatuko, eta ez ditzagula bete Europar Batasuneko arauak. Zer esango dizut nik, bada; koherentzia apurtxo bat, horrelako gaiak jorratzeko orduan. Kutxabankek gizarte-ekintzak egitea nahi duzu, baina, horretarako, dirua irabazi beharko du. Zer uste duzu, bada? Inork Euskaltelen inbertituko duela enpresak dirurik irabazten ez badu? Bada ez, zuek zeuek ere ez duzue inbertitzen eta! Eta berriro diotsut: Zergatik ez duzue zuek inbertitzen? Zergatik ez duzue zuen dirua inbertitzen halako negozio biribilean? Zergatik ez duzue kanpaina bat egiten putre-funts horiei beren partaidetza erosteko? Kontu egizu: hori egingo bazenute, Euskadin bertan geratuko litzateke kapitalaren ehuneko ehun hori. Zergatik eskatzen diezue besteei zuek egiten ez duzuen hori eta egiteko prest ere ez zaudeten hori? Koherentzia apur bat baino ez dizuet eskatzen halako gaietan, eta, herrialde honetako enpleguak benetan axola badizue, has zaitezte behingoz gobernatzeko xedea duten alderdiei dagokien jarrera izaten. La | eu | https://www.legebiltzarra.eus/ic2/restAPI/pvgune_descargar/default/48ca2af9-a899-4b0e-bb9c-c0392503e2c4 | parl_eu_4261 |
10 | 77 | 10.04.2014 | MINTEGI LAKARRA | EH Bildu | Mozioa, Laura Mintegi Lakarra EH Bildu taldeko legebiltzarkideak aurkeztua, Euskaltelen lurraldearekiko atxikimendua bermatzeari buruz. Eztabaida eta behin betiko ebazpena | Egun on berriro ere. Hizkera lausoa omen dugu, eta itxurakeria hutsean ari omen gara. Alderdi Sozialistaren proposamenaren pasarte bat irakurriko dut: "Komenigarritzat jotzen du desiragarria litzatekeela norabide hau hartzea". Bada, hori baino lausoagorik… Desagertu egiten da-eta, barreiatu. Oso serioa da, bada, argudiobide horiekin etortzea, nor eta, alderdi hori, hots, Euskaltel kanpora ateratzeko eta deskapitalizatzeko prozesua abiatu zuen alderdia. Realmente me parece grave. Hari horri tiraka jarraituko dut, baina Danborenea jaunari erantzun nahi diot azkar-azkar. Lehenik eta behin, har ezazu lasaitua, Euskaltel baitaukat nik etxean. Mugikorra baino ez dut Movistarrekin, korporatiboa delako. Bestalde zuk, gai hau baliatuta, bide batez mintzaldi neoliberal hutsa egin duzu, pertsonen kontrako mintzaldia, gizarte-estalduren kontrako mintzaldi gordina, zure ohiko norabidean, zinez. Baina ez ginen horri buruz ari. Benetan inporta zaidana da Jaurlaritzak, EAJk eta Kutxabankek daukaten politika Euskaltelekiko. Behin eta berriz entzuten ari gara enpresa pribatua dela, baina enpresa pribatu horrek jaso du diru publikoa eta bere jabeak dira sasipubliko-pribatua den entitate finantziero garrantzitsua, garrantzitsuena hemen daukaguna aurrera ateratzeko. Eta ukatzea harremana Kutxabanken eta EAJren artean, hori da ukatu nahi izatea errealitatea. Batez ere ikusten dugunean kontable bat pasatzen dela zuzenean Sabin Etxetik BBK-ko zuzendaritzara. Eta hori hala da, harremanak zuzenak dira. Kutxabanken Eusko Jaurlaritzak badauka zer esana eta Alderdi Nazionalistak badauka zer esana. Eta baldin bada egia beto eskubide hori daukatela % 1 daukatelako, orduan pentsatu behar duten lehenengoa da zertarako erabiliko duten beto hori, zer politika estrategiko egiteko. Zer da estrategiakoa EAJrentzat hemen Euskalteli dagokiola. Zuentzat benetan zer da estrategikoa? Eta bigarrena, aldatzen baldin bada erlazioko korrelazioa Euskaltelen, aurretik hartu zen akziodunen akordio bat berdin-berdin aldatu daiteke beste akziodun batzuk daudenean, berdin-berdin. Ze momentu honetan eskuen artean daukazuen bakarra da % 1 horrek permititzen dizuela eragina izatea erabaki estrategikoetan. Baina noren artean dago hartuta akordio hori? Eta zer-nolako akordioa hartuko da sozioak aldatzen badira, akzionistak beste batzuk badira? Eta momentu honetan lehendakariaren eskutik ematen zaigun Kutxabanken eredua da 3-7 Hori da eredua 3-7, 30-70. Eta pentsatu egiten baldin baduzue nahi- koa dela % 30 edukitzea kontrola edukitzeko, oso erratuta zaudete. Al igual que están muy equivocados, Reyes jauna, esaten duzuenean ikasi behar dugula lankidetza teknologikoa dagoela. Ez ditugu nahasi behar lankidetzan aritzea eta kontrola galtzea, oso kontu desberdinak dira-eta. Aski diferentea da beste enpresa batzuekin lankidetzan aritzea baliabideak hobetzeko eta enpresa batek beste enpresa askori zerbitzu teknologikoa eman ahal izateko, edo enpresaren kontrola galtzea eta kontrol hori ez egotea aurrerantzean amaenpresaren esku, hots, jatorrizko enpresaren esku. Guztiz diferentea da, eta, horretaz jabetzeko, ez dago zertan egin ezta lehen hezkuntzako lehenengo maila ere. Alegia, ez da gauza bera zure erabakien jabe izatea edo erabakiak beste batzuek hartzea. Ez da gauza bera zure langileen baldintzen arduraduna zu zeu izatea edo hirugarren batek finkatzea langileen baldintzak, langileak kanpokoak direlako, beste enpresa bati dagozkielako. Ez da gauza bera. Ez saiatu ziria sartzen eta baliabide teknologikoen optimizaziotzat saltzen giza baliabideen salmenta argi eta garbia den hori; salmenta hutsa: giza baliabideen salmenta, baliabide teknologikoen salmenta eta baliabide identitarioen salmenta. Gizartea enpresa batekin identifikatu zen, eta apustu handia egin zuen haren alde; ez abertzalea zelako, baizik eta hurbilekoa zelako, zalua zelako eta hartara jotzea askoz errazagoa zelako, eta horrexegatik zeuzkan halako aukerak, askoz fakturazio handiagoko beste enpresa batzuek baino aukera hobeak; arestian ere esan dut-eta: Telefónicak, adibidez, Euskaltelek baino 38 bider handiagoa du fakturazioa, eta, hala ere, aukera hobeak ditu Euskaltelek, enpresa zalua delako, enpresa ertaina, gizatiarra eta egokiegokia bere zerbitzu-eremuko beharrizanei erantzuteko. Eta amaitzeko, Urkola jauna, azter itzazu azken datuak. Hiru lurraldeetako industria-jardueraren azken datuen arabera, Gipuzkoak izandako 4,7ko igoerari esker, % 1eko hazkundea lortu da, oro har, gainerako lurraldeetan, izatez, jaitsi egin baita industria-jarduera. Horrenbestez, Gipuzkoako igoerari esker dira positiboak industria-jardueraren emaitzak, azken datuen arabera. Eta nahi baduzu, datu zehatzak emango dizkizut. Ez dut luzatuko. Eskerrik asko. | eu | https://www.legebiltzarra.eus/ic2/restAPI/pvgune_descargar/default/48ca2af9-a899-4b0e-bb9c-c0392503e2c4 | parl_eu_4262 |
10 | 77 | 10.04.2014 | REYES MARTÍN | SV-ES | Mozioa, Laura Mintegi Lakarra EH Bildu taldeko legebiltzarkideak aurkeztua, Euskaltelen lurraldearekiko atxikimendua bermatzeari buruz. Eztabaida eta behin betiko ebazpena | Eskerrik asko, presidente andrea. Mintegi andrea, auzia behingoz ebazteko baino ez, hau ez baita eztabaida. Ez dakit zerbitzuak kanpora ateratzea egokia den edo ez kasu honetan; nik ez dakit hori; enpresak jakingo du. Baina, leku guztietako industria-ehunean, gero eta ohikoagoa da enpresek kanpoko zerbitzuak hartzea; enpresa handiek, lehen, beren barruan zituzten zerbitzu horiek, eta, orain, jada ez. Baina kontua ez da zerbitzu horiek kanpora ateratzen dituztela, dagoeneko sortu ere ez dituz- telako zerbitzu horietako asko sortzen, eta horixe da egungo egoera industria-jardueran. Hori horrela da; zuk gustuko izan zein ez. Inguruabarrak, gero, dena delakoak izango dira auzi honetan; erabakia egokia izango da edo ez, baina kontzeptualki hori horrela da. Begira zeinen makal aritu zaren: ia talde guztiek kontra egin diogu zuzen-zuzenean zure proposamenaren hitzez hitzezko edukiari, eta, hala ere, ez duzu defendatu zure proposamena. Bost minutu duzu nahi duzuna defendatzeko. Egia da ez didazula zertan erantzun; ez da nahitaezkoa; garrantzitsutzat jotzen duzun hori defenda dezakezu. Alabaina, ez duzu defendatu zure ekimena, eta ez zara erantzuteko gai. Nire ostean ere beste hizlari batzuek gogora ekarri dutenez, ezinezkoa da betetzea Eusko Jaurlaritzari egiten diozuen eskaera, bere baliabideen bidez Euskaltel lurraldeari atxikita jarraituko duela berma dezan. Ezinezkoa da. Izan ere, nola egingo du, bada? Nola sartuko du dirua? Erosi egin beharko luke enpresa. Baina, orduan, zenbat erosi beharko ditu? Zer proposatzen duzu zuk hemen? Kargu hartu dizut lehen, zuen jokabidea delaeta, izugarri larria baiteritzot, baina horri ere ez didazu erantzun. Gainera, ez da ekimen honetako kontu hutsa; zuen politikaren irizpide orokortzat darabilzue jokabide hori, eta aspaldi ere esan nizun, orduan leunago aritu banintzen ere: itxura hutsean aritzen zarete, zuen interes politikoei soilik begira, zuen ustez herritarren artean zabaldu behar duzuen mezu hori zabaltzeko, zuen hautesle izan daitezkeen horiei zuzentzeko. Zuek balioetsitako jardunbide politikoa da hori, eta, haren ondorioz, zuen oinarri horien gatibu bilakatzen dituzue langileak, eta horixe da gauzarik larriena. Konponbidea lortzeko aukera eragozten diezu. Izan ere, zerbitzuak kanpora aterako diren edo ez, hori ez dugu hemen konponduko; baina, oinarri batzuk onets ditzakegu –hobe, aho batez– Legebiltzarraren borondate politikoak, nola edo hala, bidea argitu dezan bi aldeak –langileak eta enpresa– negoziatzen ari diren horretan: zerbitzuak kanpora ateratzeko auzia dela, lan-baldintzak direla edo lanpostuak direla. Zuek, baina, ezinezko bilakatzen duzue hori, muturreko jarrerak dituzuelako eta zuen argudiobideek ez dutelako errealitatearekin lotunerik: ezin dira bete, eta, beraz, ezin dira bozkatu. Zuei, baina, bost axola. Zuen helburua ez da langileei laguntzea, baizik eta politikoki itxurak egitea. Hemen hitzartu denari dagokionez, ez dakit asko edo gutxi irudituko zaizun eskatzea negoziazio-bideak jorra daitezela lanpostuei eutsi ahal izateko eta lan-baldintzak bermatzeko, baina horixe adieraziko du gaur Legebiltzar honek, zuzenketa modura txertatu baitu Alderdi Sozialistak eta erdibidekoa lortu baitugu EAJrekin. Eskaera horrek baldintzatu egin ditzake politikoki aldeen arteko negoziazioen nondik norakoak. Zuena, berriz, zuen zeuen interes politikoa baino ez da. Bada ordua zuei gauzak argi eta garbi esateko. Euskaltel saltzeari buruzko kontu hori dela-eta, gauzak argitzeko –nahiz eta gai hori aski jorratuta dagoen lehendik–, gehien bat bi alderdik izan zuten horretan zerikusia. Batetik, Euskadiko hiru kutxek elkarrekin bat egin, eta Kutxabank sortu zuten eta, harekin batera, gizarte-ekintzako fundazio batzuk ere bai. Alabaina, arestian ere esan denez, Basilea III.aren arabera, Kutxabankek Euskaltelen gehiengoa izaten jarraitu izan balu –% 69 zeukan bere esku, bategitearen ondoren–, horrenbeste funts bideratu beharko zituzkeen hartara, ez baitzatekeen geratuko funtsik fundazioetarako eta gizarte-ekintzarako. Hori horrela da. Beraz, saldu beste aukerarik ez zuen. Gainera, Euskaltelen sarearen alokairu-aldia agortu zen, eta hor dago bigarren koska; izan ere, Euskaltelen sare fisikoak bi atal zituen: batetik, Jaurlaritzaren hasierako enbor-sarea, eta, bestetik, gerora herrietan, lokaletan eta enpresetan zabaldutako adarkadurak. Atal bakoitza, bere kabuz, ez da bideragarria. Elkarrekin, aldiz, garrantzia dute, eta, seguruenik, ez zatekeen eroslerik egongo eta enpresak hondoa joko zukeen, baldin bi salmenta horiek aldi berean egin ez balira –ez doan emanda, noski–; haatik, irabazia izan du Administrazioak, eta, gainera, aurrera egiteko bidea eman dio Euskadiko enpresa horri. Izan ere, enpresa lehiakorra da; alabaina, inbertsioak egin behar ditu lehiakortasun teknologiko horri eusteko, eta inork ez daki –zuk ere ez, nahiz eta baietz esan– inbertsio horiei aurre egiteko modua duen edo bestelako industria-estrategia batetik jo behar duen. Nolanahi ere, Eusko Jaurlaritzak % 7ko partaidetza baino ez zuen; ez zen, beraz, garrantzizkoa. Eta Eusko Jaurlaritzak esku hartu egin behar du; hori da bere betekizuna, eta horrelaxe egiten du, elkarren bermerako funtsen bidez. Hala, enpresen kapitalean sartzen da, eta sustatu egiten ditu, eta aurrera ateratzen lagundu; gero, irten egiten da, beste enpresa batzuei laguntzeko. Eta halaxe egin zuen kuantitatiboki Euskaltelen kasuan. Ea, bada, benetako aukera dugun mintzatoki honetan, langileen aldeko adostasunak lortzeko. Eskerrik asko. La | eu | https://www.legebiltzarra.eus/ic2/restAPI/pvgune_descargar/default/48ca2af9-a899-4b0e-bb9c-c0392503e2c4 | parl_eu_4263 |
10 | 77 | 10.04.2014 | URKOLA IRIARTE | EA-NV | Mozioa, Laura Mintegi Lakarra EH Bildu taldeko legebiltzarkideak aurkeztua, Euskaltelen lurraldearekiko atxikimendua bermatzeari buruz. Eztabaida eta behin betiko ebazpena | Labur-labur, ni Euskalteli buruz hitz egitera etorri naizelako eta, Mintegi andrea, zure diskurtsoan hiru laurdenetik gora beste erakunde batzuez aritu zarelako eta puntu bat inportantea iruditu zaidalako batez ere zure erreflexioan. Hori bai, esaten zenuen que aprovechando que el Pisuerga pasa por Valladolid… Nik ere aprobetxatuko dut Agauntza Lazkaotik pasatzen dela eta nik ere etxean Euskaltel daukat eta mobil partikularrarena besteek esan dute eta publizitate pixka bat egiteagatik, behar baldin bada. Eta onartzeko, nire kasuan gutxienez sentimendu hori badagoela, baina baita ere zerbitzu on bat ematen duelako. Matizazio bat terminoekin. Uste dut garrantzitsua dela, inor ez nahasteko, kaleratze, zenbait termino bere mailan erabiltzea. Eta zenbait akusazio alderdiei egitea ez dut uste ez polita ez zuzena denik. Eta hor inbertitutakoak eta irabaziak non dauden eta ez dauden, beste lurralde batzuetan eramandako politika berdinak dira eta benetan ez dut uste gizarteari inongo mesederik egiten dienik. Baina gustatu zait esan duzunean enpresak pertsonak direla. Horrela delako eta guk horrela ulertzen dugulako, eta horrengatik defenditzen ditugu eta babesten ditugu hemengo enpresak. Enpresen bidez pertsonak ere babestu nahi ditugulako. Eta hemengo pertsonak babesten ditugu, enpresak babestu nahi ditugulako. Eta lehen jartzen nizun adibidea bide horretatik zihoan. Nik Gipuzkoako azkeneko urtea errebisatu dezaket. Nik esaten nuen interbentzioan, eskatuko nizuke herri honetako azkeneko 30 urteak errebisatzea, eta bakoitzak enpresaren alde zer egin duen jakitea, batez ere, badakizu, legez ezinezkoa den doble inposizio hori nola aplikatu den zenbait kasutan. Eta bukatzeko, esan duzun beste kontu batekin. Naranja en el elástico y en la gorra. Ados nago. Gaur egun, enpresak ziurrena elastikoak beharko dute, eta gorrak, sendoak. Eta Euskaltelek seguru nago bide horretan orain arte bezala jarraituko duela. Besterik gabe, eskerrik asko. | eu | https://www.legebiltzarra.eus/ic2/restAPI/pvgune_descargar/default/48ca2af9-a899-4b0e-bb9c-c0392503e2c4 | parl_eu_4264 |
10 | 77 | 10.04.2014 | DAMBORENEA BASTERRECHEA | PV-ETP | Mozioa, Laura Mintegi Lakarra EH Bildu taldeko legebiltzarkideak aurkeztua, Euskaltelen lurraldearekiko atxikimendua bermatzeari buruz. Eztabaida eta behin betiko ebazpena | Mintegi andrea, berbaldi liberala egin omen dut, zure esanean. Ez, bada. Ez da izan, ez liberala, ezta kontrakoa ere. Galdera bat egin dizut nik: ea Kutxabankek gizarte-ekintza egin behar duen, bai ala ez. Claro. Jakina. Eta lehen ere azaldu dizut: Hori ez da liberala izatea edo ez izatea. Kutxabankekin zehazki zer egin nahi duzun galdetu dizut nik –horixe da kontua–; izan ere, Euskaltelen balantzea kontsolidatuz gero –eta ospakizunetarako ere ez dago enpresa–, desagertu egingo litzateke gizarte-ekintza. Horrenbestez, zer esaten ari zatzaizkigu gaur: txarto jokatu zela, txarto jokatu dela. Zure arabera, txarto egin da orain arteko guztia; ez zen saldu behar sarea. Eta, aldi berean, Euskaltelen defendatzaile nagusi modura zatozkigu gaur; nahiz eta bide hori guztia gainerakoek egin dugun, egoera honetara iristeko. Ez zaituztegu sekula ikusi ezer ere bultzatzen. Bolo-bolo darabilzue orain Euskaltel ahotan, hain sozialak zaretenez gero. Alabaina, zer da sozialagoa? Sozialagoa da langileei iruzur egitea? Ez da, bada, Bilduren proposamena Eusko Jaurlaritzak kolokan dauden nomina guztiak ordaintzea langile horiek jubilatu artean? Eta zergatik ez gainerako langileenak ere? Egin dizkizudan galderetatik bakar bat ere ez didazu erantzun. Ez didazu argitu prest ote zaudeten gizarteekintzarik gabe geratzeko, Kutxabankek enpresaren % 50 baino gehiago eskuratuta, trukean, Kutxabank bazkide nagusia izanik, Euskalteleko langileak dauden-daudenean geratuko direla bermatzeko. No me ha contestado. Gehiengoa ez izatea kritikatu duzu hemen; nago, beraz, gehiengo hori izatearen alde zaudela eta, beraz, prest zaudela gizarte-ekintza desagerrarazteko. Orduan, ez etorri hemendik hamabost egunera esanez Kutxabankek gizarte-ekintza areagotu behar duela; izan ere, gaur esaten ari zaretenez, prest zaudete hori dena deuseztatzeko. Zuk zeuk zenion: pertsonek osatzen dituzte enpresak. Bada, halako kezka eragiten badizute Euskaltelen lanean ari diren pertsonek, ez zenukete saiatu beharko haiei iruzur egiten; horixe egiten ari baitzarete, esanda beren arazoa konpontzeko aski dela Eusko Jaurlaritzak enpresa pribatu horretako lanbaldintzak bere gain hartzea. Ziria sartzen ari zatzaizkie. Eta lehen ere esan dizut, baina ez didazu erantzun: orduan, zergatik ez duzue zuek egiten hori bera Gipuzkoako Foru Aldundian? Berma iezazkiezue langile guztiei beren enpresetan dituzten soldatak eta lan-baldintzak, Fagorretik hasi eta Gipuzkoako gainerako enpresa pribatu guztietaraino, enpresetan enplegu-erregulazioko espedientea izan zein ez. Zergatik eskatzen diezue gainerakoei zuek egiten ez duzuen hori, jakinda, gainera, ezinezkoa dela? Hori da konponbidea? Izan ere, hain kezka handia eragiten dizuete zuei Euskaltelen lan egiten duten pertsonek, eta gainerakoei, aldiz, halako axolagabekeria, galdetu egin behar baitizugu zergatik nahi diezun gezurra esan, zergatik ari zatzaizkien gezurra esaten, zergatik ari zatzaizkien iruzur egiten? Bost axola dizuete Euskalteleko langileek, eta bost axola dizue Kutxabankeko gizarte-ekintzak. Horixe erakusten du gaur hemen izan dugun eztabaidak. Laburbilduz, Euzko Alderdi Jeltzalearen zuzenketaren alde geunden gu, eta Alderdi Sozialistaren zuzenketaren alde ere bai; hala, erdibidekoa hitzartu dutenez, erdibidekoaren alde egingo dugu. La | eu | https://www.legebiltzarra.eus/ic2/restAPI/pvgune_descargar/default/48ca2af9-a899-4b0e-bb9c-c0392503e2c4 | parl_eu_4265 |
10 | 77 | 10.04.2014 | MENDIA CUEVA | SV-ES | Euskal Sozialistak legebiltzar-taldeak egindako legez besteko proposamena, Euskal Administraziorako enplegu publikoko plan bat egiteari buruz. Eztabaida eta behin betiko ebazpena | Buenos días a todos. Administrazioaren modernizazioa, beti, uste dut legegintzaldi guztietan agertzen den gaia dela, baina oraingo honetan euskal Administrazioan ekin zaio. Izatez, aurreko legegintzalditik ekiten ari zaio, zenbait planen bitartez, eta oraindik ere ari gara. Administrazioaren modernizazioren helburua da administrazio eraginkorragoa izatea, berritzaileagoa. Izan ere, gaur egungo gizarteak berrikuntza eskatzen du arlo guztietan eta baita eraginkortasuna ere; herritarrek kalitatezko zerbitzu publikoak eskatzen dituzte, eta eskaintza zabala izatea. Aldi berean, Administrazioari eskatzen zaio zabala izan dadin eta gardentasuna, partehartzea eta elkarlana susta ditzan, baina ez bakarrik herritarrekin, baita langile publikoekin ere. Langile publikoa ezagutza baten jasotzailea da, eta beraz ezagutza hori aprobetxatu egin behar da; gainera, Administrazioaren modernizazio eta berrikuntzaren parte sentitu behar du. Eta Administrazio eraginkor bat bilatzeko helburuarekin, kudeaketa administratiboa hobetzea bilatu behar dugu. Horretarako, Administrazioaren antolamendua egokitu behar da. Eta, kudeaketa administratiboa hobetzeko, teknologiak bidelagun izan behar du eta, izan ere, bada. Teknologiari esker, sinplifikatu egien dira edozein administraziok dituen prozedurak, tradizioz paperean eta kalitate gorenean oinarritu direnez batzuetan oso astunak eta luzeak izaten direnak. Hala ere, esan bezala, teknologia laguntzeko etorri da, eta nire ustez prozedura administratiboak arindu daitezke inolako berme juridikorik galdu gabe, administrazio publiko baten eguneroko jardueran hori beharrezkoa baita, noski. Hori guztia lortzeko eta eraldatzeko, langile publikoak nahitaezkoak dira. Aurreko legegintzaldian, zeharkako berrikuntza-talde batzuk jarri ziren martxan eta zenbait langile publikok hartu zuten parte haietan. Talde horiek informazioa eskaintzen zieten arduradun publikoei, erakunde jakin bat eta haren giza baliabideak hobeto prestatuak egon daitezen etorkizuneko erronkei aurre hartzeko. Eta, dakigunez, langile publikoen eta Eusko Jaurlaritzako profesionalen rolak ere aldatu egin behar dira edozein zuzendari publikok beharrezkoa duen profesionalizaziorantz aurrera egin ahal izateko. Administrazio elektronikoa dagoeneko bada eta gure artean dugu, baina eraginkortasun eta efizientzia handiagoa behar du. Horregatik, beharrezkoa da funtzioak hobetzea eta berriak sortzea langile publikoentzat, eta zeharkako rolak sail guztietara, administrazio elektroniko horrentzat lagungarriak izan daitezen. Zenbaitetan esan dugun bezala, euskal Administrazioa administrazio gazte bat da, zaharragoak diren beste batzuekin alderatuta –hori egia da, horrela da, administrazio gaztea da–, baina, hala ere, funtzionario guztiak gutxi gorabehera batera hasi zirenez lanean, 53 urteko batez besteko adina dute funtzionarioek eta 50 bat urtekoa bitartekoek. Eta hori, imajina dezakezuenez, nahiko batez besteko altua da, eta, ondorioz, pertsona horiek jubilatzen direnean eten bat sortuko du. Gainera, funtzionarioen piramideko goiko parteak du jakintza handiena, logikoa den bezala. Horregatik, Talde Sozialistak uste du Eusko Jaurlaritzak aldi berean hainbat helburu dituen plan bati heldu behar diola. Alde batetik, langileria gaztetu eta jakintzaren transmisioa galduko ez dela bermatu beharko du plan horrek. Aldi berean, antolakuntza diseinu berri bat sortu behar da, etorkizuneko Administrazio horren beharrei aurre egiteko prest dagoena. Horretarako, beharrezkoa da, noski, lanpostuen eta funtzio berrien arteko loturaren analisia egitea, Administrazio berritzaileak izan behar dituen rol berri horiek gure artean egon behar dute. Eta gai horrekin lotuta, egokia iruditu zaigu berriro ere Ganbera honetako eztabaidara ekartzea 2014. urtean enplegu publikorako eskaintzak egiteko beharra, taldeek egoki baderitzote onesteko. Eta berriro aipatuko dut. Estatuko oinarrizko aplikazioko legeek ez ezik, Aurrekontu Orokorrei buruzko legeak eta lehenago izaera ekonomikoko legeek aukera ematen dute oinarrizkotzat hartzen diren zerbitzuetan laneskaintza publikoak zabaltzeko; esaterako, polizian, hezkuntzan edo osasun-arloan. Egia da, halaber, % 10eko berritze-tasa baten muga jartzen digutela, baina, horrekin batera, Euskadin ezaugarri bat daukagu, Administrazioaren bitartekotasuna, euskal funtzionarioen bitartekotasun-tasa oso altua baita oraindik. Horregatik, Talde Sozialistak uste du Eusko Jaurlaritzak Espainiako Gobernuarekin duen harreman horretan, zeinak zenbait hitzarmenen bidez fruituak ematen baititu, posible litzatekeela berritze-tasa altuxeago bat adostea. Zalantzarik gabe uste dugu 2014. urtea bukatu baino lehen posible izan behar lukeela Administrazio orokorrak lan-eskaintza publiko bat zabaltzea. Izan ere, aldi berean entzuten dugu, paradoxikoki, euskal sektore publikoan lan-eskaintza publikoak zabalduko direla; euskal irrati-telebista publikoan, adibidez. Eta nik berriro ere adierazi nahi dut, Ganbera honetan, zalantzak ditudala lan-eskaintza publiko horren bideragarritasun juridikoaz, Estatuko Aurrekontu Orokorren Legearen hogeigarren xedapen gehigarria kontuan hartuta, ez badago akordio bat Talde Popularraren eta Euzko Abertzaleak taldearen artean eta Espainiako Gobernuaren eta Eusko Jaurlaritzaren artean. Beraz, gai bagara lan-eskaintza publiko bat zabaltzeko euskal irrati-telebista erakunde publikoan, nola ezin izango dugu Administrazio orokorrerako lan-eskaintza publiko bat zabaldu? Osasun, hezkuntza eta polizia arloetakoez gain, dagoeneko martxan dago poliziarena bezala. Ez naiz gehiago luzatuko. Talde Sozialista akordio batera iritsi da Euzko Abertzaleak taldearekin. Ganberako gainerako taldeei eskatzen diet ekimen horrekin bat egiteko eta bultzatzeko. Hori izan da dena, eskerrik asko. La | eu | https://www.legebiltzarra.eus/ic2/restAPI/pvgune_descargar/default/48ca2af9-a899-4b0e-bb9c-c0392503e2c4 | parl_eu_4266 |
10 | 77 | 10.04.2014 | ZULAIKA PORTILLO | EH Bildu | Euskal Sozialistak legebiltzar-taldeak egindako legez besteko proposamena, Euskal Administraziorako enplegu publikoko plan bat egiteari buruz. Eztabaida eta behin betiko ebazpena | Eskerrik asko, mahaiburu anderea. Egun on guztioi. Enpleguaz hitz egiterakoan, ezinbestekoa da enplegu publikoari merezi duen garrantzia ematea. Administrazioa, zeinak enplegu publikoak eskaintzen duen, eredugarria izan behar da bai kalitatezko enplegua sortzerakoan, bai kalitatezko zerbitzu publikoak eskaintzerakoan. Baieztapen horretan ematen du logika nagusitzen dela, baina baieztapen hori sarri hankaz gora uzten da. Berez krisiaren ondorioak areagotzen diren bitartean, logikak dio gero eta pertsona gehiago dagoela larrialdi egoeran, pobreziaren atarian edo pobrezian bertan. Logikak dio, edo esan beharko luke, ondorioz zerbitzu publikoak indartzea ezinbestekoa dela egoera horri Administraziotik aurre egiteko, era eraginkorrean aurre egiteko ere; alegia, zerbitzu publikoen sistema sendotzea beharrezkoa da. Baina logikaren katea apurtu egiten da puntu horretan eta hain justu logikaren aurka hartzen dira erabaki politikoak: murrizketak nahi beste sektore publikoan, murrizketa kronikoak. Eta emaitza nabarmena da: arazoa areagotzea. Gure koaliziotik hainbat aldiz adierazi dugu pribatizatuak edo kanporatuak dauden hainbat zerbitzu Administrazioak bere gain hartu beharko lituzkeela, Administrazioa enplegua sortzerakoan motorra izan behar dela. Eta hori horrela izateko hainbat ekimen aurkeztu ditugu Ganbera honetan. Horrela egin genuen duela hiru aste, EH Bilduk aurkeztu zuen ekimen bat eztabaidatu genuenean. Proposamen zehatzak egin genituen zerbitzu publikoak indartzeko eta horrekin batera sektore publikoan enplegua sortzeko. Esaterako, proposatzen genuen 1.592 orduko lanaldia berreskuratzea edo ordezkapenak lehenengo egunetik betetzea, baita ere hutsik geratu diren lanpostuak ez amortizatzea, langile bati baja ematen diotenean lehenengo egunetik bere soldataren % 100 ordaintzea eta abar. Baina ekimen hori ez zen aurrera atera, antza uste duzuelako horrek ez duela balio kalitatezko enplegu publikoa sortzeko eta krisi garaian zerbitzu publikoak indartzeko. Bereziki harrigarria iruditzen zaigu, eta horrela esan behar dugu, PSEren jarrera. Harrigarria da urtarrilean Gobernuarekin enplegu plana adostu zenutela. Ulertzeko zaila da enplegu planaz egin zenuten salmenta, alegia, zuek egindako esfortzuari esker atera zen aurrera enplegu plan hura. Eta orain urtarrilean iragarri zenuten enplegu plana alboratzen duzue beste enplegu publiko plan bat eskatzeko? Zer da sinatu zenuten enplegu plana? Bi plan egin behar ote dira eraginkorrak izateko, enplegu plan orokorra bata eta beste Administrazioari zuzendutakoa? Gure iritziz, planek integralak izan behar dute, eta gainera indar berezia jarri behar da Administrazio publikoak kalitatezko enplegu publikoa sortzeko daukan gaitasunean. Gainera, PSEk gaur eztabaidatzeko ekarri digun ekimena ez da batere zehatza. Ez du zehaztapenik, ezta elementu berririk. Egia da EH Bildu bat datorrela ekimeneko lehenengo puntuak aipatzen duen filosofiaren parte batekin. Alegia, egia da Administrazioaren plantilla gaztetu egin behar dela. Gainera, kontuan izan behar dugu gazteagotze horrek eragina izango lukeela gazteen langabezia tasan; gaur egun % 36koa da. Beraz, zer izango litzateke eraginkorrena? Ba erretiro adina jaistea. Eta zer egiten ari da? Justu kontrakoa. En lo que respecta al segundo punto, lo diré en castellano: "azken ondorioetaraino bilatzea zer aukera dagoen aurten bertan lan-eskaintza publikoa egiteko". Ez dakigu zer esan nahi duzuen "azken ondorioetaraino" esatean, jabetuta baikaude azken batean Madrildik datorrena onetsiko dela, ez zaiola benetan aurre egingo Madrilek inposatu nahi duenari, hemen erabakitzen eta onesten duguna errespetarazteko. Puntu horretan aipatzen diren enplegu publikoaren eskaintzak edo EPEak egitea ondo dago, nola ez, dagoen enpleguaren kalitatea hobetuko lukete eta enplegua egonkortuko litzateke. Baina EPE horiek ez dute ez enplegu berririk sortuko, ezta galdutakoa berreskuratuko ere. Hasieran adierazi dudan bezala, Administrazioa eredugarria izan behar da zentzu guztietan. Azken bolada honetan Administrazioan murrizketak egon dira, bai enpleguan bai zerbitzu publikoetan ondorio zuzenak izan dituen murrizketak. Eta honekin batera, EH Bildurentzat garrantzi handiko ideia aldarazi nahi dizuet beste behin ere. Hau da, ozen salatu behar dugu Administrazioan egiten diren murrizketak gehien erasotzen dituztenak direla gizartean baztertuen daudenak, alegia, zerbitzu jakin horiek izateko sare pribatura joan ezin direnak. Era berean, emakumea bi aldiz kolpatzen da murrizketak daudenean. Zerbitzu publikoen murrizketak sarri zerbitzu horiek zama familien gain uztea dakar eta zehazki emakumeen gain. Zerbitzu publiko gutxiago, lan zama handiagoa emakumeen bizkar. Zuzenean eragiten du emakumeen ongizatean, lan kargan. Emakumeen bizitzak gero eta zailagoak dira, gero eta prekarioagoak dira, gero eta menpekoagoak, gero eta lotuagoak. Adibidez, pertsona dependienteak zaintzeko zerbitzuak eta laguntzak murrizten badira, nor zainduko ditu pertsona horiek? Zein baldintzetan? Eta beste hamaika adibide jar genezakeen erakusteko zerbitzu publikoetan murrizketak egitea eskubideen galeran eragiten duela. Zerbitzu publikoak pertsonen oinarrizko eskubideak bermatzeko ezinbestekoak direnez, zerbitzu horiek indartzeko politikak egin ditzala eta horretarako beharrezkoak diren baliabideak ziurtatu ditzala eskatzen diogu Jaurlaritzari. Gaur egiten ez duena, hain zuzen. Hori da guk proposatzen duguna aurkeztutako zuzenketaren lehenengo puntuan. Izan ere zerbitzu publikoen murrizketak eskubideen galera dakar. Zuzenketaren bigarren puntuan, enplegua suntsitzeari utz diezaiola eskatzen diogu Jaurlaritzari, kalitatezko zerbitzu publikoak indartzeko. Eta horretarako, orain arte egindako murrizketak bertan behera utz ditzala eskatzen diogu. Azken bi urteotan 4.000 lanpostu inguru suntsitu dira sektore publikoan, Gobernuak hartu dituen erabakien ondorioz. Benetan Gobernuarentzak enplegua sortzea lehentasuna bada, has dadila enplegua zaintzen bere eremuan, berak eskumenak dituen tokian. Adibidez, dekretazoak alboratu ditzala. Gure zuzenketaren hirugarren puntuan, sektore publikoan enplegua sortzeko hartu daitezkeen beste eskaera zehatz batzuk adierazten ditugu. Plantilla gazteagotzeko neurriak har ditzala; besteak beste, erretiro adina jaistea eta adin batetik aurrera jarduna murriztea eta azkenaldian zentzu horretan ezarritako mugak albo batera uztea. Eta azkenik, laugarren puntuan, eskatzen dugu negoziazio kolektiboaren bideari ekin diezaiola eta zerbitzu publikoak indartzeko eta enplegua sustatzeko aipaturiko neurriak bertara eramatea. Gure zuzenketarekin proposamena hobetzen delako, eskatuko nizueke beste taldeei gure proposamenaren alde egitea. Besterik gabe, eskerrik asko. | eu | https://www.legebiltzarra.eus/ic2/restAPI/pvgune_descargar/default/48ca2af9-a899-4b0e-bb9c-c0392503e2c4 | parl_eu_4267 |
10 | 77 | 10.04.2014 | MANEIRO LABAYEN | Mixto-UPyD | Euskal Sozialistak legebiltzar-taldeak egindako legez besteko proposamena, Euskal Administraziorako enplegu publikoko plan bat egiteari buruz. Eztabaida eta behin betiko ebazpena | Eskerrik asko, presidente andrea. Bakarrik esan nahi nuke osoko zuzenketa bat genuen arren, azkenean gaiaren inguruan akordio nahiko zabala dagoela. Ondo deritzogu lortu den erdibidekoari; beraz, alde bozkatuko dugu. Eskerrik asko. | eu | https://www.legebiltzarra.eus/ic2/restAPI/pvgune_descargar/default/48ca2af9-a899-4b0e-bb9c-c0392503e2c4 | parl_eu_4268 |
10 | 77 | 10.04.2014 | ORBEGOZO URIBE | EA-NV | Euskal Sozialistak legebiltzar-taldeak egindako legez besteko proposamena, Euskal Administraziorako enplegu publikoko plan bat egiteari buruz. Eztabaida eta behin betiko ebazpena | Eskerrik asko, ganberaburu anderea. Egun on sailburuok, egun on legebiltzarkideok. Talde Sozialistak aurkeztutako legez besteko proposamen honen inguruan erdibidekoa adostu dugu gaurkoan. Adostu dugun lehenengo puntuari dagokionean, uste dugu Eusko Jaurlaritzak dagoeneko adierazi duela bere asmoa euskal Administrazio orokorrari dagokionez enplegu plana egiteko. Eta bigarrenari dagokionean, ere bai; behin baino gehiagotan entzun ahal izan dugu 2014. urtean enplegu publikorako eskaintzen deialdiak egiteko aukera eta aztertzeko asmoa ere badaukala. Zentzu horretan, hasiera batean gure taldeak aurkeztu zuen osoko zuzenketan ere hori eskatzen genuen, hau da, 2014. urteko Aurrekontu orokorretan ezarritako helburuetan jasota dagoen moduan, alde batetik, enplegu plana egiteko, giza baliabideen antolaketaren lan-ildoak ezartzeko bai epe ertain eta bai epe luzera; eta lan hori egiteko, kontuan izanik gaur egun antolakuntza beharrak eta zerbitzuen eskariak. Gainera, egokia iruditu zaigu kontuan izatea ere bai belaunaldi arteko aldaketa ondo burutzeko plangintza ere aurreikustea. Beraz, guk planteatzen genuen hasierako eskari horri erdibidekoan gehitu diogu belaunaldi arteko erreleboa modu egokian burutu ahal izateko plangintza egokia ere egin dezala, lan horretan diharduen moduan. Bestetik, eskatzen genion ere bai 2014. urtean enplegu publikorako eskaintzak deitzeko aukera azter zezala. Eta erdibidekoan jaso dugun moduan, kontuan hartuta egun indarrean dagoen araudiak ezartzen dituen mugak arlo honetan. Guk argi daukagu hemendik urte batzuetara Administrazio Orokorreko langileen plantillak ere aurrera egingo duela edadean eta horrek sor ditzakeen eragozpenei aurre egiteko plangintza egokia egin beharko dela. Erkoreka sailburuak berak Ganbera honetan bertan aipatu zituen dagoeneko gai honen inguruan zein ekimen bultzatu diren edo bultzatzen ari diren funtzio publikoaren esparrutik. De hecho, confirmó que ya se está trabajando en el diseño de un plan de empleo, reorganización o redimensionamiento de la Administración, al objeto de prever las insuficiencias que puedan existir en un futuro y poder darles respuesta adecuadamente. En ese sentido, ya se ha constituido un grupo de trabajo para desarrollar dicho plan, en el marco del artículo 79 del Estatuto Básico del Empleado Público y en relación con la planificación de los recursos humanos y la posibilidad de aprobar planes para la ordenación de los mismos. Zulaika anderea, ez nahastu kontzeptuak. Gaur Administrazio publikoari buruzko enplegu planari buruz ari gara, Oinarrizko Estatutuan jasotako tresna bati buruz. Beraz, zehaztasunez hitz egin dezagun, bestela gaitik aldenduko gara. Como decía antes, además pudimos conocer también que se están manteniendo reuniones con la Administración General del Estado para exponer cuál es la situación de nuestra Comunidad Autónoma y la problemática que genera especialmente como consecuencia de la imposición de la prohibición de desarrollar ofertas públicas de empleo. No podemos obviar que esta prohibición está en vigor desde que el Gobierno de España aprobara el Real Decreto-Ley 20/2011, de medidas urgentes en materia presupuestaria, tributaria y financiera para la corrección del déficit público. Eta horrek eragin zuzena dauka langile publikoen artean, behin-behinekotasun tasa murrizteko neurriak bultzatzeko ekimenean. Izan ere, enplegu publikorako eskaintzak beharrezkoak dira behinbehineko langileak behin betiko langile bilakatu ahal izateko. Baina deialdiak egiteko debeku horrek indarrean jarraitzen duen bitartean edo indarrean jarraitzen duen heinean, berriro ere Eusko Jaurlaritzak eskuak lotuta dauzka neurri horiek bultzatzeko orduan. Ezin dugu ahaztu, beraz, oinarrizko araudiaren bitartez Madriletik ezarritako debeku horrek enplegu publikorako eskaintzak diseinatzeko orduan erreposizio tasa % 10era mugatzen duela eta 2014.ean enplegu publikorako eskaintzari deitu ahal izatekotan, kopuru horretara mugatu beharko litzatekeela zoritxarrez. Beraz, Euskal Autonomia Erkidegoko Aurrekontu Legeak ere horrela jasotzen du. Por lo tanto, y a la vista de lo planteado por el resto de grupos, y viendo que coincidimos en la nece- sidad, por un lado, de elaborar un plan de empleo para la Administración vasca y en la necesidad de analizar, dentro del marco normativo vigente, la posibilidad de convocar EPEs en este mismo año, hori guztia ikusita, beraz, beste taldeen babesa izatea espero dugu. Besterik gabe, mila esker. | eu | https://www.legebiltzarra.eus/ic2/restAPI/pvgune_descargar/default/48ca2af9-a899-4b0e-bb9c-c0392503e2c4 | parl_eu_4269 |
10 | 77 | 10.04.2014 | BARRIO BAROJA | PV-ETP | Euskal Sozialistak legebiltzar-taldeak egindako legez besteko proposamena, Euskal Administraziorako enplegu publikoko plan bat egiteari buruz. Eztabaida eta behin betiko ebazpena | Eskerrik asko, presidente andrea. Legebiltzarkideok, Jaurlaritzako kideak, egun on. Eta oso labur. Guk legez besteko proposamenaren erdibidekoaren alde bozkatuko dugu, zeina adostu baitute proposatu duen taldearen eta Gobernua babesten duen taldearen artean. Zentzuzkoa iruditzen zaigu Gobernuaren jardueran, eta edozein administrazioren jardueran, enplegu publikoa mantentzearekin eta aztertzearekin lotuta, zerbitzu publikoen garapen egokira bideratuta dagoen enpleguarekin, hain zuzen ere. Gai arrunt bati buruz ari gara eztabaidatzen, argi dagoen gai bati buruz, alegia. Nolanahi ere, hor egon behar dugu, eta zerbitzu publikoetara bideratutako enplegua azpimarratu behar dugu. Garrantzia eman behar zaio beharmota guztien etengabeko egokitzapenari, beti agertzen baitira, berezko dinamikan; administrazioak berak ere identifikatzen ditu, eta sindikatuek ere bai. Horregatik, egokia da etorkizunerako behar-mota guztiekin lotutako neurriak aztertzea eta erabakitzea. Berriro ere diot, edozein gobernuren edozein sailetako barnekudeaketa arrunt bat dela, edozein administraziorena, alegia. Baina beti da ona administrazio-kudeaketaz hitz egitea, eta administrazio-prozedurez, eta horiekin batera, bide batez, teknologia, baliabidez, gehiago eta hobeto diseinatutako zerbitzuez eta abarrez hitz egitea ere egokia da. Ikuspegi garrantzitsua da hori. Orobat esaten dugu, eta zentzuzkoa dela uste dut, denok esaten baitugu, inoiz baino hobeto prestatuak dauden gazteak ditugula. Beraz, gure ustez ez diegu errelebuei inongo beldurrik izan behar. Aitzitik, hobekuntza kualitatibo gisa ikusi behar dugu, inongo zalantzarik gabe; enplegu publikorako egiturak sortu, ziurrenik inoiz baino hobeto prestatuak dauden pertsonekin sortu ere. Eta nire ustez, plantillaren ezagutza ez da hainbeste oinarritu behar esperientzia errepikakorrean, baizik eta heziketan eta birziklapen etengabean. Horregatik, une konkretu bati egokitutako heziketa-planak garrantzitsuak dira, lanpostu bakoitzari egokitutako etengabeko prestakuntza, erabilgarriak diren etengabeko prestakuntza-planak, ondo diseinatutako planak, ondo bideratuak, hori da, hain zuzen ere, egin beharrekoa. Zuzenketak proposatzen duena epe ertain edo luzerako enplegu-plan bat diseinatzea da, gaur egungo zerbitzu-eskaerei erantzuteko eta belaunaldialdaketa bermatzeko berehalako eta adostutako plangintza baten bidez. Normala da, berriro ere diot. Belaunaldi-aldaketa hori ona izango da, inoiz izan ditugun belaunaldi prestatuenak ditugulako orain. Beraz, alde horretatik ez dugu beldurrik izan behar. Ondo legoke arau-esparruaren arabera aztertzea ea posible den 2014. urtean EPEak zabaltzea edo dauden aukerak identifikatzea. Guk puntu bat falta izan dugu plan horretan; prestakuntzari dagokiona, hain zuzen ere. Hau da, aldaketa horiei buruz hitz egin dugu, erreleboez, esperientziaz. Uste dut positiboa izan zitekeela prestakuntzaz hitz egitea. Espero dugu planean ager dadila etengabeko prestakuntza hori, birziklapen etengabe hori. Eta, zalantzarik gabe, behar bezalako plana bada, beste kontu batzuei ere helduko die, eraginkortasun eza gainditzera bideratutakoei (badaude eta identifika daiteke non), eskasiak gainditzera bideratutakoei, eta halaber, esparru politikoan ari garenez, plan horrek beste kontu batzuei ere ekin beharko die, hau da, bikoiztasunak kendu beharko ditu Kontu horiek guztiak, eta ez bakarrik errelebuekin, epe ertain edo luzerako planekin zerikusia dutenak, baizik eta ulertzea plan horrek proaktiboa izan behar duela prestakuntzan, eraginkortasunik eza eta eskasiak gainditzean, bikoiztasunak kentzean; horrek guztiak plan horren barnean egon beharko du epe ertain edo luzerako enplegu publikoaren diseinuan. Eskerrik asko, presidente andrea. La | eu | https://www.legebiltzarra.eus/ic2/restAPI/pvgune_descargar/default/48ca2af9-a899-4b0e-bb9c-c0392503e2c4 | parl_eu_4270 |
10 | 77 | 10.04.2014 | MENDIA CUEVA | SV-ES | Euskal Sozialistak legebiltzar-taldeak egindako legez besteko proposamena, Euskal Administraziorako enplegu publikoko plan bat egiteari buruz. Eztabaida eta behin betiko ebazpena | Lo haré desde aquí, brevemente. Zurekin bat nator, Barrio jauna, langile publikoen etengabeko prestakuntzaren gainean duzun kezkarekin, baina gaur ez dut eztabaida gai horretara bideratu nahi izan. Izan ere, aurreko legegintzaldian transferitu baitzen langile publikoen prestakuntzarekin lotutako gaia, Herri Arduralaritzaren Euskal Erakundearen lana da hori; urtero egiten da plangintza, badakit eginda dagoela, suposatzen dut beharretara egokituko zutela. Eta, gainera, berrikuntza publikorako plan bat dago. Plan horrek barne hartzen ditu Administrazio elektronikoan behar berrietarako egokitzapena eta gardentasuna. Beraz, barne hartzen du halaber Administrazio Orokorraren lanpostu jakin batzuk Administrazio berrira egokitzearen iradokizuna, eta aldi berean, horrek nahitaez eskatzen du langileak prestatzea lan eta funtzio berrietara egokitzeko. Sentitzen dut EH Bilduko ordezkariari proposamena zehaztugabea iruditu bazaio. Uste dut Gobernuaren lana dela enplegu plana egitea. Nik egiten dudana kontrol-lana da. Enplegu publikoaren plana egin eta koordinatzeko arduran langile bat jarria dagoela jakin dugu. Ahalik ere bizkorren prest egotea espero dugu, eta noski, Espainiako Gobernuak eta Alderdi Popularrak duten bi aldeko harremana dela medio, legeak ezartzen duena baino berritze-tasa altuagoa lortzea ere espero dugu, 2014. urtean EPE bat izan ahal izateko. Eskerrak eman nahi dizkiet talde sozialistaren ekimen horren alde egingo duten gainerako taldeei. Hori izan da dena, eskerrik asko. La | eu | https://www.legebiltzarra.eus/ic2/restAPI/pvgune_descargar/default/48ca2af9-a899-4b0e-bb9c-c0392503e2c4 | parl_eu_4271 |
10 | 77 | 10.04.2014 | ORBEGOZO URIBE | EA-NV | Euskal Sozialistak legebiltzar-taldeak egindako legez besteko proposamena, Euskal Administraziorako enplegu publikoko plan bat egiteari buruz. Eztabaida eta behin betiko ebazpena | Bai. Beraz, betiko legez, inori aurpegiratzen diozue, zuek egiten duzuenean berdina. Sinesgarritasun osoa galdu duzue beste behin ere. Eta zergatik pentsatu behar dugu Eusko Jaurlaritzaren erantzukizuna izango bazenute ez zenituzketela beteko Gipuzkoako Foru Aldundian betetzen dituzuen arauak edo betetzen duzuen araubidea. | eu | https://www.legebiltzarra.eus/ic2/restAPI/pvgune_descargar/default/48ca2af9-a899-4b0e-bb9c-c0392503e2c4 | parl_eu_4272 |
10 | 77 | 10.04.2014 | DAMBORENEA BASTERRECHEA | PV-ETP | Euskal Legebiltzar Talde Popularrak egindako legez besteko proposamena, Kontzertu Ekonomikoaren defentsari buruz. Eztabaida eta behin betiko ebazpena | Eskerrik asko, presidente andrea. Legez besteko proposamen bat aurkeztu dugu Kontzertu Ekonomikoa indarrean dela berresteko; batez ere, Gorte Nagusietan abenduan euskal administrazioaren eta gobernu zentralaren artean berretsi zen azken akordioaren ondoren, zeinak Kontzertu Ekonomikoaren aldaketa jasotzen baitu. Akordio horrek eskumen fiskal gehiago ematen dizkio foru-administrazioei, eta eskumen eta baliabide gehiago administrazioentzat, eta beraz, euskaldun guztientzat. Eta funtsezko bi arrazoiengatik aurkeztu nahiko genuke gainera. Bat, argi dago gaur egun Kontzertu Ekonomikoa Espainiako Konstituzioan eta Gernikako Estatutuan jasoa eta babestua dagoela, eta gainera Europarekin guztiz bat datorrela Luxenburgoko Auzitegiaren epaiaren ondoren. Hala ere, proposamena egin genuenean, eta gero denborarekin, ia gauza bera gertatzen da beti, zenbaitek Kontzertu Ekonomikoa kritikatzen dute, normalean Autonomia Erkidego honetatik kanpo, nahiz eta azken boladan barnean ere kritikatu den. Eta argi dago autokritika ere egin behar dugula, zergatik Euskal Herritik kanpo jende askok ez duen Kontzertu Ekonomikoa ulertzen. Batzuetan txarto erabili izan dugulako, eta adibiderik argiena opor fiskalen kontua izan zen; beste batzuetan, zenbaitek gezurra saltzen dute, jatorrizko burujabetzaren bat, baina ez dakigu nondik ateratzen duten, ezta nola ere. Baina kanpoan batez ere Kupoaren Legea nahasten da Kontzertu Ekonomikoarekin. Bi lege ezberdin dira, denek dakigun bezala, edo denek jakin beharko genukeen bezala. Hala ere, azkenean Kontzertu Ekonomikoaz hitz egiten denean kupoaz hitz egiten da. Eta argi dago, azken bost urteetan zenbait desadostasun izan direla kupoa dela eta. Baina gai horren inguruan zerbait esan behar dizuet Ganbera honetako ordezkari euskaldun guztiei: Alderdi Popularrak gobernatzen duenean, gehiengo osoa badu ere, Kontzertu Ekonomikoa berrizten du, eta Gobernuaren eskumen ekonomikoak handitzen ditu. Horrek adierazten du gure alderdiak Kontzertu Ekonomikoaren eta haren irudiaren alde egiten duela. Beraz, ez dut inongo zalantzarik egiten esaten dudanean Alderdi Popularrak lortuko duela laster beste batzuek sortu zituzten gataz- kak konpontzea, eta kupoari dagokionez ere ados jarriko garela, ahalik eta lasterren. Azken aldian oso kritika bitxiak egin dira Diputatuen Kongresuan; besteak beste, esan da irudi antigoalekoa, zaharkitua, zaharra dela eta ez dakit zer gauza gehiago. Eta, hala ere, horrelakoak esaten dituztenek ematen du ez dakitela –nahiz eta europeistak direla esan– Europa antzeko eredu batekin eraikitzen eta finantzatzen ari dela, ez esatearren Kontzertu Ekonomiko bera dela; desberdintasun bat baino ez dago: ez dagoela hori berresten duen finantziazio-legerik. Baina argi dago Europar Batasuneko kide bakoitzak zergak biltzen dituela, bere eskumenak dituela eta haietako bakoitzak hitzartutakoaren arabera egiten dituela bere ekarpenak. Ekarpen horri ekarpen dei dakioke, kupo dei dakioke, edo bakoitzak nahi duen bezala dei dakioke. Baina azken finean Europar Batasunean indarrean dagoen finantziazio-sistema Kontzertu Ekonomikoak ezartzen duen bera da. Beraz, ez du ematen zentzu handirik duenik tresna oso zaharra dela esateak. Ehun urte ez dira hainbeste ere, gutxienez legez edo erakunde-sareez ari garenean. Nik gaur nabarmendu nahi dudana akordioan dugun transakzioa da, hain zuzen ere. Eta espero dudana, eta jakina, gustatuko litzaidakeena da alde batetik, Ganbera honek aho batez aitor dezala Kontzertu Ekonomikoa indarrean dela, konstituzioaren eta Europaren parte dela, eta Kontzertuaren Legeak aitortutako tresna solidario nahikoak badituela. Bestetik, gustatuko litzaidake kanpoan ez nahastea edo gezurra esatea beste gai batzuk proposatzeko. Azken finean Akordio Ekonomikoaren inguruan aho betez adostasun batera hel gaitezen nahiko nuke. Gustatuko litzaidake, baina ikusiko da. La | eu | https://www.legebiltzarra.eus/ic2/restAPI/pvgune_descargar/default/48ca2af9-a899-4b0e-bb9c-c0392503e2c4 | parl_eu_4273 |
10 | 77 | 10.04.2014 | MANEIRO LABAYEN | Mixto-UPyD | Euskal Legebiltzar Talde Popularrak egindako legez besteko proposamena, Kontzertu Ekonomikoaren defentsari buruz. Eztabaida eta behin betiko ebazpena | Eskerrik asko, presidente andrea. Bistan denez, Damborenea jauna, oso ondo dakizun bezala ez da guztien adostasunik egongo. Antza denez, Alderdi Popularra kezkatua dago Kontzertu Ekonomikoaren gaur egungo eta etorkizuneko iraupenaz. Uste dut Alderdi Popularrak argi daukala gero eta ahots gehiagok sistema horren kontra egiten dutela; izan ere, zenbait pribilegio ematen ditu zalantzarik gabe, eta hor daude. Uste dut Alderdi Popularrak, bere justifikazioan jasotzen den bezala, esaten duela hemen, Euskadin, badagoela UPyD izeneko alderdi politiko bat, ordezkaritza parlamentarioa duena, eta sistema horrek sortzen dituen pribilegio ekonomikoak salatzen dituena. Eta uste dut, nolabait, Alderdi Popularrak ekimen hori aurkezten duela UPyD estutzen eta inguratzen saiatzeko. Beraz, badago alderdi politikoen artean kezka bat sistema horren iraupenaren gainean. Uste dut sistema horrek ez duela etorkizun handirik, eta ez bakarrik UPyDk esaten duelako eta hemen eta beste ganbera batzuetan azaldu ditugun arrazoiengatik. Azken aldian, intelektualek, adituek eta gaiari buruz dakiten pertsonek ere gero eta sarriago diote eta azaldu dute sistema horrek berdintasuna hausten duela guztiz demokratikoa izan nahi duen estatu batean. Galdera batzuk bota nahiko nituzke gai honen inguruan. Sistema hori hain zoragarria bada eta hain ondo badatorkie Euskadiri eta euskaldunei, zergatik zuek, bereziki beste ganbera autonomiko batzuetan ordezkaritza duzuen alderdi politikoek, zergatik ez duzue proposatzen Kontzertu Ekonomikoa beste autonomia erkidego batzuetan ezartzea? Hau da, sistema horrek beste autonomia erkidego batzuetan ere erdibidekoan nabarmentzen dituzuen onurak eta aukerak ekarriko lituzke. Ez duzue egin. Zergatik ez dituzue legebiltzar-ekimenak aurkezten, beste gai batzuekin egiten duzuen bezala, legez besteko proposamen edo legezko proposamenen bidez sistema hori beste autonomia erkidego batzuetan ezarri ahal izateko? Zergatik ez du Espainiako Gobernuak proposatu, Alderdi Sozialistak gobernatzen duen Espainiako Gobernuak edo Alderdi Sozialistaren eskuetan dagoen Espainiako Gobernu berak, hain zuzen ere? Zergatik ez dute proposatzen sistema hori gainerako autonomia erkidegoetara zabaltzea hain onuragarria bada ekonomiarentzat? Suposatzen dut, zuen ustez, hori guztia herrialde osoaren ekonomiarentzat onuragarria izango litzatekeela. Hain zoragarria eta onuragarria bada Euskadirentzat, eta ez badu inongo bestelako onurarik ekartzen, zergatik ukatzen diozue gainerako autonomia erkidegoei? Kontua ez da ez duzuela proposatzen beste autonomia-erkidego batzuetan ezartzea sistema hori, baizik eta ukatu egiten diezuela azken aldian Kontzertu Ekonomikoaren antzeko sistema bat behar dutela eskatu duten autonomia-erkidegoei. Adibidez, zergatik ukatu zenioten Kataluniari, eta ez naiz ari orain dela 30 urtez ukatu zitzaion uneaz, baizik eta azken urte hauetaz; zergatik ukatu zenioten? Zergatik esan zuen Espainiako Gobernuak guztiz bideraezina zela halako jarrera politikoa? Gustatuko litzaidake galdera horiei erantzun bat ematea, gaurko eztabaida gutxienez zerbaitetarako erabilgarria izan dadin. Egia esan, azken aldian asko izan dira Kontzertu Ekonomikoa pribilegio-sistema bat dela adierazi dutenak, hala nola hainbat alderdi politikotako ordezkari politikoak, erakundeetako ordezkariek, adituek eta akademikoek eta Espainia osoko burukideek proposatutako eta burututako ikerketak. Esan dute kasu honetan euskaldunentzat dela mesedegarri, Nafarroako hitzarmenaren antzera, hura nafarrentzat onuragarria baita, gainerako herritar espainiarrekin alderatuta. Gurea alderdia progresista bat denez, berdintasuna defendatzen duena eta ez uniformetasuna, horrelako sistema-motak kritikatu egiten ditugu herrialdeko edozein tokian. Esan bezala, badaude azken aldian gai horren inguruan ikerketak egin eta kontu hori ezagutzen duten adituak; besteak beste, Carlos Monasterio, Ángel de la Fuente eta Francisco de la Torre. Guztiek ikerketa serioak egin dituzte gaiari buruz. Azken aldian hainbat ekonomista, aditu eta ordezkari politiko aritu dira gai horren gainean. 2005. urtean Antonio María Aguirrek, orduko Euskadiko Alderdi Sozialistaren Batzorde Nazionaleko kide baitzen, hau idatzi zuen euskal Kontzertu Ekonomikoaren 25. urteurrenean: "Euskal sozialistek aukera dugu Kontzertu Ekonomikoaren aldaketa bultzatzeko eta horrela Espainia osoarekin solidario egiteko". Onartu zuen, beraz, kupoaren kalkuluaren bidezko Kontzertu Ekonomikoa ez dela solidarioa. Esaten zuen Estatuari egiten diogun ekarpena ez datorrela bat Espainiako Konstituzioan ezarritako berdintasun, progresibotasun eta solidaritate printzipioekin. Hitzez hitz esaten zuen, halaber, "euskal sozialistek geure buruari galdetu behar diogula ea sozialismoari eutsi nahi diogun Euskal Herriko alderdi politiko zaharrena sortzeko finkatutako oinarriei jarraituz". Hori esaten zuen garai hartan Euskadiko Alderdi Sozialistaren Batzorde Nazionaleko kide izandako batek. Baina, azken aldian, Damborenea jauna, zure alderdiko kideek egoera hori mahaigaineratu eta salatu egin dute. Madrilgo Ogasun sailburuak berak, orain dela hilabete batzuk, zalantzan jartzen zuen ea zentzuzkoa den erkidegorik aberatsenek –Nafarroaz eta Euskal Autonomia Erkidegoaz ari zen– gainerako autonomia-erkidegoak baino ekarpen txikiagoa egitea herrialde osoaren solidaritateari. Andaluziako sozialistek, Alderdi Sozialistaren presidentearen bitartez, hau adierazi zuten, bistan denez gai honetaz ari zela: autonomia-erkidego bat ere ezin daiteke solidaritatetik kanpo geratu, Konstituzioak agintzen duelako". Kataluniako sozialisten buruzagiak Kontzertu Ekonomikoa kentzea eskatu zuen, orain dela hilabete batzuk. "Bidezko finantziazio bat nahi badugu, has gaitezen gaur egun dauden pribilegioak Konstituziotik kentzen", adierazi zuen. Nafar sozialisten buruzagiak herrialdearekin solidario izan nahia erakutsi zuen, baina betiere gure bereizitasuna errespetatuz. Beraz, onartu egin zuen gaur egungo sistemak ez direla solidarioak. Patxi López jaunak, berak, 2013 ekainean, adierazi zuen Kontzertu Ekonomikoa ez dagoela zalantzan, egia da, baina erantsi egin zuen finantziazio soli- dario bati ekin behar zaiola, onartuz, beraz, gaur egun kupoaren kalkuluaren ondorioz egiten den finantziazioa ez dela solidarioa. Gaur egungo ordezkari sozialistak, Pastor jaunak, esan zuen "euskaldunok Kontzertu Ekonomikoari esker ez diegula ezer ordaintzen gainerako espainiarrei". Agian orain ez du onartuko esan zuenik, baina nire aurrean esan zuen, eserita, Radio Euskadin egiten genuen tertulia batean, hain justu ere. Maroto jaunak, Gasteizko alkateak, euskal hauteskunde-kanpainan Euskadiren independentziaz galdetu zitzaionean, nire alboan jesarrita zegoela hau esan zuen hitzez hitz: "Gizon pragmatikoa naiz ni, independentzia ez zaigu interesatzen. Badugu Kontzertu Ekonomikoa, eta onuragarri zaigu". Ignacio González Madrilgo Autonomia Erkidegoko presidentearen azken adierazpenen berri ere badugu, zeinetan Kontzertu Ekonomikoaren sistema eta kupoaren kalkulua kritikatu baitzituen. Horiek guztiak ez dira UPyDkoak, asko Alderdi Popularreko eta Alderdi Sozialistako kideak dira. Pere Navarrok, Kataluniako Alderdi Sozialistako lehen idazkariak, esan zuen Euskal Kontzertua eta Nafarroako Hitzarmena bidezko finantziazioa batekin bateraezinak diren pribilegioak direla. Euskadik eta Nafarroak dituzten pribilegioak kentzea eskatzen du Pere Navarrok, eta Ferrazek ezeztatu egiten du. Euskal Kontzertuak banatu egiten du Espainiako Langile Alderdi Sozialista. Francesc de Carreras, Alderdi Sozialistak autogobernu-batzorde txostengilean parte hartzeko proposatutako pertsonetako bat –egoki proposatua, gainera–, honela mintzatu zen orain dela hil batzuk idatzitako artikulu batean: "finantziazio pribilegiatua desagertu behar da euskal eta nafar erkidegoetatik". Kupoaren ezartzeko irizpideak finkatzen dituen legea aldatu beharko litzateke, gaur egun Konstituzioaren kontrakoa baita diskriminatzailea izateagatik. Diskriminatzailea izango litzateke, era berean, Generalitatea Kontzertu Ekonomiko sistema bidez finantzatua izatea, adibidez. Francesc de Carreras, Alderdi Sozialistak autogobernu-batzorde txostengilean parte hartzeko proposatutako pertsonetako bat –egoki proposatua, gainera–. Edo Javier Tajadurak, Alderdi Sozialistak proposatutako beste pertsona bat, egoki proposatua hori ere, autogobernu-batzorde txostengile horretan parte hartzeko, hau esan zuen: "bi eredu ezberdinen elkarbizitza, foru-erkidegoetakoa eta erregimen orokorrekoa, gure estatu autonomikoaren arazo bat da, eta Kataluniako Estatutu berriaren zoritxarreko sorrera-prozesuaren jatorrian dago". "Euskal Herrian biztanle bakoitzeko finantziazioa % 60 handiagoa da, batez beste, erregimen orokorra duten erkidegoekin alderatua", esan zuen ere. Joseba Arregi edo Ruiz Soroaren gisako pertsona aipagarriek ere antzeko artikulu eta iritziak eman dituzte. Eta horretaz ari garela, uste dut Joseba Arregi ere Alderdi Popularrak autogobernu txostengile batzordean parte hartzeko proposatuetako bat dela, zuzen proposatua hori ere. Hitz batez, Damborenea jaunaren arabera eta ziurrenik hemen zaudeten gehienen arabera ere, pertsona horiek guztiek ez dute ezer ulertzen, ez dute ulertzen Kontzertu Ekonomikoaren sistema, ez dute ulertzen kupoaren kalkuluaren sistema. Hala ere, hona ekartzen dituzue zuek, zuzen, Legebiltzar honetara autogobernu-batzorde txostengilean parte hartzeko. Laburbilduz, galdera batzuk egin ditut eta alderdi politiko ezberdinetako zenbait pertsona aipatu ere bai, zeinek horrelako gauzak idatzi baitituzte azken urteetan. Gutxienez, lehenengo txanda honetan egin ditudan galderentzako erantzun bat eskatzen dut, eta jardungo dugu gero elkarrizketan eta eztabaidan gai hain garrantzitsu horri buruz. La | eu | https://www.legebiltzarra.eus/ic2/restAPI/pvgune_descargar/default/48ca2af9-a899-4b0e-bb9c-c0392503e2c4 | parl_eu_4274 |
10 | 77 | 10.04.2014 | PINEDO BUSTAMANTE | EH Bildu | Euskal Legebiltzar Talde Popularrak egindako legez besteko proposamena, Kontzertu Ekonomikoaren defentsari buruz. Eztabaida eta behin betiko ebazpena | Eskerrik asko, legebiltzarburu andrea. Gaur berriz ere Ekonomia Itunaren gaia dugu eztabaidagai. Azkeneko hilabeteetan gaia agerraldi, galdera, interpelazio eta legez besteko ezberdinetan atera da, eta zehazki orain dela sei hilabete osoko bilkura batean gaur mahai gainean ditugun proposamen berdintsuak izan genituen. Kuriosoa da benetan, gaur gaia Damborenea jaunak ekartzea eztabaidatzera, bera denean, orokorrean, gai hauek eztabaidatzeaz nekatua dagoena. Además, cuando presentó esta enmienda por vía de urgencia en junio, decía: "Egun hauetan, ekainaren 18an, ari gara eztabaidatzen Kontzertu Ekonomikoa. Garrantzitsua da Eusko Jaurlaritzak bere iritzia orain ematea, eta ez hemendik hilabete batzuetara". Baina, tira, hemen gaude apirilean gai hau berriz ere eztabaidatzen Damborenea jaunari esker. Aste honetan bertan, egia da, Senatuan Ekonomia Itunaren aldaketa berretsi da. Kongresuan jada egina dago eta aldaketa horren inguruan hemen Legebiltzarrean batzordean eztabaidatu dugu luze. Talde bakoitzaren jarrera Ekonomia Itunari buruz argi dagoela uste dugu. Guk esan dugu eta egin egin dugu. Urtarrilean bitariko batzordean gure koaliziokide den Gipuzkoako ahaldun nagusiak Ekonomia Itunaren aldaketa berretsi zuen, beste arduradun politikoekin batera, noski, nahiz eta batzuek irrikitan egon bestelakoak izateko. Ekonomia Ituna beraren definizioa behin eta berriro azaldu dugu, talde ezberdinek azaldu dugu: alde bakarreko arrisku sistema dela, alde biko negoziazio tresna bat dela, eta abar luze bat. Uste dut benetan gaur ez dela beharrezkoa honetan sakontzea. Izan ditugun eztabaida guztietan guk esan dugu: Ekonomia Ituna tresna bat da, urte guzti hauetan baliaga- rria izan dena gure herriaren garapen ekonomiko eta sozialerako, tresna bat, eskubide bat, eta ez pribilegio bat. Baina ez da nahikoa, guretzat ez da nahikoa, guk aurrera egin nahi dugu, gure herriak aurrera egin behar duela ikusten dugu. Bidea dago oraindik eta guk ez dugu gelditu nahi. Gure helmuga ez da Ekonomia Ituna bera izatea, Estatu espainolarekiko menpekotasuna betikotzeko. Esan bezala, ituna tresna bat da. Gaur egun daukagun egoera, eta agerian dago, ez du ezta Ekonomia Itunak ere konpontzen. Gaur egun ditugun beharrei aurre egiteko ez Estatutuak, ezta Ekonomia Itunak ere ez dizkigute behar ditugun tresna guztiak ematen. Behin baino gehiagotan esan dugu, aukerak badaude aurrera egiteko eta hauei helduko diegu. Badakigu talde proposatzailearentzat, Alderdi Popularrarentzat, gaurko egoera nahikoa dela, helmuga da. Ituna zuentzat ere tresna bat da, bai, baina bestelako tresna bat, jakina, herri honek burujabetasunaren bidean aurrera egiteko nahiak ekiditeko tresna. Urteak joan eta urteak etorri, Estatuko beste aberri batzuen egoerak, beharrak eta desioak ikusita ere, zuen foralismoari eutsiz, euskal gizartearen burujabetasunaren nahia lokartzeko bidetzat hartu duzue ituna, baina tamalez ez zarete bakarrak helburu horrekin Ekonomia Itunaren defentsan. Guretzat, aldiz, bidea bestelako bat da, guztiz bestelakoa. Ekonomia Ituna eta Konbenio ekonomikoa, jakina, eskubide moduan defendatzen ditugu, bai, baina Euskal Herriak burujabetza osoa eskuratzeko duen eskubidea aldarrikatzen dugu, eta beraz, herri honek bere burua kudeatzeko behar dituen tresna guztiak aldarrikatzen ditugu. Horregatik, behin baino gehiagotan itunak arautzen dituen zerga eta finantza arloko eskumenak mahai gainean jarri ditugu, garatu behar direlako burujabetasunaren bidean. Bihar bertan ere gai honetaz arituko gara Legebiltzar honetan. Hemen orduak eta orduak eman ditzakegu gai honi buruz hitz egiten, teorizatzen, baina bitartean, errealitatean, Ekonomia Itunaren irudikapen praktikoan, arazoak ikusten jarraitzen dugu. kupoaren azken urteetako likidazioaren inguruan desadostasunak, kupoaren lege berria berritu gabe 2011. urtetik, Estatuaren esku-sartzea gure eskumen finantzarioetan, eta abar luze bat. Hor dago eztabaida eta horretan egin behar dugu bidea, benetan gure gizartearen onurarako erabili nahi badugu ituna eta ez orain arte batzuen egoera erosoa betikotzeko. Mila esker. | eu | https://www.legebiltzarra.eus/ic2/restAPI/pvgune_descargar/default/48ca2af9-a899-4b0e-bb9c-c0392503e2c4 | parl_eu_4275 |
10 | 77 | 10.04.2014 | PRIETO SAN VICENTE | SV-ES | Euskal Legebiltzar Talde Popularrak egindako legez besteko proposamena, Kontzertu Ekonomikoaren defentsari buruz. Eztabaida eta behin betiko ebazpena | Presidente andrea, legebiltzarkideok. Damborenea jaunak egindako ekimenaren aurkezpena arreta handiz entzun dut, inte- res handia bainuen jakiteko nola aurkeztuko zigun, nola justifikatuko zigun. Hori guztia, kontuan izanik ekimena 2013ko ekainaren 18an egin zela, eta, gainera, premiaz tramitatzeko eskatu zela eta Mahaiak ez zuela onartu. Baina, kasu honetan, badirudi Mahaiak onartu zuela, eta begitazioduna ere izan zela, hamar hilabete behar izan baititu hona ekartzeko. Baina hamar hilabete igaro ondoren mahai gainean jarri duenean, Kontzertu Ekonomikoa aldatzearen arrazoia izan diren zortzi zergei buruzko azken akordioari heldu dio esateko orain aurkeztearen arrazoia, unea, hori dela. Beraz, bi aldiz begitazioduna, zu ere begitazioduna izan zara, bada ekainaren 18an jada aurreratu egin zinen artean eztabaidatu ere egin ez genuenera; gerora, akordioa oso garrantzitsua izan zitekeela. Akordio garrantzitsua ikuspegi ekonomikotik: egungo egoeran, euskal ogasunen diru-kutxak eta, beraz, baliabide horiek partekatuz, 70 edo 80 milioi euro gehiago eduki ahal izatea baliabideetarako oso garrantzitsua iruditzen zait ikuspegi ekonomikotik (kalkulatu da zortzi zerga horien transferentzia kopuru hori izango dela). Baina ikuspegi politikotik ere badu garrantzia, Alderdi Popularraren eta Euzko Alderdi Jeltzalearen eta Bilduren artean ospe handiz egindako ituna izan baita. Eta harritzekoa da, baina Estatuko egitura demokratikoak ez dira eraitsi, ez da ezer gertatu, "Brunete mediatikoak" ez du ezer egin, ezta herrialdearen demokrazia zalantzan jarri ere. Eta badirudi gero eta handiagoa dela zeharkako akordioak egiteko aukera, egin litezkeela, baldin eta Alderdi Popularrak parte hartzen badu, jakina. Gainerako alderdiek ere zeharkako akordioak egin nahi genituzke, Alderdi Popularrak gehiegi kritikatu gabe, horrelakoen unea iristen denean. Baina, tira, gauza bitxi, anekdotiko... horietatik harago, legez kanpoko proposamen bat planteatu digute, Kontzertu Ekonomikoa balioesteko eta esateko ez gaituztela ulertzen. Eta, gainera, haserre egoteko; interbentzio batean baino gehiagotan ikusi dut hori, zeren eta, dirudienez, Kontzertu Ekonomikoa legegintzako figura bat da, figura instituzionala, eta ezin omen ditu kritikak jaso, ezin omen da ukitu herrialde honetan, ezer tente uzten ez den herrialde honetan, nahiz eta dena kritikatzen den hemen, eta batzuetan nola, gainera. Nik uste dut gauzak normaltasunez egin beharko liratekeela. Eta, beraz, normaltasuna izango litzateke, hasteko, orain dela hamar hilabeteko legez kanpoko proposamen bat lantzen ez aritzea. Bestetik, hemerotekak ez ateratzea izango litzateke, eta baten eta bestearen aipuak ez gogoraraztea, Legebiltzar honen egitekoa hori izango balitz bezala. Egia esan, Maneiro jauna, gaizki ere ez dagoen pauso bat eman duzu, hau da, sozialisten testuak berriz irakurtzea. Ongi da; segur aski, hobetu egingo zaituzte, bizitza ulertzen lagunduko dizute, politika ulertzen. Orain falta zaizuna da batzuetan sozialisten moduan jokatzea, mailaz igoko baitzaitu horrek, eta izugarri hobetu. Baina, tira, ikastolan bezala hasi behar da, pixkanaka, m eta a ma, eta gero mailaz igotzen joaten gara. Une hauetan, Espainiako eta Euskal Herriko politikaren berotasunean, Kataluniakoarenean, Kontzertu Ekonomikoa eztabaidatzeak garrantzirik badu, birtualtasunik badu, nik uste hau dela: Espainiako Konstituzioak hori egiteko aukera ematen duela berriro esatea, errepikatzea, gogoratzea; kontzertu bat egiteko aukera ematen du, Kontzertu Ekonomikoaren moduko politika-tresna hain berezia, hain espezifikoa. Eta iruditzen zait ohiz kanpoko balioa dela hori, hasteko, Konstituzioaren ahalmena erakusten duena. Konstituzio bikaina dugu, Euskal Herriak duen autogobernu hain handia edukitzeko aukera ematen duen konstituzio bat, eta ahalmen fiskal hori ematen dion kontzertu ekonomiko bat, eskumen gisa dituen politika horiek gauzatzeko ahalmen fiskala. Horrenbestez, lehenik eta behin, aukera asko ematen dituen Konstituzio baten aurrean gaude. Eta, une honetan, Konstituzioa zalantzan jartzen den une honetan, ongi dago gogoraraztea ahalmen handia duela. Bestalde, uste dut ona dela gogoraraztea gure autogobernua hain garrantzitsua dela ezen askoren inbidia dela, kritikatzeko arrazoia, baloratzeko arrazoia; deszentralizazio politikoa izateko ahalmena eta politika egiteko aukera ematen baitu, garrantzitsua dirudien herrialdeko leku batetik. Guretzat, garrantzitsua da bizi egiten dugulako; autogobernu horren bidez, kontzertu horren bidez, bizi-kalitate jakin bat dugulako. Baina, orobat, bada garrantzitsua lan egiteko, politika egiteko eta, jakina, erabakitzeko modu asko daudela erakusten duelako. Hau da, Konstituzioaren eta autogobernuaren ahalmen handi horiek erakusten dutena da erabaki politikoen eremu handia dagoela estatuko politikan, alderdien politikan, erakundeen politikan. Hau da, kontzertuak, autogobernuak, Konstituzioak agerian jartzen dute politikak nahi duenean egin ahal duela; politikak elkarrizketaren bidea bilatzen duenean, hurbiltzeko bidea bilatzen du, akordioarena bilatzen duenean, akordio garrantzitsuak, esanguratsuak eta hitz egiten ari garen mailakoak gauzatzen ditu. Horrenbestez, politika baliabide bat bat, tresna baliagarria. Horri buruz mintzatu da orain dela gutxi Konstituzio Auzitegia, zeina ere garrantzitsua baita sistema konstituzional hori bermatzeko. Hain zuzen, esan du, Kataluniari edo nazionalista katalanen ekimenari dagokionez, burujabetasuna espainiar guztiek partekatzen duten burujabetasuna dela, eta eremu politikoan ebatzi eta konpondu behar direla arazoak eta talde politiko ezberdinen proposamenen arteko desadostasunak. Hori guztia bizi garen errealitate politikoaren parte da. Guztia honako hauen parte da: gure erakunde-arkitekturarena; gure ahalmen politikoarena; gure erabaki politikoen eremuarena; zer nahi dugun, nola antolatu nahi dugun herrialdea, nola egin nahi ditugun legeak, horiek zertarako nahi ditugun eta zertarako balio izatea nahi dugun politikoki erabakitzeko ahalmenarena. Uste dut, izatekotan, hori dela gaur Damborenea jaunak aurkeztu duen erreserba handiko ekimen horretan egin dezakegun gogoetarako eta gogoratzeko elementu nagusia edo garrantzitsua. Erreserba handikoa denbora igaro duelako upelean eta botilan, eta, beraz, kortxoa kentzeko unea izango delako. Goza dezagun une hori; baina egin dezagun behar bezala gauzei buruzko gogoeta, eta ez gaitezen gelditu anekdotetan, iruzkinetan, mundu guztiak izan ditzakeen iritzietan, baita Maneiro jaunak ere. Horregatik, eta, gainera, zorionak eman dizkigunez autogobernu-batzordean autogobernuari buruz hausnarketa egiten lagundu dezaketen pertsona horiek proposatzean asmatu izanagatik, Maneiro jaunari esan nahi diodana da ez duela zertan asmatu guk bezainbeste baina, proposamenak egiteko orduan zerbaitetan asmatzen badu, hori ere ona izango dela guztiontzat. Eskerrik asko. La | eu | https://www.legebiltzarra.eus/ic2/restAPI/pvgune_descargar/default/48ca2af9-a899-4b0e-bb9c-c0392503e2c4 | parl_eu_4276 |
10 | 77 | 10.04.2014 | GOROSPE ELEZKANO | EA-NV | Euskal Legebiltzar Talde Popularrak egindako legez besteko proposamena, Kontzertu Ekonomikoaren defentsari buruz. Eztabaida eta behin betiko ebazpena | Eskerrik asko, legebiltzarburu andrea. Egun on guztioi. Lehen nire aurretik berba egin dutenek esan duten moduan, 2013ko urrian izan genuen Kontzertu Ekonomikoari buruzko eztabaida bat. Beraz, gehienbat ordukoak gogoratuko ditut gaur. Bost ideia nagusi azpimarratu nahi ditugu. Bat, esan den moduan, euskaldunon espezifizitatea dela kontzertua. Bigarren, berebiziko instrumentua, berebiziko tresna dela Euskadiko autogobernua garatzeko. Hirugarren, indarrean dagoen tresna dela, Maneiro jauna, indarrean dago eta etorkizuna dauka, zuk esaten duzunarekin ez dugu inondik inora bat egiten; instrumentu tresna solidarioa dela. Eta azkenik, kontzertuaren ezagutza maila hedatzea beharrezkoa dela, jendeak gehiago ezagutu dezala. Ekonomia Ituna 136 urte dela onartu zen lehenengo aldiz, orduko garaietan lurralde historikoen benetako konstituzioa ziren foruak kentzearen konpentsazio modu legez. Eta egun indarrean dago, eta horren adibide ona dugu, Damborenea jaunak berak bere ekimenaren azalpenean azaldu duen moduan, hilabete eskas dela egin den Euskadiko Kontzertu Eko- nomikoa onartzen duen 12/2012 Legearen aktualizazioa. Eguneratzea alde ezberdinen negoziazio prozesu baten ondoren lortu da. Horrek berretsi egiten du aldebikotasuna, Euskadi eta Estatuaren arteko ekonomia-finantza harremanen ezaugarri legez. Alde biko itun politikoa da kontzertua, ideia hori azpimarratu gura dugu gure legebiltzar taldetik. Alde biko negoziazio horri esker, erakunde batek egokitzeko duen gaitasuna agerian jartzen duen akordio batera iritsi gara, Maneiro jauna, zeina modernoa baita, malgua baita, egungo Kontzertu Ekonomikoa den bezala. Gainera, parte hartu duten erakunde guztiek erantzukizun politikoz jardun dute. Hain malgua eta modernoa da, ezen eguneratzea adskripzio politiko oso ezberdinetako erakundeetako ordezkariek onetsi eta sinatu baitute. Horrek Euskadiko autogobernuaren ardatz bilakatu du Kontzertu Ekonomikoa, eta adostasun sozial eta politiko zabal bat eragin (nabarmendu behar den kontua da hori). Euskal espezifikotasuna dela genioen. Euzko Alderdi Jeltzaleak beti aldarrikatu izan du Euskadi eta Estatu espainolaren arteko bizikidetzarako itun politikoa den Ekonomia Ituna. Ezin da onartu Ekonomia Ituna pribilegioa dela esatea. Foru lurralde euskaldunen, Araba, Bizkaia, Gipuzkoa eta Nafarroaren, berezitasuna da. Inork ez digu ezer eman. Autogobernuaren instrumentua, ezarri ahal izan dugun onena, izan dezakegun autogobernu-tresnarik onena da. Gracias al Concierto podemos regular nuestro propio sistema de impuestos, y nosotros mismos decidimos en qué y dónde gastar e invertir el dinero recaudado. Itunari esker gure zerga sistema propioa arautzen dugu, geure zergak biltzen ditugu, eta geuk ebazten dugu non eta zertan gastatu eta inbertitu bildutako dirua. Tresna hau modu egokian kudeatu dutenei esker, gaur daukagu Euskadin daukaguna: gizarte babeserako egitura indartsua, osasun eta hezkuntza sistema bikaina, azpiegitura sarea, administrazio publikoak egoera ekonomiko onean. Guzti hori erreminta hau ondo kudeatzeari esker. Izaera solidarioa. Kontzertu Ekonomikoa ez da pribilegio bat, eta ez du zapaltzen, inolaz ere, solidaritatearen printzipioa. Ez du ezer hausten, Maneiro jauna. Espainiako Auzitegi Gorenak, 2012an, zortzi epai eman zituen; egin duzun hemeroteka-errepasoarekin, pentsatzen dut Auzitegi Gorenaren epaiak ere irakurri dituzula. Epai horiek esaten dute ez dela hausten berdintasun-printzipio, ezta solidaritatearena eta Konstituzioko 138. eta 139. artikuluena ere, zeinek baitiote autonomia-erkidegoek ezin dituztela pribilegioak izan. Lurralde Arteko Konpentsazio Fondoa da lurraldeen arteko solidaritateari erantzuteko Espainiako sistemaren mekanismoa. Eta guk, Euskadik, dagokigun indizearekin laguntzen dugu, hau da, % 6,24rekin, Estatuak onartu gabeko karga gisa zehazten duen zatian. Azkenik, urrian izan genuen eztabaidan ez bezala (Damborenea jaunak aurkeztutako jatorrizko ekimenean auzi hori lantzen delako diot hori), nabarmendu nahi genuke Kontzertu Ekonomikoaren ezagutza sustatu eta hedatu behar dela; hori da proposamena egin duen taldeak, Alderdi Sozialistak, eta gure legebiltzar-taldeak sinatu dugun erdibideko zuzenketan sartu dugun laugarren puntua. Etorkizunari begira, beharrezkoa da Kontzertu Ekonomikoa gizarteratzeko esfortzu ahalik eta intentsibo bat egitea hori hedatzeko eta azaltzeko, hiru maila ezberdinetan. Bata Euskadin, kezkagarria baita horrelako gai hain garrantzitsuaren aurrean dagoen ezjakintasuna hain agerikoa izatea. Zuk, Maneiro jauna, aipatu dituzu hainbat estudio, eta oraintsu, 2013aren amaieran, Jaurlaritzaren Prospekzio Soziologikoen Kabineteak egin zuen azterketa bat Kontzertu Ekonomikoari buruz eta bertan hainbat datu oso interesgarriak aipatzen dira, baina pare bat indartuko ditut. Bat da esandakoa, ezjakintasun maila edo ezagutza maila ez dela guztiz beharrezkoa, baina edozein kasutan % 62k ezagutzen du. Baina gehiago aipatuko nuke ezagutzen dutenetatik, garrantzi handia duela tresna honek % 86k dioela, Euskadiko herritarren % 86k garrantzi handia duela diote. Eta euretariko % 74k uste du oso tresna mesedegarria dela gure herriarentzat, Euskadirentzat. Beraz, zuk euskal legebiltzarkidea zaren heinean, kontutan izan gura baduzu Euskadiko herritarrek zer uste duten, hemen daukazu beste estudio bat irakurtzeko, benetan interesgarria dena. Hedatzeari buruz, ez da nahikoa Euskadin bakarrik egitea. Erkidegotik kanpo informazioaren politika adeitsua eta adiskidetsua jarraitzea beharrezkoa da, erasoei aurre egiteko eta nazioartean, bereziki europar erakundeetan, ere gure tresna hau ondo ezagutu dezaten. Amaitzeko, Euzko Abertzaleak legebiltzar-taldetik kezka agertu nahi dugu Ekonomia Itunari behin eta berriro egiten zaizkion erasoengatik. Gure ustez, Ekonomia Itunari eraso egitea Euskadiren eta Estatuaren arteko adostasun historiko bati eraso egitea da. Gai honen inguruan sortzen diren eztabaidak, gehienetan, beti ez esateagatik, lekuz kanpokoak eta artifizialak dira eta ekiditea mesedegarria litzateke Euskadirentzat. Amaitzeko, talde proposatzaileari eskatuko nioke, berak aipatu du beste batzuek itxitako desabenien- tziak konponduko direla, eta baietz, animatzeko, Montorori esateko que no hay dos sin tres. Berak bi egin ditu, eta hirugarren ondo hartua izango dela. Eskerrik asko. | eu | https://www.legebiltzarra.eus/ic2/restAPI/pvgune_descargar/default/48ca2af9-a899-4b0e-bb9c-c0392503e2c4 | parl_eu_4277 |
10 | 77 | 10.04.2014 | DAMBORENEA BASTERRECHEA | PV-ETP | Euskal Legebiltzar Talde Popularrak egindako legez besteko proposamena, Kontzertu Ekonomikoaren defentsari buruz. Eztabaida eta behin betiko ebazpena | Eskerrik asko, presidente andrea. Maneiro jauna, harroharro hitz egiten duzu Kontzertu Ekonomikoen pribilegioei buruz, baina ez zara gai bat aipatzeko. Eta ez dit balio esatea, hemen, une jakin batean, beste erkidego batean baino diru gehiago eduki daitekeela pertsonako; horrek presio fiskalari erantzungo dio, leku batean beste batean baino gehiago edo gutxiago den. Eta gauza bera gertatuko da udal baten eta beste baten artean; udal baten zerga-ordenantzak ondoko udalaren berdinak diren ala ez izango da aldearen arrazoia. Berdintasuna hausten duela diozu. Baina hori zuk diozuna da, kontatu dizutena. Inongo auzitegiko inolako epairik ez du horrelakorik esan, guztiz kontrakoa baizik. Beste autonomia-erkidego batzuetan zergatik ez den ezartzen galdetzen diguzu. Ba al dakizu, 1997. urtean, oker ez banago, Aznar jauna buru zela, Autonomia Erkidegoak Finantzatzeko Lege Organikoan (LOFCA) aldaketa bat egin zela, eta, horri esker, autonomia-erkidego guztiek ahalmen fiskala lortu zutela, eta, beraz, zergak aldatzeko ahalmena? Izan ere, guk ere ez genuen ahalmenik PFEZn, eta, aldiz, gainerako autonomia-erkidegoek bazuten araugintza-ahalmena PFEZn. Hau da, eta hori ez da kontu berria, alde bakarra da batzuen eta besteen eskumenak ezberdinak direla, eta, kasu horretan, beste autonomia-erkidegoetan Zerga Agentziak jarraitzen duela zergak biltzen. Baina hori da diferentzia bakarra, zerga nork biltzen duen; horregatik ez dute ordaintzen kuporik, zeren eta, Estatuak biltzen duenez, haiek zergetan erabakitako dirua sartzen die, zergekin duten eskumenaren arabera. Beraz, ez iezadazu esan hori gauza berria denik, ez baita horrela. Ez zaitez larritu, geroz eta gehiago aldatuko dela aurreikusten baitut. Edo agian larritu zaitez, balitekeelako beste autonomia-erkidego horietan ere ahalmen fiskal handiagoak eduki nahi izatea. Niri ez dit axola zuk Kontzertu Ekonomikoa edo Kupoaren Legea zer den ez jakitea. Baizik eta, zu ezagututa, horrelako hitzaldia ematea. Baina behin esan nizun bezala, badakit ez duzula guretzat egiten, haientzat baizik; bai, haientzat egiten duzu, badakizulako beste leku batzuetan horrek arrakasta handiago duela, eta horregatik eman duzu hitzaldi hori. Eta galdetzen didazu zergatik ez dien eman Kataluniari. Kataluniak ez du inoiz eskatu Kontzertu Ekonomikoa, ez Konstituzioa negoziatu zenean, ezta Estatuta onartu zenean ere; eta, bestela, begiratu ezazu zerorrek eta ikusiko duzu han onartua zegoenak ez duela zerikusirik Kontzertu Ekonomikoarekin. Eta beste gauza bat, guk ekartzen ditugun parte-hartzaileek ez dute zertan Alderdi Popularrekoak izan. Ez dakit zuen parte-hartzaile guztiek zure ideologiakoak izan behar duten, baina guk alderdikoa ez den jendea ekartzea erabaki dugu, eta, beraz, ez dute zertan bat egin Alderdi Popularrak planteatzen duenarekin; eta ez dakit zergatik tematzen zaren esaten... Atera nazazu Maroto jaunari egiten zaizkion aipuen zerrendatik, ez du zerikusirik eta. Maroto jaunak dio ez dela independentista. Aizu, bada, normala da, PPkoa da, ez dakit zerk molestatzen zaituen. Gainera, pozik eta ados dago Kontzertu Ekonomikoarekin. PPkoa baita. Aizu, atera ezazu aipuetatik, behin eta berriro errepikatzen baitidazu, eta ez dakit zergatik. EH Bilduk eta PSOEk gauza bat aurpegiratzen ziguten: aurreko urteko ekainean premiazko prozeduraz aurkeztu genuela proposamen hau. Bai, egia da, eta ez zen eztabaidatu zuek Mahaian esan zenutelako ez zela premiazkoa, eta, beraz, uda ondorenerako zela. Eta zergatik iruditu zaigun egokia orain ekartzea? Bada, gauza oso sinple batengatik: lau administraziok –ez alderdiek, Prieto jauna; ez du PPk sinatu ituna EH Bildurekin–, lau administraziok lau gobernu ezberdinekin, aldebakartasunik gabeko akordio batera iristeko gai izan direlako. Eta orain modan dagoenez aldebakartasun hori eta bakoitzak nahi duena eta nahi duen moduan proposatzea (eta hori da egin behar dena), iruditu zaigu duela gutxi Gorte Orokorretan ia Legebiltzar osoak onartu eta berretsi duen Kontzertu Ekonomikoaren akordioak erakusten duela nola egin daitezkeen gauzak akordio batera iritsiz, eta ez batzuen eta besteen aldebakartasunaz. | eu | https://www.legebiltzarra.eus/ic2/restAPI/pvgune_descargar/default/48ca2af9-a899-4b0e-bb9c-c0392503e2c4 | parl_eu_4278 |
10 | 77 | 10.04.2014 | MANEIRO LABAYEN | Mixto-UPyD | Euskal Legebiltzar Talde Popularrak egindako legez besteko proposamena, Kontzertu Ekonomikoaren defentsari buruz. Eztabaida eta behin betiko ebazpena | Eskerrik asko, presidente andrea. Lehenik eta behin, Damborenea jaunari benetan eskerrak eman nahi nizkioke Ganberara eztabaida hau ekartzeagatik, aukera eman digulako, berriz ere, UPyDk auzi horri buruz zer jarrera duen azaltzeko, eta, bide batez, zuek agerian uzteko. Eta zuek esaten dudanean, zuek denok esan nahi dut. Izan ere, UPyD ez da gai horiek planteatzen dituen bakarra; pertsona ikastunak, gaian adituak direnak ere etorri dira gai berak planteatzera Euskadira eta Euskaditik kanpora. Eta nik pertsona ezberdinak aipatu nahi izan ditut. Batzuk haien alderdi politikoko kide nabarmenak dira edo izan dira; gero, pertsona independenteak, intelektualak, gaia landu duten pertsonen deklarazioak aipatu ditut, garrantzitsuak iruditzen baitzaizkit, azken finean, zuek haiengan jartzen duzue konfiantza auto- gobernuko batzordean ager daitezkeela planteatzen duzuenean. Eta gure konfiantza ere merezi dute, urtez urte haien independentzia eta gaiarekiko lan gogorra erakutsi duten pertsonak baitira. Eta horregatik aipatu ditut, UPyD babesten aritu den planteamenduak bakarrik ez aipatzearren, eta azaltzeko zuen alderdi politikoetako kideak etorri direla ideia berak planteatzera, eta, bestalde, pertsona ikastunak eta gai horietan adituak, azken urteotan horiei buruz hainbat ikerketa egin dituztenak. Pribilegio nabarmen batzuk daude. Alde batetik, foru-erkidegoak salbuetsita gelditzen dira eskualde arteko parekatze-sistemari laguntzetik. Estatuak, parekatze-sistema horren bitartez, helarazten dizkie baliabideak errenta txikiagoak dituzten erkidegoei, lurralde aberatsagoen antzeko zerbitzuak eman ahal izan ditzaten. Bestetik, Euskadiri eskualdatu gabeko gainerako eskumen estatalen balorazioa beheranzkoa da oso. Eta, azkenik, administrazio bakoitzak bere herritarrek jasaten duten BEZaren zatia bereganatzea lortzeko egiten den doikuntza teknikoa ere foru-erkidegoen aldekoa da, eta hor arazo bat sortzen da doitzeko behar diren kalkuluak egiteko moduagatik, zeren eta erkidego horiek kontsumo nazionalean eta zergaren oinarrian duten pisua jasotzen duten koefizienteen balioak erabiltzen baitira, benetakoekin bat ez datozenak. Azken urteotan gaiari buruz egin diren azterketa guztiek diote hori. Zertaz ari diren badakiten pertsonak. Esan dudan bezala, azterketak hor daude. Tira, gauza bat da ahalmen fiskala izatea, Damborenea jauna, eta beste bat gainerako autonomia-erkidegoetan ezartzea. Eta nik ez dut ikusi Alderdi Popularra eta Alderdi Sozialista kontzertu ekonomikoaren sistema eta kupoaren kalkulua beste autonomiaerkidegoetan ezarri ahal direla defendatzeko prest daudenik. Justu kontrakoa, zuek esan duzue ezin dela egin, eta arrazoi osoa duzue. Ezin da egin, batura ehun baino gehiago izango litzatekeelako. Horrenbestez, kontua ez da sistema pribilegiatu hori beste autonomia-erkidegoetara zabaltzea, baizik eta herrialde osoan sistema pribilegiaturik ez egotea, herritarren artean ahalik eta berdintasun handiena egotea, ahalik eta berdintasun fiskal handiena. Eta hori da gure osoko zuzenketarekin proposatzen duguna. Alde batetik, kupoa ondo kalkulatzea, eta, bestetik, kupoa ongi kalkulatzen ez denez, Espainiako Konstituzioa aldatzea berdintasunezko estatu federal bateranzko bidea egiteko. Hori bai dela aurrerakoitasuna, Txarli Prieto jauna, berdintasuna defendatzea bai dela aurrerakoitasuna, UPyD Legebiltzar honetan defendatzen ari dena bai dela aurrerakoitasuna; hori bada berdintasuna defendatzea, solidaritatea defendatzea. Gainerakoak hitzaldi sutsuak dira. Baina benetako ordua iristen denean, ekintzen ordua, auzi honetan berdintasuna eta aurrerakoitasuna defendatzen duen alderdi politiko bakarra UPyD da. Beraz, berdintasuna, baita berdintasun fiskala ere, defendatzen duen estatu batean ordaindu beharko genuena ordaindu nahi dugu. Gainerakoek bezala lagundu nahi diogu eskualde arteko solidaritateari. Ez dugu ez gehiago ez gutxiago ordaindu nahi. Kalkulu justua nahi dugu, eta sistema argia, gardena, horrek bermatuko baitu herritarren gehienezko berdintasuna. Horregatik kritikatzen dugu sistema hau, hemen eta Euskaditik kanpo. Horregatik kritikatzen dugu Nafarroako hitzarmenaren sistema, Nafarroan eta Nafarroatik at, eta baita beste autonomia-erkidego batzuetan sistema hori ezartzeko asmoa izatea ere, asmo hori baldin badago; ez baita bideragarria, eta, gainera, ez litzateke bidezkoa izango. Beraz, beti defendatu duguna defendatzen dugu: berdintasuna eta berdintasun fiskala. Badirudi, berriz ere, guztiok ados zaudetela: EH Bildu PPren eskutik, Euzko Alderdi Jeltzalearen eskutik eta Euskadiko Alderdi Sozialistaren eskutik. Gure iritziz, eta beste alderdi politikoetako teknikari eta pertsonen iritziz, sistema horrek desberdintasun nabaria sendotzen du. Y nosotros con esta enmienda queremos defender la igualdad. No queremos que Euskadi pague más de lo que debe, pero tampoco menos. No queremos privilegios para nadie, tampoco para nosotros. Defendemos la igualdad, la claridad y la transparencia. Eso es lo que hay en nuestra enmienda. Gracias. La | eu | https://www.legebiltzarra.eus/ic2/restAPI/pvgune_descargar/default/48ca2af9-a899-4b0e-bb9c-c0392503e2c4 | parl_eu_4279 |
10 | 77 | 10.04.2014 | PINEDO BUSTAMANTE | EH Bildu | Euskal Legebiltzar Talde Popularrak egindako legez besteko proposamena, Kontzertu Ekonomikoaren defentsari buruz. Eztabaida eta behin betiko ebazpena | Eskerrik asko, mahaiburu andrea. Damborenea jauna, ez naiz hasiko eztabaidatzen noiz aurkeztu zenuen eta noiz ez zenuen aurkeztu. Uste dut argi gelditu dela nire aurreko azalpenean, eta zu ondoren bilatzen saiatu zara. Interesgarria da ikustea zuk bazenekiela Kontzertua berritzekotan zirela eta berrikuntza horretan administrazio guztiak sartuko zirela. Baina, tira, ez dut horretan sakonduko. Kontzertuari buruzko kritikak kanpotik eta ezjakintasunetik datozela esan nahi nuke; eta, beraz, Kontzertu Ekonomikoari buruzko ezagutza guztion artean bultzatu beharko genukeela. Ez legoke gaizki zure etxetik hasiko bazina, Damborenea jauna, kontua baita, hemen, foralismoa aintzat hartuta Kontzertu Ekonomikoaren defentsa amorratua egiten duzun bitartean, Bilboko Kale Nagusian Kontzertu Ekonomikoa defendatzen hasi zareten bitartean Europako hauteskundeen kanpainaurrea egiten, zure alderdi politikoan Kontzertu Ekonomikoa pribilegio bat dela dioten per- tsonak dituzula eta Maneiro jaunak defendatzen dituen tesi askoren alde daudela. Joan zaitez zu, egin ezazu haiekin ere Kontzertu Ekonomikoari buruzko ikastaroa, haren berezitasunari buruzkoa, eta, orduan, lasaiago egongo gara ikusita Alderdi Popularreko autonomiaerkidegoetako presidenteak ez direla ari Kontzertu Ekonomikoa erasotzen. Maneiro jauna, pribilegioak, desberdintasunak, orain dela sei hilabete erabilitako aipu berak erabili dituzue, eta ongi deritzot, zuk jakingo baituzu, jakina, zergatik erabiltzen dituzun, eta ez ditut zalantzan jarriko zure helburuak. Baina, Maneiro jauna, esaten didazunean zertaz hitz egiten ari diren dakiten pertsona asko daudela, Kontzertu Ekonomikoa pribilegio bat dela esaten duten aditu, teknikari, unibertsitateko irakasle asko daudela; nik guztiz kontrakoa dioten kopuru berbera edo handiagoa aurkezten dizut. Ez naiz horretan sartuko, baina zuk badakizu, Maneiro jauna. Beraz, hemen, alde zenbat dauden eta kontra zenbat dauden ikusteko lasterketa batean hasteak, ez garamatza inora, Maneiro jauna. Zure etengabeko hitzaldia, egun osoa gauza berdinez hitz egiten. Orain dela sei hilabete esan nizun, ekimena mahai gainean jarri zenuenean, eta ez Damborenea jaunak. Orain dela sei hilabete zuk jarri zenuen, eta orain Damborenea jaunak. Zuek jakingo duzue zer gairi buruz argitu behar duzuen zuen jarrera Ebrotik harago, Kontzertu Ekonomikoaren aurrean. Hori zuen arazoa da, ni ez naiz hor sartzen. Bestalde, esan da izan dezakegun autogobernutresnarik hoberena dela ere. Ez nago ados. Bada izan dugun autogobernu-tresna, erabili duguna, gaur arte hornitu gaituenaz hornitu gaituena, lehengo agerpenean azaldu dut jada; baina ez dut uste denik izan dezakegun autogobernu-tresnarik hoberena. Nire lehenengo interbentzioan azaltzen saiatu naiz, orain dela sei hilabete azaldu nuen eta gaia landu den foro guztietan azaldu dugu. Azkenean bai Alderdi Popularrak, bai Alderdi Sozialistak, baita EAJ-PNVk ere adostutako proposamena, egia esan,... proposamen horrekin gauden tokian gelditzen gara. Ulertzen dut Damborenea jaunarentzat zuzena izatea, lehen esan bezala, egon nahi duten tokian baitaude, hor baitaude. Baina han geratuko gara, eta han, jakina, ez gara elkarrekin egongo. Nire lehenengo interbentzioan esan dut: Euskal Herriak burujabetza osoa eskuratzeko duen eskubidea aldarrikatzen dugu. Eta esan dugu: herri honek bere burua kudeatzeko behar dituen tresna guztiak aldarrikatzen ditugu. Beraz, guk uste dugu bidea dagoela egiteko, eta zuen proposamenak ez du aurrerapausorik ematen, ez du aurrera egiteko biderik jartzen, eta beraz, hor ez daukagu zer eginik. Eta nik bai, gauza bat. Zuen proposamenaren lehen puntuan diozue Kontzertua Autonomia Erkidegoko zerga-sistemaren funtsezko tresna bat dela. Legebiltzarkideok, baieztapen hori partziala da eta osatugabea, zuek ongi dakizuen moduan edo jakin beharko zenuketen moduan, Kontzertu Ekonomikoa, jakinarazteko asmoa duzuenez, zerga- eta finantza-kontuetako aldebiko harremanaren osagai bat da. Eta, legebiltzarkideok, Kontzertuaren finantza-zatia zerga-zatia bezain garrantzitsua edo garrantzitsuagoa da. Baina zuen proposamenean ez da finantza-zatia agertzen. Agian, batzuei Kontzertuaren finantza-zatiak kirrinka egiten dielako izango da. | eu | https://www.legebiltzarra.eus/ic2/restAPI/pvgune_descargar/default/48ca2af9-a899-4b0e-bb9c-c0392503e2c4 | parl_eu_4280 |
10 | 77 | 10.04.2014 | PRIETO SAN VICENTE | SV-ES | Euskal Legebiltzar Talde Popularrak egindako legez besteko proposamena, Kontzertu Ekonomikoaren defentsari buruz. Eztabaida eta behin betiko ebazpena | Presidente andrea, hiru edo lau xehetasun. Uste dut kontzertutik, autogobernutik, nolabait, bidea irekitzeko elementu edo tresna gisa erakuts edo plantea dezakegun gauzetako bat dela duela gutxi zerga-erreforma garrantzitsu bat jarri dugula martxan; baliabide berriekin, tresna berri garrantzitsuekin, bai zerga-sistemari dagokionez bai zerga-iruzurraren aurkako lehian, baita erakundeen arteko koordinazioan ere. Eta uste dut erakusten eta azaltzen duela ezen, modu deszentralizatuan, kasu honetan bezala, badaudela politika egiteko tresnak, ongi erabil daitezkeen baliabideak, biztanle gehienen onurarako egoki erabil daitezkeenak; ekonomia-krisi bat gertatzen denean, behar sozialak eta ekonomikoak lantzeko baliabide gehiago behar dituen gizarte horri, baliabide berriak lortzearen bitartez, nola lagundu diezaiokegun bilatuz. Eta hori kontzertuaren eta autogobernuaren elementu bat da, zati bat, eta uste dut oso harro sentitu beharko genukeela, besteak beste, Kontzertuarekin, autogobernuarekin, Autonomia Estatutuarekin lan egin ahal izateko, guztiok hauteskundeetara aurkeztu baikara, guztiok ordezkatu nahi izan baititugu euskal herritarrak, eta herritar horien baliabide politikoak balioetsi. Eta horretara etorri gara Legebiltzarrera, herritar horiek balioestera, batzuetan berezitasun hori, edo solidaritate eta berdintasun hori, eta denok partekatu ahal izate hori. Uste dut, Maneiro jauna, berdintasuna zer den eta uniformetasuna zer den nahasten jarraitzen duzula. Zuk ezetz uste duzu, baina nik baietz; eta, hau eztabaida bat denez, zergatik nahasten ari zaren azaltzen saiatzen naiz. Uste dut Kontzertua pribilegio bat izango balitz, desberdintasuna puskatzeko modu bat izango balitz... Atzera begira ezazu, eta koka zaitez 1981ean, Kontzertuaren Legea onartu zen garaian. Uste al duzu akordio horretara iritsi ziren indar politikoak, onetsi zituzten Gorte Orokorrak eta babesa eman zion Konstituzioa, denek, pribilegio-sistema bat, desberdin- tasun-sistema bat ezartzeko asmoa zutenik? Uste al duzu han zeuden guztiek desberdintasun-, pribilegio-, eta batzuk besteen aurkako eraso-mekanismoa ezartzeko konjuratu eta konspiratu zutela? Hausnarketa intelektuala egiten baduzu, historiarekiko zehatza, herrialde honetako aniztasunarekiko zehatza, gizarte bat nola antolatu behar den ikusteko, pentsatzeko eta sentitzeko modu ezberdinekin zehatza, badakizu pribilegioari eta desberdintasunari buruzko diskurtso hori ezin duzula behin eta berriz errepikatu. Badakizu Kontzertu Ekonomikoak ez gaituela erantzukizunetatik salbuesten. Kontzertu Ekonomikoak zerga-gaitasuna, zergak biltzeko gaitasuna Euskal Herriari ematen dio; baina gaitasunak aldatze hori ez da ez egiteko, horri ekiteko baizik. Gainera, Kontzertu Ekonomikoak ezartzen duen bezala, Kontzertu Ekonomikoa iradokitzen duten printzipioen sistemak jada ezartzen du antzeko zerbait izan behar duela, Espainia eta Euskadiren artean elkarrekikotasuna egon behar duela zerga-sistemaren, presio fiskalaren, zergasistemaren harmonizazioaren artean. Beraz, tresna bat da. Zerga- eta ekonomia-autonomiaren tresna bat da, baina ez da nahitaez desberdintzapenarena, ezta pribilegioarena ere, biei (Estatua bere ogasunaren bitartez eta Euskadi berearen bitartez) dagokie eta biak daude behartuta politika publikoa egitera, baliabide-politika bat, zerga-politikaren antzeko bat. Horrenbestez, behin eta berriz hanka sartzen duzula uste dut, eta ona izango litzatekeela alde batera uztea. Bestalde, Kontzertuak berak eta Espainiako zerga-sistemak eskualdeen arteko konpentsazio-sistema ezartzen dute. Gainera, jakin behar duzu sistema hori Espainiako gobernuak bakarrik erabakitzen duela, eta inork ez du ezer planteatzen, horrekin ados daude, eta haren balioa eta, beraz, nola osatzen den, nola hartzen den parte bertan, Espainiako Gobernuak erabakitzen du. Eta Euskadik harengana jotzen du guztien lurraldean egiten denaren arabera dagokion neurrian. Beraz, ez dago kontzertua bakarrik, eskualdeen arteko solidaritate-sistema ere hor dago, zeinak, mekanismo horren bitartez, gainditu daitezkeen ezberdintasunik egonez gero horiek gauzatzea bermatzen baitu. | eu | https://www.legebiltzarra.eus/ic2/restAPI/pvgune_descargar/default/48ca2af9-a899-4b0e-bb9c-c0392503e2c4 | parl_eu_4281 |
10 | 77 | 10.04.2014 | PRIETO SAN VICENTE | SV-ES | Euskal Legebiltzar Talde Popularrak egindako legez besteko proposamena, Kontzertu Ekonomikoaren defentsari buruz. Eztabaida eta behin betiko ebazpena | Bai, oraintxe amaituko dut. Azkenik, nire ustez, Kontzertuan zintzilik geratzen dena da –eta hau Damborenea jaunarentzat doa– Alderdi Popularraren politikan leialtasun handiagoa izatea Espainia mailan Kontzertuarekiko eta gure finantza-ahalmenaren zati batekiko. Alegia, kupoa ez dezala ezarri Espainiako gobernuak bakarrik, 2013-2014 epean zuen balioa bikoiztuz, eta gaur egun hori oraindik eztabaida-arazoa izatea. 2007tik zintzilika dagoen arazoa konpontzeko gai zaretela diozue. Agian, has zaitezte 2014 sortutako arazoa konpontzen, aldebakarreko kupoa baita, zegoenaren bikoitza. | eu | https://www.legebiltzarra.eus/ic2/restAPI/pvgune_descargar/default/48ca2af9-a899-4b0e-bb9c-c0392503e2c4 | parl_eu_4282 |
10 | 77 | 10.04.2014 | GOROSPE ELEZKANO | EA-NV | Euskal Legebiltzar Talde Popularrak egindako legez besteko proposamena, Kontzertu Ekonomikoaren defentsari buruz. Eztabaida eta behin betiko ebazpena | Eskerrik asko, legebiltzarburu anderea. Señor Maneiro, nos ha dado tres razones según lo que usted ha mencionado, en los estudios o... Irakurri dituzun azterketetan behin eta berriz aipatzen diren hiru arrazoi eman dituzu, zeinen arabera solidaritatea eta berdintasuna hausten baitira eskualdeen artean. Guk, ordea, esan dizugu asko daudela, auzitegi Gorenak 2012an emandako zortzi, aurkako epaia eman dutenak. Auzitegiak dio hori, inola ere nazionalista ez den organo batek. Zerekin geratzen zara? Azterketek diotenarekin edo Auzitegi Goreneko epai horiek diotenarekin? Señora Pinedo, ez digu kirrinkarik egiten, ez zerga-zatiak ezta finantza-zatiak ere. Kontzertu Ekonomikoak beti izan izan du Euzko Alderdi Jeltzalearen babesa, bai zergaren zatiak, bai finantzaren zatiak ere. Haren garapenak emandako aukera guztiak baliatu ditu, Euskadiren onurarako, euskaldunen onurarako. Ez digu ezerk kirrinka egiten. Gerta litekeena da zuei kontu honetan, beste gauza askotan bezala, zuen diskurtsoaren, esaten duzuenaren eta egiten duzuenaren artean hutsune handi bat, gap handi bat egoteak kirrinka egitea. Alde handia dago kontzertutxo bat dela esatetik, ahituta dagoen kontzertu bat dela esatera, eta, gero, kontzertu hori erabiltzea zuen ustezko politika ezkertiarra egiteko. Bide batez, lurralde batean bakarrik, ezker abertzaleak, tradizioz, Euskal Herri handia zazpi lurraldeetan batera egiten zela edo, bestela, ez zela egiten esan izan duen arren, orain, baliabide hori erabiliz, lurralde batean bakarrik erabiltzen da politika ezkertiarra egiteko. Horrek egiten du kirrinka, ahituta dagoen baliabide bat dela esateak, kontzertutxo bat dela esateak eta, ondoren, zuen ustezko politika ezkertiarrerako erabiltzeak. Eskerrik asko. | eu | https://www.legebiltzarra.eus/ic2/restAPI/pvgune_descargar/default/48ca2af9-a899-4b0e-bb9c-c0392503e2c4 | parl_eu_4283 |
10 | 78 | 11.04.2014 | URKOLA IRIARTE | EA-NV | Galdera, Felix Urkola Iriarte Euzko Abertzaleak taldeko legebiltzarkideak Ekonomiaren Garapen eta Lehiakortasuneko sailburuari egina, Eibarko Fabrikazio Aurreratuko Zentroaren inguruko estrategiari buruz | Eskerrik asko. Legebiltzarreko mahaiburu andrea, lehendakari jauna, sailburuok, legebiltzarkideok, egun on! Duela egun batzuk, martxoaren 27an, oker ez baldin banaiz, Ekonomiaren Garapen eta Lehiakortasuneko sailburu modura, iragarri zenigun fabrikazio aurreratuko zentro bat jarriko dela martxan Eibarren. Dirudienez, fabrikazio aurreratuko zentro honen lidergoa SPRIk eta Ekonomiaren Garapen eta Lehiakortasuneko Sailak izango dute, Energia Klusterrak kudeatuko du eta parte hartuko dute IK4-Tekniker zentro teknologikoak eta beste hainbat euskal enpresek: Antec, Gamesa, Transmission Systems, Hine, Glual, Lau Lagun eta Wec. Jaurlaritzako eta SPRIko arduradunek bilera bat eta aurkezpen bat ere izan dituzue ekimenaren eragile kolaboratzailetako ordezkariekin eta bertan definitu zenituzten zentro honen misioa eta funtzionamendua. Hau guztia jakinik, Tapia sailburu andrea, eskertuko nizuke Eibarko Fabrikazio Aurreratuko Zentroa zein industria-estrategiaren baitan dagoen aurkeztuko bazenigu. Besterik gabe eta nola ez, aurrez erantzuna eskertuz, mila esker. | eu | https://www.legebiltzarra.eus/ic2/restAPI/pvgune_descargar/default/d1a87c63-ce63-463b-bd44-a57ca1e4845c | parl_eu_4284 |
10 | 78 | 11.04.2014 | EKONOMIAREN GARAPEN ETA LEHIAKORTASUNEKO SAILBURUAK (Tapia Otaegui) | Galdera, Felix Urkola Iriarte Euzko Abertzaleak taldeko legebiltzarkideak Ekonomiaren Garapen eta Lehiakortasuneko sailburuari egina, Eibarko Fabrikazio Aurreratuko Zentroaren inguruko estrategiari buruz | Eskerrik asko, presidente anderea. Lehendakari, sailburuok, legebiltzarkideok, egun on guztioi. Urkola jauna, Eusko Jaurlaritzak, zortzi euskal enpresak, Energia Klusterrak eta Tekniker IK4 teknologia-zentroak sektore eolikorako ekoizpen aurreratuko zentro bat sortzeko ekimena abian jarri du. Horrela da. Zure galderari zuzenki erantzunez, esan behar dut zentroari Eusko Jaurlaritzako Ekonomiaren Garapen eta Lehiakortasuneko Sailak defendatzen duen manufaktura edo produkzio aurreratuko estrategia esaten diogunaren barruan sartzen dela. Estrategia hau beste herrialdeetan (Smart Manufacturing, Advance Manucfacturing, Industry 4.0) izen ezberdinak ditu, baina estrategia berbera da. Alemania, Suedia, Japonia edo Estatu Batuetan estrategia berdina martxan jartzen da industriasektoreak bultzatzeko, anbizio handiko estrategia nazionalak garatzeko. Horri jarraiki, teknologia eta sistema aurreratuak baliatzen dituzte lehiakortasunez ekoizteko eta beren herrialdeetan enplegua sortzeko. Munduko testuinguru horretan, Euskadi ere lanean ari da, eta noski ezin da atzera gelditu, bere industria indartzeko, betidanik izan duen industria indartzeko. Batik bat, gero eta aurreratuagoa izan dadin gure industria, ikerketa eta garapeneko eta teknologiako ezagutza guztiak kontuan izanik. Krisialditik ateratzen edo ateratzekotan ari garen honetan, erronka nagusia dugu gure industria indartzea eta industria aurreratua bultzatzea. Alegia, produkzio-jarduera zaharrak direnak eta teknologikoki aurreratu daitezkeenak laguntzea eta indartzea. Ekoizpen aurreratua izan behar dute xede, izan behar dugu denok xede. Oinarria produktibitatea, lehiakortasuna eta zehaztasun handiko jarduerak izan behar dira, gero eta adimentsuagoak, automatizatuagoak, digitalizatuagoak, jasangarriak eta berdeak, prozesu garbiak, eraginkorrak eta estrategia adimentsuei esker materialak diseinu bitarteko eta prozesu berriak erabiltzen dituztenak. Eta noski, horien oinarrian munduko kualifikazio gorenak dituzten teknikariak kontuan izanik. Eta guzti hau elkarlanean, publikoak eta pribatuak, beti bezala. Energia eolikoen Fabrikazio Aurreratuko Zentroa, adibidez, Eusko Jaurlaritzaren Industrializazio Planean ezarrita dagoen helburuari erantzuten dion azpiegitura da, hain zuzen ere, enpresei nazioarteko ingurune batean kokatutako lehiakortasun-egoerarantz laguntzeko helburuari. Industrializazio Planak gure industriarako zortzi erronka nagusien artean identifikatzen du manufaktura aurreratua, eta manufaktura aurreratuko zeharkako estrategia bat martxan jartzea planteatzen du, estrategia berrien bultzadarekin, baliozkotzea, industriaeskalatzea eta fabrikazio-teknikak barne hartzen dituena. Halaber, plan horrek ehun ekonomikoa aukerasektore berrietan dibertsifikatzea eta espezializatzea babesten du, herrialdearen espezializazio adimentsuaren estrategiaren ildotik doazen estrategiak, hau da, Euskadiko energiaren esparruan garapen teknologiko eta industrialeko helburuak dituen RIS3 estrategiaren ildotik. Esparru eoliko horretan, herrialdean eskaintza lehiakorra garatzeko enpresa aitzindariak babestea planteatzen du estrategiak. Beraz, sektore eolikoko FAZ horrek, Industrializazio Planaren babespean, bai manufaktura aurreratuko estrategiari eta bai energiaren arloko garapen teknologiko eta industrialeko estrategiari, hau da, Energibasque estrategiari erantzuten dio. Eskerrik asko. | eu | https://www.legebiltzarra.eus/ic2/restAPI/pvgune_descargar/default/d1a87c63-ce63-463b-bd44-a57ca1e4845c | parl_eu_4285 | |
10 | 78 | 11.04.2014 | ISASI BALANZATEGI | EH Bildu | Galdera Xabier Isasi Balanzategi EH Bildu taldeko legebiltzarkideak lehendakariari egina, Kutxabankek jarraitu beharreko ereduari buruz | Legebiltzarreko presidente anderea, lehendakari jauna, sailburuak, legebiltzarkideok, egun on. Araban, Bizkaian eta Gipuzkoan Kutxabank da herritar askoren erreferentziazko finantza-erakundea eta beraz, familia askoren ekonomia-egituraren zutabe nagusia. Garai honetan, krisia dela sorburu, egon eza eta zalantzak dira nagusi gure artean. Ez dakigu krisitik noiz aterako garen, ez dakigu nola aterako garen, ez dakigu garai bateko ongizatearen maila berreskuratuko ote dugun. Ez dakigu, ez jakin ere, aurrezkikutxen proiektua zertan dagoen. Zerbait argitu diezagukezu lehendakari jauna? Zalantzak zalantza, Arabako, Bizkaiko eta Gipuzkoako aurrezki-kutxetatik eratorritako finantza-erakunde berriak izan behar duen ereduaren inguruan ere zalantzak dauzkagu. Joan den martxoaren 15ean, Ogasun eta Finantza sailburuak, Ricardo Gatzagaetxebarria jaunak, egindako adierazpenetan Santander Bankua aipatu zuen erreferentzia gisa. Harritu gintuen. Santander Bankuaren eredua ohiko banku komertziala delarik, finantza-beharrizanetara makurtuta dihardu, bere akzioen balioa ahalik eta handiena izan dadin. Munduko hamar merkatu nagusietan ari da, tokian tokiko adarrak zabalduz, kaudimen eta kapitalekin nahiko ondo horniturik mozkinen bila, korporazio-ahalmenak handituz. Dakiguna da, ordea, Santander Bankua eta haren moduko finantza-erakundeak izan direla, neurri handian, krisiaren erantzuleak. Erakunde hori izan daiteke erreferentzia? Jaurlaritzako lehendakariaren aburuz, Banku Santanderren eredua da Kutxabanken jarraitu beharreko eredua? Eskerrik asko. | eu | https://www.legebiltzarra.eus/ic2/restAPI/pvgune_descargar/default/d1a87c63-ce63-463b-bd44-a57ca1e4845c | parl_eu_4286 |
10 | 78 | 11.04.2014 | OGASUN ETA FINANTZETAKO SAILBURUAK (GATZAGAETXEBARRIA BASTIDA) | EA-NV | Galdera Xabier Isasi Balanzategi EH Bildu taldeko legebiltzarkideak lehendakariari egina, Kutxabankek jarraitu beharreko ereduari buruz | Eskerrik asko, legebiltzarburu andrea. Eskerrik asko, Isasi jauna. Santander ez da eredua. Izaera ezberdinak dira. Eta tokiz kanpo ezin duzu atera nire hitz bat hartuta. Hitz bat, eta hitz bat eta ez elkarrizketa oso bat. Kutxabanken eredua da gizarte tokiko erakunde publiko batzuek sortutakoa eta bertako bezeroek, baita langileek, eta ordezkaritza zabal bat dakarren erakundea da. Orduan, jaiotzez ezberdinak dira eta bere tamainaz ere ezberdinak dira. Eta zuk aipatu duzun moduan, eta bat nator zurekin, Araban, Bizkaian eta Gipuzkoan Kutxabank berez sorterriagatik eta sorreragatik, tokikotasun handia dauka. Eta tokikotasun hori mantendu behar da, eta horretarako ere onartu behar duguna da, bere jabeek, bere akziodunek, hau da, hiru kutxek, zer erabakitzen duten bere etorkizunari buruz. Beno, hor daukagu ibilbide garrantzitsu bat, etorkizunean ikusiko duguna. Zuk dakizun moduan gure finantza-erakundeen kudeaketarako finantzaarauak oro har aldatu dira munduan, indarrean ipini denean nola egin behar den erakundeen finantzamarko berria, eta horrek islatu egin du Europar Batasunaren barruan kaudimenaren arloan, baita kapital arriskuan, eta baita zorpetzea gutxitzean ere, arau berri batzuk, eta hori uztartu behar dugu gure izaerarekin. Gure izaera da hemen tokikotasun hori dagoela, kutxen banketxe hori, Kutxabank hain zuzen, eta horretan gabiltza, ikusten zelan zehaztuko den hori hurrengo denboretan. Ze indarrean sartu diren, badakizu, kapitaleko hiru direktibak, paketea, kapitaleko direktibak eguneratzen ari dira une honetan eta barneratzen Estatuaren aldetik. Eta bueno, hor ikusi behar dugu ere zer paper jokatuko duen Europako Banku Zentralak. Zeren berak eramango du gainbegiratzea, berak ere eramango du kapitalaren neurrien kontrola eta hori uztartu behar dugu guk hemen egin behar dugun Kutxabanki buruzko akziodunen jabetasunaren eredu propioa. Eta hor, esan dudan moduan, islatuta dago eta partekatuta, zeintzuk diren jabeak: hiru kutxak eta kutxetan zeintzuk dauden. | eu | https://www.legebiltzarra.eus/ic2/restAPI/pvgune_descargar/default/d1a87c63-ce63-463b-bd44-a57ca1e4845c | parl_eu_4287 |
10 | 78 | 11.04.2014 | ISASI BALANZATEGI | EH Bildu | Galdera Xabier Isasi Balanzategi EH Bildu taldeko legebiltzarkideak lehendakariari egina, Kutxabankek jarraitu beharreko ereduari buruz | Eskerrik asko, Gatzagaetxebarria jauna. Marx-ek esaten zuen printzipio batzuk bazituela, eta gustukoak izanez gero, beste batzuk. Guk ere baditugu. Hartu, nahi baldin badituzue, hortaz ari baikara: kutxen eta finantza-erakundeen baloreaz. Ekonomia erreala. Espekulazioa baino ondasunak eta zerbitzuak sortzen duen ekonomia eta herritarren beharrizanei begira, Euskal Herriarekin konprometitua. Erantzukizuna. Erantzukizuna, finantzak neutralak ez direlako, gertuko gizarteari lotzen zaiolako, aberastasunaren banaketa orekatuaren alde diharduelako, ingurumenarekiko eta garapen iraunkorrekiko erantzukizunez jokatzen duelako. Parte-hartzailea. Kapitalaren eta akziodunen interesen gainetik, aurreztaileen, bezeroen eta herritarren beharrizanak daudelako, finantza-erakundearen erabakietan aurreztaileen esku-hartzea ahalbidetzen duelako. Gardentasuna. Finantza-jarduera orok ezaguna izan behar duelako, helburu onargarriak dituelako, banka etikoaren printzipioei atxiki diharduelako. Maileguetarako irisgarritasuna eta eskubidea. Gutxien daukatenekin elkartasuna erakusten duelako, pertsonen eta enpresa txikien proiektuen konpromisoei lotzen zaielako. Horiek dira EH Bilduk defendatzen dituen baloreak, beste batzuk egon daitezke, noski, baina ez Euskal Herria askeago, justuago eta aurreratuago hurbilduko gaituena. Santanderrena ez da gure eredua, ezta urrik ere! Nik jakin nahiko nuke Kutxabankekin ea seguru ote nagoen. Eskerrik asko. | eu | https://www.legebiltzarra.eus/ic2/restAPI/pvgune_descargar/default/d1a87c63-ce63-463b-bd44-a57ca1e4845c | parl_eu_4288 |
10 | 78 | 11.04.2014 | OGASUN ETA FINANTZETAKO SAILBURUAK (GATZAGAETXEBARRIA BASTIDA) | EA-NV | Galdera Xabier Isasi Balanzategi EH Bildu taldeko legebiltzarkideak lehendakariari egina, Kutxabankek jarraitu beharreko ereduari buruz | Eskerrik asko, legebiltzarburu andrea. Lehenengo partean aipatu dizudan bezala, esparru bi daukagu. Alde batetik, orokorrean zer gertatzen ari den finantza-erakundeen araubide, kudeaketa arloan eta hori da gauza bat. Eta beste aldetik, Estatuaren barruan eta baita Erkidego Autonomoan, kutxei buruzko etorkizunean zein modeloa daukagun eta zein eredu. Hori ere nahiko mugatua daukagu, zeren oinarrizko lege bat indarrean dago eta hor barruan jokatu behar dugu. Orduan, esparru bi daude oso ezberdinak. Baina esparru bi horietan jokatuz, Isasi jauna, Jaurlaritzak uste du hurrengo kutxek, hurrengo fundazioak, bihurtzen direnean, beraien erabakien arabera fundazio bezala, helburu bi daukatela. Alde batetik, gizarteekintza egin behar dute eta gizarte-ekintza egiteko etekin batzuk egon behar dira, bere akzioak dauden banketxean. Eta bigarrena, zuzen, garden eta zuhurtasunez kudeatu banketxearen akzioak. Hor uste dugu paper bat jokatu behar dugula. Eta jokatuko dugu. Ikusiko dugu nola arautzen dugun eta hori aztertzen gabiltza hurrengo denboretan, hori araututa ekartzeko Ganberara eta Ganberak erabakiko du zer eredu nahi dugun. Baina, daukagu, orokorreko eredua, kapitalekoa eta Europako Banku Zentralak kudeatuko duena. Eta bestetik, zehatzean guk gure esparruan muga horiekin, egin behar duguna, zelan arautu eta zer-nolako barne-antolaketa ipiniko diegun kutxei fundazio bihurtzen direnean. Eskerrik asko. | eu | https://www.legebiltzarra.eus/ic2/restAPI/pvgune_descargar/default/d1a87c63-ce63-463b-bd44-a57ca1e4845c | parl_eu_4289 |
10 | 78 | 11.04.2014 | LÓPEZ ÁLVAREZ | SV-ES | Galdera, Patxi López Álvarez Euskal Sozialistak taldeko legebiltzarkideak lehendakariari egina, Euskadin lanmerkatutik kanpo dauden 178.147 pertsonei gutxieneko itxaropen bat emateko Eusko Jaurlaritzak egin beharreko jarduketei buruz | Lehendakari jauna, galdera hori benetako Euskadik, pertsonen Euskadik eragiten didan kezkatik dator, zure Jaurlaritzari, teorian, Euskadi horretaz hitz egitea gustatzen baitzaio. Izan ere, Euskadi ez doa ondo. Izan ere, adierazle batzuk Espainiako gainerako lurraldeetan hobetzen ari diren bitartean, hemen okertzen ari dira. Duela urte eta erdi baino okerrago gaude, zuek gobernatzen hasi zinetenean baino okerrago. Gure ekonomiak ez du aurrera egiten, langabezia areagotzen ari da beste leku batzuetan murrizten ari den bitartean. Jende gutxiago ari da lanean, hainbat gaztek herrialdetik alde egiten dute beste leku batzuetara aukera bila, enpresa batzuek finantzaketaarazoak izaten jarraitzen dute, ekintzaileek ez dute behar adinako laguntzarik aurkitzen proiektu berriak martxan jartzeko, egunetik egunera pertsona gehiago daude langabezia-subsidioa agortuta eta baliabiderik gabe... Eta aurrenekoa pertsonak badira, arazo horiei aurre egitea, gure herritarrek bizi dituzten inguruabar zail eta batzuetan dramatikoei erantzuna eta soluzioak ematea da gobernuen lehen betebeharra eta erabateko lehentasuna, zure Gobernutik hasita. Eta sozialistok prest gaude inguruabar horiei aurre egiteko. Horregatik sinatuko dugu zuekin akordio zabal bat langabeziari aurre egiteko eta enpresei laguntzeko balioko duten neurri zehatz horiek abian jartzeko. Hiru urtetan 6.475 milioi euro mobilizatzea adostu genuen; baina zuk, lehendakari jauna, eta zure Gobernuak, aldiro-aldiro aurkezten dituzue planak paperean, promesaz betetako planak, baina tiraderetan bukatzen dutenak hurrengo prentsaurrekoaren zain. Eta Euskadik ezin du itxaron, herrialde honetako herritarrek ezin dute itxaron. 2013a alferrik galdutako urtea izan zen, eta ezin zaigu orain gauza bera gertatu. Nire babesa eta nire taldearen babesa dituzu, baina ekintzari ekiteko. Ez da planen, hitzen edo promesen ordua. Horregatik, oso galdera sinplea egingo dizut: Zure Gobernuak zer talka-ekintza egingo ditu, urgentziaz, lan egin nahi duten arren geure herrialdean lanpostu bat lortu ezin duten 178.000 pertsona baino gehiagori itxaropenen bat emateko? La | eu | https://www.legebiltzarra.eus/ic2/restAPI/pvgune_descargar/default/d1a87c63-ce63-463b-bd44-a57ca1e4845c | parl_eu_4290 |
10 | 78 | 11.04.2014 | JAURLARITZAKO LEHENDAKARIAK (URKULLU RENTERIA) | EA-NV | Galdera, Patxi López Álvarez Euskal Sozialistak taldeko legebiltzarkideak lehendakariari egina, Euskadin lanmerkatutik kanpo dauden 178.147 pertsonei gutxieneko itxaropen bat emateko Eusko Jaurlaritzak egin beharreko jarduketei buruz | Legebiltzarburu andrea, legebiltzarkideok, sailburuok, egun on guztioi. Gero, López jauna, aukera izanez gero, hitz egingo dut zure idatzizko galderan ere jasota dagoen galdera egin aurretik egin dituzun zenbait kontsiderazioz. Eta une honetan nabarmendu egingo dut enplegua eta suspertze ekonomikoa direla Jaurlaritza honen lehentasunen artean lehentasunezkoenak, López jauna. Zuri nahigabe handia sortzen badizu ere, guk programa bat daukagu. Ez dakit zuk izan zenuen ala ez, baina guk programa bat daukagu, plan batzuk ditugu, konpromiso batzuk ditugu, eta gauzatzen ari garen jarduerak dokumentu honetan jasota daude. Enpleguarekiko eta suspertze ekonomikoarekiko konpromisoa den dokumentu honetan. Estrategia bati buruz ari gara, ez ekintza urgente, koiuntural eta epe laburrekoez. Hiru urterako estrategia da, zuk esan duzun bezala, 6.475 milioi euroko zuzkidura duena. Zuk badakizu urtarrilean Enplegu Plana igorri zela Legebiltzar honetara. Badakizu 2014ko aurrekontuak separata espezifikoa duela Enplegu Planari atxikitako kontusail guztiekin, euren identifikazioarekin eta zenbateko zehatzarekin. 138 aurrekontu partida dira, eta 252 milioi euroko inbertsioa eratzen dute. Datozen aste hauetan, planifikatutakoa betez, lau jarduera-programa onartuko ditugu: tokiko enplegua sustatzeko programa bat udalekin lankidetzan, langabeak prestatzeko programa bat kontratazio-konpromisoarekin, atzerriko euskal enpresetan gazteak kontratatzeko programa bat, eta enplegu-zentroetarako eta gizarteratze-enpresetarako programa bat. Hori egingo dugu ondorengo asteetan. Beraz, ez dut errealitatea ezkutatu eta horren arabera jarduten dugu. Ekonomia suspertzeko neurri garrantzitsuak erabaki egin ditugu, iazkoan eta baita aurtengoan ere. Neurri horiek emaitzak ematen hasi dira, zuk ezkutatu nahi izan arren. Bat nabarmenduko dut, López jauna: 2013an enpleguaren egoera 2012koa baino hobea izan zen eta aurten hobea izango da. Hala espero dut eta horretarako lanean ari gara. Hasiera-hasieratik esan dut: 2013a eta 2014a urte gogorrak izango dira. Lehen ere esan dut. Eta 2014ko apirilean gaude. Dena den, zure galderan aipatzen duzun enpleguaren termometroak ere hiru adierazle ditu: Lanbiden izena emandako pertsonak, zuk erreferentzia gisa har dezakezun bakarra; bigarrena, Gizarte Segurantzako afiliazioa, martxoan 2.424 pertsona gehiagokoa (datu positiboa, López jauna); eta hirugarrena, kontratazio-kopurua, martxoan % 12 hazi dena (datu positiboa, López jauna). Enpleguak gora egin du martxoan, baina ez enplegu-eskatzaile berriei erantzun ahal izateko neurrian. Urte-bukaeran ikusiko dugu, iazko urtebukaeran ikusi genuen bezala. Eta uste dut hau errealitatearen balorazio orekatua dela, zuk egin duzun balorazioa baino orekatuagoa. Eskerrik asko. | eu | https://www.legebiltzarra.eus/ic2/restAPI/pvgune_descargar/default/d1a87c63-ce63-463b-bd44-a57ca1e4845c | parl_eu_4291 |
10 | 78 | 11.04.2014 | LÓPEZ ÁLVAREZ | SV-ES | Galdera, Patxi López Álvarez Euskal Sozialistak taldeko legebiltzarkideak lehendakariari egina, Euskadin lanmerkatutik kanpo dauden 178.147 pertsonei gutxieneko itxaropen bat emateko Eusko Jaurlaritzak egin beharreko jarduketei buruz | Bai, datu negatiboak, lehendakari jauna. Enplegua Espainia osoan ari da hazten, langabezia Espainia osoan ari da jaisten; hemen ez, hemen okerrera doa eta larriki, gainera. Ekonomia hazten ari da Espainia osoan; hemen ez, hemen gelditu egin da. Baina programa bat eta mila plan izatea eta horiek betetzea ez da gauza bera. Hain zuzen ere, zuek ez zarete ari betetzen. Adibidez, iaz hitzeman zenuen 22.000 gaztek lehen lan-esperientzia izango zutela. Zenbatek izan dute lehen esperientzia hori Eusko Jaurlaritzaren programei esker? Badakizu oso gutxik izan dutela. Aste honetan bertan Nazioartekotze Plana aurkeztu duzu, 69 ekintzarekin. Aurten zenbat? Bat, bat besterik ez. Bederatzi datorren urterako eta 59 2016rako. Zergatik? Hauteskunde-urtea delako? Euskadik eta pertsonek itxaron al dezakete horrenbeste denbora? Enpresa publikoetan eta erakunde autonomoetan 200 milioitik gora aurreztuko zirela hitzeman zenuen, baina egin duzuna Lanbideren prestakuntzaprogrametatik kentzea izan da. Hori al da langabeei laguntzeko zure modua? Prestakuntza ukatzea? Iazko urriaren 18an, duela sei hilabete, deialdi bat argitaratu zenuen udalei iraupen luzeko langabeak kontratatzen laguntzeko. Gaur egun, ez da bakar bat ere kontratatu. Non dira horretara bideratutako 20 milioiak? Bete ez diren iragarkien adibideak jartzen jarrai nezake, baina ez zaitut kritikatzen egiten duzunagatik, egiten ez duzunagatik baizik. Mugi zaitez, ekar ezazu zure Gobernua enpresen, gazteen edo langabeen mundu errealera. Utzi beste kontu batzuetan nahasteari eta jarri lanean ahalegin kolektibo handi baten buru izateko, euskal herritar guztiena. Izan ere, paperezko planek egunkarietako orriak betetzen dituzte, baina ez dute enplegurik sortzen eta ez diete enpresei laguntzen. La | eu | https://www.legebiltzarra.eus/ic2/restAPI/pvgune_descargar/default/d1a87c63-ce63-463b-bd44-a57ca1e4845c | parl_eu_4292 |
10 | 78 | 11.04.2014 | JAURLARITZAKO LEHENDAKARIAK (URKULLU RENTERIA) | EA-NV | Galdera, Patxi López Álvarez Euskal Sozialistak taldeko legebiltzarkideak lehendakariari egina, Euskadin lanmerkatutik kanpo dauden 178.147 pertsonei gutxieneko itxaropen bat emateko Eusko Jaurlaritzak egin beharreko jarduketei buruz | Eskerrik asko, legebiltzarburu andrea. Ikusten dut, López jauna, asko erabiltzen dituzula komunikabide jakin batzuetako goiburuak, baina nahasita dauden eragile ekonomiko eta sozialekin askoz gehiago hitz egitea aholkatuko nizuke. Dena den, argi dago arazoak daudela. Zorrotzak gara geure buruarekin, ez dugu geure burua ederresten. Hara, 2009ko ekainean iritsi zinen zu Jaurlaritzara eta 116.000 langabe zeuden; 2012an, 169.000 langaberekin bukatu genuen. Zure balantzea: 53.000 langabe gehiago hiru urte eta erdian. Nik ez dut demagogiarik egingo. Nik eredu bat dut eta eredu honekin konprometituta jarraitzen dut. Euzko Alderdi Jeltzaleak eta Euskadiko Alderdi Sozialistak apirilaren 10ean, hau da, atzo, akordioak zer mailatan zituzten beteta begiratzea ere aholkatzen dizut. Eskerrik asko. | eu | https://www.legebiltzarra.eus/ic2/restAPI/pvgune_descargar/default/d1a87c63-ce63-463b-bd44-a57ca1e4845c | parl_eu_4293 |
10 | 78 | 11.04.2014 | QUIROGA CIA | PV-ETP | Galdera, Arantza Quiroga Cia Euskal Talde Popularreko legebiltzarkideak lehendakariari egina, 2014ko martxoko langabezia-datuei buruz | Eskerrik asko, presidente andrea. Buenos días. "Egoera ekonomikoa larrialdi nazionalekoa da eta berehalako ekintza bat eskatzen digu. Ezin dugu denborarik galdu. Benetan aurre egin behar diogu krisiari, benetako neurriak hartuz eta arazoak benetan onartuz". 2012ko urria, lehendakari jauna, hauteskunde-kanpaina. Horrela aurkeztu zinen euskaldunen aurrean, zure etorrera Euskadirentzako garai berri baten abiapuntua zela esanaz. Horrela konbentzitu zenituen euskaldun batzuk lehendakari izatera iristeko. Harrezkero urte eta erdi igaro da. Atzeraldiaren aurretik, lehendakari jauna, Euskal Autonomia Erkidegoak per capita errenta handia, industrializazio-maila altua, giza kapitalaren zuzkidura ona, egiturazko langabezia-tasa txikiagoa eta gainerako eskualdeen batez bestekoa ia bikoiztu egiten zuen kanporatze-tasa zituen. Azken urtean, lehendakari jauna, Euskal Autonomia Erkidegoko ekonomiaren beherakada % 1,9koa izan zela kalkulatu zen, Espainia osokoa baino zazpi hamarren handiagoa, % 1,2koa izan baitzen. Euskadiko langabeziari buruzko azken datuen arabera, 178.148 langabe daude; 63.082 familiak jaso dute diru-sarrerak bermatzeko errenta. Hiletik hilera gehitzen ari dira eta zuk badakizu ez dagoela nahikoa baliabide. Eta galdera hau da, lehendakari jauna, zer egin du zure Gobernuak enpresariak eta sindikatuak mahai batean esertzeko eta enpleguaren inguruan akordio sozial bat lortzeko? Gaur, urte eta erdi geroago, benetan uste al duzu garai berri bat hasi dela Euskadin zure agindupean? Hartu al dituzu –orduan esanda bezala– benetako neurriak, eta benetan egin al diezu aurre arazoei? Eskerrik asko. La | eu | https://www.legebiltzarra.eus/ic2/restAPI/pvgune_descargar/default/d1a87c63-ce63-463b-bd44-a57ca1e4845c | parl_eu_4294 |
10 | 78 | 11.04.2014 | JAURLARITZAKO LEHENDAKARIAK (URKULLU RENTERIA) | EA-NV | Galdera, Arantza Quiroga Cia Euskal Talde Popularreko legebiltzarkideak lehendakariari egina, 2014ko martxoko langabezia-datuei buruz | Eskerrik asko, legebiltzarburu andrea. Quiroga andrea, Euskadiren eta Espainiako estatuko gainerako lurraldeen arteko konparaziozko datu erlatiboak eskaintzera etorri zara Legebiltzarrera, Eusko Jaurlaritzari neurriak hartzeko eskatu diozu eta konparaziozko datuen artean aipatu nauzu, martxoko egiturazko datuen artean. Gogorarazten dizut 2013an ere, joan zen urtean, martxoa izan zela hilik okerrena, eta aurreko galderan erantzun dudan bezala, martxoan zirudiena baino askoz hobeto itxi zela urtea. Espero dut aurten ere horrela izango dela. Nolanahi ere, etorkizunerako politika ekonomiko integral baten zati gisa hartu ditugun egiturazko hamar neurriak aipatuko dizkizut: aurrekontu-zorroztasuna defizit-helburua betetzeko, Espainiako Gobernuaren ministerioari egin dizkiogun ekarpenekin, % 1,1ean; BPGaren % 12an errespetatutako zorpetzemuga (Espainian % 94koa da); kaudimen-ratinga hobetzen du; atzerriko inbertsioaren gehikuntza (2013an bigarren autonomia-erkidegoa atzerriko inbertsioaren sailkapenean); industria-produkzioaren indizea adierazle positibotan; euskal industriaren BPGa Europako batez bestekoaren gainetik dago, Quiroga andrea; enpresen sorkuntza-tasa positiboa, Quiroga andrea (Nafarroarekin batera, Europako 190 eskualderen artean berrikuntza bikaina jarri dioten Estatuko autonomia-erkidego bakarra gara); babes sozialaren hobekuntza (2.200 euro pertsona eta urteko diru sarrerak bermatzeko errentarako, Espainiako batez bestekoa baino hogei aldiz gehiago), eta gainera, enplegu-plan bat aplikatu dugu gure xede diren 178.000 langabe horiei erantzuteko. Plan hau emaitzak ematen ari da. Kontratazio gehiago daude eta afiliatu gehiago Gizarte Segurantzan, eta neurriak hartzen jarraituko dugu enpleguprogrametan 252 milioi inbertituta. Beraz, hilabete bateko datu bakar baten inguruan kontuak eskatzera etortzea ondo dago, baina nik eredu bat aurkezten dut, euskal eredu ekonomikoa. Jaurlaritzaren lehentasuna, ekonomia eta enplegua suspertzea da, besteak beste, eta lehenesten egiten duguna. Ez dago zalantzarik, ez dago dudarik. Euskadin ekonomia berpizten ari da, inbertsioek eta kontsumoak gora egin dute, atzeralditik atera egin gara eta hazten hasi gara. Konfiantza sortu dugu, adierazle negatiboak positibo bihurtzen ari dira. Eskerrik asko. | eu | https://www.legebiltzarra.eus/ic2/restAPI/pvgune_descargar/default/d1a87c63-ce63-463b-bd44-a57ca1e4845c | parl_eu_4295 |
10 | 78 | 11.04.2014 | QUIROGA CIA | PV-ETP | Galdera, Arantza Quiroga Cia Euskal Talde Popularreko legebiltzarkideak lehendakariari egina, 2014ko martxoko langabezia-datuei buruz | Eskerrik asko, presidente andrea. Lehendakari jauna, nik ez dizut konparaziorik egin Espainiako gainerako lurraldeekin. Hori López jaunak egin dizu, gauzak gainerako tokietan hemen baino hobeto doazela aitortu baitizu. Langabezian dauden eta soluzio bat behar duten 178.000 euskaldunez ari natzaizu hitz egiten. Ni egitateetara eta errealitateetara noa, zu egiten ari zarenera, zure Gobernua egiten ari denera. Goazen legegintza-ekoizpenera. Zaila izango da legegintzaldi bateko lehen zati batean onartutako lege gutxiago dituen legegintzaldi bat aurkitzea. Zuek ia-ia hilero aurkezten dizkiguzuen plan horien adibide bat: 2013ko urriaren 17an, zure Gobernuak, Lanbideren bitartez, enplegua sustatzeko laguntzak onartu zituen, 1.500 euro enpresa-ekimen bakoitzerako; hilabete batzuk geroago, hartzaileek salatu dute laguntza horien zain jarraitzen dutela. Ni enpleguaren aldeko itun sozialaz ari natzaizu hitz egiten. Arazo bat daukagu, lehendakari jauna, eta zu ez zara arazo horri heltzen ari, ez eta Eusko Jaurlaritza ere: lan-gatazkak ugaritzea da arazoa, eta zuk badakizu hori oso garrantzitsua dela enplegua sortzeko garaian! Hauteskunde-kanpainan ondo definitu zenuen bezala, larrialdi nazionaleko egoeran gaude, eta horrek benetako neurriak eskatzen ditu, buruan jartzea eskatzen du, aitzindaritza hartzea. Eta, batik bat, lankidetza sortzea behar dugu. Eta zure azken adierazpenek frogatzen dutena da errealitate horretatik urrun zaudela, besteak beste, zure Jaurlaritzak, errealitatea onartzeko ezer gutxi egiteaz gain, geldotasun hori ezkutatzen duelako desadostasuna sustatuta. "Arazoa izango gara" –esan duzu zuk– "eta arazoa gara Espainiarentzat". Ekarpen bikaina denon ahaleginari, behar den lankidetzari eta zuk izan beharko zenukeen erantzukizun politikoari! Egia da zure ADNan doala, lehendakari jauna, baina hori ez da euskaldunok orain behar duguna. Nik eskatzen dizut geratzeko eta hauteskundekanpainan esandako hitzak gogoratzeko. Ezin dugu denborarik galdu, lehendakari jauna. Egin ezazu lan enpleguaren aldeko akordio sozial baten alde, eta hor izango gaituzu alderdi popularreko kideok babesa emateko. Eskerrik asko. | eu | https://www.legebiltzarra.eus/ic2/restAPI/pvgune_descargar/default/d1a87c63-ce63-463b-bd44-a57ca1e4845c | parl_eu_4296 |
10 | 78 | 11.04.2014 | JAURLARITZAKO LEHENDAKARIAK (URKULLU RENTERIA) | EA-NV | Galdera, Arantza Quiroga Cia Euskal Talde Popularreko legebiltzarkideak lehendakariari egina, 2014ko martxoko langabezia-datuei buruz | Eskerrik asko, legebiltzarburu andrea. Quiroga andrea, bukatu duzun tokitik hasi besterik ez zenuen! Zure gaurko asmoa Diputatuen Kongresuko eztabaidari buruzko adierazpenez, Kataluniako Erkidegoan eskumenak eskuordetzeari buruzko ebazpenaz eta nik kontu horretaz esandakoaz hitz egitea zela azalduz hasi behar zenuen, eta ez krisi ekono- mikoaz hitz egitea! Hortik hasi besterik ez zenuen, hori zela gaurko eztabaidan zenuen asmoa! Hara, krisi ekonomikoaren ondoriozko arazoak aitortzen aurrena naiz, suspertze ekonomikoa eta enplegua lehenesten aurrena naiz eta garapen ekonomikorako euskal eredua defendatzen ere aurrena naiz, gizarte-eragile guztiekin lantzen ari garen euskal eredu hori. Eta guztiz faltsua da zuk esan duzuna: enpleguaren aldeko itun sozialaren alde ez garela ari lanean. Sindikatu gehienek badakite zertan ari garen, eta enpresa-erakundeek ere badakite zertan ari garen zentzu horretan. Hara, nire jarrera ez da biguna, zorrotza da. Badakit bide luzea geratzen zaigula, baina ez dut onartzen ikuspegi katastrofista bat, ikuspegi beti kritikoa eta beti negatiboa eta alternatibarik eskaintzen ez duena, Quiroga andrea. Egia osoa da Euskadin enplegua sortzen ari dela. Martxoan otsailean baino jende gehiago aritu zen lanean, 2013an 2012an baino jende gehiago aritu zen lanean eta 2014ean iaz baino jende gehiago egongo da enpleguarekin. Euskadin eredu serioa eta zorrotza daukagu, funtzionatzen duena, ez zuk ordezkatzen duzun eta Espainian aplikatzen den eredua: % 26ko langabezia eta defizita bete gabe. | eu | https://www.legebiltzarra.eus/ic2/restAPI/pvgune_descargar/default/d1a87c63-ce63-463b-bd44-a57ca1e4845c | parl_eu_4297 |
10 | 78 | 11.04.2014 | MANEIRO LABAYEN | Mixto-UPyD | Galdera, Gorka Maneiro Labayen Mistoa-UPyD taldeko legebiltzarkideak lehendakariari egina, Eusko Jaurlaritzako bi sailbururentzako oratoria-klaseen zerbitzuaren esleipenari buruz | Eskerrik asko, presidente andrea. Egun on denoi. Lehendakari jauna, UPyDren Legebiltzarreko galderei esker jakin da Eusko Jaurlaritzako bi sailburuk, Osasunekoak eta Segurtasunekoak, oratoriaeskolak hartu dituztela, hau da, hobeto hitz egiteko eskolak. Oratoria-eskola horiek ia bost mila euro kostatu zaizkigu herritarroi, orduko hirurehun euro baino gehiago. Gainera, kontratua G-Quest enpresari zuzenean esleitu zitzaiola jakin dugu, lehiaketarik gabe, publizitaterik gabe eta lehiarik gabe. Enpresa hori Zupiria jaunarena da; besteak beste, Deia egunkariaren egungo zuzendaria, ETBko zuzendari ohia eta Lehendakaritzako komunikazioarduradun ohia da Zupiria. Azken batean, Euzko Alderdi Jeltzaletik oso hurbil dagoen pertsona batena, zure lagun batena. Lehendakari jauna, kontu horiek azalpen bat behar dute: sailburu horiek hartutako oratoria-eskolak, jendaurrean hobeto hitz egiteko eskolak euskal herritarrok ordaindu izana, eskola horien prezioa (orduko hirurehun euro baino gehiago), eta kontratua enpresa adiskide bati, hau da, Euzko Alderdi Jeltzaleko adiskide bati esleitu izana. | eu | https://www.legebiltzarra.eus/ic2/restAPI/pvgune_descargar/default/d1a87c63-ce63-463b-bd44-a57ca1e4845c | parl_eu_4298 |
10 | 78 | 11.04.2014 | HERRI ADMINISTRAZIO ETA JUSTIZIAKO SAILBURUAK (Erkoreka Gervasio) | Galdera, Gorka Maneiro Labayen Mistoa-UPyD taldeko legebiltzarkideak lehendakariari egina, Eusko Jaurlaritzako bi sailbururentzako oratoria-klaseen zerbitzuaren esleipenari buruz | Eskerrik asko, legebiltzarburu anderea. Maneiro jauna, etengabeko prestakuntzaren aroan, bizitzan zeharreko ikaskuntzaren aroan, korporazio publiko eta pribatu handietako goi-mailako zuzendarien prestakuntza-premiei erantzuteko asmatu zen coaching-aren aroan, denek onartzen dutenean kudeaketa-plan bat izateaz harro ageri den erakunde orok kudeaketa-plana prestakuntza-plan integral eta iraunkor batekin osatu behar duela, plantillaren gailurretik hasi eta oinarriraino, kide guztien eskumenak, gaitasunak eta trebetasunak egokitzeko eta eguneratzeko aukera emango duen planarekin; horrelako testuinguru batean euren gaitasunak, eskumenak eta trebetasunak eguneratu ezin dituzten zuzendariak dituen erakunde bakarra Eusko Jaurlaritza hau izatea –aurreko Eusko Jaurlaritzak ere funts garrantzitsuak erabili baitzituen arlo horretan– harrigarri gertatzen zait eta ez nago ados horrekin. Esleipenei dagokienez, zuk ondo dakizun bezala, kontratu txikiak dira. Kontratu txikiei buruz, euskal legeak ez, Espainiako legeak esaten du, argi eta garbi, libreki esleituko zaizkiela lanerako gaitasuna duen eta eskatutako betebeharrak betetzeko profesionalki gaituta dagoen edozein enpresariri. Beraz, erabateko legezkotasuna, akatsik gabea ikuspegi juridikotik. Balorazio ekonomikoa, zuri gehiegizkoa iruditzen zitzaizuna, homologatuta dago. Begiratu dut –jakin-minez, beste ezergatik baino gehiago– zenbat kostatzen ziren aurreko legegintzaldian eman ziren antzeko ikastaroak –antzeko edukiak zituztenak, ugariak izan baitziren–, eta ikusi dut merkatuan dagoenaren ildoko zenbatekoak direla. Ildo berekoak, bai, bai. Galdetu kontu horretaz, eta nahi duzun informazio guztia emango dizut. (Risas) Eskerrik asko. | eu | https://www.legebiltzarra.eus/ic2/restAPI/pvgune_descargar/default/d1a87c63-ce63-463b-bd44-a57ca1e4845c | parl_eu_4299 | |
10 | 78 | 11.04.2014 | MANEIRO LABAYEN | Mixto-UPyD | Galdera, Gorka Maneiro Labayen Mistoa-UPyD taldeko legebiltzarkideak lehendakariari egina, Eusko Jaurlaritzako bi sailbururentzako oratoria-klaseen zerbitzuaren esleipenari buruz | Eskerrik asko. Zuei barregura ematen al dizue lagunei mesede egiten jarraitzeak? Gainera, nik ez dut ezer esan legez kontrakoa izateaz. Guztiz legezkoa izan daiteke, baina guri etikoki guztiz arbuiagarria iruditzen zaigu. Etikoki arbuiagarria da zure esanetan etengabeko prestakuntzakoak eta Eusko Jaurlaritzako bi sailbururentzakoak diren eskolak, jendaurrean gauzak hobeto adierazteko eta hobeto hitz egiteko eskolak ordaintzea, etxetik ikasita etorri behar zutenean. Hori kontu garrantzitsua da, eta zuk etengabeko prestakuntzaz hitz egiten duzu. Nik uste dut Gobernu honetako eta beste edozein gobernutako sailburuek etxetik ikasita etorri behar dutela. Eta orduko 300 euroz ari gara, 5.000 euroko zenbatekoaz ari gara. Gertakari garrantzitsu batez ari gara. Seguru badirela hau baino kontu garrantzitsuagoak Euskadin. Bai, noski. Hor daude langabeziari buruzko datuak, hor dago egoera ekonomikoa... Hori egia da, baina hau ere oso kontu sentikorra da herritarrentzat, orduko 300 euro ordaintzea Eusko Jaurlaritzako bi sailburuk jendaurrean hobeto hitz egin dezaten.Hori da kontua, zenbateko horiek ordaintzea eta enpresa esleipenduna Euzko Alderdi Jeltzaleko adiskide baten enpresa izatea. Hori guztiz onartezina iruditzen zaigu. Ustelkeria iruditzen zaigu. Ustelkeria iruditzen zaigu. Seguruenik gehiago egongo dira, eta galderak egiten jarraituko dugu, baina hau oso gertakari garrantzitsua iruditzen zaigu. Eta zuk, gainera, zuritu egiten duzu, bere garaian Darpón jaunak zuritu zuen bezala. Guri ezin zurituzkoa iruditzen zaigu zenbateko horiek ordaintzea bi sailburuk jendaurrean hitz egiten ikas dezaten. Esan dudan bezala, ez ziren ondo prestatuta egongo lehendakariak bi pertsona horiek Jaurlaritzan sartu zituenean, handik gutxira jendaurrean hitz egiten irakatsi behar bazaie. Jendaurrean hitz egiten! Hori da zuk etengabeko prestakuntza esaten diozuna. Gehiegikeria onartezina iruditzen zaigu eta, gainera, lehendik datorren kontua da. Beste gobernu batzuek antzeko gauzak egin dituzte, eta Emakundeko zuzendariak ere ingelesa ikasteko ikastaroak egin dituela jakin dugu. Badira gauza gehiago ere, pixkanaka-pixkanaka aterako ditugunak. Ezin zurituzkoa iruditzen zaigu, ezin zurituzkoa, eta ustelkeriatzat jotzen dugu. La | eu | https://www.legebiltzarra.eus/ic2/restAPI/pvgune_descargar/default/d1a87c63-ce63-463b-bd44-a57ca1e4845c | parl_eu_4300 |
Subsets and Splits
No community queries yet
The top public SQL queries from the community will appear here once available.